Split (3)

train · 79.3k rows

text stringlengths 31 26.1k	summary stringlengths 11 1.19k
ការអំពាវនាវនេះធ្វើឡើងតែពីរថ្ងៃប៉ុណ្ណោះ មុនពេលគណៈកម្មាធិការចម្រុះរបស់គណៈកម្មការទន្លេមេគង្គគ្រោងនឹងជួបប្រជុំគ្នាជាសន្និសីទវីដេអូតាមអ៊ីនធើណិតក្នុងអំឡុងពេលមានជំងឺរាតត្បាតកូវីដ១៩ ដើម្បីសម្រេចថា តើត្រូវបញ្ចប់ ឬត្រូវពន្យារពេលដំណើរការពិគ្រោះយោបល់ជាមុននៃគម្រោងទំនប់វារីអគ្គិសនីនេះ។ ក្រុមអង្គការសង្គមស៊ីវិលកម្ពុជា ដែលបានស្នើសុំឲ្យពន្យារពេលនៃដំណើរការនេះ រួមមានវេទិកានៃអង្គការមិនមែនរដ្ឋាភិបាលស្តីពីកម្ពុជាហៅកាត់ថា NGO Forum បណ្តាញការពារទន្លេសេសាន ស្រែពក សេកុង សមាគមថែរក្សាបរិស្ថាននិងវប្បធម៌ អង្គការភូមិខ្ញុំ និងអង្គការ FACT។ ក្រុមអ្នកជំនាញខាងបរិស្ថានកន្លងមកបានព្រមានអំពីផលប៉ះពាល់បរិស្ថានឆ្លងដែនដ៏មហន្តរាយជាពិសេសទៅលើបឹងទន្លេសាបក្នុងប្រទេសកម្ពុជា ដែលអាចបណ្តាលមកពីការកសាងទំនប់វារីអគ្គិសនីហ្លួងប្រាបាង្គដែលជាគម្រោងទំនប់មួយក្នុងចំណោមទំនប់យ៉ាងតិច៩ដែលប្រទេសឡាវគ្រោងនឹងសាងសង់លើទន្លេមេនៃទន្លេមេគង្គ។ ដំណើរការពិគ្រោះយោបល់ជាមុនក្នុងចំណោមបណ្តាប្រទេសជាសមាជិកនៃគណៈកម្មការទន្លេមេគង្គដែលរួមមានកម្ពុជា ថៃ ឡាវ និងវៀតណាមគឺមានរយៈពេលយ៉ាងតិច៦ខែ ប៉ុន្តែអាចពន្យារពេលបន្ថែមទៀតបាន។ ប្រទេសឡាវបានចាប់ផ្តើមដំណើរការពិគ្រោះយោបល់ជាមុននៃគម្រោងទំនប់ហ្លួងប្រាបាង្គនេះកាលពីខែតុលាឆ្នាំ២០១៩៕ សូមចុចទៅប្រភពដើម VOA ត្រង់នេះ	រដ្ឋធានីវ៉ាស៊ីនតោន ៖ ក្រុមអង្គការសង្គមស៊ីវិល ដែលធ្វើការផ្នែកអភិបាលកិច្ចទឹកនៅកម្ពុជា នៅថ្ងៃអង្គារនេះ បានស្នើឲ្យពន្យារពេលដំណើរការពិគ្រោះយោបល់ជាមុននៃគម្រោងកសាងទំនប់វារីអគ្គិសនីហ្លួងប្រាបាង្គរបស់ឡាវ ដោយលើកហេតុផលថា ការសិក្សាអំពីផលប៉ះពាល់ឆ្លងដែននៃគម្រោងនេះមិនទាន់ត្រូវបានសិក្សាឲ្យបានល្អិតល្អន់គ្រប់ជ្រុងជ្រោយនៅឡើយ។ នេះបើយោងតាមសេចក្តីប្រកាសព័ត៌មានរួមគ្នារបស់អង្គការទាំងនេះ ដែលចេញផ្សាយនៅថ្ងៃទី២ ខែមិថុនា ឆ្នាំ២០២០។
បើតាមការអះអាងក្រុមហ៊ុន Hummel ដែលបានរចនាឈុតសម្លៀកបំពក់សម្រាប់ក្រុមជម្រើសជាតិដាណឺម៉ាកនៅ World Cup បានបន្ថែមព័ត៌មាននៅលើអាវក្នុងន័យប្រយុទ្ធប្រឆាំងតវ៉ាការរំលោភសិទ្ធិមនុស្សក្នុងប្រទេសកាតា។ ក្រុមហ៊ុនផលិតសម្ភារកីឡាមួយនេះ ក៏បានផលិតអាវឈុតទី៣ ឱ្យក្រុមដាណឺម៉ាកដែលមានពណ៍ខ្មៅ បញ្ជាក់ពីការចូលរួមកាន់ទុក្ខចំពោះកម្មករសាងសងកីឡដ្ឋានដែលបានបាត់បង់ជីវិតអំឡុងពេលបំពេញការងារក្នុងប្រទេសកាតាផងដែរ។ «យើងមិនចង់បង្ហាញភាពអស្ចារ្យអ្វីឡើ យក្នុងការប្រកួតដែលស្ថិតក្នុងប្រទេសដែលឆក់យកអាយុជីវិតមនុស្សរាប់ពាន់នាក់»។ នេះបើតាមការលើកឡើងរបស់ក្រុមហ៊ុន Hummel លើ Instagram ដោយបន្ថែមថាព័ត៌មាននៅលើអាវក្រុមដាណឺម៉ាក់គឺដើម្បីចង់ផ្ញើសារទាក់ទងទៅនឹងបញ្ហាកំណត់ត្រាសិទ្ធិមនុស្សដ៏អាក្រក់ក្នុងប្រទេសកាតា លើកម្មករសាងសង់កីឡដ្ឋានរាប់ពាន់នាក់ដើម្បីពួកគេរៀបចំ World Cup។ ក្រោយមានការបង្ហាញអាវថ្មីរបស់ក្រុមដាណឺម៉ាកពីសំណាក់ក្រុមហ៊ុន Hummel ដែលលាយលំជាមួយសាររិះគន់ទៅកាន់ការរៀបចំ World Cup របស់ប្រទេសកាតាផងនោះ មិនបានប៉ុន្មានម៉ោងអ្នករៀបចំកម្មវិធី World Cup នៅកាតា បានចេញសេចក្តីថ្លែងការណ៍បដិសេធ។ «យើងបានបើកការសន្ទនាជាមួយសហព័ន្ធបាល់ទាត់ដាណឺម៉ាក (DBU) ហើយកិច្ចសន្ទនាទាំងនោះបានធ្វើឱ្យភាគីទាំងសងខាងបានយល់កាន់តែច្បាស់ពីវឌ្ឍនភាពដែលបានកើតឡើយ បញ្ហាប្រឈមដែលបានជួបប្រទះ។ យើងក៏សូមបដិសេធចំពោះការនិយាយបំភាន់ ថាយើងមិនបានយកចិត្តទុកដាក់ចំពោះសុវត្ថិភាព និងការការពារសុខភាពកម្មករជាង ៣០០០០នាក់ ដែលធ្វើការក្នុងគម្រោងសាងសង់កីឡដ្ឋាន World Cup នេះ។»។ នេះបើតាមសម្តីអ្នកនាំពាក្យ គណៈកម្មាធិការកំពូលផ្នែកដឹកជញ្ជូន និងកេរដំណែលរបស់កាតា (SC) និងជាអ្នករៀបចំកម្មវិធី World Cup។ បើតាមការអះអាងពីអ្នកនាំពាក្យ SC ដដែលនោះ យ៉ាងហោចណាស់កម្មករចំនួន ១៥០,០០០នាក់ពេលបច្ចុប្បន្នកំពុងបំពេញសេវាកម្មការងារក្នុងប្រទេសកាតាសម្រាប់ការប្រកួត World Cup និង ៤០០០០នាក់កំពុងធ្វើការក្នុងវិស័យបដិសណ្ឋារកិច្ច។ មិនត្រឹមតែប៉ុណ្ណោះ អ្នកនាំពាក្យកាតាក៏បានបដិសេធចំពោះរបាយការណ៍ដែលចោទប្រកាន់ដោយអង្គការលើកលែងទោសអន្តរជាតិថា កម្មករចំណាក់ស្រុករាប់ពាន់នាក់ត្រូវបានរងការកេងប្រវ័ញ្ចក្នុងប្រទេសខ្លួន។ សូមជម្រាបថាមិនមែនត្រឹមតែដាណឺម៉ាកឡើយដែលបានរិះគន់ នឹងចូលរួមទាមទារការស្វែងរកដំណោះស្រាយចំពោះបញ្ហាសិទ្ធិមនុស្សលើកម្មករចំណាកស្រុកសាងសង់កីឡដ្ឋាននៅប្រទេសកាតា ប្រទេសអង់គ្លេស អាល្លឺម៉ង់ ក្រុមខ្លាំងៗផ្សេងទៀតតំបន់អឺរ៉ុប ក៏ដូចជាអង្គការឃ្លាំងមើលសិទ្ធិមនុស្ស អង្គការលើកលែកទោសអន្តរជាតិ សុទ្ធតែជាស្ថាប័ន និងក្រុមដែលបានធ្វើយុទ្ធនាការទាមទាការដោះស្រាយលើបញ្ហាប្រឈមក្នុងប្រទេសកាតា មុន World Cup មកដល់៕	ក្រុមកីឡាបាល់ទាត់ជម្រើសជាតិដាណឺម៉ាក នឹងពាក់អាវមានឈ្មោះថា (Toned Down) នៅព្រឹត្តិការណ៍ World Cup 2022 ដើម្បីបង្ហាញពីការគាំទ្រការតវ៉ារបស់ក្រុមសិទ្ធិមនុស្សនៅក្នុងប្រទេសកាតា។ នេះបើតាមការលើកឡើងរបស់ក្រុមហ៊ុនផ្គត់ផ្គង់សម្ភារកីឡា Hummel នៅថ្ងៃទី២៨ ខែកញ្ញា។ ក្រុមសិទ្ធិមនុស្ស ចោទម្ចាស់ផ្ទះកាតាថាបានរំលោភសិទ្ធិមនុស្សធ្ងន់ធ្ងរ ប៉ុន្តែអ្នករៀបចំកម្មវិធី World Cup កាតាបដិសេធ។
ប្រធានាធិបតីតៃវ៉ាន់លោកស្រី Tsai Ing-wen នៅក្នុងវេទិកាមួយនៅទីក្រុងវ៉ាស៊ីនតោននៅថ្ងៃទី៥ ខែតុលា និយាយថា តៃវ៉ាន់នឹងមិនពឹងពាក់នរណាមកការពារសន្តិសុខរបស់ខ្លួនឡើយ។ ប៉ុន្តែតៃវ៉ាន់ស្វាគមន៍ការប្តេជ្ញាចិត្តរបស់អាម៉េរិកចំពោះការអះអាងការពារសន្តិសុខកោះមួយនេះពីការឈ្លានពានរបស់ចិន។ ពីវេទិកាមួយនៅអាម៉េរិក ប្រធានាធិបតីតៃវ៉ាន់ Tsai Ing-wen បង្ហាញការអរគុណចំពោះរដ្ឋបាលលោក ចូ បៃដិន និងសភាអាម៉េរិកសម្រាប់ការបន្តប្តេជ្ញាចិត្តរបស់អាម៉េរិកចំពោះសន្តិសុខតៃវ៉ាន់ និងការព្រមលក់អាវុធឱ្យខ្លួននាពេលថ្មីៗនេះ។ យ៉ាងណាមិញ ក្នុងសុន្ទរកថាដែលបានថតទុកមុននេះលោកស្រីបន្តថា តៃវ៉ាន់នឹងមិនពឹងផ្អែកប្រទេសណាមួយ ដើម្បីមកការពារកោះមួយនេះទេ។ «ប៉ុន្តែពួកយើងនឹងមិនពឹងនរណាឡើយក្នុងការការពារសន្តិសុខជាតិរបស់យើង។» លោកស្រី Tsai បញ្ជាក់បែបនេះក្នុងសុន្ទរកថាដដែល។ លោកស្រីបន្ថែមថា នេះហើយជាមូលហេតុដែលតៃវ៉ាន់ប្តេជ្ញាចិត្តយ៉ាងមុតម៉ាំក្នុងការការពារសន្តិសុខ និងរក្សារបៀបរស់នៅបែបប្រជាធិបតេយ្យរបស់ខ្លួន។ លើសពីនេះ តៃវ៉ាន់ ក៏កំពុងបន្សាំយុទ្ធសាស្ត្រការពាររបស់ខ្លួនទៅនឹងការគំរាមកំហែងដែលកំពុងប្រឈមមុខ និងតែងតែផ្លាស់ប្តូរពីមួយទៅមួយផងដែរ។ ការអះអាងរបស់លោក បៃដិន ថានឹងបញ្ជូនកងទ័ពអាម៉េរិកទៅតៃវ៉ាន់ក្នុងករណីចិនឈ្លានពាន ជាការបង្ហាញជំហរច្បាស់លាស់ជាងមុនរបស់អាម៉េរិកក្នុងការគាំទ្រតៃវ៉ាន់ ដែលវាផ្ទុយពីគោលនយោបាយយុទ្ធសាស្ត្រមិនច្បាស់លាស់របស់អាម៉េរិកដែលមានជាយូរមកហើយ បើទោះបីអ្នកនាំពាក្យរបស់សេតវិមានបញ្ជាក់ថាគោលនយោបាយចំពោះតៃវ៉ាន់មិនផ្លាស់ប្តូរក្តី៕	ដោយ៖ ហ៊ួយ ស៊ីវលី
លោកស្រី Aretha Franklin ជាវីរនារីម្នាក់ក្នុងវិស័យតន្ត្រីរបស់អាមេរិក និងនៅលើពិភពលោក។ បទចម្រៀងដ៏ល្បីល្បាញរបស់គាត់រួមមានដូចជា «Respect» (១៩៦៧), «Natural Woman» (១៩៦៨) និង «I Say a Little Prayer» (១៩៦៨) ជាដើម។ លោកស្រី Franklin ទទួលបានពានរង្វាន់ជាច្រើនក្នុងនោះមាន Grammy Award ចំនួន១៨លើក ហើយទទួលបាននូវការគោរពស្រឡាញ់ពីមនុស្សទូទៅ ក្នុងរួមទាំងអតីតប្រធានាធិបតីអាមេរិក Bill Clinton, George W.Bush, Barack Obama និងលោកប្រធានាធិបតីបច្ចុប្បន្ន Donald Trump ផងដែរ។ បើតាមការផ្សាយរបស់ AFP លោកស្រីជានិមិត្តរូបរបស់តារាចម្រៀងកំពូលលើពិភពលោក ដូចជា Mariah Carey, Whitney Houston, Alicia Keys, Beyonce, Mary J.Blige និង Amy Winehouse ជាដើម។ លោកស្រី ជាអ្នកច្រៀងនាពិធីសម្ពោធតំណែងប្រធានាធិបតីរបស់លោក Bill Clinton និងលោក Barack Obama។ សម្រាប់លោក Clinton លោកស្រី Franklin ដូចជាកំណប់ដ៏៏មហាសាលរបស់ជាតិអាមេរិក។ រីឯលោក ដូណាល់ ត្រាំ តាមរយៈ Twitter របស់ខ្លួន បានសម្តែងការសោកស្តាយចំពោះមរណភាពរាជនីសំឡេងរូបនេះ ដោយបានលើកឡើងថា គាត់ជាស្ត្រីដ៏អស្ចារ្យ ហើយសំឡេងរបស់គាត់ជាអំណោយទានពីព្រះជាម្ចាស់។ បទដ៏ល្បីល្បាញផ្សេងទៀតរបស់លោកស្រី Franklin មានដូចជា "Day Dreaming" (១៩៧២), "Jump to It" (១៩៨២), "Freeway of Love" (១៩៨៥), និង "A Rose Is Still A Rose" (១៩៩៨) ជាដើម៕	តារាចម្រៀងដ៍៏ល្បីល្បាញរបស់អាមេរិក Aretha Franklin ដែលមានរហស្សនាមថា «Queen of Soul» បានទទួលមរណភាពក្នុងអាយុ៧៦ឆ្នាំ នាថ្ងៃព្រហស្បតិ៍ ទី១៦ ខែសីហា នៅគេហដ្ឋានរបស់ខ្លួននាក្រុង Riverfront Towers រដ្ឋ Detroit។ នារយៈពេលចុងក្រោយនេះ សុខភាពគាត់មានការទ្រុឌទ្រោមយ៉ាងខ្លាំង ហើយបើតាមការផ្សាយរបស់សារព័ត៌មានអន្តរជាតិនានា តារាចម្រៀងដែលប្រកបអាជីព៦ទសវត្សរ៍រូបនេះ ញាំញីដោយសារមហារីកលំពែង។
សមយុទ្ធរដូវក្ដៅ Ulchi-Freedom Guardian របស់កងទ័ពអាមេរិក និងកូរ៉េខាងត្បូង បានចាប់ផ្ដើមតាមការគ្រោងទុក ខណៈចិន និងរុស្ស៊ីបានស្នើឲ្យផ្អាកសិន ព្រោះអាចដុតកម្ដៅស្ថានភាពនៅឧបទ្វីបកូរ៉េដែលតានតឹងស្រាប់។ សមយុទ្ធនេះពិតជាដុតបញ្ឆេះកំហឹងកូរ៉េខាងជើង បន្ទាប់ពីទើបតែបានសម្រេចចិត្តផ្អាកផែនការបាញ់មីស៊ីលដាក់តំបន់ជុំវិញកោះហ្គាម ហើយរង់ចាំមើលសកម្មភាពរបស់អាមេរិកសិន មុននឹងអនុវត្តផែនការនេះ។ ក្រុងវ៉ាស៊ីនតោនចាត់ទុកសមយុទ្ធនេះជាការការពារខ្លួនសុទ្ធសាធ មិនមែនជាគំរាមកូរ៉េខាងជើងអ្វីឡើយ តែកូរ៉េខាងជើងវិញបានហៅសមយុទ្ធប្រចាំឆ្នាំនេះជាការរៀបចំធ្វើសង្គ្រាមឈ្លានពានខ្លួន។ កូរ៉េខាងជើងក៏និយាយដែរថាសមយុទ្ធនេះប្រៀបដូចជាការចាក់សាំងលើភ្លើងទៀតផង។ នៅថ្ងៃទី២០ ខែសីហា កាសែតកូរ៉េខាងជើង Rodong Sinmun បានសរសេរព្រមានថា សមយុទ្ធនេះអាចបង្កជាសង្គ្រាមនុយក្លេអ៊ែរដែលមិនអាចគ្រប់គ្រងបាន។ តាមពិតទៅ មិនមែនមានតែកូរ៉េខាងជើងទេដែលទាមទារឲ្យផ្អាកសមយុទ្ធនេះ ចិន និងរុស្ស៊ីក៏ស្នើឲ្យអាមេរិកផ្អាកសមយុទ្ធនេះដែរ ហើយជាថ្នូរមកវិញពួកគេនឹងបញ្ចុះបញ្ចូលឲ្យកូរ៉េខាងជើងផ្អាកការបាញ់មីស៊ីលដូចគ្នា។ យ៉ាងណាក្ដី ប្រមុខកងទ័ពអាមេរិក ឧត្តមសេនីយ៍ ចូសេហ្វ ដាន់ហ្វត បានអះអាងកាលពីទស្សនកិច្ចនៅប៉េកាំងថា សមយុទ្ធនេះត្រូវធ្វើតាមផែនការ ដោយគ្មានការកែប្រែអ្វីឡើយ ហើយក៏មិនអាចយកទៅចរចាអ្វីដែរ។ Ulchi-Freedom Guardian គឺជាសមយុទ្ធប្រចាំឆ្នាំដ៏ធំមួយក្នុងចំណោមសមយុទ្ធធំៗចំនួនពីរ ហើយតែងរៀបចំនៅរដូវក្ដៅ ចំណែកសមយុទ្ធ Foal Eagle/Key Resolve តែងធ្វើឡើងនៅរដូវផ្ការីក។ សមយុទ្ធដ៏ធំនេះមានការចូលរួមពីកម្លាំងជើងគោក ជើងទឹក និងជើងអាកាស ហើយនៅជារៀងរាល់ឆ្នាំ កងទ័ពកូរ៉េខាងត្បូងប្រមាណ៥ម៉ឺននាក់ និងកងទ័ពអាមេរិកជិត៣ម៉ឺននាក់ បានចូលរួមក្នុងសមយុទ្ធ ដែលកូរ៉េខាងជើងហៅថាជាការរៀបចំឈ្លានពានខ្លួន។ នៅពេលវ៉ាស៊ីនតោន និងសេអ៊ូលធ្វើសមយុទ្ធម្ដងៗ ព្យុងយ៉ាងតែងគំរាមវាយប្រហារសងសឹកដោយគ្មានការលើកលែងឡើយ។ កាលពីដើមឆ្នាំនេះ ពេលទាហានអាមេរិកនិងកូរ៉េខាងត្បូងធ្វើសមយុទ្ធ Foal Eagle/Key Resolve កូរ៉េខាងជើងបានគំរាមប្រើនុយក្លេអ៊ែរដើម្បីកម្ទេចសត្រូវឈ្លានពាន។ យ៉ាងណាក្ដី អ្វីដែលគេឃើញនោះ គឺមានការការបាញ់មីស៊ីល ឬការធ្វើសមយុទ្ធសម្ញែងកម្លាំងដើម្បីគំរាម ឬក៏ការចល័តកងទ័ពប៉ុណ្ណោះ៕	អាមេរិក និងកូរ៉េខាងត្បូង នៅថ្ងៃទី២១ ខែសីហា បានធ្វើសមយុទ្ធប្រចាំរបស់ខ្លួនតាមផែនការដដែល បើទោះជាកូរ៉េខាងជើងព្រមានឆ្លើយតបក្ដី។ សមយុទ្ធរដូវក្ដៅ Ulchi-Freedom Guardian ត្រូវធ្វើឡើងរយៈពេល១០ថ្ងៃ ដោយមានការចូលរួមពីកងទ័ពអាមេរិក និងកូរ៉េខាងត្បូងច្រើនម៉ឺននាក់។ សមយុទ្ធនេះធ្វើឡើងចំពេលដែលស្ថានការណ៍នៅឧបទ្វីបកូរ៉េតានតឹងខ្លាំង ដោយសារការគំរាមវាយប្រហារគ្នារវាងអាមេរិក និងកូរ៉េខាងជើង។
នៅចុងខែមិថុនាកន្លងមក អាមេរិក និងអ៊ុយក្រែន បានដឹកនាំសមយុទ្ធយោធា បក្សសម្ពន្ធណាតូ (NATO) ដែលមានប្រទេសចូលរួមចំនួន ៣២។ កងទ័ព ដែលមានវត្តមានក្នុងសមយុទ្ធនោះ មានចំនួន ៥ពាន់នាក់, នាវាយោធាចំនួន ៣២គ្រឿង, យន្តហោះចម្បាំងចំនួន ៤០គ្រឿង និងក្រុមប្រតិបត្តិការពិសេសមានចំនួន១៨។ ក្រសួងការបរទេសរុស្ស៊ី បានចាត់ទុកថា សកម្មភាពទាំងនោះ បង្កអស្ថិរភាពក្នុងតំបន់។ នៅក្នុងសន្និសីទសារព័ត៌មានប្រចាំសប្តាហ៍ លោកស្រី Maria Zakharova អ្នកនាំពាក្យក្រសួងការបរទេសរុស្ស៊ី បានលើកឡើងថា សមយុទ្ធ ដែលមានកងទ័ពចូលរួមច្រើនបែបនេះ មិនអាចហៅថាសមយុទ្ធមិត្តភាព ឬសមយុទ្ធយោធាធម្មតាបានឡើយ ប៉ុន្តែវាកើតឡើងដោយសារតែកត្តានយោបាយ។ សមយុទ្ធ ដែលដឹកនាំដោយអាមេរិក និងអ៊ុយក្រែននេះ ធ្វើឡើងបន្ទាប់ពីរុស្ស៊ីអះអាងថា ខ្លួនបានបាញ់គំរាមលើនាវាអង់គ្លេស ដែលបានបើកចូលក្នុងដែនទឹករបស់ខ្លួន ប៉ុន្តែអង់គ្លេស បានបដិសេធ។ បើតាមអ្នកនាំពាក្យក្រសួងការបរទេសរុស្ស៊ីរូបនេះ សមុទ្រខ្មៅ ដែលជាតំបន់កិច្ចសហប្រតិបត្តិការ កំពុងត្រូវបានអាមេរិក និងអ៊ុយក្រែន ធ្វើឱ្យក្លាយជាតំបន់ប្រឈមមុខដាក់គ្នា។ ក្នុងន័យនេះ ក្រសួងការបរទេសរុស្ស៊ី បានចាត់ទុកសមយុទ្ធយោធាខាងលើជាការបង្កអស្ថិរភាពនយោបាយ និងអាចបង្កឱ្យមានឧបទ្ទវហេតុយោធាកើតឡើង។ នេះបើតាមការចុះផ្សាយរបស់ទូរទស្សន៍ CGTN ។ ក្នុងថ្ងៃទី១ ខែកក្កដា ដដែលនោះ នាវាយោធារុស្ស៊ី ក៏បានធ្វើសមយុទ្ធយោធាបាញ់គ្រាប់ពិតផងដែរនៅក្នុងសមុទ្រខ្មៅ ដែលជាទំនងជាចង់ឆ្លើយតបនឹងសមយុទ្ធរបស់បក្សសម្ពន្ធយោធាណាតូ។ មួយរយៈចុងក្រោយនេះ រុស្ស៊ីជាមួយអង្គការណាតូ ហាក់ប្រឈមមុខដាក់គ្នា កាន់តែខ្លាំងជាមុខ។ រុស្ស៊ី តែងតែបង្ហាញសាច់ដុំ និងសមត្ថភាពយោធារបស់ខ្លួនជាញឹកញាប់នៅតាមព្រំដែនរុស្ស៊ី ជាមួយបណ្តាប្រទេសអឺរ៉ុបខាងកើត។ ទាក់ទិននឹងបញ្ហានេះ សមាជិកបក្សសម្ពន្ធយោធាណាតូមួយចំនួន បានរិះគន់លើរុស្ស៊ី និងទាមទារឱ្យបញ្ឈប់ការគំរាមកំហែង៕	ក្រសួងការបរទេសរុស្ស៊ី នៅថ្ងៃទី១ ខែកក្កដា បានចាត់ទុកសមយុទ្ធយោធាដែលដឹកនាំដោយ អាមេរិក និងអ៊ុយក្រែននៅក្នុងសមុទ្រខ្មៅ មានគោលបំណងធ្វើឱ្យមានអស្ថិរភាពនៅក្នុងតំបន់។ រុស្ស៊ី ក៏បានធ្វើសមយុទ្ធយោធាមួយវិញដែរ ដើម្បីឆ្លើយតបនឹងសមយុទ្ធដឹកនាំរបស់អាមេរិក និងអ៊ុយក្រែន។
លោក ហង់ ជួន ណារ៉ុន បានបន្តថា ក្រសួងអប់រំ មិនមានគោលការណ៍ឲ្យបេក្ខជនណាម្នាក់ជាប់ស្វ័យប្រវត្តិ ដោយមិនឆ្លងកាត់ការប្រឡងឡើយ ហើយក៏មិនមានការប្រឡងជាលើកទី២ដែរ គឺតម្រូវឲ្យបេក្ខជនទាំងនោះរង់ចាំប្រឡងនៅឆ្នាំបន្ទាប់។ រដ្ឋមន្ត្រីរូបនេះ បានពន្យល់ហេតុផលយ៉ាងដូច្នេះថា៖«ការច្រឡំលុបឈ្មោះកូនសិស្សនៅខេត្តកំពង់ធំនេះ មិនមែនជាកំហុសនាយកសាលាទាំងស្រុងទេ។ ព្រោះកូនសិស្សនោះរៀនបានមួយរយៈពេល ប្រើឈ្មោះ សំ រស្មី ហើយក្រោយមកកូនសិស្សនោះ បានប្តូរទៅរៀននៅថ្នាក់ផ្សេង ដោយបានដូរ ឈ្មោះទៅជាសុំ រស្មី វិញ។ ដោយឡែកនាយកសាលាមិនដឹងថា ឈ្មោះពីរជាមនុស្សតែមួយ ក៏បានសម្រចលុបឈ្មោះមួយចោល ដែលចំឈ្មោះពិតប្រាកដរបស់កូនសិស្សនោះតែម្តង ជាហេតុធ្វើឲ្យសិស្សនោះ គ្មានឈ្មោះជាបេក្ខជនប្រឡងនៅឆ្នាំនេះ»។ ជាមួយគ្នានេះ ក្រសួងបានដាក់ចេញវិធានការថា ករណីបែបនេះ មិនត្រូវកើតឡើងនៅឆ្នាំក្រោយឡើយ។ សូមរម្លឹកថា សម័យប្រឡងសញ្ញាបត្រមធ្យមសិក្សាទុតិយភូមិឆ្នាំ២០១៨ បានប្រព្រឹត្តនៅថ្ងៃទី ២០-២១ សីហា កន្លងទៅ ដោយមានបេក្ខជនប្រឡងចំនួន ១១៧.០៦១នាក់ និងមានមណ្ឌលប្រឡងចំនួន១៩៥ មណ្ឌល នៅរាជធានី-ខេត្តទាំង២៥ ទូទាំងប្រទេស៕	យុវជន សុំ រស្មី ជាសិស្សរៀននៅវិទ្យាល័យស្ទឹងសែន ក្រុងស្ទឹងសែន ខេត្តកំពង់ធំ ដែលនាយកសាលាបានច្រឡំលុបឈ្មោះ ហើយមិនមានឈ្មោះក្នុងបញ្ជីបេក្ខជនប្រឡងសញ្ញាបត្រមធ្យមសិក្សាទុតិយភូមិឆ្នាំ២០១៨ (បាក់ឌុប) ត្រូវបានក្រសួងអប់រំ តម្រូវឲ្យប្រឡងនៅឆ្នាំក្រោយ ជាមួយនឹងការផ្តល់ពិន្ទុ២៦ជាការលើកទឹកចិត្តដល់បេក្ខជននោះ។ នេះបើតាមប្រសាសន៍របស់លោក ហង់ ជួន ណារ៉ុន រដ្ឋមន្ត្រីក្រសួងអប់រំ ដែលថ្លែងប្រាប់អ្នកសារព័ត៌មាន ក្នុងកម្មវិធីប្រជុំប្រចាំឆ្នាំជាមួយអ្នកទទួលជ័យលាភីពីកម្មវិធី Erasmus plus កាលពីថ្ងៃទី២៣ ខែសីហា។
កម្មវិធី «សហគ្រិនជំនាន់ថ្មី» ជាកម្មវិធីបណ្តុះបណ្តាលសិស្សានុសិស្ស ជំរុញលើកទឹកចិត្ត ក៏ដូចជា ផ្តល់ព័ត៌មានបន្ថែមជូនពួកគាត់ដែលជាពន្លកថ្មី ឱ្យមានការស្វែងយល់កាន់តែច្បាស់អំពីសហគ្រិនភាព និងអភិវឌ្ឍខ្លួននៅក្នុងវិស័យនេះ ដែលរដ្ឋាភិបាលកំពុងផ្តោតសំខាន់និងគាំទ្រ។ វិស័យសហគ្រិនភាព រួមចំណែកយ៉ាងខ្លាំងក្នុងការជួយបង្កើនសេដ្ឋកិច្ចជាតិ ដែលចាំបាច់ត្រូវមានការផ្សព្វផ្សាយ ការបណ្តុះបណ្តាល ឱ្យមានការយល់ដឹងទូលំទូលាយទៅលើវិស័យនេះ ដើម្បីជួយជំរុញនិងបង្កើនចំនួនពន្លកសហគ្រិនថ្មី ដែល សហគ្រិនខ្មែរ រំពឹងទុកថា ថ្ងៃអនាគតនឹងមានសហគ្រិនវ័យក្មេងឆ្នើមជាច្រើនជួយបង្កើន និងពង្រឹងខឿនសេដ្ឋកិច្ចជាតិឱ្យកាន់តែរីកចម្រើន។ កម្មវិធីនេះ នឹងរៀបចំឡើងក្នុងរយៈពេលពេញមួយព្រឹក ដែលបណ្តុះបណ្តាលដោយគ្រូបង្គោល លោក ដួង តារា ដោយរៀបចំជាពិសេសនូវមេរៀនគោលសំខាន់ៗដូចជា សារៈសំខាន់នៃវិស័យសហគ្រិនភាព មូលដ្ឋានគ្រឹះនៃវិស័យសហគ្រិនភាព ការស្វែងរកគំនិតថ្មី និងចេះស្វែងរកដំណោះស្រាយបែបថ្មី។ ក្នុងនោះ នៅក្នុងវិទ្យាល័យនីមួយៗ នឹងមានការចូលរួមពីសិស្សានុសិស្សគោលដៅចំនួន ២០០នាក់ ជាមួយនឹងការរំពឹងទុកថា មានសិស្សានុសិស្សយល់ដឹងពីសហគ្រិនភាពប្រមាណ ១០០០ នាក់ សម្រាប់វិទ្យាល័យទាំង5។ ទីតាំង និងពេលវេលា នៃកម្មវិធីបណ្តុះបណ្តាលជាមួយនឹងវិទ្យាល័យទាំង៥ មានដូចជា វិទ្យាល័យបាក់ទូក នៃរាជធានីភ្នំពេញ នៅថ្ងៃទី២០ ខែមិថុនា វិទ្យាល័យក្រុងព្រះសីហនុ នៃខេត្តព្រះសីហនុ នៅថ្ងៃទី២៧ ខែមិថុនា វិទ្យាល័យសម្តេចឪ នៃខេត្តបន្ទាយមានជ័យ នៅថ្ងៃទី០៤ ខែកក្កដា វិទ្យាល័យកំពង់ធំ នៃខេត្តកំពង់ធំ នៅថ្ងៃទី១១ ខែកក្កដា និង វិទ្យាល័យហ៊ុនសែនសៀមរាប នៃខេត្តសៀមរាប នៅថ្ងៃទី១៨ ខែកក្កដា ឆ្នាំ២០២២នេះ ។ គួរបញ្ជាក់ផងដែរថា កម្មវិធី សហគ្រិនជំនាន់ថ្មី ឬ NextGen Enterprise គឺជាកម្មវិធីបណ្តុះវប្បធម៌សហគ្រិនភាព មួយក្នុងចំណោមសកម្មភាពជាច្រើនទៀតនៃកម្មវិធីគោលរបស់សហគ្រិនខ្មែរ។ សហគ្រិនខ្មែរ ជាស្ថាប័នមួយដែលត្រូវបានបង្កើតឡើងដោយ ក្រសួងសេដ្ឋកិច្ចនិងហិរញ្ញវត្ថុ ក្នុងគោលបំណងធ្វើការដោយផ្ទាល់ជាមួយស្ថាប័នដៃគូ អ្នកពាក់ព័ន្ធ ក្នុងការលើកកម្ពស់ប្រព័ន្ធអេកូឡូស៊ីសហគ្រិនភាពនៅកម្ពុជា។ ចក្ខុវិស័យរបស់ សហគ្រិនខ្មែរ គឺក្លាយជាថ្នាលជាតិ សម្រាប់ការលើកកម្ពស់វិស័យសហគ្រិនភាពនៅក្នុងស្រុក ក្នុងគោលបំណងបង្កើតចំនួនធុរកិច្ចថ្មី និងសហគ្រាសធុនតូចនិងមធ្យម ដែលមានសក្ដានុពលនៅក្នុងវិស័យអាទិភាពរបស់រាជរដ្ឋាភិបាល។ តាមរយៈចក្ខុវិស័យខាងលើ សហគ្រិនខ្មែរ បានជ្រើសរើសយកកម្មវិធីធំៗគោលចំនួន ៤ ជាយន្តការក្នុងការអនុវត្តសកម្មភាពកន្លងមក ដែលរួមមាន៖ កម្មវិធីបណ្តុះវប្បធម៌សហគ្រិនភាព កម្មវិធីអភិវឌ្ឍសមត្ថភាព កម្មវិធីកសាងបណ្តាញ និងកម្មវិធីមូលធនគាំទ្រ៕	ភ្នំពេញ ថ្ងៃទី២០ ខែមិថុនា ឆ្នាំ២០២២ ៖ ដើម្បីបង្កើនការយល់ដឹងដល់យុវជនអំពីសហគ្រិនភាព និងការអភិវឌ្ឍខ្លួនក្នុងវិស័យនេះ សហគ្រិនខ្មែរ ឬហៅថា Khmer Enterprise (KE) ក្រោមការគាំទ្រពីក្រសួងសេដ្ឋកិច្ចនិងហិរញ្ញវត្ថុ និងក្រសួងអប់រំយុវជននិងកីឡា បើកគម្រោងកម្មវិធី បណ្តុះបណ្តាលដ៏មានសារៈសំខាន់មួយដែលមានឈ្មោះថា «សហគ្រិនជំនាន់ថ្មី NextGen Enterprise» ចាប់ពីថ្ងៃទី២០ ខែមិថុនា ឆ្នាំ២០២២នេះ ក្នុងការបណ្តុះបណ្តាលដល់សិស្សានុសិស្សនៅតាមវិទ្យាល័យចំនួន ៥ នៅក្នុងរាជធានីភ្នំពេញ និងខេត្តសំខាន់ៗចំនួន ៤ ។
បច្ចុប្បន្ន និស្សិតទាំងនោះមួយចំនួនបានក្លាយទៅជាថ្នាក់ដឹកនាំនៃស្ថាប័នឯកជន-អង្គការ-រដ្ឋមួយចំនួននៅក្នុងប្រទេសកម្ពុជា។ សូមអញ្ជើញទស្សនារូបភាពអគារ ទីធ្លា ដើមឈើ នៅដេប៉ាតឺម៉ង់ភាសាបារាំងដូចតទៅ៖	ភ្នំពេញ៖ ដេប៉ាតឺម៉ង់ភាសាបារាំងបានបង្កើតឡើងនៅក្នុងទសវត្សរិ៍ឆ្នាំ៩០។ និស្សិតជាច្រើនពាន់នាក់បានឆ្លងកាត់ និងសិក្សានៅក្នុងដេប៉ាតឺម៉ង់ភាសាបារាំងនៅវិទ្យាស្ថានភាសាបរទេសនៃសកលវិទ្យាល័យភ្នំពេញនាទីក្រុងភ្នំពេញ។ ដេប៉ាតឺម៉ង់ភាសាបារាំង បានបណ្តុះបណ្តាលផ្នែកសិក្សាធិការអប់រំអក្សរសាស្ត្រភាសាបារាំង, ជំនាញសារព័ត៌មាន, ជំនាញបកប្រែ, ជំនាញទេសចរណ៍, ជំនាញភាសាវិទ្យា។ល។
លោក តាំង សុចិត្តគ្រឹស្នា បាននិយាយថា ភ្ញៀវទេសចរទាំង២២ម៉ឺននាក់នេះ មានចំនួនភ្ញៀវទេសចរបរទេស៥០ភាគរយ។ ដ្បិតចំនួនភ្ញៀវទេសចរជាតិ និងបរទេស ប្រហាក់ប្រហែលគ្នាក្តី ប៉ុន្តែអត្រាភ្ញៀវទេសចរជាតិ ដែលសម្រុកទៅលេងកម្សាន្តនៅថ្ងៃឆ្លងឆ្នាំនេះ នៅតែមានចំនួនតិចជាងឆ្នាំមុន។ នេះបើតាមលោក សុចិត្តគ្រឹស្នា។ ប្រធានមន្ទីរទេសចរណ៍រូបនេះ បានប្រាប់សារព័ត៌មានថ្មីៗ យ៉ាងដូច្នេះថា៖« បើគិតក្នុងរយៈពេល៣ថ្ងៃនេះ មានភ្ញៀវជាតិ និងអន្តរជាតិចន្លោះពី ២១ ទៅ២២ម៉ឺននាក់ ជាពិសេសថ្ងៃចុងក្រោយមានភ្ញៀវទេសចរមកលេងច្រើនជាងគេ។ ទេសចរអន្តរជាតិ កើនចន្លោះពី ១៥ -១៦ ភាគរយ តែភ្ញៀវទេចរជាតិវិញ នៅតែថយចុះបើប្រៀបធៀបទៅឆ្នាំកន្លងមក។ ប៉ុន្តែ(ចំនួនភ្ញៀវទេសចរជាតិ)មានការកើនឡើងវិញ បើធៀបនៅនឹងបុណ្យ (អំទូក) ក្នុងឆ្នាំ២០១៨ ដូចគ្នានេះ វាមានការកើនឡើងវិញ ដោយសារយើងមើលឃើញថាវាថយជាង២០ភាគរយ តែឥឡូវថយតិចជាងមុន។ នេះបើតាមការសង្កេតក្នុងឱកាសឆ្លងឆ្នាំនេះ »។ មន្ទីរទេសចរណ៍ បានសហការជាមួយរដ្ឋបាលខេត្តព្រះសីហនុ ដោយដាក់តង់ជួលចំនួន៣០០ នៅចុងឆ្នេរអូឈើទាលឲ្យភ្ញៀវទេសចរជាតិ និងអន្តរជាតិ សម្រាកក្នុងថ្ងៃឆ្លងឆ្នាំ ។ បើតាមលោក គ្រឹស្នា តងទាំង៣០០នេះ ត្រូវបានភ្ញៀវទេសចរជួលទាំងអស់ ហើយចំណូលពីការជួលតង់ ត្រូវបានចំណាយទៅលើសន្តិសុខការពារ ភ្លើងបំភ្លឺជុំវិញកន្លែងបោះតង់ បន្ទប់ទឹក បណ្ដាញទឹកស្អាតសម្រាប់ប្រជាពលរដ្ឋជាដើម។ «យើងមានការរក្សារសន្តិសុខជូនប្រជាពលរដ្ឋ និងភ្ញៀវទេសចរបានយ៉ាងល្អ ។ហើយចំពោះតម្លៃផ្ទះសំណាក់ និងម្ហូបអាហារ មានការឡើងថ្លៃដែរ ប៉ុន្តែមិនថ្លៃហួសហេតុទេ។ ផ្ទះសំណាក់ក្នុងថ្ងៃធម្មតាមានតម្លៃ ចន្លោះពី២០ ទៅ៣៥ ដុល្លារ ដល់ពេលថ្ងៃបុណ្យទានគាត់ឡើង៥ដុល្លារ»។ នេះជាការបញ្ជាក់របស់ប្រធានមន្ទីរទេសចរខេត្ត ដែលបានអំពាវនាវឲ្យប្រជាពលរដ្ឋ និងភ្ញៀវទេសចរជាតិ ទៅលេងកម្សាន្តខេត្តព្រះសីហនុ ឲ្យបានច្រើនដូចឆ្នាំមុនៗ ដោយកុំមានការបារម្ភ ខណៈដែលអាជ្ញាធរបានចុះរៀបចំ និងដោះស្រាយបញ្ហានានារួចរាល់អស់ហើយ៕	ភ្នំពេញ៖ ភ្ញៀវទេសចរជាតិ និងអន្តរជាតិប្រមាណ២២ម៉ឺននាក់ បានទៅលេងខេត្តព្រះសីហនុក្នុងឱកាសថ្ងៃឆ្លងឆ្នាំ២០១៩នេះ។ ប៉ុន្តែចំនួនភ្ញៀវជាតិនៅតែធ្លាក់ចុះ បើធៀបទៅឆ្នាំមុនៗ ។ នេះបើយោងតាមប្រធានមន្ទីរទេសចរណ៍ខេត្តព្រះសីហនុ។
នាកិច្ចប្រជុំពេញអង្គ កាលពីថ្ងៃទី៣ ខែកក្កដា សម្ដេច ហ៊ុន សែន បានបញ្ជាឱ្យក្រសួងចំនួន៣ កាត់ឆ្វៀលដីជូនប្រជាពលរដ្ឋដែលបានរស់នៅលើទីតាំងដីដែលជាគម្របព្រៃឈើ ឬជាតំបន់ការពារ និងតំបន់អភិរក្សសត្វព្រៃរបស់រដ្ឋ ដូចជានៅកោះកុង ព្រះវិហារជាដើម។ ជាមួយគ្នានេះសម្ដេច ហ៊ុន សែន ក៏បានបញ្ជាក់ថា ពលរដ្ឋដែលកំពុងរស់នៅអាស្រ័យផលជាក់ស្ដែង ក្នុងតំបន់ដីរដ្ឋគឺហាមកាប់ឆ្ការទន្ទ្រានវាតទីយកដីបន្ថែមដាច់ខាត។ ដោយកន្លងមក សម្ដេចនាយករដ្ឋមន្ត្រី បានសង្កេតឃើញថា អ្នកមានអំណាច និងអ្នកមានទ្រព្យច្រើន បានប្រើអ្នកតូចតានឱ្យទៅកាប់ទន្ទ្រានយកដីឱ្យខ្លួន។ រីឯជនខិលខូចដែលទន្ទ្រានយកដីរដ្ឋក្នុងមួយយប់ធ្វើបាន១០-២០ខ្ទម ក៏សម្ដេចបានដឹង និងកំណត់អត្តសញ្ញណរួចហើយដែរ។ បើរកឃើញអ្នកទាំងនោះបានប្រព្រឹត្តមែននោះ គឺត្រូវចាប់ខ្លួន។ សម្ដេច បានសង្កត់ធ្ងន់ថា ការបែងចែកដីឱ្យពលរដ្ឋ ក្រសួងពាក់ព័ន្ធ និងអាជ្ញាធរត្រូវធ្វើការឱ្យបានត្រឹមត្រូវ ដោយហាមឆ្លៀតកេងប្រវ័ញ្ចយកចំណែកខ្លួន បើកេងប្រវ័ញ្ចដីពលរដ្ឋនឹងត្រូវមានទោស ។ ក្រៅពីកាត់ឆ្លៀលដីជូនពលរដ្ឋទៅតាមទំហំហើយ រដ្ឋនឹងជូនដី បន្ថែម១០ភាគរយ ជាប្រយោជន៍រួមសម្រាប់សហគមន៍ និងជាជម្រកសត្វគោក្របីស៊ីស្មៅជាដើម។ នេះជាការបញ្ជាក់របស់សម្ដេច ហ៊ុន សែន។ នាសម័យប្រជុំគណៈរដ្ឋមន្ត្រី សេចក្តីព្រាងច្បាបស្តីពីការគ្រប់គ្រង ការប្រើប្រាស់ និងការចាត់ចែងលើទ្រព្យសម្បត្តិរដ្ឋ ដែលមាន១២ជំពូក និង៩០មាត្រា ត្រូវបានអនុម័ត។ សេចក្តីព្រាងច្បាប់នេះ មានគោលបំណងឆ្លើយតបទៅនឹងសេចក្តីត្រូវការរបស់រាជរដ្ឋាភិបាលក្នុងការពង្រឹងអភិបាលកិច្ច បង្កើនប្រសិទ្ធភាព តម្លាភាព សក្តិសិទ្ធិភាព និងគណនេយ្យភាពនៃការគ្រប់គ្រង ការប្រើប្រាស់ និងការចាត់ចែងលើទ្រព្យសម្បត្តិរដ្ឋ៕	ភ្នំពេញ៖ ព្រលឹមស្រាងៗនៅថ្ងៃអាទិត្យ ទី៥ ខែកក្កដា នេះ ហ្វេសប៊ុករបស់សម្តេចនាយករដ្ឋមន្ត្រី ហ៊ុន សែន បានបង្ហោះសាររំលឹកជាថ្មីដល់មន្ត្រី និងអ្នកមានអំណាច ដែលឆ្លៀតឱកាសទាញចំណេញពីការបែងចែក និងទទួលដីធ្លី ដោយពួកគេនឹងត្រូវមានទោស។ ក្នុងសំណេរដដែល សម្តេចបានលើកឡើងថា៖ «មន្ត្រី អ្នកមានអំណាច ល្មមចេះឆ្អែត និងចេះគ្រប់គ្រាន់ហើយ ឈប់ធ្វើបាបប្រជាពលរដ្ឋតទៅទៀត»។
ថៃបានបន្ធូរបន្ថយការរឹតត្បិតនៅក្នុងប្រទេសចាប់តាំងពីខែមិថុនាមកម្លេះ ដើម្បីជួយសង្គ្រោះសេដ្ឋកិច្ចរបស់ខ្លួន ដែលរងគ្រោះដោយសារCOVID-19។ ទេសចរណ៍ក្នុងស្រុក ក៏ត្រូវបានអនុញ្ញាតដែរ។ ក្នុងដំណើរកម្សាន្តទៅកោះKoh Chang លោកWesley Barnes ដែលជាជនជាតិអាមេរិកធ្វើការនៅប្រទេសថៃ បានវាយតម្លៃពាក្យពេចន៍មិនល្អជាច្រើនលើកន្លែងលំហែកាយThe Sea View នៅវេបសាយដំណើរកំសាន្ត TripAdvisor ក្នុងនោះរួមទាំងការមិនទទួលភ្ញៀវឲ្យបានរាក់ទាក់ផងដែរ។ ទាក់ទិននឹងបញ្ហានេះ កន្លែងកម្សាន្តThe Sea View បានសម្រេចប្តឹងលោកWesley Barnes ពីការវាយតម្លៃកន្លែងរបស់ខ្លួនអវិជ្ជមាននៅក្នុងវេបសាយ TripAdvisor។ លោក Thanapon Taemsara វរៈសេនីយ៍ឯក និងជាប៉ូលិសប្រចាំកោះ Koh Chang បានលើកឡើងបែបនេះ ដោយបន្ថែមថា លោកWesley ត្រូវបានចោទពីការបង្ខូចកេរ្តិ៍ឈ្មោះ The Sea View និងការប្រកែកគ្នាជាមួយបុគ្គលិក ជុំវិញការមិនឲ្យប្រាក់កម្រៃពេលបុគ្គលិកយកភេសជ្ជៈដោយបន្ទប់សណ្ឋាគារ។ នៅក្នុងខែកក្កដាកន្លងទៅ ជនជាតិអាមេរិករូបនេះ បានវាយតម្លៃលើវេបសាយTripAdvisor ថា លោក បានឈ្លោះប្រកែកជាមួយបុគ្គលិកសណ្ឋាគារ ដែលធ្វើដូចជាមិនចង់ទទួលភ្ញៀវ។ ចំណែក កន្លែងលំហែកាយThe Sea View វិញអះអាងថា ការសម្រេចដាក់ពាក្យប្តឹងនេះ គឺធ្វើឡើងដោយសារ លោក Barnes បានវាយតម្លៃជាច្រើនលើកលើវេបសាយ TripAdvisor។ តាមច្បាប់បង្ខូចកេរ្តិ៍ឈ្មោះរបស់ថៃ ការបង្ខូចកេរ្តិ៍ឈ្មោះ អាចនឹងជាប់ពន្ធនាគារហូតដល់ពីរឆ្នាំ និងពិន័យជាប្រាក់រហូតដល់ ៦៣០០ដុល្លារ។ សូមបញ្ជាក់ថា បន្ទាប់ពីមានពាក្យបណ្តឹង លោកBarnes ត្រូវបានចាប់ខ្លួនដោយប៉ូលិសថៃ និងបញ្ជូនមកឃុំខ្លួនបណ្តោះអាសន្ននៅលើកោះKoh Chang ប៉ុន្តែក្រោយមក លោកត្រូវបានគេដោះលែងឲ្យនៅក្រៅឃុំវិញ៕	ជនជាតិអាមេរិកម្នាក់ ត្រូវបានប្តឹងដោយកន្លែងលំហែកាយថៃមួយកន្លែងពីការវាយតម្លៃអវិជ្ជមានលើវេបសាយ Tripadvisor។ នេះបើតាមការបញ្ជាក់របស់អាជ្ញាធរថៃ នៅថ្ងៃទី២៦ ខែកញ្ញា។ ក្នុងច្បាប់របស់ថៃ ការបង្ខូចកេរ្តិ៍ឈ្មោះគឺអាចជាប់ពន្ធនាគារហូតដល់២ឆ្នាំ និងពិន័យជាប្រាក់រហូតដល់ ៦៣០០ដុល្លារ។
គេហទំព័រ Tuoi Tre ក៏ជាសារព័ត៌មានមួយផងដែរ ដែលគ្រប់គ្រងដោយសហជីពយុវជនកុម្មុយនិស្តហូជីមិញ និងត្រូវបានគេចោទប្រកាន់ថាបានផ្សព្វផ្សាយព័ត៌មានក្លែងក្លាយ។ គេហទំព័រនេះត្រូវបានគេស្នើឲ្យ «កែតម្រូវព័ត៌មានមិនពិត» និងផាកពិន័យជាប្រាក់ចំនួន ៩ ពាន់ ៥ រយដុល្លារអាមេរិក។នេះបើយោងតាមសេចក្ដីរាយការណ៍របស់ប្រព័ន្ធផ្សព្វផ្សាយ Viet Nam News។ ការផ្អាកគេហទំព័រនេះបានធ្វើឡើង បន្ទាប់ពីរដ្ឋសភាវៀតណាមបានអនុម័តច្បាប់សន្តិសុខតាមអ៊ីនធឺណិតដែលជាច្បាប់មួយគ្រប់គ្រងលើការប្រើប្រាស់អ៊ីនធឺណិត កាលពីខែមិថុនាកន្លងទៅនេះ និងបន្ទាប់ពីមានការចាប់ខ្លួនកាលពីពេលថ្មីៗនេះចំពោះអ្នកសរសេរប្លុកដែលសរសេរចោទសួរទៅលើរដ្ឋាភិបាលវៀតណាម។ លោក Murray Hiebert នាយករងកម្មវិធីអាស៊ីអាគ្នេយ៍នៃមជ្ឈមណ្ឌលសិក្សាយុទ្ធសាស្ត្រនិងកិច្ចការអន្ដរជាតិ CSIS នៅរដ្ឋធានីវ៉ាស៊ីនតោន សហរដ្ឋអាមេរិក បានមានប្រសាសន៍ថាប្រព័ន្ធផ្សព្វផ្សាយទាំងអស់គួរតែកត់សម្គាល់ទុកចំពោះបញ្ហានេះ។ លោក Hiebert បាននិយាយថា៖ «ខ្ញុំគិតថា ការបិទគេហទំព័រ Tuoi Tre នេះគឺជាការព្រមានមួយដែលសំដៅឆ្ពោះសារព័ត៌មាននេះ និងសារព័ត៌មានផ្សេងៗទៀតឲ្យមានការប្រុងប្រយ័ត្នបន្ថែមទៀត។ រដ្ឋាភិបាលវៀតណាមមានការវិលវល់ដោយសារតែប្រព័ន្ធផ្សព្វផ្សាយ និងអ្នកសរសេរប្លុកនានាអស់រយៈពេលប៉ុន្មានឆ្នាំមកហើយ»។ ភាពប្រយ័ត្នប្រយែងចំពោះសេរីភាពបញ្ចេញមតិ លោក Hiebert បាននិយាយថា ចាប់តាំងពីប្រព័ន្ធផ្សព្វផ្សាយវៀតណាម និងបណ្ដាញសង្គមបានរាយការណ៍អំពីការងាប់របស់ត្រីសមុទ្រជាច្រើនដែលដែលបណ្ដាលមកពីការបំពុលដែលមានទំនាក់ទំនងទៅនឹងរោងចក្រដែកថែបមួយដែលគ្រប់គ្រងដោយជនជាតិតៃវ៉ាន់កាលពី ២ ឆ្នាំមុនមក រដ្ឋាភិបាលវៀតណាមបានបង្កើនការគ្រប់គ្រងលើអត្ថបទព័ត៌មាននានា។ លោក Hiebert បានបន្ថែមថា ក្រុមមន្ត្រីសន្តិសុខវៀតណាមបានធ្វើដំណើរទស្សនកិច្ចទៅកាន់ប្រទេសចិនកាលពីឆ្នាំមុន «ដើម្បីពិភាក្សារកវិធីគ្រប់គ្រងអ៊ីនធឺណិតឲ្យកាន់តែប្រសើរជាងមុន»។ ប្រទេសចិនត្រូវបានគេស្គាល់ថាជាប្រទេសមួយដែលមានត្រួតពិនិត្យដ៏តឹងតែងលើអត្ថបទនានានៅលើអ៊ីនធឺណិត។ ខុសពីប្រទេសចិន ប្រទេសវៀតណាមមិនសូវទប់ស្កាត់គេហទំព័រផ្សេងៗប៉ុន្មានទេ។ អ្នកជំនាញនានាបាននិយាយថា ការចាប់ខ្លួនអ្នកសរសេរប្លុកជាបន្តបន្ទាប់ក្នុងឆ្នាំ ២០១៦ និងឆ្នាំ ២០១៧ បានបង្ហាញឲ្យឃើញពីការមិនសប្បាយចិត្តរបស់រដ្ឋាភិបាលវៀតណាមចំពោះការបញ្ចេញមតិរបស់សាធារណជនអំពីអំពើពុករលួយ និងឆ្លុះបញ្ចាំងឲ្យឃើញពីការបរាជ័យក្នុងការសម្រេចកិច្ចការក្នុងចំណោមមន្ត្រីរដ្ឋាភិបាលនានា។ អ្នកសរសេរប្លុកម្នាក់ដែលបានបញ្ជាក់ថា បញ្ហាត្រីសមុទ្រងាប់ទាំងនោះគឺបណ្ដាលមកពីរដ្ឋាភិបាលដ៏ទន់ខ្សោយនោះ ត្រូវបានតុលាការផ្ដន្ទាទោសអោយជាប់ពន្ធនាគារ ១០ ឆ្នាំ កាលពីឆ្នាំមុន។ ក្រសួងសន្តិសុខសាធារណៈវៀតណាមបានស្នើឲ្យមានការបង្កើត «ច្បាប់គ្រប់គ្រងសន្តិសុខតាមអ៊ីនធឺណិត» កាលពីមួយឆ្នាំមុន ដើម្បីឲ្យខ្លួនអាចមានអំណាចបន្ថែមទៀតដើម្បីហាមឃាត់រាល់អត្ថបទ និងសកម្មភាពទាំងឡាយណាដែលប្រឆាំងរដ្ឋាភិបាល។ នៅទីបំផុត បណ្ដាញផ្សព្វផ្សាយសង្គមរបស់បរទេសនានាប្រហែលជាតម្រូវឲ្យផ្ទុកទិន្នន័យរបស់អ្នកប្រើប្រាស់ជនជាតិវៀតណាមនៅក្នុងប្រទេសវៀតណាម និងលុបចោលអត្ថបទដែលហាមឃាត់ទាំងនោះ «ភ្លាមៗ» ប្រសិនបើមានការស្នើឡើង។ នេះបើតាមការបញ្ជាក់របស់លោក Hiebert។ អ្នកខ្លះខ្លាចថា បន្ទាប់ពីច្បាប់នេះត្រូវបានអនុម័តនៅប្រហែលជាកន្លះឆ្នាំខាងមុខនេះមក ច្បាប់នេះអាចនឹងអនុញ្ញាតឲ្យរដ្ឋាភិបាលវៀតណាមស្នើក្រុមហ៊ុនផ្ដល់សេវាអ៊ីនធឺណិតនានាឲ្យចែករំលែកព័ត៌មានអំពីអ្វីដែលអ្នកប្រើធម្មតាបញ្ចេញមតិតាមអ៊ីនធឺណិត។ ច្បាប់នេះបានជំរុញឲ្យមានការធ្វើបាតុកម្មតាមដងផ្លូវមួយចំនួននៅទូទាំងប្រទេសវៀតណាមកាលពីខែមិថុនាកន្លងទៅនេះ។ លោក Frederick Burke ដែលជាដៃគូភាគហ៊ុនជាមួយក្រុមហ៊ុនច្បាប់ Baker McKenzie នៅក្នុងទីក្រុងហូជីមិញ បានថ្លែងថា៖ «ច្បាប់សន្តិសុខតាមអ៊ីនធឺណិតនេះពិតជាបង្កើននូវហានិភ័យបន្ថែមទៀតសម្រាប់អ្នកដែលបង្ហោះសារនៅលើអ៊ីនធឺណិត។ អ្នកទាំងនោះនឹងត្រូវប្រុងប្រយ័ត្នបន្ថែមទៀត»។ លោក Burke បាននិយាយថា ការផ្អាកគេហទំព័រ Tuoi Tre នេះ គឺជាលើកដំបូងហើយសម្រាប់ស្ថាប័នប្រព័ន្ធផ្សព្វផ្សាយធំៗនៅក្នុងប្រទេសវៀតណាម។ ស្វែងរកការឯកភាពជាតិ អង្គការអ្នកកាសែតគ្មានព្រំដែន (Reporters Without Borders) បានបញ្ជាក់កាលពីទី ១៩ ខែកក្កដាកន្លងទៅនេះដើម្បីជាការឆ្លើយតបទៅនឹងការផ្អាកគេហទំព័រព័ត៌មាននេះថា ខ្លួនមានការ «ភ្ញាក់ផ្អើលដែលឃើញដូច្នេះ។ បន្ទាប់ពីធ្វើទុក្ខបុកម្នេញប្រព័ន្ធផ្សព្វផ្សាយឯករាជ្យមក អាជ្ញាធរពេលនេះកំពុងសំដៅទៅលើអ្នកដែលធ្វើតាមគោលការណ៍របស់គណបក្ស។ លោក Carl Thayer សាស្ត្រាចារ្យឯកទេសខាងកិច្ចការអាស៊ីអាគ្នេយ៍នៃសាកលវិទ្យាល័យ New South Wales ក្នុងប្រទេសអូស្ត្រាលី បានថ្លែងថា គេហទំព័រ Tuoi Treត្រូវបានផ្អាកគឺដោយសារតែសេចក្ដីរាយការណ៍មួយរបស់គេហទំព័រនេះ ដែលបានដកស្រង់សម្ដីប្រធានាធិបតីវៀតណាមលោក Tran Dai Quang ។ លោក Carl Thayer បាននិយាយថា របាយការណ៍នោះបានសរសេរថា លោកប្រធានាធិបតី Tran Dai Quang មាន «ការអាណិតអាសូរ» ចំពោះការធ្វើបាតុកម្មប្រឆាំងប្រទេសចិននៅក្នុងប្រទេសវៀតណាមកាលពីខែមិថុនាកន្លងទៅនេះ។ លោក Carl Thayer បានបន្ថែមថា អ្នកដែលរាយការណ៍ព័ត៌មាននេះត្រូវបានចោទប្រកាន់ថាបានធ្វើឱ្យ «ប៉ះពាល់ដល់ឯកភាពជាតិ»។ រដ្ឋាភិបាលវៀតណាមមានមោទនភាពនៅក្នុងការបង្រួបបង្រួមវៀតណាមខាងជើង និងវៀតណាមខាងត្បូង ដែលវៀតណាមទាំងពីរបានបែកជាពីរដូចនេះរហូតទាល់តែពេលដែលពួកកុម្មុយនិស្តបានឡើងកាន់អំណាចកាលពីទសវត្សរ៍ ១៩៧០។ លោក Trung Nguyen ព្រឹទ្ធបុរសដេប៉ាតឺម៉ង់ទំនាក់ទំនងអន្តរជាតិនៃសាកលវិទ្យាល័យវិទ្យាសាស្ត្រសង្គមនិងមនុស្សសាស្ត្រ នៅក្នុងទីក្រុងហូជីមិញ បាននិយាយថា មន្ត្រីរដ្ឋាភិបាលវៀតណាមប្រហែលជាខឹងសម្បារចំពោះការរាយការណ៍ម្ដងហើយម្ដងទៀតអំពីអំពើពុករលួយ។ រដ្ឋាភិបាលវៀតណាមបានចាប់ខ្លួនមនុស្សជាច្រើននាក់ពីក្រុមហ៊ុនប្រេងរបស់រដ្ឋដែលមានឈ្មោះថា Petro Vietnam ពាក់ព័ន្ធនឹងអំពើពុករលួយ ដែលករណីនេះជាអ្វីដែលក្រុមអ្នកវិភាគហៅថាជាវិធានការដើម្បីបង្ហាញសាធារណជនឲ្យបានឃើញថា ខ្លួនយកចិត្តទុកដាក់យ៉ាងខ្លាំងចំពោះការបោសសម្អាតអំពើពុករលួយនៅក្នុងជួររដ្ឋាភិបាល។ ប្រជាពលរដ្ឋវៀតណាមទូទៅបានអំពាវនាវចង់បានរដ្ឋាភិបាលស្អាតស្អំជាងមុនមួយ ដោយសារតែពួកគេបានបញ្ជាក់ថា នៅពេលបច្ចុប្បន្ននេះ មានអំពើសូកប៉ាន់ឲ្យប៉ូលិស និងភាពមិនប្រក្រតីផ្សេងៗកើតឡើងនៅក្នុងដំណើរការអនុញ្ញាតឲ្យមានការធ្វើអាជីវកម្ម។ សារព័ត៌មានវៀតណាមបានរាយការណ៍កាលពីពេលនោះថា នៅឯសន្និបាតមួយកាលពីខែឧសភា គណៈកម្មាធិការកណ្ដាលរបស់គណបក្សកុម្មុយនិស្តវៀតណាម បានអនុម័តសេចក្ដីសម្រេចមួយដើម្បីតាមដានពិនិត្យមើលសមាជិករបស់ខ្លួនដោយតឹងរ៉ឹងបំផុតមិនឲ្យប្រព្រឹត្តិអំពើពុករលួយណាមួយឡើយ។ លោក Nguyen បានបញ្ជាក់ថា មន្ត្រីរដ្ឋាភិបាលវៀតណាមចង់ឲ្យប្រព័ន្ធផ្សព្វផ្សាយឆ្លុះបញ្ចាំងឲ្យឃើញពីនិន្នាការនៅក្នុងសង្គម «ដោយមិនលម្អៀង» ប៉ុន្តែត្រូវរាយការណ៍តំណាងឲ្យរដ្ឋាភិបាល ក្នុង «សំឡេងបង្រួបបង្រួម» តែមួយ។ លោក Nguyen បាននិយាយថា៖ «ខ្ញុំគិតថារដ្ឋាភិបាលវៀតណាមនឹងចាត់វិធានការគ្រប់គ្រងទាំងស្រុងលើអត្ថបទនានារបស់ប្រព័ន្ធផ្សព្វផ្សាយ ដោយសារតែស្របទៅតាមយុទ្ធនាការប្រឆាំងអំពើពុករលួយ កាសែតខ្លះត្រូវបានគេចោទប្រកាន់ថាបានផ្សព្វផ្សាយជ្រុលហួសហេតុពេក»៕ សូមចុចទៅប្រភពដើម VOA ត្រង់នេះ	តៃប៉ិ ៖ កាលពីថ្ងៃទី ១៦ ខែកក្កដាកន្លងទៅនេះ ប្រធាននាយកដ្ឋានប្រព័ន្ធផ្សព្វផ្សាយដែលស្ថិតនៅក្រោមការគ្រប់គ្រងរបស់ក្រសួងព័ត៌មាននិងទូរគមនាគមន៍ បានបិទគេហទំព័រព័ត៌មានមួយដែលមានឈ្មោះថា Tuoi Tre សម្រាប់រយៈពេល ៣ ខែ។ គេហទំព័រព័ត៌មាននេះត្រូវបានគេស្គាល់ថាបានរាយការណ៍បញ្ហាជាច្រើនដូចជាបញ្ហាអំពើពុករលួយជាដើម។
៥គ្រាប់របស់ភ្នំពេញក្រោន រកបានដោយកីឡាករ Shimizu Shintaro ១គ្រាប់ នៅនាទី៦, លឹម ពិសុទ្ធ ២គ្រាប់ នៅនាទី៤៣ និងនាទី៨៨, ឡុង ភារ៉ាត់ ១គ្រាប់ នាទី៨២ និង កីឡាករ ប្រាក់ ធី វ៉ា ១គ្រាប់ នៅនាទី៩០។ លោក Oleg Starynskyi មិននឹកស្មានថា កូនក្រុមរបស់ខ្លួន អាចរកបានគ្រាប់បាល់ច្រើនពីការប្រកួតនេះ ព្រោះរូបលោក គ្រាន់តែរំពឹងថា ការប្រកួតនាចុងរដូវកាលនេះ គឺគ្រាន់តែផ្ដល់ឱកាសឲ្យកីឡាករមួយចំនួន បានបង្ហាញសមត្ថភាព ហើយកីឡាករក្នុងក្រុម ព្យាយាមធ្វើឲ្យបានល្អ ប៉ុណ្ណោះ។ លោក Oleg Starynskyi បាននិយាយដូច្នេះថា៖«ខ្ញុំ មិនគិតថាបានលទ្ធផលច្រើនទេ។ ខ្ញុំ គ្រាន់តែប្រាប់កីឡាករទាំងអស់ឲ្យខំប្រឹងលេងនៅតង់ទី១ ហើយតង់ទី២ ទម្លាក់បន្ដិច ហើយខ្ញុំគ្រាន់តែចង់ឃើញពីគុណភាព នៃការលេងរបស់ក្រុមទាំងមូល ជុំវិញនៃការប្រកួតនេះ។»។ ក្នុងពេលទន្ទឹមគ្នានោះដែរ ព្រះខ័នរាជស្វាយរៀង បានឈ្នះ វិសាខា លទ្ធផល៥-១ នៅកីឡដ្ឋានខេត្តស្វាយរៀង។ ៥គ្រាប់របស់ព្រះខ័នរាជស្វាយរៀង រកបានដោយកីឡាករ Marcus Haber ១គ្រាប់ នៅនាទី១៩, មិន រតនៈ ១គ្រាប់ នៅនាទី២៦, កីឡាករ Bounphachan ១គ្រាប់ នៅនាទី៤១, ណារ៉ុង កក្កដា ១គ្រាប់ នៅនាទី៨១ និង ចេឡរ ឌឿន នីកូឡាស ១គ្រាប់ នៅនាទី៨៤។ ដោយលែក ១គ្រាប់វាយបករបស់វិសាខា រកបានដោយកីឡាករ Blasco Victor នៅនាទី៥៤៕	បឹងកេត ចាញ់ភ្នំពេញក្រោន យ៉ាងដំណំ ក្នុងប្រកួតពានរង្វាន់ Cambodian Premier League សប្ដាហ៍ទី២៩ ក្នុងលទ្ធផល ៥-០ នៅពហុកីឡដ្ឋានជាតិអូឡាំពិក ខណៈ វិសាខា ចាញ់ ព្រះខ័នរាជស្វាយរៀង ៥-១ នៅកីឡដ្ឋានខេត្តស្វាយរៀង នៅថ្ងៃទី៨ ខែឧសភា។ លោក Oleg Starynskyi គ្រូបង្វឹកភ្នំពេញក្រោន ចាត់ទុកលទ្ធផល នេះលើសពីការរំពឹងទុក ព្រោះរូបលោក គ្រាន់តែផ្ដោតលើការលេងឲ្យបានល្អរបស់កីឡាករប៉ុណ្ណោះ។
អ្នកនេសាទជនជាតិបេណាំងម្នាក់ឈ្មោះ Thomas Wessie អាយុ៤៥ឆ្នាំ និយាយថា គាត់បានចាកចេញពីស្រុក Djougou ក្នុងឆ្នាំ២០១៧ ដើម្បីមកប្រកបរបរនេសាទក្នុងតំបន់ភាគនិរតីប្រទេសកាមេរូន ដែលមានភូមិ Idenau ស្ថិតនៅទីនោះ។ លោកថ្លែងថា៖ «ក្រុមហ៊ុនរបស់ខ្ញុំមានទូកនេសាទទំហំធម្យម៧គ្រឿង សម្រាប់ធ្វើការនេសាទក្នុងទ្រង់ទ្រាយពាក់កណ្តាលឧស្សាហកម្ម។ ក្រៅពីជនជាតិកាមេរូន តូហ្គោ បេណាំង ហ្កាណា និងនីហ្សេរីយ៉ា ជនជាតិចិនជាច្រើន ក៏កំពុងពាក់ព័ន្ធនៅក្នុងការនេសាទដែលមានលក្ខណៈ ពាក់កណ្តាលឧស្សាហកម្ម ឬធ្វើកសិដ្ឋានចិញ្ចឹមត្រីតាមបែបឧស្សាហកម្ម នៅក្នុងដែនទឹករបស់ប្រទេសកាមេរូន ក្នុងមហាសមុទ្រអាត្លង់ទិកផងដែរ។ ទូកនេសាទចូលចិត្តនេសាទត្រីក្នុងដែនទឹករបស់ប្រទេសកាមេរូន ពីព្រោះប្រទេសហ្គីណេអេក្វាទ័រ ហ្គាបុង និងនីហ្សេរីយ៉ា ដែលនៅក្បែរប្រទេសកាមេរូននោះ មានក្រុមកងទ័ពត្រួតពិនិត្យយ៉ាងតឹងរឹង ដើម្បីបញ្ឈប់ការនេសាទខុសច្បាប់។ ផែនទីនៃឈូងសមុទ្រហ្គីណេ សហភាពអឺរ៉ុបកាលពីថ្ងៃទី៥ ខែមករា បានដាក់បម្រាមទៅលើម្ហូបគ្រឿងសមុទ្រដែលនាំចូលមកពីប្រទេសកាមេរូន ដោយលើកឡើងពីគោលនយោបាយមិនអនុគ្រោះទៅលើការនេសាទខុសច្បាប់ គ្មានច្បាប់អនុញ្ញាត ឬការនេសាទទាំងឡាយណាដែលមិនបានរាយការណ៍ឱ្យដឹង ដែលជាការគំរាមកំហែងមួយទៅលើប្រភពធនធានក្នុងសមុទ្រ។ សមាគមន៍អ្នកនេសាទត្រីនៃប្រទេសកាមេរូន បានជួបប្រជុំគ្នាកាលពីពេលថ្មីៗ នៅក្នុងរដ្ឋធានី យុនដេ នៃប្រទេសកាមេរូនដើម្បីពិភាក្សាអំពីបញ្ហានេះ។ សមាជិកមួយរូបនៃសមាគមន៍នេះ គឺលោក Koulou Boulou Pierre និយាយថា អ្នកនេសាទត្រីខុសច្បាប់ភាគច្រើនបំផុត ក្នុងដែនទឹករបស់ប្រទេសកាមេរូននោះ គឺមកពីប្រទេសអាហ្វ្រិក និងប្រទេសចិន។ លោកថា ក្រុមអ្នកនេសាទខុសច្បាប់ទាំងនោះ បានធ្វើប្រតិបត្តិការរបស់ខ្លួនតាមរយៈមន្ត្រីពុករលួយ ដោយមិនខ្វល់ពីតំបន់នេសាទដែលមានការហាមឃាត់ឡើយ។ លោកថា៖ «គេនៅខ្វះឆន្ទៈនយោបាយនៅឡើយដើម្បីបញ្ឈប់អំពើពុករលួយដ៏ខ្លាំងក្លា ដែលបណ្តាលឱ្យមានក្រុមហ៊ុននេសាទខុសច្បាប់ជាច្រើននៅពាសពេសប្រទេសកាមេរូននោះ។ ប្រសិនបើរដ្ឋាភិបាលកាមេរូន មិនចាត់វិធានការដើម្បីលុបចេញការដាក់បម្រាមរបស់សហភាពអឺរ៉ុបនោះទេ សេដ្ឋកិច្ចរបស់កាមេរូន នឹងរងការប៉ះពាល់យ៉ាងខ្លាំង ពីព្រោះបង្គានិងបង្កងប្រមាណ៨ពាន់តោន ដែលត្រូវនាំចេញទៅក្រៅប្រទេសនោះ មិនអាចទៅដល់ទីផ្សាររបស់អឺរ៉ុបនោះឡើយ»។ កាលពីឆ្នាំមុន សហភាពអឺរ៉ុបបាននិយាយថា ខ្លួនបានរកឃើញនូវបញ្ហាជាច្រើន នៅក្នុងឧស្សាហកម្មនេសាទត្រីរបស់ប្រទេសកាមេរូន ដែលរួមមានការអនុញ្ញាតឱ្យទូកនេសាទបរទេស ចូលនេសាទខុសច្បាប់ហើយបំពាក់ទង់ជាតិកាមេរូនជាដើម។ គណៈកម្មការសហភាពអឺរ៉ុបនិយាយថា ខ្លួននឹងលុបចោលបម្រាមលើប្រទេសកាមេរូន ប្រសិនបើប្រទេសនេះ ធ្វើឱ្យប្រសើរឡើងនូវអភិបាលកិច្ចនេសាទរបស់ខ្លួន ហើយឆ្លើយតបទៅនឹងកាតព្វកិច្ចអន្តរជាតិ ក្នុងការប្រយុទ្ធប្រយុទ្ធប្រឆាំងនឹងការនេសាទខុសច្បាប់ និងការនេសាទដោយគ្មានការអនុញ្ញាតនោះ។ លោក Adrian Ngo'o Bitomo ជាអ្នកសម្របសម្រួលអង្គការ Agropole ដែលជាគម្រោងមួយរបស់រដ្ឋាភិបាលកាមេរូន ដើម្បីលើកកម្ពស់ផលិផលកសិឧស្សាហកម្ម ដែលរួមមានត្រីជាដើម។ ក្នុងបទសម្ភាសន៍មួយជាមួយទូរទស្សន៍ CRTV កាលពីពេលថ្មីៗនេះ លោកនិយាយថា ចំណាត់ការជាបន្ទាន់ គឺជាការចាំបាច់មួយ បើមិនដូច្នេះទេ បម្រាមរបស់សហភាពអឺរ៉ុប នឹងបង្អាក់ដល់ផែនការក្នុងការនាំចេញទិន្នផលត្រីប្រមាណ២សែនតោនក្នុងឆ្នាំនេះ របស់ប្រទេសកាមេរូន។ លោកថា៖ «កាមេរូនគួរបោសសម្អាតក្រុមហ៊ុននេសាទត្រីខុសច្បាប់រាប់រយមកពីប្រទេសចិននិងប្រទេសក្នុងទ្វីបអាហ្រ្វិក ឱ្យអស់ពីតំបន់ឈូងសមុទ្រហ្គីណេ និងអាត្លង់ទិកខាងត្បូងរបស់ខ្លួន ដែលមិនព្រមគោរពតាមបទបញ្ញាត្តិអន្តរជាតិ ដើម្បីធានាឱ្យមានចីរភាព។ តាមរយៈការបញ្ឈប់ការនេសាទខុសច្បាប់ រដ្ឋាភិបាលកាមេរូន នឹងធានាថា មនុស្សជំនាន់នេះនឹងមិនបំផ្លាញសិទ្ធិរបស់មនុស្សជំនាន់ក្រោយ ក្នុងការទទួលបានប្រភពធនធានធម្មជាតិ តាមរយៈការនេសាទហួសប្រមាណ និងការនេសាទកូនត្រីដែលមិនទាន់ធំទាំងនោះ»។ ក្រសួងបសុសត្វ នេសាទ និងឧស្សាហកម្មសត្វនៃប្រទេសកាមេរូន មិនបានឆ្លើយតបនឹងការស្នើសុំធ្វើអត្ថាធិប្បាយរបស់វីអូអេ ជុំវិញការហាមប្រាមរបស់សហភាពអឺរ៉ុបនិងអំពើពុករលួយ ដែលត្រូវបានចោទប្រកាន់នោះឡើយ។ ប្រទេសចិន បានបដិសេធជាច្រើនលើកច្រើនសារថា មិនបានធ្វើអ្វីខុសនោះឡើយ ហើយថា ខ្លួនបានរឹតបន្តឹងលើការគ្រប់គ្រងលើទូកនេសាទសមុទ្រទឹកជ្រៅនានាផងដែរ៕	បណ្តាទូកនេសាទបានវិលត្រឡប់មកដល់ភូមិនេសាទ Idenau វិញ ដែលស្ថិតនៅមាត់សមុទ្រជិតព្រំប្រទល់ខាងលិចរវាងប្រទេសកាមេរូន និងប្រទេសនេហ្សេរីយ៉ា។ អាជ្ញាធរនិយាយថា មានអ្នកនេសាទរាប់រយនាក់ នៅក្នុងភូមិ Idenau ហើយត្រីភាគច្រើនដែលពួកគេនេសាទបាន គឺត្រូវនាំចេញទៅកាន់ប្រទេសជិតខាងខ្លួន ដូចជានីហ្សេរីយ៉ា និងប្រទេសក្នុងទ្វីបអឺរ៉ុបជាដើម។ ប៉ុន្តែអាជ្ញាធរដែលមើលការខុសត្រូវលើការនេសាទទាំងនោះនិយាយថា ក្រុមអ្នកនេសាទ ដែលកំពុងប្រតិបត្តិការនៅលើដែនទឹកប្រទេសកាមេរូនក្នុងឈូងសមុទ្រហ្គីណេនោះ មិនបានចុះបញ្ជីត្រឹមត្រូវ និងមិនមែនជាអ្នកនេសាទមកពីប្រទេសកាមេរូនទេ។
កាលពីឆ្នាំ២០១១ ដោយអ្នកថតរូបអង់គ្លេស David Slater បានធ្វើដំណើរទៅកោះ Sulwesi ប្រទេសឥណ្ឌូនេស៊ី ដើម្បីថតរូបជាស៊េរី។ ខណៈដែលគាត់កំពុងតម្លើងជើងកាម៉េរា សត្វស្វាឈ្មោះ Naruto បានយកកាម៉េរាលោកទៅថត Selfie ខ្លួនឯងចំនួន២ប៉ុស្តិ៍។ បន្ទាប់មក លោកបានបោះពុម្ពផ្សាយរូបថតរបស់ខ្លួន ដែលក្នុងនោះមានរូបថត Selfie ពីរសន្លឹករបស់ស្វា Naruto។ ប៉ុន្តែលោក David បានសរសេរថា រូបទាំងនោះគឺជាស្នាដៃរបស់ខ្លួន ហើយលោកខឹងសម្បារយ៉ាងខ្លាំងនៅពេលឃើញគេយករូបទាំងនោះទៅប្រើប្រាស់ដោយគ្មានការអនុញ្ញាត។ ឈានដល់ឆ្នាំ២០១៥ ក្រុមអង្គការការពារសិទ្ធិសត្វមួយរបស់សហរដ្ឋអាមេរិកដែលមានឈ្មោះថា PETA បានដាក់ពាក្យប្តឹងទៅតុលាការសាន់ហ្វ្រាន់ស៊ីស្កូ ដោយចោទ លោក David ថាបានរំលោភលើកម្មសិទ្ធិបញ្ញារបស់សត្វស្វា។ PETA បានទាមទារឲ្យលោក David និងវណ្ណកម្មសៀវភៅ Blurb of San Francisco សងជំងឺចិត្តជាប្រាក់ដល់សត្វស្វា។ ទោះបីជាយ៉ាងណាក៏ដោយ កាលពីខែកុម្ភៈ ឆ្នាំ២០១៦ តុលាការបានច្រានចោលពាក្យបណ្តឹង ដោយសារគ្មានច្បាប់ណាមួយដែលចែងពីការគ្រប់គ្រងកម្មសិទ្ធិបញ្ហារបស់សត្វនោះឡើយ។ ចៅក្រមអាមេរិក លោក William Orrick បានបកស្រាយតាមច្បាប់ថា ទាំងលោក David និងស្វា Naruto មិនមានសិទ្ធិលើរូបថតនោះឡើយ។ លោកពន្យល់ថា៖ «រូបថតដែលផ្តិតដោយធម្មជាតិ សត្វ និងរុក្ខជាតិ ជាដើម មិនស្ថិតនៅក្រោមកម្មសិទ្ធិអ្នកណានោះឡើយ»។ ក្រុមការពារសិទ្ធិសត្វនៅតែមិនមានភាពស្ងប់ឡើយចំពោះការបកស្រាយបែបនេះ ដោយពួកគេយល់ថា សត្វស្វា Naruto គួរតែមានសិទ្ធិលើស្នាដៃរបស់ខ្លួន។ ប្រសិនបើគេបានសំណងជំងឺចិត្ត ទឹកប្រាក់នឹងប្រើប្រាស់សម្រាប់ការផ្គត់ផ្គង់ចំណីអាហារ និងទីជម្រករបស់ Naruto ផ្ទាល់។ បើតាមការផ្សាយរបស់ Washington Post សមាគម PETA និងលោក David បានសម្រេចចិត្តសម្របសម្រួលគ្នាក្រៅប្រព័ន្ធតុលាការ។ លោក David បានសម្រេចចិត្តដកថយមួយជំហាន ដោយសុខចិត្តយកថវិកា២៥ភាគរយ នៃចំណូលដែលបានពីររូបថត ទៅផ្តល់ឲ្យអង្គការដែលធ្វើកិច្ចការពារសត្វ៕	ទីបំផុតតុលាការនៅរដ្ឋកាលីហ្វនីញ៉ា សហរដ្ឋអាមេរិក បានសម្រេចបញ្ចប់រឿងក្តីក្តាំដ៏រ៉ាំរ៉ៃ និងដ៏ចំឡែកបំផុតមួយ ដែលចាប់ផ្តើមតាំងពីឆ្នាំ២០១១ មក។ សំណុំរឿងនេះ ពាក់ព័ន្ធនឹងបណ្តឹងរបស់អង្គការអភិរក្សសត្វព្រៃមួយ ដែលបានចោទអ្នកថតរូបដ៏ល្បីល្បាញម្នាក់ពីបទរំលោភលើកម្មសិទ្ធិបញ្ញារបស់សត្វស្វាដែលបានថត Selfie ខ្លួនឯង។ សត្វទាំងអស់មិនមានសិទ្ធិគ្រប់គ្រងលើកម្មសិទ្ធបញ្ញានោះឡើយ។
ការប្រកួត Play-off នេះនឹងមានក្រុមចំនួន១០ ចូលរួមប្រកួតប្រជែង សម្រាប់ដណ្តើមកៅអី ចំនួន៣ ចុងក្រោយ នាព្រឹត្តិការណ៍នៅឆ្នាំ ២០២៣ ដែលមានអូស្ត្រាលីនិងនូវែលសេឡង់ ជាសហម្ចាស់ផ្ទះ។ ក្រុមជម្រើសជាតិនារីថៃ និងតៃវ៉ាន់ ក៏ត្រូវបាន FIFA ប្រកាសថា នឹងចូលរួមប្រកួតវគ្គ Play-Off ក្នុងនាមជាក្រុមមកពីទ្វីបអាស៊ី ដោយវៀតណាមបានឈ្នះកៅអីស្វ័យប្រវត្តិ។ ក្រុមជម្រើសជាតិ ៨ក្រុមផ្សេងទៀត នឹងត្រូវប្រកួតជម្រុះនៅតាមទ្វីបនីមួយៗរៀងខ្លួនដូចជា សហព័ន្ធទ្វីបអាហ្វ្រិក (CAF), សហព័ន្ធអាម៉េរិកខាងត្បូង (CONMEBOL), សហព័ន្ធបាល់ទាត់ទ្វីបអូសេអានី (OFC) និងសហព័ន្ធបាល់ទាត់អឺរ៉ុប (UEFA) ដើម្បីដណ្តើមកៅអី។ «ការប្រកួត Play-off និងធ្វើឱ្យអ្នកគាំទ្រនៅគ្រប់វ័យ មានឱកាសទស្សនានៅក្រុម ដែលមកពីជុំវិញពិភពលោក សម្រាប់ការប្រជែងដណ្តើមកៅ៣ចុងក្រោយ នៃការប្រកួត FIFA Womens World Cup 2023។»។ លោកស្រី Sarai Bareman ប្រធានផ្នែកបាល់ទាត់ស្ត្រី FIFA។ នូវែលសេឡង់ ក៏ជាប្រទេសដំបូងគេក្នុងពិភពលោក ដែលបានរៀបចំព្រឹត្តិការណ៍ Play-off បាល់ទាត់ពិភពលោកផ្នែកនារីនេះផងដែរ។ គួរបញ្ជាក់ដែរថា ការប្រកួត Play-off នេះ ជាការឆ្លើយតបយ៉ាងសមស្របមួយចំពោះការសម្រេចចិត្តរបស់ FIFA កាលពីឆ្នាំ ២០១៩ ក្នុងការបង្កើនក្រុមចូលរួមប្រកួតពី២៤ ទៅដល់៣២ក្រុម នៃពានរង្វាន់របស់នារីមួយនេះ។ FIFA ក៏រំពឹងថា នឹងមានកំណើននៃការចាប់អារម្មណ៍លើបាល់ទាត់នារីបែបនេះ កើនឡើង៕	ការប្រកួតវគ្គ Play-off ព្រឹត្តិការណ៍ Womens World Cup 2023 លើកដំបូងនឹងត្រូវធ្វើឡើងនៅទីក្នុង Hamilton និងទីក្រុង Auckland ប្រទេសនូវែលសេឡង់ ចាប់ពីថ្ងៃទី ១៧ដល់២៣ ខែកុម្ភៈ ឆ្នាំ ២០២៣។ នេះបើតាមសហព័ន្ធបាល់ទាត់ពិភពលោក (FIFA) ថ្ងៃទី៤ ខែកក្កដា។
អត្ថបទទាក់ទង «អាម៉េរិក» ត្រូវតាមវចនានុក្រម តែ «អាមេរិក» ត្រូវតាមក្រុមប្រឹក្សាជាតិភាសាខ្មែរ និងទម្លាប់ តាមបច្ចេកសព្ទភូមិវិទ្យាទាក់ទងជាពិសេសនឹងឈ្មោះប្រទេស និងរាជធានី/រដ្ឋធានី ដែលគណៈកម្មាធិការជាតិភាសាខ្មែរ បានអនុម័តនោះ ពាក្យ Etats-unis dAmérique ជាភាសាបារាំង ឬ United States of America ជាភាសាអង់គ្លេស ត្រូវបកជាភាសាខ្មែរថា «សហរដ្ឋអាម៉េរិក»។ ឯកសារកន្លងមកដែលសារព័ត៌មាន ThmeyThmey ទទួលបាននោះ គឺ ពាក្យ Etats-unis dAmérique ជាភាសាបារាំង ឬ United States of America ជាភាសាអង់គ្លេស ត្រូវបកជាភាសាខ្មែរថា «សហរដ្ឋអាមេរិក»។ អ្នកអានម្នាក់បានរិះគន់ថា៖ «សារព័ត៌មាន ThmeyThmey បានប្រើឯកសារយោងខុស នាំឱ្យមានការបកស្រាយខុស និង បន្តចែករម្លែកកំហុសទៅកាន់មនុស្សជាច្រើនផ្សេងទៀត ។ ហើយថ្ងៃក្រោយ មហាជននឹងចាំទុកក្នុងចិត្តថា ស្ថាប័នជាតិមួយនេះសសេរខុស, ខ្ញុំគិតថា គួរតែមានការបកស្រាយឱ្យបានច្បាស់លាស់ ដើម្បីចៀសវាងការយល់ច្រឡំបន្តទៅទៀត»។ សារព័ត៌មាន ThmeyThmey សូមអភ័យទោសចំពោះការប្រើប្រាស់ឯកសារយោងដែលហួសកាលកំណត់ ប៉ុន្តែអង្គភាពព័ត៌មានរបស់យើងមិនដែលទទួលបានការទាក់ទងពីស្ថាប័នជំនាញទាក់ទងនឹងការបន្ទាន់សម័យអំពីសទ្ទានុក្រមនេះឡើយ។ ម្យ៉ាងទៀត យើងខ្ញុំមិនហ៊ានសន្និដ្ឋានថា សំណេរពាក្យ «អាមេរិក» ខុសនោះឡើយ ពីព្រោះបើផ្អែកតាមសំណេរនៅលើទំព័រហ្វេសប៊ុករបស់លោកបណ្ឌិត សុខ ទូច ប្រធានរាជបណ្ឌិត្យសភាកម្ពុជា ក៏ដូចជាវ៉ិបសាយ និងទំព័រហ្វេសប៊ុកផ្លូវការរបស់រាជបណ្ឌិត្យសភា យើងសង្កេតឃើញមានសំណេរ «អាមេរិក» ដដែល៕ ហ្វេសប៊ុកផ្លូវការរាជបណ្ឌិត្យសភា គេហទំព័រផ្លូវការរាជបណ្ឌិត្យសភា ហ្វេសប៊ុកផ្លូវការរបស់លោកបណ្ឌិត សុខ ទូច ប្រធានរាជបណ្ឌិត្យសភា	ក្រោយសារព័ត៌មាន ThmeyThmey បកស្រាយពាក្យ «អាម៉េរិក» និង «អាមេរិក» ដែលមានការពិភាក្សាខ្វែងគំនិតគ្នារួចមក មន្ត្រីរាជបណ្ឌិត្យសភាកម្ពុជា បានផ្ញើតំណភ្ជាប់នូវឯកសារមួយស្តីពី «សន្ទានុក្រម ឈ្មោះប្រទេស រាជធានី/រដ្ឋធានី និងបច្ចេកសព្ទភូមិវិទ្យាមួយចំនួន ខ្មែរ-បារាំង-អង់គ្លេស»។ ឯកសារដែលត្រូវបានអនុម័តកាលពីឆ្នាំ២០១៣នោះ មានបុព្វកថារបស់ សម្តេច សុខ អាន រដ្ឋមន្ត្រីទទួលបន្ទុកទីស្តីគណៈរដ្ឋមន្ត្រី និងជាប្រធានកិត្តិយសនៃក្រុមប្រឹក្សាជាតិភាសាខ្មែរ និងអារម្ភកថារបស់លោក ព្រុំ ម៉ល់ ប្រធានក្រុមប្រឹក្សាជាតិភាសាខ្មែរ នាពេលនោះ។
កាណាដាដែលមានសហគមន៍ជនជាតិអ៊ុយក្រែនរស់នៅដ៏ច្រើននោះជាពិសេសនៅផ្នែកកណ្តាលនិងភាគខាងលិចប្រទេស បានបញ្ជាក់នៅក្នុងសេចក្តីថ្លែងការណ៍ថា ពលរដ្ឋអ៊ុយក្រែននិងសមាជិកក្រុមគ្រួសារផ្ទាល់របស់គេ អាចរស់នៅជាបណ្តោះអាសន្នក្នុងប្រទេសកាណាដាបានក្នុងរយៈពេលរហូតដល់៣ឆ្នាំ»។ អ្នកចង់មករស់នៅបណ្តោះអាសន្ននេះតម្រូវឲ្យដាក់ពាក្យសុំតាមប្រព័ន្ធអនឡាញដោយភ្ជាប់ជាមួយស្នាមមេដៃនិងរូបថតមួយសន្លឹកផងដែរ។ ទន្ទឹមនឹងនេះដែរ ជនភៀសខ្លួនអ៊ុយក្រែនទាំងនេះក៏អាចដាក់ពាក្យសុំការងារធ្វើនិងសិក្សានៅក្នុងប្រទេសកាណាដាផងដែរ។ តាមតួលេខរបស់អង្គការសហប្រជាជាតិដែលបានផ្សព្វផ្សាយកាលពីថ្ងៃព្រហស្បតិ៍ បានឲ្យដឹងថា រហូតមកដល់ពេលនេះ មានមនុស្សប្រមាណជាង៣លាននាក់បានរត់គេចចេញពីប្រទេសអ៊ុយក្រែន ចាប់តាំងពីការចូលឈ្លានពានដ៏ប្រល័យរបស់រុស្ស៊ីកាលពីថ្ងៃទី២៤ ខែកុម្ភៈ។ ជាងពាក់កណ្តាលចំនួនមនុស្សទាំងនោះ បានរត់គេចទៅកាន់ប្រទេសប៉ូឡូញ៕	រដ្ឋាភិបាលកាណាដា បានបង្កើតកម្មវិធីជនអន្តោប្រវេសន៍ថ្មីមួយ ដែលនឹងផ្តល់ការអនុញ្ញាតដល់ពលរដ្ឋអ៊ុយក្រែនដែលបានរត់គេចពីការវាយប្រហាររបស់កងទ័ពរុស៊្សីអាចស្នាក់នៅបណ្តោះអាសន្នក្នុងប្រទេសកាណាដារហូតដល់៣ឆ្នាំ។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន AFP។
ជាការប្រកួតជើងឯកថ្នាក់ជាតិប្រចាំឆ្នាំក៏ពិតមែន ប៉ុន្តែវាជាការប្រកួតចម្រាញ់រកធនធានស៊ីហ្គេមឆ្នាំ២០២៣ ដែលកម្ពុជានឹងធ្វើជាម្ចាស់ផ្ទះ។ វាជាឱកាសល្អសម្រាប់កីឡាករកីឡាការិនីមកពីបណ្តាក្លិប-សមាគមនានា ដែលចង់ក្លាយជាកីឡាករជម្រើសជាតិ និងយុវជនថ្នាល។ ម្ចាស់ជើងឯកក្នុងការប្រកួតថ្នាក់ជាតិអាចមានភាគរយខ្ពស់ក្នុងការក្រសោមឱកាសក្លាយជាកីឡាករជម្រើសជាតិ។ ជាមួយគ្នានេះ លោក លឹម គានហោ អនុប្រធានសហព័ន្ធកីឡាការ៉ាតេកម្ពុជា ជំរុញឲ្យកីឡាករទាំងអស់ ត្រូវខិតខំប្រឹងប្រែងប្រកួតឲ្យអស់ពីសមត្ថភាពក្នុងការដណ្តើមយកជ័យជម្នះនៅចំពោះមុខនាពេលបច្ចុប្បន្ន និងទៅអនាគត។ លើសពីនេះ លោក បានជំរុញឲ្យអាជ្ញាកណ្តាលចៅក្រមកាត់ក្តីត្រូវឈរលើគោលការណ៍យុត្តិធម៌ មិនលម្អៀង ឬប្រកាន់បក្សពួក។ ព្រោះការកាត់មិនត្រឹមត្រូវមិនត្រឹមតែធ្វើឲ្យកីឡាករបាក់ទឹកចិត្តនោះទេ តែវាបានជះឥទ្ធិពលអាក្រក់ដល់វិស័យកីឡានេះទាំងមូល។ រដ្ឋមន្ត្រីក្រសួងធនធានទឹកនិងឧតុនិយមរូបនេះ ក៏បានបង្ហាញក្តីបារម្ភចំពោះជោគវាសនារបស់កីឡាការ៉ាតេក្នុងការប្រកួតស៊ីហ្គេមឆ្នាំ២០២៣ផងដែរ ដោយព្រួយបារម្ភខ្លាចមិនអាចដណ្តើមបានមេដាយច្រើនក្នុងការប្រកួត។ ការបង្ហាញក្តីបារម្ភបែបនេះ ធ្វើឡើងក្រោយ លោក សង្កេតឃើញថា កីឡាការ៉ាតេនៅមានចំណុចខ្វះខាតជាច្រើនដែលត្រូវអភិវឌ្ឍន៍បន្ថែម។ តែយ៉ាងណា លោក មិនប្រាប់ពីចំណុចខ្វះខាតទាំងនោះឡើយ ដោយគ្រាន់តែប្រៀបធៀបថា កីឡាករបច្ចុប្បន្នមិនសូវខិតខំប្រឹងប្រែងហ្វឹកហាត់ដូចជំនាន់លោក ទោះបីទទួលបានការឧបត្ថម្ភក៏ដោយ។ ការប្រកួតជើងឯកថ្នាក់ជាតិឆ្នាំនេះមានកីឡាករកីឡាការិនិចំនួន១២១នាក់មកពី២១ក្លិប-សមាគមចូលរួម ដោយប្រកួតប្រជែងលើ៤វិញ្ញាសារួមមានសម្តែងកត្តាឯកត្តជន-ក្រុម និងប្រយុទ្ធឯកត្តជន-ក្រុម។ ការប្រកួតប្រព្រឹត្តទៅចាប់ពីថ្ងៃទី៣-៦ តុលា នៅទីលានអគារដំបូលទូកក្នុងសាកលវិទ្យាភូមិន្ទភ្នំពេញ៕	កីឡាករកីឡាការិនីការ៉ាតេជាង១០០នាក់ មកពី២១ក្លិប-សមាគម ត្រូវប្រជែងគ្នាដណ្តើមជើងឯកក្នុងការប្រកួតជើងឯកថ្នាក់ជាតិប្រចាំឆ្នាំ២០១៩ ដែលប្រព្រឹត្តទៅចន្លោះពីថ្ងៃទី៣-៦ ខែតុលា។ នេះជាឱកាសល្អសម្រាប់កីឡាករកីឡាការិនី ដែលចង់ក្លាយជាយុវជនថ្នាលនិងកីឡាករជម្រើសជាតិ ព្រោះវាជាការប្រកួតចម្រាញ់រកធនធានមានទេពកោសល្យសម្រាប់ត្រៀមស៊ីហ្គេមឆ្នាំ២០២៣។ ជាមួយគ្នានេះ ថ្នាក់ដឹកនាំសហព័ន្ធជំរុញឲ្យកីឡាករ ត្រូវខិតខំប្រឹងប្រែងប្រកួតឲ្យអស់ពីសមត្ថភាព និងប្រាប់ឲ្យអាជ្ញាកណ្តាលចៅក្រមកាត់ក្តីឲ្យយុត្តិធម៌។
ផលិតផលពីតំបន់សេដ្ឋកិច្ចពិសេសកម្ពុជា ទៅទីផ្សារអន្តរជាតិ រួមមាន សហរដ្ឋអាមេរិក ក្នុងទឹកប្រាក់ជាង ៣៤៤លានដុល្លារ ប្រទេសកាណាដា ជាង៣៤លានដុល្លារ ប្រទេសអង់គ្លេស មានជាង៨៣លានដុល្លារ ទីផ្សារសហគមអឺរ៉ុប ជាង៣៦២លានដុល្លារ និងក្រៅសហគមអឺរ៉ុបជិត៦លានដុល្លារ។ ដោយឡែក ទីផ្សារអាហ្វ្រិក មានជាង២,៥លានដុលា្លរ ទីផ្សារអាស៊ាន និងក្រៅអាស៊ាន មាន៥៥៦លានដុល្លារ និងប្រទេសផ្សេងៗ មានជាង២១លានដុល្លារ។ សូមបញ្ជាក់ថា ទំហំពាណិជ្ជកម្មកម្ពុជា ក្នុងឆ្នាំ២០១៨ ទៅកាន់១៤៧ប្រទេស មានចំនួន២៤ ៩៨៥លានដុល្លារ។ ក្នុងនោះ ការនាំចេញ មាន១១ ២១៤លានដុល្លារ និងការនាំចូលមាន ១៣ ៧៧១លានដុល្លារ៕	ភ្នំពេញ៖ កម្ពុជា បាននាំចេញផលិតផលពីតំបន់សេដ្ឋកិច្ចកម្ពុជា ទៅទីផ្សារអន្តរជាតិ មានទឹកប្រាក់សរុប ១.៤១០.០៨២.២៧៨ដុល្លារ ក្នុងឆ្នាំ២០១៨។ ផលិតផលទាំងនោះមាន កង់ សំលៀកបំពាក់ ស្បែកជើង និងផលិតផលផ្សេងៗទៀត។ នេះបើយោងតាមរបាយការណ៍បូកសរុបការងារឆ្នាំ២០១៨ និងលើកទិសដៅថ្មីឆ្នាំ២០១៩ របស់ក្រសួងពាណិជ្ជកម្ម។
គាត់បានសិក្សាស្រាវជ្រាវទៅលើបុរសចំនួន២០៣៣នាក់ដែលធ្លាប់គាំងបេះដូង។ គាត់អោយ មនុស្សមួយក្រុមបរិភោគត្រីសមុទ្រ ដូចជាត្រីសាលមុនត្រីmackerel និងត្រីsardines យ៉ាងហោចណាស់ពីរដងនៅក្នុងមួយ ថ្ងៃដោយម្តងៗ បរិភោគចំនួន១៤០ក្រាម ឫក៏បរិភោគថ្នាំគ្រាប់ខ្លាញ់ត្រី។ មនុស្សមួយក្រុមទៀតគាត់អោយកាត់បន្ថយការ បរិភោគជាតិខ្លាញ់ មនុស្សមួយ ក្រុមទៀតគាត់អោយ បរិភោគអាហារមានជាតិសរសៃ។ សំរាប់ការប្រៀបធៀបមនុស្សមួយ ក្រុមទៀតគាត់មិនបង្គាប់អោយបរិភោគអ្វីឡើយ។ រយ:ពេលពីរឆ្នាំក្រោយមកការស្រាវជ្រាវនោះ បង្ហាញថាមានតែត្រីប៉ុណ្ណោះអាចកាត់បន្ថយការ ស្លាប់បានដល់ទៅ២៩ភាគរយ។ ក្រៅពីនេះ បន្លែ និងផ្លែឈើក៏អាច ទប់ស្កាត់ការគាំងបេះដូងដែរ។ អ្នកដឹងទេថាអ្នកបរិភោគអាហារបួសមានអត្រាកើតជំងឺបេះដូង-សរសៃឈាម ទាបជាងគេបំផុត។ នៅកម្ពុជាយើងអាហារបួសនេះ មិនទាន់ពេញនិយមនៅឡើយទេ។ ប៉ុន្តែយើងឃើញក្រុមយុវវ័យ កាន់តែច្រើននាំគ្នា បរិភោគ អាហារបួស។ គួរអោយចាប់អារម្មណ៍មួយ ទៀតនោះការ សិក្សាស្រាវជ្រាវដោយសាកលវិទ្យាល័យហាវឺដ បានបង្ហាញថាអ្នក បរិភោគការ៉ុតមួយ មើមឫដំឡូងទម្ងន់១៣០ក្រាមក្នុងមួយថ្ងៃ(ឫអាហារ ដែលសម្បូរជាតិបេតាការ៉ូតែន)អាចកាត់បន្ថយគ្រោះថ្នាក់គាំង បេះដូងបាន ដល់ទៅចំនួន២២ភាគរយ និងកាត់បន្ថយគ្រោះថ្នាក់សរសៃឈាមក្នុងបេះដូងបានដល់ទៅ៤០-៧០ភាគរយ។ ផ្លែឈើនិងបន្លែក៏កាត់បន្ថយការស្លាប់ដោយជំងឺបេះដូង និងបញ្ហាដទៃទៀតទាក់ទងនឹងបេះដូងផងដែរ។ ការសិក្សាស្រាវជ្រាវនៅ ឥណ្ឌាបង្ហាញថា អ្នកបរិភោគបន្លែនិងផ្លែឈើស្លាប់ដោយ បញ្ហាបេះដូងចំនួន៤៥ភាគរយតិចជាងអ្នកដែលបរិភោគអាហារមាន ជាតិខ្លាញ់ទាប។ ខ្លាញ់សាច់បិសាចនាំអោយកើតជំងឺបេះដូង ប្រជាជនកម្ពុជាយើងបាន ប្រើខ្លាញ់ជ្រូកដើម្បីធ្វើម្ហូបឆារនិងអាហារមួយចំនួនទៀត មុនពេលដែលការប្រើប្រេងឆារបានពេញនិយម។ ម្យ៉ាងទៀតនោះអ្នកខ្លះក៏ចូលចិត្តអាហារដែលមានជាតិខ្លាញ់ច្រើនដែរ។ កត្តាទាំងពីរនេះអាចរួមចំណែកនៅក្នុងការធ្វើអោយមានការកើតជំងឺបេះដូង ដ៏ច្រើននៅកម្ពុជា។ មនុស្សដែលបរិភោគខ្លាញ់សត្វច្រើនមានអត្រាកើតជំងឺបេះដូងដែលបណ្តាល មកពីសរសសៃឈាមចិញ្ចឹមបេះដូង(coronary heart disease) ខ្ពស់ជាងគេបំផុត។ ការសិក្សាស្រាវជ្រាវមួយកាលពីឆ្នាំ១៩៩០របស់អង្គការសុខភាពពិភពលោកបាន បង្ហាញថាអ្នកបរិភោគខ្លាញ់ តិចត្រឹមចំនួន៣ទៅ១០ភាគរយនៃថាមពលទាំងអស់មានកើតជំងឺបេះដូងតិចជាងគេ។ ដូច្នេះបើអ្នកបរិភោគខ្លាញ់ច្រើននោះ វាល្មមដល់ពេលដែលអ្នក បោះបង់ចោលហើយបើសិនជាអ្នកស្រលាញ់ជីវិតរបស់អ្នក។ ផឹកគ្រឿងស្រវឹង និងជំងឺបេះដូង បើសិនជាអ្នកមានចំណូលចិត្តចំពោះគ្រឿង ស្រវឹងទៅហើយនោះអ្នកគួរកាត់បន្ថយមកត្រឹមយ៉ាងច្រើន ស្រាបៀរពីរកំប៉ុងនៅក្នុង មួយថ្ងៃបានហើយ។ នេះជាបរិមាណដែលសុវត្ថភាពចំពោះសុខភាពរបស់អ្នក។ មិនតែប៉ុណ្ណោះមានការសិក្សាស្រាវជ្រាវ មួយចំនួនថែមទាំងនិយាយថា ការផឹកស្រាបៀមួយកំប៉ុងរឺពីរកំប៉ុងអាចជួយទុចបង្អាក់ការកើតជំងឺបេះដូងទៀតផង។ ខណៈដែលមិនមានការលើកទឹកចិត្តអោយ មនុស្សទទួលទានគ្រឿងស្រវឹងកាន់តែច្រើនោះអ្នកផឹកគ្រឿង ស្រវឹងត្រូវចាំថាកំរិត ដែលមានសុវត្ថិភាព ចំពោះសុខភាពនោះគឺមិនត្រូវផឹកស្រាបៀរ លើសពីពីរកំប៉ុងនៅក្នុងមួយថ្ងៃឡើយ។ ការផឹកកាហ្វេនិងជំងឺបេះដូង នៅពេលដែលជីវភាពប្រជាជន កាន់តែធូរធារ ប្រជាជនកាន់តែច្រើនបានចាប់យកទម្លាប់ផឹកកាហ្វេតាម ភោជនីដ្ឋានទំនើបៗ ជាច្រើននៅក្នុងទីក្រុងភ្នំពេញ។ តើការផឹកកាហ្វេនេះគ្រោះថ្នាក់ដែរឫទេ មានភស្តុតាងតិចតួចដែលថាការ បោះបង់ទម្លាប់ផឹក កាហ្វេអាចជួយសង្គ្រោះបេះដូង។ តែវានឹងមានប្រយោជន៍បើសិនជាអ្នកកាត់បន្ថយការផឹកកាហ្វេ។ ការសិក្សាស្រាវជ្រាវមួយទៅលើមនុស្សជាង១០០០០០នាក់បង្ហាញថា ការផឹកកាហ្វេ៤ពែង ឫច្រើនជាងនេះនៅក្នុងមួយ ថ្ងៃបង្កើនឪកាស កើតជំងឺបេះដូងដល់ទៅ៣០ភាគរយនៅក្នុងចំណោមបុរសនិង៦០ភាគរយនៅក្នុងចំណោមស្ត្រី។ ការកាត់បន្ថយការ ផឹកកាហ្វេនេះក៏ត្រូវបានណែនាំអោយកាត់បន្ថយផងដែរ បើសិនជាមានចង្វាក់បេះដូងមិនទៀងទាត់។ ជាតិកាហ្វេអ៊ីនច្រើន អាចធ្វើអោយចង្វាក់ បេះដូងដើរកាន់តែមិនប្រក្រតី ៕ ត្រួតពិនិត្យដោយ៖ www.health.com.kh	បើសិនជាអ្នកធ្លាប់គាំងបេះដូងនោះ អ្នកត្រូវតែបរិភោគត្រីភ្លាមពីពេលនេះទៅ។ ត្រីអាចកាត់បន្ថយឪកាសនាំអោយគាំងបេះដូងបាន ដល់ទៅ បីដង។ ត្រីសំខាន់ជាងការទទួលទានជាតិខ្លាញ់ទៅទៀត។ នេះគឺជាការរកឃើញរបស់វេជ្ជបណ្ឌិត ម៉ៃខឺលបឺរ(Michael Burr) នៅក្រុម ប្រឹក្សាស្រាវជ្រាវវេជ្ជសាស្ត្រប្រទេសអាមេរិក។
ស្ថិតនៅភូមិដូនទាវ ឃុំពាមឯក ស្រុកឯកភ្នំ ខេត្តបាត់ដំបង ជាទីតាំងដែលសម្បូរទៅដោយប្រជាពលរដ្ឋប្រកបរបរធ្វើសម្បកណែមលក់។ អ្នកស្រី រស់ ចាន់នី និងស្វាមី ធ្វើសម្បកណែមលក់ក្នុង១ថ្ងៃបានជាង ១ពាន់សម្បក និងថ្ងៃខ្លះបានដល់២ពាន់សម្បកក៏មាន។ អ្នកស្រី ចាន់នី ថ្លែងប្រាប់ ThmeyThmey25 ថា៖ «ក្នុង១ថ្ងៃ ខ្ញុំលក់សម្បកណែមបានចន្លោះពី៦ ទៅ១២ម៉ឺនរៀល អាស្រ័យតាមការធ្វើច្រើន ឬតិច។ ហើយក្នុង១ខែ ខ្ញុំអាចរកចំណូលបានជាង ២លានរៀល។ សម្បកណែម១ដុំ ដែលមាន១០០បន្ទះនេះ តម្លៃ៦ពាន់រៀល»។ ពីម៉ោង៨ព្រឹក ដល់ម៉ោង២រសៀល ជាពេលវេលាដែលអ្នកស្រី ចាន់នី និងស្វាមី មមាញឹកធ្វើសម្បកណែមសម្រាប់លក់។ សម្បកណែមនេះ អ្នកស្រី ចាន់នី ត្រូវចំណាយពេលពី១ម៉ោងទៅ៣ម៉ោង ដើម្បីហាលឲ្យស្ងួត។ បើតាមអ្នកស្រី ចាន់នី សម្រាប់ពេលព្រឹក សម្បកណែមដែលហាលលើបន្ទះឫស្សីនេះ ត្រូវការពេល២ម៉ោងទៅ៣ម៉ោងទើបហាលស្ងួត ប៉ុន្តែបើពេលរសៀលវិញ ប្រើពេលតែ១ម៉ោងប៉ុណ្ណោះ។ ការធ្វើសម្បកណែមនេះ ទាមទារការថែរក្សា និងយកចិត្តទុកដាក់ខ្លាំង ទាំងការថែមទឹក, ភ្លើង, ម្សៅ ជាពិសេសកម្ដៅ។ អ្នកស្រី ចាន់នី ប្រាប់ពីវិធីធ្វើសម្បកណែមយ៉ាងដូច្នេះ៖ « ដំបូង ត្រាំអង្ករមួយយប់ រួចយកទៅកិន និងដាក់ឲ្យស្រកទឹក បន្ទាប់មកលាយជាមួយទឹក រួចយកទៅចម្អិន។ សម្បកណែមដែលកំពុងចម្អិន គឺដួសទឹកម្សៅអង្ករខាប់ៗ យកទៅវែកឲ្យស្តើងនៅលើផ្ទាំងក្រណាត់។ ក្រោយពីចំហុយឆ្អិនហើយ គឺយកសម្បកណែមទៅហាលលើបន្ទះឫស្សីជាការស្រេច»។ របរធ្វើសម្បកណែមនេះ បានជួយឲ្យជីវភាពគ្រួសារអ្នកស្រី រស់ ចាន់នី ធូរធារជាងមុនផងដែរ៕	បាត់ដំបង៖ រយៈពេលជាង ១០ឆ្នាំហើយដែលអ្នកស្រី រស់ ចាន់នី បានប្រកបមុខរបរធ្វើសម្បកណែមលក់។ ស្ត្រីវ័យ៣៥ឆ្នាំរូបនេះ ធ្វើសម្បកណែមលក់ឲ្យអតិថិជននៅតាមផ្សារ និងលក់នៅផ្ទះខ្លួនឯង។ តាមរយៈរបរធ្វើសម្បកណែមលក្ខណគ្រួសារនេះ អ្នកស្រី ចាន់នី អាចរកចំណូលបានជាង ២លានរៀលក្នុង១ខែ។
ដូច្នេះដើម្បីបង្ការការពុលដោយសារតែចលនានេះ យកល្អគួរតែព្យាយាមធ្វើដូចខាងក្រោមនេះ៖ កុំអានអក្សរខណៈពេលកំពុងតែធ្វើដំណើរ ចូរសម្រាកក្បាល ដោយដាក់ក្បាលអឹបនឹងខ្នងកៅអី ឬជញ្ជាំង បើកខ្យល់ម៉ាស៊ីនត្រជាក់បាញ់ចំមុខ កុំជក់បារី ចូរចៀសវាងគ្រឿងស្រវឹង និងញ៉ាំអាហារច្រើនៗ ឬអាហារសម្បូរខ្លាញ់ ភ្នែកមើលទៅមុខឲ្យត្រង់៕ ត្រួតពិនិត្យដោយ www.health.com.kh	ការពុលដោយសារចលនា ចង់សំដៅទៅលើ ការពុលឡាន ពុលទូក ឬពលយន្តហោះ ដោយសារតែរាងកាយស្ថិតក្នុងសភាពមួយដែលរងការធ្វើចលនាខណៈពេលកំពុងតែនៅស្ងៀម។ អ្នកដែលពុលដោយសារតែចលនា ប្រហែលជាអាចមានអាការចង្អោរ ក្អួត វិលមុខ ឬឈឺក្បាល ជាមួយគ្នានឹងអាការៈផ្សេងៗជាច្រើនទៀត។
ចំណុចដែលរដ្ឋមន្ត្រីក្រសួងវប្បធម៌ និងវិចិត្រសិល្បៈ លោកស្រី ភឿង សកុណា បានហាមដាច់ខាតរាល់ការប្រគុំតន្ត្រី ឬការសម្តែងណា ដែលប៉ះពាល់អង្គព្រះមហាក្សត្រ រើសអើងជាតិសាសន៍ ភេទ ពណ៌សម្បុរ ភាសា ជំនឿ សាសនា ឬនិន្នាការនយោបាយ ដែលប្រឆាំងនឹងបូរណភាពទឹកដី ឯករាជ្យជាតិ សន្តិភាព អធិបតេយ្យជាតិ សន្តិសុខជាតិ ។ ជាពិសេសរាល់សកម្មភាពណា ដែលជះឥទ្ធិពលអវិជ្ជមានដល់វប្បធម៌ និងប្រពៃណីដ៏ល្អរបស់ជាតិ។ ក្នុងអំឡុងពេលមានភាពមិនប្រក្រតីកើតឡើង នៅក្នុងការប្រគុំតន្ត្រីជាលក្ខណៈជាតិនោះ អាជ្ញាធរមានសមត្ថកិច្ចមានសិទ្ធិផ្អាកជាបណ្តោះអាសន្នភ្លាម។ នេះជាការបញ្ជាក់របស់ក្រសួងវប្បធម៌ និងវិចិត្រសិល្បៈ។ នៅក្នុងសេចក្តីណែនាំដដែល បានប្រាប់ឲ្យបុគ្គលដែលមានបំណងដាក់ស្នើសុំលិខិតអនុញ្ញាតការប្រគុំតន្រី្តតាមទីសាធារណៈ ត្រូវបំពេញបែបបទស្នើសុំមកអង្គការច្រកចេញ-ចូលតែមួយ នៃរដ្ឋបាលរាជធានី-ខេត្ត ឬការិយាល័យច្រក-ចេញចូលតែមួយ នៃរដ្ឋបាលក្រុង ស្រុក ខណ្ឌ។ ចំពោះបុគ្គលដែលដាក់ពាក្យស្នើសុំ ត្រូវសហការជាមួយអាជ្ញាធរមូលដ្ឋាន និងអង្គការពាក់ព័ន្ធ ដើម្បីធានាបាននូវសន្តិសុខ សណ្តាប់ធ្នាប់សាធារណៈ និងបរិស្ថានល្អ។ ក្រសួងវប្បធម៌អនុញ្ញាតឲ្យរៀបចំតែកម្មវិធីធំៗដូចជា កម្មវិធីរៀបអាពាហ៍ពិពាហ៍ និងកម្មវិធីផ្សេងៗទៀតតែប៉ុណ្ណោះ៕	ភ្នំពេញ៖ ក្រសួងវប្បធម៌ និងវិចិត្រសិល្បៈ បានចេញសេចក្តីបង្គាប់ឲ្យម្ចាស់ក្រុមហ៊ុនផ្គាកប្រគំតន្ត្រីតាមទីសាធារណៈណា ដែលប៉ះពាល់ដល់វប្បធម៌ជាតិ និងសាធារណជន។
កម្មវិធីទូរស័ព្ទដៃ «ថ្មីៗ២៥ រាជធានី-ខេត្ត» ថ្មីនេះ បង្កើតដោយទូរទស្សន៍បារាំងដ៏ល្បីមួយឈ្មោះ Canal France International (CFI) ផ្នែក Media/Development (The French Media Development Agency) និងសារព័ត៌មានអេឡិចត្រូនិច Thmeythmey.com ដើម្បីផ្សព្វផ្សាយព័ត៌មានទាក់ទងនឹងផលិតផលកសិកម្ម និងផលិតផលអត្តសញ្ញាណដទៃទៀតនៃខេត្តនីមួយៗនៃប្រទេសកម្ពុជា។ កម្មវិធីទូរស័ព្ទដៃ «ថ្មីៗ២៥ រាជធានី-ខេត្ត» នេះ គឺជាបេសសកម្មថ្មីៗរបស់សារព័ត៌មាន Thmeythmey.com និង ទូរទស្សន៍បារាំង Canal France International (CFI) ផ្នែក Media/Development។ សារព័ត៌មាន Thmeythmey.com និង ទូរទស្សន៍បារាំង Canal France International (CFI) ផ្នែក Media/Development ក៏នឹងធ្វើសេចក្តីរាយការណ៍ច្រើនទាក់ទងទៅនឹងសហគ្រាសខ្នាតតូច និងមធ្យមនៅតាមបណ្តាខេត្តនានាដែលមានគំនិតច្នៃប្រឌិតផលិតផលខ្មែរថ្មីៗ ឬមានគម្រោងជំរុញផលិតផលក្នុងស្រុករបស់ខ្មែរទៅកាន់ទីផ្សារក្នុងស្រុក និងទៅកាន់ទីផ្សារនៅក្រៅប្រទេស។ គម្រោងនេះមានឈ្មោះថា Rural Networks។ ការជួយជំរុញការសរសេររបស់សារព័ត៌មាន Thmeythmey.com ក្រោមការគាំទ្រ និងសហការដោយ ទូរទស្សន៍បារាំង Canal France International (CFI) ផ្នែក Media/Development នឹងរួមចំណែកជំរុញជំនួញខ្នាតតូចទាំងឡាយនៅតាមបណ្តាខេត្តឲ្យទទួលបានការផ្សព្វផ្សាយទូលំទូលាយជាងមុន។ តាមរយៈការផ្សព្វផ្សាយនេះ ផលិតផលអត្តសញ្ញាណនៅតាមបណ្តាខេត្ត ជាពិសេស ផលិតផលកសិកម្មនឹងអាចពង្រីកទីផ្សាររបស់ខ្លួនកាន់តែធំជាងមុន។ ដូច្នេះ ដើម្បីទទួលបានព័ត៌មានផលិតផលអត្តសញ្ញាណប្រចាំខេត្ត និងផលិតផលកសិកម្មទូទាំង២៥ខេត្ត-រាជធានី សូមមេត្តាចុច Download for IOS : https://apple.co/2ub9pdj និង Android : http://bit.ly/2KSe1MB ហើយ Like Facebook Page: Thmey Thmey 25 និង Subscribte to YouTube Channel: https://goo.gl/D6xQBv ៕	Download កម្មវិធីទូរស័ព្ទដៃ «ថ្មីៗ២៥ រាជធានី-ខេត្ត» ដែលបានដាក់ឱ្យប្រើប្រាស់នៅលើប្រព័ន្ធ IOS: https://apple.co/2ub9pdj និង Android: http://bit.ly/2KSe1MB ។ កម្មវិធីទូរស័ព្ទដៃ ឬ App (Application) ថ្មីនេះ ផ្សព្វផ្សាយព័ត៌មានទាក់ទងទៅនឹងវិស័យកសិកម្ម, ផលិតផលអត្តសញ្ញាណ, ជំនួញខ្នាតតូច និងមធ្យម, បរិស្ថាន និងទេសចរណ៍នៅតាមបណ្តាខេត្តនីមួយៗនៃព្រះរាជាណាចក្រកម្ពុជា។ ការផ្សព្វផ្សាយព័ត៌មានទាំងនេះ ក៏មាននៅលើទំព័រហ្វេសប៊ុក Thmey Thmey 25 និង YouTube Channel: https://goo.gl/D6xQBv ដែលរបស់សារព័ត៌មានអេឡិចត្រូនិច ThmeyThmey.com ផងដែរ។
ចំណែក«ម៉ុម»សម្រាប់ហៅសម្គាល់លើក្រមុំ,នាងក្រមុំ,ពាក្យថ្នម ឬទំយើសម្រាប់ហៅស្ត្រីជាទីស្រឡាញ់៕	«មុំ»ឬ«មុម»មានន័យថា ជ្រុង, ជ្រុងជាយ។ «មុំ»សំដៅលើរូបធរណីមាត្របង្កើតដោយបន្ទាត់ពីរ អង្គត់ពីរ ឬកន្លះបន្ទាត់ពីរ ដែលគូសចេញពីចំណុចរួមមួយ ឬផ្នែកនៃលំហដែលបង្កើតដោយប្លង់ពីរកាត់គ្នា។
ប្រតិភូកីឡាហែលទឹកកម្ពុជា៣នាក់ ទៅព្រឹត្តិការណ៍កីឡាអូឡាំពិក នៅទីក្រុងប៉ារីស មានដូចជា៖ កញ្ញា ហែម ថុនវិទីនី គ្រូបង្វឹក, កញ្ញា សាក់ប៊ុន អប្សរា កាតារីណា កីឡាការិនី និង លោក កូសុងដឺឡាប៉ារ៉ង់ អង់ត្វ័ន ម៉ាតាំងក្លូដ កីឡាករ។ ដោយឡែកក្រៅពីកីឡាហែលទឹក កម្ពុជា ក៏បានបញ្ជូន ឈុន ប៊ុនថន កីឡាករអត្ដពលកម្ម ចូលរួមក្នុងព្រឹត្តិការណ៍នេះ ផងដែរ តាមរយៈសិទ្ធិអនុគ្រោះ។ កម្ពុជា និង ៣ប្រទេសផ្សេងទៀតក្នុងតំបន់អាស៊ាន គឺឡាវ ព្រុយណេ និងទីម័រខាងកើត ជាប្រទេសប្រទេសចូលរួមតាមរយៈសិទ្ធិអនុគ្រោះ។ រីឯ ថៃ មានអត្ដពលិក៣៨នាក់, ឥណ្ឌូណេស៊ី២១នាក់, ប្រទេសម៉ាឡេស៊ី ១៨នាក់, សិង្ហបុរី ១៧នាក់, ប្រទេសហ្វីលីនពីន ១២នាក់, ប្រទេសវៀតណាម ១០នាក់ និងប្រទេសមីយ៉ាន់ម៉ា ១នាក់៕	សហព័ន្ធខ្មែរកីឡាហែលទឹក បញ្ជូនប្រតិភូកីឡា៣រូប ចូលរួមក្នុងព្រឹត្តិការណ៍កីឡាអូឡាំពិក នៅទីក្រុងប៉ារីស ប្រទេសបារាំង។ ព្រឹត្ដិការណ៍នេះ នឹងត្រូវធ្វើចាប់ពីថ្ងៃទី២៦ ខែកក្កដា ដល់ថ្ងៃទី១១ ខែសីហា ឆ្នាំ២០២៤។
តាមការអះអាងរបស់មន្ត្រីយោធាកូរ៉េខាងត្បូងនៅថ្ងៃទី៣១ ខែតុលា កូរ៉េខាងជើង បានបាញ់សាកល្បងគ្រាប់ផ្លោងពីរគ្រាប់ ចេញពីខេត្ត South Pyongan សំដៅទៅសមុទ្រខាងកើត។ មីស៊ីលទាំងពីរគ្រាប់ ហោះបានចំងាយប្រហែល ៣៧០គីឡូម៉ែត្រ និងរយៈកំពស់ ៩០គីឡូម៉ែត្រ។ ការបាញ់លើកនេះ គឺរ៉ាប់រងដោយវិទ្យាស្ថានវិទ្យាសាស្ត្រការពាររបស់កូរ៉េខាងជើង បានទទួលជោគជ័យលើការបាញ់សាកល្បង ជើងទម្រគ្រាប់រ៉ុកកែត ដែលអាចបាញ់បានច្រើនគ្រាប់ នាពេលរសៀលថ្ងៃទី៣១ ខែតុលា។ នេះបើតាមការចុះផ្សាយរបស់ទីភ្នាក់ងារព័ត៌មានកូរ៉េខាងជើង KCNA។ មិនខុសពីលើកមុនឡើយ បន្ទាប់ពីការសាកល្បងបានជោគជ័យម្តងៗ មេដឹកនាំកូរ៉េខាងជើងគីម ជុងអ៊ុន តែងតែផ្ញើសារអបអរសាទរ។ ជាក់ស្តែងលើកនេះ លោក គីម អបអរសារទរចំពោះក្រុមអ្នកវិទ្យាសាស្ត្រការពារជាតិ ដែលជួយអភិវឌ្ឍ សមត្ថភាពសាច់ដុំរបស់កូរ៉េខាងជើងក្នុងការការពារប្រទេស។ ក្នុងន័យនេះ មេដឹកនាំកូរ៉េខាងជើងរូបនេះ មានសេចក្តីពេញចិត្តជាខ្លាំង ចំពោះកិច្ចខិតខំរបស់ពួកគេ។ នេះបើតាមការចុះផ្សាយរបស់ទីភ្នាក់ងារកូរ៉េខាងត្បូង Yonhap។ សូមបញ្ជាក់ថា នេះជាលើកទី១២ហើយដែលទីក្រុងក្រុងព្យុងយ៉ាង បានបាញ់សាកល្បងមីស៊ីលប៉ាលីស្ទិកចម្ងាយខ្លី បើគិតចាប់តាំងពីជំនួបលើកចុងក្រោយរវាងលោកត្រាំ និងគីម នៅក្នុងតំបន់គ្មានយោធា។ គួររំលឹកថាកូរ៉េខាងជើង បានបាញ់មីស៊ីលលើកចុងក្រោយបង្អស់នៅថ្ងៃ២ តុលា ។ ពេលនោះ កូរ៉េខាងជើង បានបាញ់សាកល្បងអាវុធប្រភេទថ្មី មីស៊ីលប៉ាលីស្ទិកដែលបាញ់ចេញពីនាវាមុជទឹកប្រភេទ Pukguksong-3 ចេញពីឆ្នេរខាងកើត៕	កូរ៉េខាងជើង ប្រកាសពីការទទួលជោគជ័យយ៉ាងធំធេងលើការបាញ់សាកល្បងឧបករណ៍បាញ់គ្រាប់រ៉ុក្កែតចម្រុះមីស៊ីលជើងធុនយក្ស (super-large multiple rocket launcher) ។ នេះបើតាមការចុះផ្សាយរបស់ទីភ្នាក់ងារព័ត៌មានកូរ៉េខាងជើងនៅថ្ងៃទី១ ខែវិច្ឆិកា។
សម្តេចនាយករដ្ឋមន្ត្រី បង្ហាញតួលេខថា គិតត្រឹមថ្ងៃទី១៧ ខែមេសា ថវិកា ដែលទទួលបានពីសប្បុរសជន គឺកើនឡើងដល់ជាង១៣លានដុល្លារហើយ ដោយមិនរាប់បញ្ចូលជំនួយផ្នែកបរិក្ខារផ្សេងៗ ដូចជា ម៉ាស់ អាល់កុល សាប៊ូ និង សម្ភារពេទ្យ ជាដើម ដែលអាចមានតម្លៃដល់ទៅរាប់លានដុល្លារ។ ចំណែក មន្ត្រីរាជការគ្រប់ស្ថាប័ន មានជាង១៤ម៉ឺននាក់ហើយ ដែលស្ម័គ្រចិត្តបរិច្ចាគប្រាក់បៀវត្សទាំងស្រុង ឬ មួយផ្នែក។ ប៉ុន្តែ សម្តេចនាយករដ្ឋមន្ត្រី ពុំបានបញ្ចេញតួលេខថវិកា ដែលទទួលបានពីមន្ត្រីរាជការនោះទេ។ តាមរយៈសារលើទំព័រហ្វេសប៊ុកនាព្រឹកថ្ងៃទី១៧ ខែមេសានេះ ប្រមុខរដ្ឋាភិបាល សរសេរដូច្នេះថា៖« នេះជាចលនាជាតិដ៏ខ្លាំងក្លាមួយរបស់ប្រជាជនកម្ពុជាយើង ក្នុងការប្រយុទ្ធជាមួយជំងឺដ៏កាចសាហាវនេះ ដែលទូលព្រះបង្គំខ្ញុំព្រះករុណាខ្ញុំ សូមថ្លែងអំណរព្រះគុណថ្វាយព្រះមហាក្សត្រ ថ្វាយសម្តេចម៉ែ ប្រគេនព្រះសង្ឃគ្រប់ព្រះអង្គ ជូនជនរួមជាតិ មន្ត្រីរាជការគ្រប់ថ្នាក់ និងកងកម្លាំងប្រដាប់អាវុធគ្រប់ប្រភេទដែលបានចូលរួមក្នុងចលនាជាតិដ៏ធំមួយនេះ»។ ប្រមុខរដ្ឋាភិបាល បញ្ជាក់កន្លងមកថា ថវិកា ដែលទទួលបានពីសប្បុរសជននិងមន្ត្រីរាជការ នឹងទុកចំណាយលើការទិញសម្ភារពេទ្យ និងសម្ភារផ្សេងទៀត សម្រាប់ការពារជំងឺកូវីដ១៩ ដូចជាម៉ាស់ និងអាល់កុលលាងដៃជាដើម។ ប្រមុខរដ្ឋាភិបាល ប្រកាសថា ទិញម៉ាស់ដល់ទៅជាង៥លាន រួមទាំងសម្ភារពេទ្យនានា ពីក្រៅប្រទេសនិងក្នុងស្រុក យកមកស្តុបទុក ដោយបង្ហាញជំហររឹងប៉ឹងថា នឹងមិនឲ្យពេទ្យកម្ពុជា ខ្វះខាតសម្ភារឬបរិក្ខារ សម្រាប់ប្រើប្រាស់ក្នុងការប្រយុទ្ធប្រឆាំងនឹងជំងឺកូវីដ-១៩ឡើយ៕	សម្តេចនាយករដ្ឋមន្ត្រី ហ៊ុន សែន បានបន្តផ្តល់ព័ត៌មានពីចំនួនថវិកា ដែលទទួលបានពីសប្បុរសជននិងមន្ត្រីរាជការ សម្រាប់ប្រយុទ្ធប្រឆាំងនឹងជំងឺកូវីដ-១៩។
លោក ខាន់ ម៉ាណេរ រដ្ឋលេខាធិការក្រសួងសាធារណការ និងជាប្រធានគ្រប់គ្រងគម្រោងសាងសង់ផ្លូវជាតិលេខ៣ ដែលបានចុះពិនិត្យវឌ្ឍនភាពការងារដំឡើងប្រព័ន្ធទាំង២នេះ កាលពីថ្ងៃទី៩ វិច្ឆិកា បានឱ្យដឹងថា កាមេរ៉ាចាប់ល្បឿនឆ្លាតវៃនេះ ត្រូវបានដាក់ដំឡើង៤ទីតាំង ចាប់ពីចោមចៅ ដល់ផ្លូវបែកគូសជាផ្លូវ៤គន្លង និងចាប់ពីកំណាត់ផ្លូវពីបែកគូស ទៅទីរួមខេត្តកំពត ជាផ្លូវ២គន្លង មានកាមេរ៉ាចំនួន ៦ទីតាំង។ លោក ខាន់ ម៉ាណេរ រដ្ឋលេខាធិការក្រសួងសាធារណការ និងជាប្រធានគ្រប់គ្រងគម្រោងសាងសង់ផ្លូវជាតិលេខ៣(រូបថត៖ ក្រសួងសាធារណការ) លោក ខាន់ ម៉ាណេរ បានបញ្ជាក់ថា គោលបំណងនៃការដាក់កាមេរ៉ាចាប់ល្បឿន និងភ្លើងសញ្ញាចរាចរណ៍នេះ គឺដើម្បីតាមដាន ការពារសុវត្ថិភាព និងសម្រួលការធ្វើដំណើររបស់ប្រជាពលរដ្ឋលើផ្លូវជាតិលេខ៣។ បើតាមរដ្ឋលេខាធិការក្រសួងសាធារណការ អគ្គស្នងការនគរបាលជាតិ នឹងគ្រប់គ្រងរាល់សកម្មភាព និងប្រតិបត្តិការរបស់កាមេរ៉ាចាប់ល្បឿននេះ ទាំងការគ្រប់គ្រងទិន្នន័យ និងការពិន័យបទល្មើសផងដែរ។ «កាមេរ៉ាចាប់ល្បឿនទាំងនេះ អាចឱ្យមន្រ្តីជំនាញ ដឹងល្បឿនរបស់រថយន្ត ពណ៌ ប្រភេទ និងស្លាកលេខរថយន្ត អ្នកបើកបរមិនពាក់ខ្សែក្រវ៉ាត់ការពារ និងប្រើទូរសព្ទពេលបើកបរ»។ នេះជាការបញ្ជាក់របសលោក ខាន់ ម៉ាណេរ ដោយបន្ថែមទៀតថា អាជ្ញាធ នឹងអប់រំ ផ្សព្វផ្សាយដល់ប្រជាពលរដ្ឋឱ្យបានទូលំទូលាយ មុននឹងដាក់ប្រើប្រាស់ផ្លូវការ៕	កាមេរ៉ាចាប់ល្បឿនឆ្លាតវៃ១០ទីតាំង ត្រូវបានដំឡើងរួចរាល់នៅតាមបណ្តោយផ្លូវជាតិលេខ៣ ចាប់ពីតំបន់ចោមចៅ ដល់ទីរួមខេត្តកំពត។ ជាមួយគ្នានេះ អាជ្ញាធរ ក៏បានដាក់ដំណើរការបណ្តោះអាសន្ន ភ្លើងសញ្ញាចរាចរណ៍បច្ចេកវិទ្យាទំនើប២កន្លែង នៅបណ្តោយផ្លូវជាតិលេខ៣នេះដែរ ដោយមួយនៅត្រង់ចំណុចវត្តស្លែង និងមួយទីតាំងទៀតនៅផ្សារអង្គតាសោម។
យោងតាមទិន្នន័យរបស់ Visa ទំនោរនៃការទូទាត់ តាមរយៈបច្ចេកវិទ្យា contactless កំពុងមានកំណើននៅក្នុងប្រទេសកម្ពុជា។ អតិថិជន២នាក់ ក្នុងចំណោម៣នាក់ ឬស្មើនឹង ៧១ ភាគរយ បានប្រើប្រាស់ប្រតិបត្តិការបច្ចេកវិទ្យា Contactless របស់Visa។ ពីមួយឆ្នាំទៅមួយឆ្នាំ កំណើននៃគុណតម្លៃ របស់ប្រតិបត្តិការពាណិជ្ជកម្មអេឡិចត្រូនិក មានការកើនឡើងបួនដង បើគិតចាប់ពីត្រីមាសចុងក្រោយ នៃឆ្នាំ២០២០ រហូតដល់ត្រីមាស ទី១ នៃឆ្នាំ២០២១។ ការសិក្សាចុងក្រោយរបស់ក្រុមហ៊ុន Visa ស្តីអំពីឥរិយាបថក្នុងការទូទាត់ប្រាក់របស់អតិថិជន បានបង្ហាញសញ្ញាណនៃនិន្នាការថ្មីដែលបញ្ជាក់ថា ពេលនេះគឺជាពេលវេលាដ៏សាកសមបំផុត សម្រាប់ការផ្លាស់ប្តូរនូវទម្លាប់ ក្នុងការទូទាត់ប្រាក់។ បើតាមការឆ្លើយតបរបស់អ្នកចូលរួមស្ទង់មតិ អត្ថប្រយោជន៍ចម្បងមួយចំនួនរបស់សង្គម ដែលមិនប្រើប្រាស់សាច់ប្រាក់សុទ្ធ រួមមានការកាត់បន្ថយហានិភ័យនៃការរីករាលដាលការឆ្លងមេរោគ (ដល់ទៅ ៣៤ ភាគរយ), ការជមរុញឱ្យមានការធ្វើបរិយាបន្នហិរញ្ញវត្ថុ (៣២ ភាគរយ), ការបង្កើនប្រសិទ្ធភាពសង្គម និងការរំខានតិចជាងមុន (២៩ភាគរយ សម្រាប់២កត្តាចុងក្រោយ)។ អ្នកស្រី ជុំ ម៉ូនីកា នាយិកាគ្រប់គ្រងក្រុមហ៊ុន Visa ប្រចាំប្រទេសកម្ពុជា បានមានប្រសាសន៍ថា៖ ក្នុងកំឡុងពេលដ៏លំបាកនេះ យើងគួរតែពិនិត្យមើលវិធីសាស្រ្ត ដើម្បីអភិវឌ្ឍការទូទាត់ដោយមិនប្រើសាច់ប្រាក់សុទ្ធនៅទូទាំងប្រទេស។ ខណៈពេលដែលសាច់ប្រាក់សុទ្ធនៅតែបន្តជាជម្រើសដ៏ពេញនិយម សម្រាប់ប្រជាជនកម្ពុជាភាគច្រើននោះ ឥឡូវនេះ គឺជាពេលវេលាដ៏សមស្របមួយ ដើម្បីលើកកម្ពស់ការយល់ដឹង ក្នុងចំណោមសហគមន៍ តាមរយៈការផ្សព្វផ្សាយពីភាពងាយស្រួល រហ័ស និងមានសុវត្ថិភាព តាមរយៈការប្រើប្រាស់ការទូទាត់សាច់ប្រាក់តាមប្រព័ន្ធឌីជីថល»។ សន្ទុះនៃកំណើនការទូទាត់ដោយមិនប្រើសាច់ប្រាក់សុទ្ធ ត្រូវបានជំរុញដោយការទូទាត់តាមរយៈបច្ចេកវិទ្យា QR កូដ និងការទូទាត់តាមរយៈការប្រើប្រាស់កាត នៅក្នុងចំណោមអ្នកប្រើប្រាស់កម្ពុជា។ ការកើនឡើងទាំងនេះ គឺស្របពេលជាមួយនឹងការចាប់អារម្មណ៍កាន់តែខ្លាំងឡើង នៅក្នុងជម្រើសនៃការទូទាត់ ដោយប្រើប្រាស់វិធីសាស្ត្រផ្សេងៗទៀតផងដែរ។ ការកើនឡើងទាំងនេះ ស្របជាមួយនឹងការចាប់អារម្មណ៍កាន់តែខ្លាំង ពីជម្រើសនៃការទូទាត់។ ការទូទាត់តាមរយៈបច្ចេកវិទ្យា QR កូដ ត្រូវបានគេមើលឃើញថា មានការកើនឡើងក្នុងចំណោមអតិថិជន ដែលមានទំនោរមិនចង់យកសាច់ប្រាក់សុទ្ធតាមខ្លួនច្រើន ជាពិសេស ការទូទាត់វិក្កយបត្រនៅពេលទិញគ្រឿងឧបភោគបរិភោគ និងការទទួលទាននៅតាមភោជនីយដ្ឋាន (ទាំងពីរនេះកើនឡើងប្រមាណ ២៥ភាគរយ)។ ហើយសូចនាករនៅពីក្រោយការកើនឡើងនេះ គឺដោយសារតម្រូវការប្រជាជន មានការកើនឡើងក្នុងការការពារសុវត្ថិភាពពីជំងឺរាតត្បាត COVID-19 ដែលកំពុងតែរីករាលដាល នៅក្នុងនោះដែរ ចំនួនប្រជាជនដែលប្រើសាច់ប្រាក់សុទ្ធ ក៏ត្រូវបានគេមើលឃើញថា មានការធ្លាក់ចុះ ៨ភាគរយ បើប្រៀបធៀបនឹងការកើនឡើង ក្នុងចំណោមអ្នកប្រើប្រាស់ដែលបានជ្រើសរើសប្រើបច្ចេកវិទ្យា QR កូដ ដើម្បីទូទាត់ មានរហូតដល់ទៅ ៤៤ ភាគរយ។ អ្នកស្រី ជុំ ម៉ូនីកា បន្ថែមទៀតថា៖ « យើងដឹងថា អតិថិជនរំពឹងចង់បានការទូទាត់ប្រាក់ ដែលមានសុវត្ថិភាព រហ័ស និងមានភាពងាយស្រួល នោះហើយជាមូលហេតុ ដែលការទូទាត់ប្រាក់ តាមរយៈបច្ចេកវិទ្យា contactless បានក្លាយជាជម្រើសសម្រាប់ការទូទាត់ លើប្រតិបត្តិការដែលមានទំហំតូច និងការចំណាយប្រចាំថ្ងៃ។ នៅពេលដែលការទូទាត់ តាមរយៈបច្ចេកវិទ្យា contactless ត្រូវបានដាក់ឱ្យប្រើប្រាស់ នៅតាមទីកន្លែងដែលប្រជាជនទៅទិញទំនិញជាប្រចាំ ដូចជាបណ្តាផ្សារទំនើប ហាងលក់ទំនិញ និងស្ថានីយ៍ប្រេងឥន្ធនៈ ការទូទាត់ដោយប្រើបច្ចេកវិទ្យា contactless នឹងក្លាយជាវិធីសាស្ត្រទូទាត់ប្រក្រតីភាពមួយ យ៉ាងឆាប់រហ័ស សម្រាប់ប្រតិបត្តិការទូទាត់ ដែលតម្រូវឱ្យមានការប្រាស្រ័យជួបគ្នារវាងបុគ្គល។ នេះគឺជាឱកាសមួយ សម្រាប់ Visa ដើម្បីសហការជាមួយដៃគូរបស់យើង ដើម្បីបង្កើនការទូទាត់ប្រាក់ដោយប្រើបច្ចេកវិទ្យា contactless នៅទូទាំងប្រទេស» ៕ (អត្ថបទពាណិជ្ជកម្ម)	ភ្នំពេញថ្ងៃទី១ ខែមិថុនា ឆ្នាំ២០២១ - នៅថ្ងៃនេះ Visa ដែលជាក្រុមហ៊ុនបច្ចេកវិទ្យាទូទាត់សាច់ប្រាក់ តាមប្រព័ន្ធឌីជីថលឈានមុខគេនៅក្នុងពិភពលោក បានចេញផ្សាយការរកឃើញចុងក្រោយរបស់ខ្លួន ដែលបានបញ្ជាក់ថា ប្រជាជនកម្ពុជាចំនួន ៤៤ភាគរយ បានកាត់បន្ថយការកាន់សាច់ប្រាក់សុទ្ធជាប់ខ្លួន បើប្រៀបធៀបជាមួយមុនពេល មានការរាលដាលនៃជំងឺកូវីដ-១៩។ នេះបើយោងតាមការសិក្សា របស់ក្រុមហ៊ុន Visa ស្តីពីឥរិយាបថទូទាត់ប្រាក់របស់អតិថិជន។
Kai អាយុ១១ឆ្នាំ បានរួមដំណើរជាមួយម្តាយ Coleen និងឪពុក Wayne Rooney ទៅកាន់ទឹកដី Old Trafford ដើម្បីចុះហត្ថលេខាលើកិច្ចសន្យាដើម្បីក្លាយជាកីឡាកររបស់បិសាចក្រហម។ Proud day. Kai signing for @ManUtd. Keep up the hard work sonpic.twitter.com/tTYuUZj7yn Wayne Rooney (@WayneRooney) December 17, 2020 Rooney ដែលបានលេងឲ្យក្រុម Man Utd ពីឆ្នាំ ២០០៤ ដល់ ២០១៧ បានសរសេរនៅលើបណ្តាញសង្គម Instagram ថាថ្ងៃនេះខ្លួនមានមោទកភាពភាពណាស់ ដែលកូនប្រុសរបស់ខ្លួន Kai បានចុះកុងត្រាជាមួយក្លិបយក្សអង់គ្លេសមួយនេះ។ អតីតប្រធានក្រុមអង់គ្លេស វ័យ៣៥ឆ្នាំ ដែលសព្វថ្ងៃជាគ្រូ Derby County នោះ ថែមទាំងផ្តាំកូនឲ្យប្រឹងប្រែងហ្វឹកហាត់ផង។ Rooney បច្ចុប្បន្នកំពុងកាន់កំណត់ត្រាអ្នកស៊ុតបាល់បញ្ចូលទីច្រើនជាងគេសម្រាប់ក្រុមបិសាចក្រហម ក្នុងចំនួន២៥៣គ្រាប់ ពីការបង្ហាញខ្លួន៥៥៩ប្រកួត៕	Kai Rooney កូនប្រុសរបស់ Wayne Rooney កំពុងដើរតាមគន្លងឪពុករបស់ខ្លួនហើយ បន្ទាប់ពីចុះកិច្ចសន្យាជាមួយក្រុម Manchester United។
ជាមួយគ្នានេះ ក្រសួងអប់រំ ក៏បានអំពាវនាវឲ្យបេក្ខជនទាំងអស់ កុំចាញ់បោកពាក្យភូតកុហករបស់ជនឆ្លៀតឱកាស ដែលនាំឲ្យបាត់បង់ថវិកា និងទ្រព្យសម្បត្តិ។ លើសពីនេះ ក្រសួងអប់រំបានស្នើឲ្យបេក្ខជន ផ្តល់ព័ត៌មាន និងអត្តសញ្ញាណជនប្រព្រឹត្តទាំងនោះមកក្រសួង ដោយរក្សានូវការសម្ងាត់ទៀតផង។ សូមបញ្ជាក់ថា ក្រសួងអប់រំ បានជ្រើសរើសគ្រូសរុបចំនួន១៨០០នាក់ ដែលជាគ្រូកម្រិតបឋមសិក្សាចំនួន១៦០០នាក់ និងគ្រូមត្តេយ្យសិក្សាចំនួន២០០នាក់ ដើម្បីបង្រៀននៅតាមវិទ្យាស្ថានគរុកោសល្យ សាលាគរុកោសល្យ វិក្រឹតខេត្ត និងសាលាមធ្យមសិក្សាគរុកោសល្យមត្តេយ្យមជ្ឈិម៕	ភ្នំពេញ៖ នៅមុនប្រកាសលទ្ធភាពប្រឡងជ្រើសរើសគ្រូបង្រៀនគ្រប់កម្រិត ក្រសួងអប់រំ យុវជន និងកីឡា បានចេញមកបដិសេធ ចំពោះព័ត៌មានជួយឲ្យបេក្ខជនបានប្រឡងជាប់ថ្នូរនឹងថវិកា។ ការប្រកាសនេះដូច្នេះ ធ្វើឡើងនៅមុនការប្រកាសលទ្ធផលប្រឡងជ្រើសរើសគ្រូបង្រៀនកម្រិតឧត្តម នៅថ្ងៃទី ២ ខែតុលា។ ក្រសួងអប់រំ បានគូសបញ្ជាក់យ៉ាងច្បាស់នៅក្នុងសេចក្តីប្រកាសព័ត៌មានរបស់ខ្លួនថា ដំណើរការជ្រើសរើសគ្រូបង្រៀនគ្រប់កម្រិតបឋមសិក្សា មានការទទួលខុសត្រូវក្នុងការបំពេញភារកិច្ចដោយគោរពទៅតាមគោលការណ៍ច្បាប់ យុត្តិធម៌ តម្លាភាព និងលទ្ធផលទទួលយកបាន។
ការរងគ្រោះដោយសារចលនាភេរវកម្មមិនមែនជារឿងថ្មីទេសម្រាប់ប្រទេសអាស៊ានដូចជាឥណ្ឌូណេស៊ី, ម៉ាឡេស៊ី និងហ្វីលីពីននោះ។ ប៉ុន្តែ អ្នកជំនាញសន្តិសុខនិងភេរវកម្មបានព្រមានថា មកដល់ពេលបច្ចុប្បន្ននេះហានិភ័យដែលបង្កដោយក្រុមភេរវជនកើនឡើងកាន់តែច្រើនថែមទៀត។ ១. ភេរវជនរដ្ឋឥស្លាម បន្តជំរុញឲ្យបរិវាខ្លួនធ្វើសកម្មភាពក្នុងស្រុកដោយមិនចាំបាច់ទៅស៊ីរីទេ យោងតាមសារព័ត៌មាន Channel News Asia អ្នកជំនាញបានព្រមានថា មូលហេតុចម្បងដែលបណ្តាលឲ្យមានបញ្ហាបែបនេះដោយសារតែក្រុមភេរវជនរដ្ឋឥស្លាមឬក្រុមដែស្ហបន្តបាត់បង់ទឹកដីដែលខ្លួនកាន់កាប់នៅស៊ីរីនិងអ៊ីរ៉ាក់ ហើយបរិវារបស់ក្រុមនេះដែលបានចេញទៅច្បាំងនៅមជ្ឈិមបូព៌ាត្រូវត្រឡប់មកប្រទេសកំណើតរបស់ខ្លួនវិញ។ ចំណែកហេតុផលមួយវិញទៀត ក្រុមជ្រុលនិយមដែលស្ថិតនៅតំបន់អាស៊ីអាគ្នេយ៍ស្រាប់នោះពិបាកធ្វើដំណើរទៅចួលរួមធ្វើសង្គ្រាមជីហាតនៅមជ្ឈិមបូព៌ា ហើយពួកគេត្រូវបង្ខំចិត្តធ្វើសកម្មភាពនៅក្នុងតំបន់ជំនួសវិញ។ «វាជារឿងលំបាកណាស់បច្ចុប្បន្នសម្រាប់បរិវាក្រុមភេរវជនរដ្ឋឥស្លាមដែលត្រូវធ្វើដំណើរទៅស៊ីរី។ យើងមើលឃើញថា ការធ្វើសកម្មភាពភេរវកម្មម្នាក់ៗឯងកើនឡើងកាន់តែច្រើន ស្របពេលដែលក្រុមភេរវជនរដ្ឋឥស្លាមបន្តអំពាវនាវឲ្យបរិវាពួកគេចាប់ផ្តើមវាយប្រហារនៅប្រទេសរបស់ពួកគេផ្ទាល់ បើសិនជាគេមិនអាចឆ្លងមកស៊ីរីបាន»។ នេះជាការបញ្ជាក់របស់លោក Ayob Khan Mydin Pitchay ប្រធានអង្គការភាពប្រឆាំងភេរវកម្មម៉ាឡេស៊ី។ ប្រធានអង្គភាពខាងលើ បានបញ្ជាក់ផងដែរថា បច្ចុប្បន្ននេះ ប្រជាជនម៉ាឡេស៊ី ៥៧នាក់កំពុងស្ថិតនៅស៊ីរី ក្នុងនោះមាន ១៧នាក់ជាក្មេងៗ។ ហើយចាប់ពី ២០១៣ មកដល់បច្ចុប្បន្ន ម៉ាឡេស៊ីបានចាប់ខ្លួនជនសង្ស័យដែលជាបណ្តាញក្រុមភេរវជនរដ្ឋឥស្លាម ចំនួន ២៤៩ នាក់ ក្នុងនោះមាន ១៥នាក់ជាទាហាន និងបួននាក់ទៀតជាប៉ូលិស។ ១៣២នាក់ប៉ុណ្ណោះត្រូវបានចោទប្រកាន់ជាផ្លូវការនៅតុលាការ។ ២.ការវាយប្រហារភេរវកម្មម្នាក់ឯងជារឿងពិបាកទប់ស្កាត់ តាមពិតទៅ ការវាយប្រហារភេរវកម្មដែលរៀបចំឡើងដោយមនុស្សម្នាក់ៗកើតឡើងច្រើននៅតំបន់អឺរ៉ុប អាមេរិក និងនៅអាស៊ីជាដើម។ ដូចឃើញស្រាប់ប៉ុន្មានសប្តាហ៍មុន ការវាយប្រហារនៅក្រុងឡុងដ៍អង់គ្លេសបានសម្លាប់មនុស្ស បួននាក់ ហើយបន្ទាប់មក នៅសប្តាហ៍មុន មនុស្សបួននាក់ផ្សេងទៀតត្រូវបានសម្លាប់ក្នុងករណីបើកឡានកិនមនុស្សនៅទីប្រជុំជននៅទីក្រុងស្តុកខុមនៃប្រទេសដាណឺម៉ាក។ មួយទៀត ការវាយប្រហារដោយការបំផ្ទុះគ្រាប់បែកក្នុងស្ថានីយ៍រថភ្លើងនៅក្រុង St Petersburg របស់រុស្ស៊ី ដោយសម្លាប់មនុស្សជាង ១០នាក់ផង។ ក្រៅពីអឺរ៉ុប នៅខែកក្កដាឆ្នាំមុន វាមានការវាយប្រហារនៅក្រុង Solo កោះជ្វាកណ្តាល ហើយដល់ខែសីហា គេឃើញមានការវាយប្រហារកើតឡើងនៅកោះស៊ូម៉ាត្រាផងដែរ។ ដល់ខែតុលាឆ្នាំមុន ក្មេងប្រុសវ័យ ២១ឆ្នាំម្នាក់បានវាយប្រហារលើមន្ត្រីប៉ូលិសពីរនាក់នៅ Tangerang ប្រទេសឥណ្ឌូណេស៊ីដោយប្រើប្រាស់កាំបិតនិងគ្រាប់បែកឆ្នៃ។ ភាគច្រើន ក្រុមភេរវជនធ្វើសកម្មភាពម្នាក់ៗឯងប៉ុណ្ណោះ។ ពាក់ព័ន្ធការធ្វើសកម្មភាពម្នាក់ឯងនេះ អ្នកជំនាញប្រឆាំងភេរវកម្ម Kumar Ramakrishna ដែលជាសាស្ត្រាចារ្យនៃសាលា S Rajaratnam សិង្ហបុរី បានលើកឡើងថា ការកំណត់គោលដៅនិងទប់ស្កាត់ជនដែលចង់ធ្វើសកម្មភាពភេរវកម្មម្នាក់ៗឯងនេះជារឿងលំបាកបំផុតសម្រាប់អាជ្ញាធរនិងមន្ត្រីសន្តិសុខ។ «ការវាយប្រហារម្នាក់ឯងបែបនេះជារឿងពិបាកទប់ស្កាត់សម្រាប់មន្ត្រីអនុវត្តច្បាប់។ដូច្នេះហើយប្រទេសណាមួយដែលធ្លាប់ប្រឈមហិង្សាជ្រុលនិយម នឹងកាន់តែរងគ្រោះខ្លាំងទៀត។ បើគម្រោងនេះរៀបចំដោយមនុស្សច្រើន វានឹងមានការទំនាក់ទំនងនិងសហការគ្នារវាងអ្នកពាក់ព័ន្ធ។ នេះមានន័យថាភ្នាក់ងារចារកម្មងាយនឹងតាមដាន កំណត់មុខសញ្ញា និងទប់ស្កាត់»៕	អ្នកជំនាញសន្តិសុខបានព្រមានថា គ្រោះថ្នាក់ដែលកើតឡើងព្រោះចលនាភេរវកម្មកើនឡើងខ្លាំងនៅតំបន់អាស៊ីអាគ្នេយ៍នាពេលបច្ចុប្បន្នដោយសារក្រុមភេរវជនរដ្ឋឥស្លាមឬក្រុមដែស្ហ (Daesh) បន្តជំរុញឲ្យបរិវាខ្លួនចាប់ផ្តើមធ្វើសកម្មភាពក្នុងតំបន់ផ្ទាល់។ ក្រុមភេរវជនរដ្ឋឥស្លាមនេះចាប់ផ្តើមងាកមកតំបន់អាស៊ីអាគ្នេយ៍ដោយសារតែក្រុមនេះបាត់បង់ឥទ្ធិពលនៅស៊ីរីនិងអ៊ីរ៉ាក់រួចទៅហើយ។អ្វីដែលគួរឲ្យបារម្ភ ការវាយប្រហារភាគច្រើនអាចនឹងបង្កឡើងដោយមនុស្សម្នាក់ៗ ដែលជារឿងពិបាកទប់ស្កាត់បំផុត។
លោក Maradona វីរបុរសកីឡាបាល់ទាត់អាហ្សង់ទីន ដែលបានជួយឱ្យអាហ្សង់ទីនឈ្នះ World Cup លើកទីពីរក្នុងប្រវត្តិសាស្ត្រក្នុងឆ្នាំ ១៩៨៦ បានស្លាប់នៅក្នុងវ័យ ៦០ឆ្នាំ កាលពីខែ វិច្ឆិកា ឆ្នាំ ២០២០។ ការស្លាប់របស់លោក Maradona ដោយសារតែបេះដូងលែងដំណើរការ បន្ទាប់ពីការវះកាត់ខួរក្បាលប៉ុន្មានថ្ងៃក្រោយ។ បើតាមការរាយការណ៍របស់ទូរទស្សន៍អាហ្សង់ទីន TN តុលាការក្នុងទីក្រុង San Isidro ស្ថិតនៅជាយទីក្រុង Buenos Aires បានច្រានចោលបណ្តឹងឧទ្ធរណ៍របស់មេធាវីការពារក្តី ហើយតុលាបានបន្តតម្កល់ការចោទប្រកាន់រយៈពេលមួយឆ្នាំ ដោយព្រះរាជអាជ្ញាពីបទ «ការងារមិនប្រុងប្រយ័ត្ន និងគ្មានប្រសិទ្ធភាព» ក្នុងការព្យាបាល និងថែទាំង Maradona អតីតកីឡាករ Boca Juniors និង Napoli។ តាមរយៈរបាយការណ៍ដដែលនោះ ដំណើរការនៃការកាត់ក្តីនឹងទំនងធ្វើឡើងនៅក្នុងឆ្នាំ ២០២៣ នេះ ហើយជនជាប់ចោទទាំង ៨នាក់ អាចប្រឈមមុខនឹងការផ្តន្ទាទោសដាក់ពន្ធនាគាពីរយៈពេល ៨ ទៅ ២៥ឆ្នាំ៕	បុគ្គលិកផ្នែកថែទាំសុខភាពចំនួន ៨នាក់ នឹងត្រូវបន្តកាត់ទោសទាក់ទងនឹងការស្លាប់របស់លោក Diego Maradona បន្ទាប់ពីត្រូវបានចោទប្រកាន់ពីបទ«មនុស្សឃាតដោយការធ្វេសប្រហែស»។ ប្រព័ន្ធផ្សព្វផ្សាយ TN របស់អាហ្សង់ទីនបានផ្សាយដូច្នេះ នៅថ្ងៃទី១៩ ខែមេសា។
មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង ដែលត្រូវបើកទ្វារចូលទស្សនាដោយសេរីនោះរួមមាន មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង សាខាចោមចៅ សាខាផ្សារថ្មី និងសាខាជ្រោយចង្វារ ដែលនឹងប្រព្រឹត្តទៅនៅថ្ងៃទី១៥ ដល់ថ្ងៃទី១៦ ខែកុម្ភៈ ឆ្នាំ២០២០ ខាងមុខនេះ ចាប់ពីម៉ោង ៨ព្រឹកដល់ ម៉ោង៥ល្ងាចនេះបើតាមគណៈគ្រប់គ្រងនៃមជ្ឈមណ្ឌលនិងសាលារៀន។ មជ្ឈមណ្ឌល ភាសា អេ អាយ អាយមានទទួលសិស្សចុះឈ្មោះចូលរៀនជារាងរៀលថ្ងៃ។ ទាក់ទិនបញ្ហានេះ លោក យ៉េន ចាន់សុម៉ា នាយកមជ្ឈមណ្ឌលភាសា អេ អាយ អាយ សាខាផ្សារថ្មី បានប្រាប់ The Intercon Rooster កាលពីថ្មីៗកន្លងទៅថា ការបើកចំហរដល់សាធារណជនចូលទស្សនាដោយសេរីនេះ ធ្វើឡើងដើម្បីផ្ដល់ឱកាសដល់សិស្សានុសិស្ស អ្នកអាណាព្យាបាលសិស្ស និងសាធារណជនគ្រប់មជ្ឈមដ្ឋានចូលទស្សនាពីរចនាសម្ពន្ធ អគារ បន្ទប់សិក្សា សម្ភារសិក្សា គ្រឿងឧបទេស បណ្ណាល័យ ឧបករណ៍សិក្សា និងទីតាំងអគារសិក្សាជាដើម។ លើសពីនេះ នាយកមជ្ឈមណ្ឌលរូបនេះ មានប្រសាសន៍បន្ថែមថា ក្រៅពីចូលទស្សនានៅតាមអគារសិក្សានីមួយៗ ក៏បានផ្ដល់ឱកាសដល់សិស្សានុសិស្ស អ្នកអាណាបាលសិស្ស និងសាធារណជន បានស្គាល់គ្នា បង្កើនទំនាក់ទំនង បង្កើតភាពស្និទ្ធស្នាល រវាងគ្នានឹងគ្នាផងដែរ។ លោក ចាន់សុម៉ា បញ្ជាក់ថា ការបើកចំហរដល់សាធារណជនទូទៅនេះ ក៏មានរៀបចំជាស្តង់ពិព័រណ៌ មានកន្លែងផ្ដល់ព័ត៌មាន កន្លែងប្រឹក្សាយោបល់កម្មវិធីសិក្សា មានកន្លែងសម្រាប់កុមារកម្សាន្ត មានការគូរគំនូស ការផាត់ពណ៌រូបភាព ការទស្សនាការរៀន និងបង្រៀន និងការពិសោធរបស់សិស្សជាដើម។ បើតាមលោក រឿង សុភាព ជានាយកចាងហ្វាង នៃសាលារៀន អន្តរទ្វីប អាមេរិកាំង សាខាចោមចៅ បានបញ្ជាក់បន្ថែមថា បច្ចុប្បន្ន ដោយសារ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង មានការរីកចម្រើន និងគាំទ្រខ្លាំងពីអ្នកអាណាព្យាបាលសិស្សានុសិស្ស និងមហាជនទូទៅនោះ មជ្ឈមណ្ឌលភាសា អេ អាយ អាយ និងសាលារៀនអន្តរទ្វីបអាមេរិកាំងបានសម្រេចចិត្ត បើកទ្វារដល់សាធារណជន ចូលទស្សនា ដោយសេរីឥតគិតថ្លៃចាប់ពីថ្ងៃទី១៥-១៦ខែកុម្ភៈ ខាងមុខនេះ។ នាយកចាងហ្វាងដដែលបន្ថែមថា ក្នុងថ្ងៃនេះផងដែរ សិស្សានុសិស្សគ្រប់មជ្ឈដ្ឋាន ដែលមានបំណងសិក្សានៅមជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង អាចធ្វើតេស្តចូលរៀនដោយឥតគិតប្រាក់ឡើយ។ សូមជម្រាបថា មជ្ឈមណ្ឌលភាសា អេ អាយ អាយ ជាគ្រឹះស្ថានអប់រំបណ្ដុះបណ្ដាលភាសាអង់គ្លេស ចិន និងភាសាថៃ ឈានមុខគេនៅកម្ពុជាដោយផ្ដោតទៅលើគុណភាព វិន័យ និងសេវាកម្ម។ ចំពោះ សាលារៀន អន្តរទ្វីប អាមេរិកាំង ជាគ្រឹះស្ថានអប់រំ ដែលផ្ដោតសំខាន់ទៅលើចំណេះទូទៅចាប់ពីថ្នាក់ក្រោមមត្តេយ្យសិក្សា រហូតដល់វិទ្យាល័យ ដោយផ្ដោតទៅលើគុណភាព វិន័យ និងសេវាកម្ម៕ (អត្ថបទពាណិជ្ជកម្ម)	ក្នុងឱកាសឆ្នាំសិក្សាថ្មីនេះ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង ដែលមានលោកឧកញ៉ា វេជ្ជបណ្ឌិត គួច ម៉េងលី ជាស្ថាបនិក ប្រធានក្រុមប្រឹក្សាភិបាល និងអគ្គនាយកប្រតិបត្តិ នឹងរៀបចំការបើកទ្វារចំហរដល់សិស្សានុសិស្សអ្នកអាណាព្យាបាលសិស្ស និងសាធារណជនទូទៅ ចូលទស្សនាក្នុងទីតាំងអគារសិក្សារយៈពេល២ថ្ងៃដោយសេរី។
យុវជន អន អ៊ីន វ័យ២៤ឆ្នាំ បានបញ្ចប់ការសិក្សាក្នុងគម្រោងបណ្ដុះបណ្ដាលជំនាញបដិសណ្ឋារកិច្ច លើផ្នែកការិយាល័យជួរមុខ។ យុវជនរូបនេះចំណាយពេល២ខែសម្រាប់ការសិក្សាទ្រឹស្ដី និង៤ខែសម្រាប់ កម្មសិក្សា។ ពលរដ្ឋសង្កាត់សៀមរាប ក្រុងសៀមរាបរូបនេះបានបង្ហាញអារម្មណ៍រីករាយជាពន់ពេក ដែលបានចូលរៀនក្នុងគម្រោងមួយនេះ ដែលជាផ្នែកសំខាន់ក្នុងការផ្លាស់ប្ដូរជោគវាសនាខ្លួន។ ពីក្មេងឃ្វាលគោ និងជួយគ្រួសារធ្វើស្រែចម្ការ អន អ៊ីន ទទួលបានការលើកទឹកចិត្តពីគ្រួសារ ដើម្បីចូលរួម ជំនាញផ្នែកបដិសណ្ឋារកិច្ចនេះ។ យុវជនរូបនេះឈប់រៀននៅថ្នាក់ទី១២ ក្នុងឆ្នាំ២០១៨។ ក្រោយចូលរៀនក្នុងគម្រោងបណ្ដុះបណ្ដាលពីសមាគមក្លឹបទេសចរណ៍សៀមរាប (STC) អន អ៊ីន មើលឃើញពីឱកាសការងារ និងមានជំនាញច្បាស់លាស់សម្រាប់ខ្លួនឯង ហើយគេសង្ឃឹមថា នឹងប្រើជំនាញនេះដើម្បីអភិវឌ្ឍន៍សមត្ថភាពបន្ថែមទៅអនាគត។ យុវជនរូបនេះបន្តថា៖« ខ្ញុំគិតថាគម្រោងនេះល្អ ព្រោះចេះជំនាញមួយ ពេលខាងមុនខ្ញុំនឹងអភិវឌ្ឍន៍ខ្លួនកាន់តែល្អ និងមានការងារដ៏ល្អមួយ»។ បច្ចុប្បន្ន អន អ៊ីន ត្រូវបានសណ្ឋាគារលំដាប់ផ្កាយមួយក្នុងក្រុងសៀមរាបជ្រើសរើសជាបុគ្គលិកពេញសិទ្ធិ បន្ទាប់ពីបានចុះកម្មសិក្សារយៈពេល៤ខែ។ ចំណែកយុវជន មឿត ម៉ាប់ ក៏រីករាយក្រោយបញ្ចប់វគ្គសិក្សាខ្លីនេះដែរ។ ដ្បិតរយៈពេលខ្លី តែជំនាញបដិសណ្ឋារកិច្ច ជួយឱ្យយុវជនវ័យ១៨ឆ្នាំរូបនេះ មានជំនាញមួយជាក់លាក់ ដែលអាចស្វែងរកការងារធ្វើបានក្នុងវិស័យសណ្ឋាគារ។ ជាអ្នកស្រុកពួក ខេត្តសៀមរាប មឿត ម៉ាប់ ចាប់ផ្តើមមើលឃើញអនាគតខ្លួនឯងឡើងវិញ បន្ទាប់ពីបោះបង់ការសិក្សានៅថ្នាក់ទី៩។ យុវជនរូបនេះបានឱ្យដឹងថា៖« មានអារម្មណ៍ថាសប្បាយចិត្ត វាខុសប្លែកពីមុនឆ្ងាយ ពីមុនយើងនៅផ្ទះអត់មានអីធ្វើ ពេលបានធ្វើការមានអារម្មណ៍ថាយើងអាចជួយគ្រួសារយើងបានច្រើន»។ ជាកូនទី២ក្នុងចំណោមបងប្អូន៥នាក់ មឿត ម៉ាប់ កំពុងធ្វើការផ្នែកគេហកិច្ចនៅសណ្ឋាគារម៉េម័រផាលេស និងមានប្រាក់ខែសមរម្យ។ គេរំពឹងថា STC មានបើកវគ្គបណ្ដុះបណ្ដាលនេះបន្ថែមទៀត និងលើកទឹកចិត្តឱ្យយុវជនដែលងាយរងគ្រោះ មិនមានឱកាសការងារ ចូលរៀនឱ្យបានច្រើន។ យុវជនរូបនេះក៏លើកទឹកចិត្តយុវជនដែលមិនមានឱកាស គ្រួសារទីទាល់ក្រជាដើម មិនត្រូវអស់សង្ឃឹមទេ គឺអាចចូលរៀនវគ្គជំនាញវិជ្ជាជីវៈខ្លី ដើម្បីជាប្រយោជន៍សម្រាប់សង្គមជាតិ។ សមាគមក្លឹបទេសចរណ៍សៀមរាប STC បានរៀបចំវគ្គបណ្ដុះបណ្ដាលជំនាញបដិសណ្ឋារកិច្ច មានផ្នែកការិយាល័យជួរមុខ គេហកិច្ច សេវាកម្មម្ហូបអាហារ និងភេសជ្ជៈ រយៈពេល៦ខែ ដោយចាប់ផ្តើមពីខែ ឧសភា ដល់ថ្ងៃទី៣១ ខែតុលា ឆ្នាំ២០២៣។ គម្រោងនេះបានចុះជ្រើសរើស យុវជនតាមស្រុកគោលដៅក្នុងខេត្តសៀមរាប ពិសេសសិស្សបោះបង់ការសិក្សា ខ្វះខាតនិងមិនមានលទ្ធភាពរៀនបន្ត។ ថ្លែងក្នុងពិធីបិទវគ្គបណ្ដុះបណ្ដាលនាថ្ងៃទី៣១ តុលា លោក សែត កៅ ប្រធានសមាគម STC បានបញ្ជាក់ថា សិស្សដែលចូលរួមរៀនវគ្គនេះសរុប៣០០នាក់ ក្នុងនោះសិស្សដែលនៅសល់ពីការបោះបង់ការសិក្សាសរុប ២៤៩នាក់។ ជាមួយគ្នានោះសិស្ស២១២នាក់ ស្មើនឹងជាង៨៥ភាគរយមានការងារធ្វើ ក្នុងនោះសិស្សស្រី ១១៧នាក់ ស្មើនឹងជាង៥៥ភាគរយ។ ក្រៅពីផ្តល់ជំនាញផ្នែកបដិសណ្ឋារកិច្ចហើយ យុវជនជាសិក្ខាកាមក៏ទទួលបានការបណ្ដុះបណ្ដាលផ្នែក ភាសាអង់គ្លេសផងដែរ ដើម្បីងាយស្រួលធ្វើការ និងទំនាក់ទំនងជាមួយភ្ញៀវបរទេស។ លោក សែត កៅ លើកឡើងដូច្នេះថា៖« កម្មវិធីបណ្ដុះបណ្ដាលនេះផ្ដល់ជាផ្លែផ្កាយ៉ាងពិតប្រាកដ ការទទួលបានការងារដែលអាចជួយសម្រួលដល់ជីវភាពខ្លួនគេ និងមួយចំណែកសម្រាលបន្ទុកចំណាយ ដល់គ្រួសាររបស់ពួកគេក្នុងន័យលើកកម្ពស់សេដ្ឋកិច្ចគ្រួសារ កាត់បន្ថយចំណាកស្រុកដោយខុសច្បាប់ និងផ្តោតលើការសិក្សាពេញមួយជីវិត ដែលជាយុទ្ធសាស្រ្តរបស់សមាគម និងស្វះស្វែងក្នុងការបន្តបំពាក់ បំប៉នបន្តទៀតលើគម្រោងអភិវឌ្ឍន៍សមត្ថភាព និងស្ដារលទ្ធភាពជំនាញ ក៏ដូចជាបើកឱកាសឱ្យពួកគេបន្ត ការសិក្សាដល់ថ្នាក់ឧត្តមសិក្សា»។ គម្រោងអភិវឌ្ឍន៍សមត្ថភាពរបស់ STC ដែលទទួលហិរញ្ញប្បទានពីមូលនិធិអភិវឌ្ឍន៍ជំនាញ (SDF) នៃក្រសួងសេដ្ឋកិច្ច និងហិរញ្ញវត្ថុ។ ជាមួយនេះ គម្រោងក៏ទទួលបានការគាំទ្រពីក្រសួងទេសចរណ៍ ដោយបានអនុញ្ញាតឱ្យសមាគមប្រើប្រាស់កម្មវិធីបណ្ដុះបណ្ដាលហូកា ( HOKA) ដែលជាយន្តការធ្វើឱ្យ ប្រសើរឡើងនូវគុណភាពសេវាកម្ម និងជំនាញក្នុងវិស័យបដិសណ្ឋារកិច្ច។ រដ្ឋលេខាធិការក្រសួងទេសចរណ៍លោក ប៉ាក់ សុខុម បានជំរុញយុវជនប្រើប្រាស់ជំនាញដែលបានរៀនរួច ឱ្យបានត្រឹមត្រូវ និងមានប្រសិទ្ធភាពសម្រាប់អនាគតនាពេលខាងមុខ។ ក្រៅពីជំនាញវិជ្ជាជីវៈនេះ លោករដ្ឋលេខាធិការក៏លើកទឹកចិត្តដល់ពួកគេរៀនភាសាបរទេសបន្ថែមផងដែរ ដើម្បីងាយស្រួលទំនាក់ទំនង។ បន្ថែមពីនេះលោក ប៉ាក់ សុខុម បានកោតសរសើរចំពោះ STC ដែលរៀបចំវគ្គសិក្សានេះឡើងក្នុងន័យ បង្កើនធនធានមនុស្សក្នុងវិស័យទេសចរណ៍ក្នុងខេត្តសៀមរាបកាន់តែច្រើន ដើម្បីឆ្លងតបទៅនឹងកំណើន ទេសចរដែលនឹងមកទស្សនាកម្ពុជា ក៏ដូចជាខេត្តសៀមរាបក្នុងចំនួនច្រើននាពេលដ៏ឆាប់ខាងមុខ។ លោក ប៉ាក់ សុខុម បន្ថែមថា៖« យើងរំពឹងថាក្នុងឆ្នាំ២០២៣នេះ នឹងមានទេសចរបរទេសកើន៤លាន ឬ៤លាន៥សែននាក់មកកម្ពុជា ដូច្នេះយើងត្រូវបង្កើតធនធានជំនាញវិជ្ជាជីវៈដើម្បីបម្រើ សេវាកម្មទេសចរណ៍ឱ្យកាន់តែច្រើន»៕	សៀមរាប៖ យុវជន យុវតីដែលខ្វះខាត ទីទាល់ក្រ និងមិនមានឱកាសសរុបជិត៣០០នាក់ បានបញ្ចប់ការសិក្សាលើគម្រោងអភិវឌ្ឍន៍ជំនាញដោយជោគជ័យ និងកំពុងតោងចាប់ការងារ ក្នុងវិស័យទេសចរណ៍។
ដោយសារខកចិត្តខ្លាំងនឹងបក្សសាធារណរដ្ឋ និងប្រធានាធិបតី ដូណាល់ ត្រាំ ផងនោះ អតីតអភិបាលក្រុងញូវយ៉ក និងជាមហាសេដ្ឋីលោក Michael Bloomberg ចង់ឃើញសមាជិកបក្សប្រជាធិបតេយ្យនឹងត្រឡប់ទៅគ្រប់គ្រងសភាវិញ។ បើតាមការចុះផ្សាយរបស់ទីភ្នាកងារព័ត៌មាន AFP លោក Bloomberg សន្យាបរិច្ចាគហិរញ្ញវត្ថុក្នុងទំហំ ៨០លានដុល្លារដើម្បីគាំទ្រដល់បក្សប្រជាធិបតេយ្យក្នុងការប្រកួតប្រជែងការបោះឆ្នោតពាក់កណ្តាលអាណត្តិនៅចុងឆ្នាំខាងមុខផង។ «តំណាងរាស្ត្របក្សសាធារណរដ្ឋបានទទួលពេលវេលាពីរឆ្នាំហើយដើម្បីបង្ហាញទៅគ្រប់គ្នាថា ពួកគេអាចមានលទ្ធភាពគ្រប់គ្រងបានដោយមានទំនួលខុសត្រូវ។ ប៉ុន្តែពួកគេបរាជ័យ»។ នេះជាសម្តីរបស់លោក Bloomberg។ ស្របពេលដែល អតីតអភិបាលក្រុងរូបនេះប្រកាសត្រៀមផ្តល់ហិរញ្ញវត្ថុគាំទ្របក្សប្រជាធិបតេយ្យ អ្នកវិភាគនយោបាយបានវាយតម្លៃថា តំណាងរាស្ត្របក្សប្រជាធិបតេយ្យមានលទ្ធភាពខ្ពស់ក្នុងការឈានទៅដណ្តើមរដ្ឋសភាមកកាន់កាប់វិញនៅក្នុងការបោះឆ្នោតខាងមុខ។ បក្សប្រជាធិបតេយ្យត្រូវការអាសនៈបន្ថែមរហូតដល់ ២៤ ដើម្បីឈានទៅក្តោបក្តាប់សភាទាំងមូលផង។ ប៉ុន្តែអ្នកជំនាញខ្លះនៅតែមើលឃើញថា បក្សសាធារណរដ្ឋទំនងជាអាចរក្សាសំឡេងភាគច្រើននៅក្នុងរដ្ឋសភាដដែលក្នុងការបោះឆ្នោតខាងមុខ។ លោក Bloomberg មហាសេដ្ឋីវ័យ ៧៦ឆ្នាំរូបនេះបន្ថែមថា សភាបច្ចុប្បន្ននេះលែងជាស្ថាប័ននីតិបញ្ញតិ្តដែលធ្វើការងារដែលផ្អែកលើសម្ព័ន្ធភាពបក្សពីរទៀតហើយ ហើយម្យ៉ាងទៀតសភាក៏អលទ្ធភាពក្នុងការត្រួតពិនិត្យ និងបង្កើតច្បាប់តាមការកំណត់របស់រដ្ឋធម្មនុញ្ញ និងតាមការចង់បានរបស់សាធារណជនដែរ។ តាមពិតទៅ លោក Bloomberg ជាអ្នកនយោបាយមាននិន្នាការកណ្តាលនិយមលម្អៀងឆ្វេង ហើយលោកកន្លងមកក៏បានទិតៀនរដ្ឋបាលលោក ត្រាំ ពាក់ព័ន្ធការគ្រប់គ្រងអាវុធ និងការការពារបរិស្ថានផង។ បន្ថែមពីនេះលោកក៏មិនពេញចិត្តតំណាងរាស្ត្របក្សសាធារណរដ្ឋមួយចំនួនផងដែរដែលមិនអាចធានាបាននូវគោលការណ៍ «ត្រួតពិនិត្យនិងតុល្យភាព»ដែលធានាការពារតម្លៃ និងក្រមសីលធម៌ ក៏ដូចទប់ស្កាត់ការបំពានអំណាច និងនីតិរដ្ឋក្នុងសង្គមអាមេរិកផងដែរ។ លោកក៏មិនយល់ស្របជាមួយតំណាងរាស្ត្របក្សប្រជាធិបតេយ្យខ្លះដែលមានបំណងចង់យកជ័យជម្នះក្នុងការបោះឆ្នោតខាងមុខដើម្បីឈានទៅដកហូតំណែងប្រធានាធិបតីដែរ (impeachment)។ លោកចាត់ទុកថា វាមិនមែនជារឿងល្អ ហើយអាចជារឿងដែលគ្មានទំនួលខុសត្រូវដូចគ្នា៕	មហាសេដ្ឋីអាមេរិក Michael Bloomberg បានប្រកាសនៅថ្ងៃពុធទី ២០ ខែមិថុនាថា លោកនឹងបរិច្ចាគធនធានរបស់ខ្លួនច្រើនលានដុល្លារទៅកាន់បក្សប្រជាធិបតេយ្យដើម្បីប្រជែងការបោះឆ្នោតពាក់កណ្តាលអាណត្តិចុងឆ្នាំ ២០១៨នេះ។ លោកសង្ឃឹមថា បក្សប្រជាធិបតេយ្យនឹងដណ្តើមអាសនៈបានច្រើនពីក្រុមសាធារណរដ្ឋនិងអាចគ្រប់គ្រងរដ្ឋសភាបានវិញ។
បើតាមសេចក្តីប្រកាសព័ត៌មានរបស់ស្ថានទូតជប៉ុនប្រចាំកម្ពុជា ក្នុងចំណោមជំនួយឥតសំណងទាំងជាង៧៦ម៉ឺនដុល្លារនោះ គឺមាន១៦០ ១៤០ ដុល្លារ ផ្តល់ទៅឱ្យអង្គការមិនរកប្រាក់ចំណេញ Nature Center Risen។ ជំនួយនេះប្រើសម្រាប់លើកកម្ពស់ការអប់រំបរិស្ថានដល់កុមារតូចនៅក្នុងក្រុងព្រះសីហនុ។ ស្ថានទូតជប៉ុនប្រចាំកម្ពុជា បានបញ្ជាក់ថា តាមរយៈគម្រោងនេះ អង្គការ Nature Center Risen នឹង សកម្មភាព ដើម្បីផ្សព្វផ្សាយការអប់រំបរិស្ថាន ចាប់ពីវ័យកុមារភាព នៅសាលាមត្តេយ្យមួយចំនួនក្នុងខេត្តព្រះសីហនុ ដើម្បីដោះស្រាយបញ្ហាដែលកាន់តែលំបាកទៅៗ ទន្ទឹមនឹងកំណើនសេដ្ឋកិច្ច។ គម្រោងនេះមានគោលបំណងលើកកម្ពស់ការរស់នៅជាមួយ ធម្មជាតិសម្រាប់កុមារ និងមាតាបិតារបស់ពួកគេ។ ជាមួយគ្នានេះ អង្គការសន្តិស្ម័គ្រចិត្ត (SVA) ក៏ទទួលបានជំនួយ ៤១៤ ៧៥៦ ដុល្លារ ពីរដ្ឋាភិបាលជប៉ុន ដើម្បីលើកកម្ពស់លទ្ធភាពទទួលបាន និងគុណភាពនៃការអប់រំកុមារតូច របស់សាលាមត្តេយ្យសិក្សារដ្ឋ ក្នុងខេត្តឧត្តរមានជ័យ ផងដែរ។ នៅក្នុងគម្រោងនេះ អង្គការសន្តិស្ម័គ្រចិត្ត នឹងកែលម្អបរិយាកាសអប់រំទាំងបុគ្គល និងបរិក្ខារ ដែលគាំទ្រដល់កុមារតូចៗ ដើម្បីដោះស្រាយគម្លាតនៃការអប់រំរវាងទីក្រុង និងតំបន់ជនបទ។ លើសពីនេះ អង្គការមានគោលដៅកែលម្អលទ្ធភាពទទួលបាន និងគុណភាពនៃសកម្មភាព នៅក្នុងសាលាមត្តេយ្យសិក្សារដ្ឋ ក្នុងខេត្តឧត្តរមានជ័យ។ សម្រាប់ជំនួយ១៩៣,៧៣១ ដុល្លារទៀត រដ្ឋាភិបាលជប៉ុនសម្រេចផ្តល់ឱ្យអង្គការមូលនិធិសម្រាប់ការអភិវឌ្ឍន៍ និងជំនួយសង្គ្រោះអន្តរជាតិ (FIDR) ដើម្បីគម្រោងលើកកម្ពស់ប្រព័ន្ធកិច្ចសហប្រតិបត្តិការផ្នែកវេជ្ជសាស្រ្ដ នៅក្នុងតំបន់ភូមិភាគឦសាន តាមរយៈការពង្រឹងការអនុវត្តការវះកាត់។ នៅក្នុងគម្រោងនេះ អង្គការនឹងធ្វើឱ្យប្រសើរឡើងនូវកិច្ចសហប្រតិបត្តិការក្នុងចំណោមមន្ទីរពេទ្យ និងមណ្ឌលសុខភាពនៅភូមិភាគឦសាន្ត ដោយពង្រឹងសមត្ថភាព និងភាពជាអ្នកដឹកនាំរបស់មន្ទីរពេទ្យបង្អែកខេត្តក្រចេះ ដើម្បីបម្រើជាមជ្ឈមណ្ឌលក្នុងតំបន់ សម្រាប់ការវះកាត់។ លើសពីនេះ មន្ទីរពេទ្យបង្អែកស្រុក និងមណ្ឌលសុខភាពក៏នឹងទទួលការបណ្តុះបណ្តាល ដើម្បីកំណត់រោគសញ្ញាអ្នកជំងឺ និងបញ្ជូនពួកគេទៅមន្ទីរពេទ្យដែលមានកម្រិតខ្ពស់ជាងឲ្យបានត្រឹមត្រូវ។ បើតាមលោក តានីណៃ អ៊ីឈិតូមុ ភារធារីស្តីទីនៃស្ថានទូតជប៉ុនប្រចាំកម្ពុជា ចាប់តាំងឆ្នាំ២០០២មក រដ្ឋាភិបាលជប៉ុន បានជំនួយឥតសំណងសម្រាប់គម្រោងអង្គការក្រៅរដ្ឋាភិបាល ដើម្បីគាំទ្រដល់សកម្មភាពរបស់អង្គការទាំងនោះក្នុងកិច្ចខិតខំប្រឹងប្រែង ដើម្បីជួយដល់ការអភិវឌ្ឍ និងស្ថាបនាកម្ពុជាឡើងវិញនៅតាមកម្រិតមូលដ្ឋាន។ លោកបានបញ្ជាក់ថា រយៈពេល២០ឆ្នាំមកនេះ រដ្ឋាភិបាលជប៉ុនបានផ្តល់ថវិកាជាង៥៤លានដុល្លារ ដល់គម្រោងចំនួន ១៥៦ ដែលផ្ដោតសំខាន់ទៅលើវិស័យអប់រំនៅកម្រិតបឋមសិក្សា វិស័យសុខាភិបាល វិស័យកសិកម្ម និងសកម្មភាពបោសសម្អាតមីននៅកម្ពុជា៕	រដ្ឋាភិបាលជប៉ុនសម្រេចផ្តល់ជំនួយឥតសំណង ចំនួន ៧៦៨ ៦២៧ដុល្លារ ដល់អង្គភាពបីដើម្បីលើកកម្ពស់ការអប់រំកុមារតូចរបស់កម្ពុជា។ ជំនួយនេះ នឹងជួយដល់កុមារតូចៗដែលរស់នៅក្នុងខេត្តព្រះសីហនុ ឧត្តរមានជ័យ និងប្រជាជនពលរដ្ឋមួយចំនួនរស់នៅក្នុងខេត្តក្រចេះ។
ប្រភេទនៃសត្វខ្យង មានដូចជា ប្រភេទគូទស្រួចហៅ ខ្យងគូទស្រួច, គូទទាលហៅថា ខ្យងគូទទាល ដោយមានទឹកជាលំនៅខ្លះ, នៅលើគោកខ្លះ ។ វចនានុក្រមក៏កត់សម្គាល់ផងដែរថា ស្រុកខ្លះហៅ «ខ្ចង» ព្រោះគេយល់ថាគូនឹង ខ្ចៅ, គេនិយាយថា ខ្ចងខ្ចៅ, ប៉ុន្ដែតាមពិត «ខ្យង» នេះប្រើមកយូរណាស់ហើយ ៕	ឈ្មោះសត្វសន្តាននឹងស័ង្ខ សំបកសន្ដានខ្ចៅតែរូបធំជាងខ្ចៅជាងគ្រែង ខ្លះមានពុកមាត់, ខ្លះគូទស្រួច, ខ្លះទាល។ បើតាមការពន្យល់ក្នុងវចនានុក្រមខ្មែរ សម្តេចព្រះសង្ឃរាជ វាជាសត្វ «ខ្យង»។
Solskjaer បានឡើងទៅជំនួសតំណែងលោក Jose Mourinho កាលពីខែធ្នូកន្លងទៅ បន្ទាប់ពី Man Utd ធ្លាក់ទម្រង់លេងយ៉ាងខ្លាំង។ ក្រោមការដឹកនាំចំនួប១១ប្រកួតអ្នកចាត់ការសញ្ជាតិន័រវែសបានជួយបិសាចក្រហមឈ្នះដល់ទៅ១០ប្រកួត និងត្រូវបានតែងតាំងជាអ្នកចាត់ការពេញសិទ្ធិតែម្តង។ យ៉ាងណាក៏ដោយ Solskjaer មិនអាចជួយ Man Utd ឆ្លងផុតវគ្គ៨ក្រុមចុងក្រោយពាន Champions League នោទេ ក្រោយចាញ់ Barcelona ទាំងពីរជើងក្នុងលទ្ធផល ៤-០។ នៅពេលសួរអំពីលោក Solskjaer ដែលក្លាយជាអ្នកចាត់ការអចិន្ត្រៃនោះ លោក Jenas បានឆ្លើយប្រាប់ BBC Sport ថាលោកពិតជាភ្ញាក់ផ្អើលនឹងការតែងតាំងនេះណាស់។ លោក Jermaine Jenas អតីតខ្សែបម្រើរបស់ Spurs ដែលបច្ចុប្បន្នជាអ្នកវិភាគកីឡាបាល់ទាត់ឲ្យ BBC ក្នុងនាមជាអ្នកវិភាគឲ្យ BBC Sport ផងដែរនោះ អតីតខ្សែបម្រើក្រុម Tottenham Hotspur វ័យ៣៦ឆ្នាំរូបនេះលើកឡើងថា៖«ខ្ញុំគិតថានេះជាការសម្រេចដ៏រំជួលចិត្តមួយ ដែលមិនបានគិតគូឲ្យបានច្បាស់លាស់សម្រាប់ការដឹកនាំរយៈពេលវែង»។ Jenas បន្ថែមថា អ្វីដែលលោក Sir Alex Ferguson ធ្វើគឺពិតជាពិសេសណាស់សម្រាប់ Man Utd ដែលពិតជាលំបាកណាស់ដើម្បីឲ្យអ្នកផ្សេងចម្លងរបៀបនៃការដឹកនាំក្នុងកម្រិតខ្ពស់បំផុតរបស់លោក។ ចាប់តាំងពីលោក Solskjaer ក្លាយជាអ្នកចាត់ការពេញសិទ្ធិមក Man Utd ទទួលបានលទ្ធផលមិនគាប់ប្រសើរនោះទេ ដោយប្រកួត៨លើកចុងក្រោយបរាជ័យដល់ទៅ៦លើកទៅហើយ ជាពិសេសចាញ់ Everton ដល់ទៅ ៤-០ ដែលធ្វើឲ្យក្រុមមានមូលដ្ឋានក្នុងក្រុង Manchester នេះ ពិបាកក្នុងការដណ្តើមយកចំណាត់ថ្នាក់ Top4 ដើម្បីកៅអី Champions League រដូវក្រោយ។ ម្ចាស់ជើងឯកលីគកំពូលអង់គ្លេស២០សម័យនេះ ឈរនៅចំណាត់ថ្នាក់ទី៦ មាន៦៤ពិន្ទុ ក្រោយឆ្លងកាត់៣៤លើកចុងក្រោយ តាមពីក្រោយក្រុមលេខ៤ Chelsea ដែលប្រកួត៣៥លើក ចំនួន៣ពិន្ទុ៕	អតីតខ្សែបម្រើក្រុមជម្រើសជាតិអង់គ្លេសលោក Jermaine Jenas ថាការជ្រើសយកលោក Ole Gunnar Solskjaer ធ្វើជាអ្នកចាត់ការទូទៅក្រុម Manchester United គឺជាការសម្រេចចិត្តខុស។
លោកស្រី Emily Horne អ្នកនាំពាក្យក្រុមប្រឹក្សាសន្តិសុខជាតិ បានបញ្ជាក់នៅក្នុងសេចក្តីថ្លែងការណ៍ថា «នៅថ្ងៃនេះ រដ្ឋាភិបាលសហរដ្ឋអាមេរិកបានសម្របសម្រួលឱ្យពលរដ្ឋអាមេរិក និងអ្នកមានសិទ្ធរស់នៅស្របច្បាប់ បានចាកចេញពីអាកាសយានដ្ឋានអន្តរជាតិ Hamid Karzai តាមយន្តហោះរបស់ក្រុមហ៊ុនអាកាសចរណ៍ Qatar Airways។ យើងអាចបញ្ជាក់ថា យន្តហោះនេះ បានចុះចតដោយសុវត្ថិភាពនៅប្រទេសកាតា»។ លោកស្រី Horne បានបញ្ជាក់ទៀតថា សហរដ្ឋអាមេរិក នឹងបន្តខិតខំសម្របសម្រួលការធ្វើដំណើររបស់ពលរដ្ឋអាមេរិកាំង និងអ្នកមានសិទ្ធិរស់នៅស្របច្បាប់ និងពលរដ្ឋអាហ្វហ្គានីស្ថានដែលបានធ្វើការឲ្យយើង បានចាកចេញពីប្រទេសអាហ្វហ្គានីស្ថាន»។ ទីភ្នាក់ងារព័ត៌មាន Reuters និង AFP បានរាយការណ៍ថា យន្តហោះនេះ បានដឹកអ្នកដំណើរ១១៣នាក់ ដែលក្នុងនោះ មានពលរដ្ឋអាមេរិកាំង ឬអ្នកមានសិទ្ធិរស់នៅស្របច្បាប់២១នាក់ ពលរដ្ឋកាណាដា៤៣នាក់ និងពលរដ្ឋហូឡង់ ១៣នាក់។ ទីភ្នាក់ងារព័ត៌មាន AFP បានរាយការណ៍ថា នៅពេលយន្តហោះចុះចតនៅទីក្រុងដូហា ពួកអ្នកដំណើរ រួមមានកូនក្មេងជាច្រើន បានឡើងរថយន្តក្រុងទៅកន្លែងរង់ចាំជើងយន្តហោះទៅកាន់ប្រទេសរបស់ពួកគេ។ លោក Mutlaq bin Majed al-Qahtani បេសកជនពិសេសរបស់ប្រទេសកាតា បានប្រាប់អ្នកយកព័ត៌មាននៅឯអាកាសយានដ្ឋានអន្តរជាតិ Hamid Karzai កាលពីថ្ងៃព្រហស្បតិ៍ថា នេះមិនមែនជាជើងយន្តហោះជម្លៀសទេ ក៏ប៉ុន្តែបានបញ្ជាក់ថា ពលរដ្ឋអាមេរិកាំង និងពលរដ្ឋលោកខាងលិចនៅលើយន្តហោះនោះ។ បេសកជនប្រទេសកាតានេះ បាននិយាយថា មានយន្តហោះមួយទៀតនៅថ្ងៃសុក្រនេះ ហើយគេគួរតែគិតថា នេះជារឿងធម្មតា៕ សូមចុចទៅប្រភពដើម VOA ត្រង់នេះ	សេតវិមាន អាជ្ញាធរតាលីបង់នៅក្នុងប្រទេសអាហ្វហ្គានីស្ថាន បានអនុញ្ញាតឲ្យយន្តហោះរបស់ប្រទេសកាតាដឹកមនុស្សចេញពីអាកាសយានដ្ឋានក្រុងកាប៊ុលទៅក្រុងដូហា ប្រទេសកាតាដែលជាយន្តហោះទី១ ដឹកជនភៀសខ្លួនចេញ ចាប់តាំងពីសហរដ្ឋអាមេរិកបានបញ្ចប់កិច្ចប្រតិបត្តិការយោធារបស់ខ្លួននៅក្នុងប្រទេសអាហ្វហ្គានីស្ថានកាលពីថ្ងៃទី៣១ ខែសីហា។
ភ្នំពេញ៖ ការស្រលាញ់ និងឆន្ទៈក្នុងការបង្កើតអ្វីថ្មីៗ រួមផ្សំនឹងទេពកោសល្យចេះធ្វើនំ បានធ្វើឱ្យកញ្ញា សុខា ម៉ូនីកា ធ្វើនំPinkបានជោគជ័យ។ ការនំភីង របស់កញ្ញា ម៉ូនីកា បានដំណើរការអស់រយៈពេលជិត៤ឆ្នាំមកហើយនៅលើប្រព័ន្ធអនឡាញ។ កញ្ញា ម៉ូនីកា ការធ្វើនំPinkនេះ មានការគាំទ្រពីគ្រួសារ និងអ្នកជុំវិញខ្លួន។ ជាមួយគ្នានេះដែរ នំដែល ម៉ូនីកាធ្វើសុទ្ធសឹងតែជាគ្រឿងទេសរបស់ខ្មែរ។ កញ្ញា ម៉ូនីកា ថ្លែងប្រាប់សារព័ត៌មាន ThmeyThmey25 ថា មូលហេតុដែល ធ្វើនំPinkនេះ គឺក្នុងគោលបំណងដើម្បីចង់ចេះច្នៃ។ ក្នុងមួយថង់តម្លៃ ១ម៉ឺនរៀល។ នំនេះ មានការវេចខ្ចប់ត្រឹមត្រូវ។ តាមពិតទៅ កញ្ញា សុខា ម៉ូនីកា ចាប់ធ្វើនំទាំងនេះ តាំងពីឆ្នាំ២០១៩ មកម្ល៉េះ តែនំរបស់កញ្ញា ទើបតែទទួលបានការគាំទ្រខ្លាំងនៅអំឡុងឆ្នាំ២០២២ប៉ុណ្ណោះ។ កញ្ញា ម៉ូនីកា ធ្វើនំPinkនេះ បានមិនមែនកញ្ញាចេះពីមុនមកនោះទេ គឺកញ្ញាមើលតាម យូធូប នៅពេលទំនេរពីការសិក្សា និងការងារខាងក្រៅ។ ប៉ុន្តែដោយមើលឃើញថាងាយស្រួលធ្វើដែរនោះ កញ្ញាវ័យ ៣៣ឆ្នាំរូបនេះ ក៏បង្កើនការធ្វើនំ សម្រាប់លក់បន្ថែមទៀតនៅតាមប្រព័ន្ធអនឡាញ។ យ៉ាងណាមិញ កញ្ញា ម៉ូនីកា បន្តថា៖ « ខ្ញុំស្រឡាញ់ និងចូលចិត្តមើលយូធូប បានជាខ្ញុំមកធ្វើគ្រឿងទេសទាំងនោះ។ ខ្ញុំពិតជាសប្បាយចិត្តដែលអាចធ្វើវាបាន។ ខ្ញុំស្រឡាញ់ទើបខ្ញុំធ្វើ ខ្ញុំមិនខ្វល់អ្វីច្រើននោះទេ សំខាន់ខ្ញុំធ្វើវាហើយសប្បាយចិត្ត»។ ការធ្វើនំទាំងនេះ កញ្ញា ម៉ូនីកា បរាជ័យជាច្រើនដងទម្រាំអាចយកមកលក់បាន។ ដំបូងវាតែងតែមានផលវិបាក ប៉ុន្តែខ្ញុំមិនបោះបង់នោះទេ ។ ទំនេរពីការងារ ខ្ញុំតែងតែអង្គុយធ្វើនំលក់ជាមួយគ្រួសាររបស់់ខ្ញុំជាប្រចាំ។ លើសពីនេះ កញ្ញា ម៉ូលីកា ជាអតីតនិស្សិតអក្សរសាស្រ្តអង់គ្លេស តែកញ្ញាចាប់អារម្មណ៍ និងចូលចិត្តធ្វើនំផងដែរ៕	ដោយ៖ សែម ប្រាក់ដាវ
រដ្ឋសភាអនុម័តលើសេចក្ដីព្រាងច្បាប់ថវិការបស់រដ្ឋាភិបាល ដែលគ្រោងការចាយវាយចំនួន ៣៣៣៣៩៦៣៣លានរៀល (ប្រហែល៨,២ពាន់លានដុល្លារ) សម្រាប់ឆ្នាំ២០២០ ដែលស្មើនឹង ២៨ភាគរយនៃផលិតផលក្នុងស្រុកសរុប (GDP) និងកើនឡើង ២២,៧ភាគរយធៀបនឹងច្បាប់ថវិកាឆ្នាំ២០១៩។ ដើម្បីឆ្លើយតបនឹងការចំណាយនេះ រដ្ឋាភិបាលក៏បានកំណត់ការរកប្រាក់ចំណូលថវិកាជាតិ ដោយចំណូលសារពើពន្ធ ២១០៩១១៤៥លានរៀល (ប្រមាណ ៥,២ពាន់លានដុល្លារ) កើនឡើង២៧ភាគរយ និងចំណូលមិនមែនសារពើពន្ធចំនួន ២៨០៨១៧៩លានរៀល (ប្រមាណ ៦៩៣លានដុល្លារ) កើនឡើង ៧,៤ភាគរយ។ ក្នុងនោះដែររដ្ឋសភា បានអញ្ញាតឲ្យរដ្ឋាភិបាលខ្ចីប្រាក់ក្នុងទំហំច្រើនបំផុតត្រឹម ១៤០០លានSDR ឬប្រមាណ ១៩២៤លានដុល្លារអាមេរិក ដើម្បីជួយបំពេញផែនការចាយវាយឆ្នាំ២០២០។ គួរបញ្ជាក់ថា ការចំណាយក្នុងច្បាប់ថវិកាជាតិនៅឆ្នាំ២០១៩ គឺមានចំនួន ៦,៧ពាន់លានដុល្លារ។៕	កិច្ចប្រជុំពេញអង្គនៃរដ្ឋសភា នាព្រឹកថ្ងៃទី២៦ ខែវិច្ឆិកា ឆ្នាំ២០១៩នេះ បានអនុម័តសេចក្តីព្រាងច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២០។ ក្នុងសេចក្តីព្រាងច្បាប់នេះ ថវិកាជាតិសរុប ដែលត្រូវចាយនៅឆ្នាំ២០២០ មានជាង៨ពាន់លានដុល្លារ។
អត្ថបទទាក់ទង ពលរដ្ឋ១១គ្រួសារ រង់ចាំដំណោះស្រាយសមរម្យ ជាថ្នូររុះរើសំណង់ចេញពីដីចំណីស្ទឹង កម្លាំងចម្រុះដែលដឹកនាំដោយអភិបាលរងខេត្តសៀមរាប លោក លី សំរិទ្ធ បានចាប់អនុវត្តន៍ការឈូសរបង និងរុះរើសំណង់ប្រជាពលរដ្ឋចំនួន១១គ្រួសារ ដែលប៉ះពាល់ក្នុងគម្រោងអភិវឌ្ឍន៍ផ្លូវមាត់ស្ទឹងសៀមរាប។ ពួកគេ ស្ថិតក្នុងចំណោមពលរដ្ឋជាង៤០០គ្រួសារទៀត ដែលអាជ្ញាធរតម្រូវឱ្យរុះរើសំណង់ផ្ទះជាបន្ទាន់ ដើម្បីអភិវឌ្ឍន៍និងស្ដារផ្លូវស្របមាត់ស្ទឹងឡើងវិញ។ ភ្លាមៗនោះដែរ រដ្ឋបាលខេត្តសៀមរាបបានចេញសេចក្ដីប្រកាសព័ត៌មានស្ដីពីប្រតិបត្តិការរុះរើខាងលើនេះ។ ខ្លឹមសារនោះបញ្ជាក់ថា ក្នុងការងារអនុវត្តន៍ខាងលើមានប្រជាពលរដ្ឋមិនស្ម័គ្រចិត្តបានរារាំងមិនឱ្យក្រុមការងារចម្រុះអាចអនុវត្តន៍ការងារ ហើយអាជ្ញាធរសម្រេចនាំខ្លួនមនុស្ស២រូប (ស្រី១) ទៅស្នងការដ្ឋាននគរបាលខេត្ត ដើម្បីចាត់វិធានការតាមផ្លូវច្បាប់ ដើម្បីបញ្ជៀសហានិភ័យផ្សេងៗ។ តាមខ្លឹមសារដដែល ត្រឹមរសៀលថ្ងៃទី២០ កុម្ភៈ នេះ ពលរដ្ឋមួយចំនួនក៏ស្ម័គ្រចិត្តព្រមទទួលយកគោលនយោបាយរបស់រាជរដ្ឋាភិបាលផងដែរ។ រាជរដ្ឋាភិបាលបានរៀបចំគោលនយោបាយសម្រាប់ប្រជាពលរដ្ឋដែលរស់នៅលើដីចំណីមាត់ស្ទឹងចាប់ពីចំណុចស្ពាននាគ ដល់ស្ពានអង្គរ សរុបចំនួន ៤៣១គ្រួសារ ដោយក្នុងមួយគ្រួសារទទួលបានដីទំហំ ២០គុណ៣០ម៉ែត្រ ស្ថិតក្នុងភូមិធម្មជាតិរុនតាឯក ស្រុកបន្ទាយស្រី។ យ៉ាងណា ពលរដ្ឋ១១គ្រួសារទៀត ដែលអះអាងថា ខ្លួនមិនអាចទទួលយកគោលនយោបាយនេះបានទេ ព្រោះដីផ្ទះពួកគេមានទំហំធំ និងមិនមែនជាពលរដ្ឋចូលមកតាំងទីខុសច្បាប់ឡើយ។ ពួកគេស្នើឱ្យមានដំណោះស្រាយសមរម្យ ទើបព្រមចាកចាញ។ យ៉ាងណា លោក លី សំរិទ្ធ អ្នកនាំពាក្យខេត្តសៀមរាប អះអាងថា អាជ្ញាធរមិនមានគោលការណ៍ណាផ្សេងឡើយ ហើយការអនុវត្តនេះ គឺធ្វើឈរលើស្ដង់ដាតែមួយ។ លោកបន្ថែមថា ទោះរស់នៅរយៈពេលយូរ និងមានទំហំផ្ទះធំប៉ុណ្ណាក៏ដោយ ក៏ការរស់នៅនោះ មិនស្របច្បាប់ឡើយ។ គួរបញ្ជាក់ថា តាមសេចក្ដីជូនដំណឹងរបស់រដ្ឋបាលខេត្តសៀមរាប មិនមែនមានតែទីតាំងខាងលើនោះទេដែលត្រូវអនុវត្តន៍រុះរើ ក្នុងនោះ ការដោះស្រាយផលប៉ះពាល់លើដីចំណីស្ទឹងសៀមរាប ដែលកាលពីគម្រោងស្ដារជំហានទី១ក្នុងឆ្នាំ២០១១ ចាប់ពីស្ពាននាគ រហូតដល់ស្ពានក្រវាត់ក្រុង មានប្រវែង ៤៦០០ម៉ែត្រ នៅសល់ប្រជាពលរដ្ឋ៥គ្រួសារទៀត ដែលបដិសេធមិនព្រមទទួលយកការដោះស្រាយ ក្នុងពេលដែលពលរដ្ឋជាង៦០០គ្រួសារនៅពេលនោះ បានស្ម័គ្រចិត្ត។ រដ្ឋបាលខេត្តបញ្ជាក់ថា គណៈបញ្ជាការឯកភាពរដ្ឋបាលខេត្ត នឹងដឹកនាំកម្លាំងចម្រុះ បន្តរុះរើចំណុចសេសសល់នៅថ្ងៃទី២១ ខែកុម្ភៈ៕	សៀមរាប៖ កម្លាំងចម្រុះ មាននគរបាល កងរាជអាវុធហត្ថខេត្ត រួមនិងគ្រឿងចក្រជាច្រើនគ្រឿង បានចាប់កាយឈូសរបងផ្ទះរបស់ប្រជាពលរដ្ឋចំនួន១១គ្រួសារ ដែលកន្លងមកពួកគេមិនទាន់ទទួលយកការដោះដូរជាថ្នូរក្នុងការចាកចេញពីដីចំណីមាត់ស្ទឹងសៀមរាបចាប់ពីស្ពាននាគរហូតដល់ស្ពានរ៉ករ៉ាក។ ប្រតិបត្តិការនេះ បង្កឱ្យមានការតវ៉ារយៈពេលខ្លី បន្ទាប់ពីតំណាង២រូប ត្រូវបានអាជ្ញាធរចាប់យកទៅឃុំនៅស្នងការនគរបាលខេត្ត។
លោក Li Jing Feng ប្រតិភូអនុព័ន្ធយោធាចិនប្រចាំកម្ពុជា ដែលជាប្រធានដឹកនាំគណៈប្រតិភូនៃក្រុមអ្នកជំនាញវេជ្ជសាស្រ្ត បានសម្តែងក្តីរីករាយ ដោយបានឃើញទំនាក់ទំនងកិច្ចសហប្រតិបត្តិការល្អរវាងវិទ្យាស្ថានវិទ្យាសាស្ត្រសុខាភិបាលខេមរភូមិន្ទ និងក្រុមជំនាញវេជ្ជសាស្រ្ត នៃសាកលវិទ្យាល័យវេជ្ជសាស្ត្រយោធាទី២របស់ចិន។ ក្រសួងការពារជាតិកម្ពុជា បានសរសេរពីសម្តីរបស់លោក Li Jing Feng ថា អ្វីៗ បានផ្តើមចេញពីទំនាក់ទំនងដ៏ល្អ រវាងរដ្ឋាភិបាលនៃប្រទេសទាំងពីរ ជាពិសេសគឺភាគីចិន ចង់បង្កើនកិច្ចសហប្រតិបត្តិការឲ្យកាន់តែខ្លាំងថែមទៀត ក្នុងការប្រយុទ្ធប្រឆាំងនឹងជំងឺកូវីដ-១៩។ ជាមួយគ្នានេះ លោក Li Jing Feng បានរម្លឹកពីការជួយរបស់រដ្ឋាភិបាលចិន ដូចជា ការបញ្ជូនអ្នកជំនាញវេជ្ជសាស្រ្ត និងការផ្តល់ជំនួយផ្នែកវេជ្ជសាស្រ្ត ដល់កម្ពុជាកន្លងមក ដើម្បីទប់ស្កាត់ការរាលដាលជំងឺកូវីដ-១៩។ លោក ក៏បានរម្លឹកដែរពីការជួយរបស់ចិន ដល់មន្ទីរពេទ្យព្រះកេតុមាលា ដោយរយៈពេល៦ឆ្នាំមកនេះ ចិន បានជួយអភិវឌ្ឍមន្ទីរពេទ្យព្រះកេតុមាលា លើការសាងសង់អគារបំពាក់សម្ភារបរិក្ខារពេទ្យ និងការបញ្ជូនក្រុមជំនាញ មកជួយបណ្តុះបណ្តាលជារៀងរាល់ឆ្នាំ។ ឧត្តមសេនីយ៍ឯក លន់ សុខុន ប្រធានក្រុមប្រឹក្សាភិបាល នៃវិទ្យាស្ថានវិទ្យាសាស្ត្រសុខាភិបាលខេមរភូមិន្ទ និងឧត្តមសេនីយ៍ឯក នឹម មាលា នាយកវិទ្យស្ថានវិទ្យាសាស្ដ្រសុខាភិបាលកងយោធពលខេមរភូមិន្ទ បានបង្ហាញពីវឌ្ឍនភាពនៃវិទ្យាស្ថានវិទ្យាសាស្ត្រសុខាភិបាលខេមរភូមិន្ទ ដល់ក្រុមអ្នកជំនាញវេជ្ជសាស្រ្តចិន ដោយបានរម្លឹកថា វិទ្យាស្ថានវិទ្យាសាស្ត្រសុខាភិបាលខេមរភូមិន្ទ គឺវិវត្តចេញមកពីមជ្ឈមណ្ឌលសិក្សាពេទ្យយោធាមជ្ឈិមរបស់ក្រសួងការពារជាតិ តាំងពីឆ្នាំ១៩៧៩មក។ បើតាមការផ្សាយរបស់ក្រសួងការពារជាតិដដែល អ្នកជំនាញវេជ្ជសាស្រ្តចិន មកបំពេញទស្សនកិច្ចនាពេលនេះ គឺដើម្បីពិភាក្សាពីបច្ចេកទេសជាមួយអ្នកជំនាញនៃវិទ្យាស្ថានវិទ្យាសាស្ត្រសុខាភិបាលខេមរភូមិន្ទ ដោយនៅពេលខាងមុខចង់ឲ្យអ្នកជំនាញបច្ចេកទេសចិនចុះមកជួយបណ្ដុះបណ្ដាល។ ក្រសួងការពារជាតិ សរសេរទៀតថា វត្តមានរបស់អ្នកជំនាញចិនទាំងនោះ ក៏ពិនិត្យមើលដែរ ពីការខ្វះខាតនិងតម្រូវការនៃវិទ្យាសាស្ត្រសុខាភិបាលខេមរភូមិន្ទ ហើយពួកគេ នឹងជួបថ្នាក់ដឹកនាំក្រសួងការពារជាតិចិន សុំឲ្យបន្តជួយដល់វិទ្យាស្ថានវិទ្យាសាស្ត្រសុខាភិបាលខេមរភូមិន្ទ ដើម្បីពង្រឹងកិច្ចសហប្រតិបត្តិការរវាងកងទ័ពនៃប្រទេសទាំងពីរ៕	ក្រុមជំនាញវេជ្ជសាស្ត្រ ពីសាកលវិទ្យាល័យវេជ្ជសាស្ត្រយោធាទី២ នៃប្រទេសចិន មានបំណងចង់ជួយដល់វិទ្យាស្ថានវិទ្យាសាស្ត្រសុខាភិបាលខេមរភូមិន្ទកម្ពុជា លើតម្រូវការអភិវឌ្ឍផ្សេងៗដូចជា បច្ចេកទេស សម្ភារវេជ្ជសាស្ត្រ និង ការបណ្តុះបណ្តាល ជាដើម។ ក្រុមអ្នកជំនាញវេជ្ជសាស្រ្ត បានបង្ហាញបំណងនេះ ក្នុងដំណើរទស្សនកិច្ចនៅវិទ្យាស្ថានវិទ្យាសាស្រ្តសុខាភិបាលខេមរភូមិន្ទ កាលពីថ្ងៃទី៣ វិច្ឆិកា ឆ្នាំ២០២០ ហើយត្រូវបានដកស្រង់យកទៅចុះផ្សាយលើគេហទំព័ររបស់ក្រសួងការពារជាតិ។
ថ្ងៃនេះយើង នឹងបង្ហាញឱ្យដឹងពីអាហារដែលអ្នកគួរចៀសវាងប្រសិនបើកំពុងជួបប្រទះបញ្ហាឆាប់ប្រែប្រួលអារម្មណ៍ ៖ ១. អាហារមានផ្ទុកជាតិកាហ្វេអ៊ីន ទោះបីជាកាហ្វេអ៊ីនជួយបង្កើនថាមពល ប៉ុន្តែការទទួលទានច្រើនពេកអាចជះឥទ្ធិពលមិនល្អចំពោះសុខភាពរាងកាយ រួមទាំងអារម្មណ៍ផងដែរ។ ការទទួលទានកាហ្វេអ៊ីនអាចបង្កើនហានិភ័យនៃបញ្ហាថប់បារម្ភគួរឱ្យបារម្ភ! កាហ្វេអ៊ីនជះឥទ្ធិពលលើសារធាតុគីមីក្នុងខួរក្បាលដែលធ្វើឱ្យអារម្មណ៍ប្រែប្រួលយ៉ាងឆាប់រហ័ស។ ២. អាហារមានផ្ទុកសារធាតុនីត្រាត ពិសេស គឺសាច់កែច្នៃ! ការទទួលទានសាច់កែច្នៃអាចបណ្ដាលឱ្យអារម្មណ៍មិនល្អ ឈឺក្បាល ហើមពោះ និងឈឺចាប់សន្លាក់ថែមទៀតផង។ ក្រៅពីសារធាតុនីត្រាតហើយនោះសាច់កែច្នៃក៏មានផ្ទុកសម្បូរទៅជាតិសូដ្យូមដែលអាចបង្កបញ្ហាឈឺរមួលក្នុងពោះ។ អាហារកញ្ចប់មួយចំនួនក៏មានផ្ទុកសារធាតុនីត្រាតផងដែរ។ ដូច្នេះដើម្បីជាការប្រសើរកុំទទួលទានច្រើនពេក។ បើអាចចូរជ្រើសរើសសាច់ស្រស់ៗមកចម្អិនទទួលទានល្អជាង។ ៣. អាហារនិងភេសជ្ជៈផ្អែម ពិតណាស់អាហារផ្អែមៗដូចជានំគុកឃី នំខេក និងស្ករគ្រាប់ជាដើម គឺមានរសជាតិឆ្ងាញ់និងអាចជួយបង្កើនថាមពល ប៉ុន្តែការទទួលទានច្រើនពេក គឺមិនល្អសោះឡើយចំពោះសុខភាព រួមទាំងអារម្មណ៍។ អាហារផ្អែមៗអាចផ្ដល់ថាមពលឆាប់រហ័ស ប៉ុន្តែមិនបានយូរដូចអាហារមានផ្ទុកសម្បូរទៅដោយប្រូតេអ៊ីនឡើយ។ អាហារផ្អែមៗអាចបណ្ដាលឱ្យអារម្មណ៍មិនល្អនិងឃ្លានផ្អែមខ្លាំង។ អាហារផ្អែមអាចបញ្ចេញអ័រម៉ូនសេរ៉ូតូនីនក្នុងខួរក្បាលជួយលើកកម្ពស់អារម្មណ៍ល្អប្រសើរ ប៉ុន្តែបានត្រឹមរយៈពេលខ្លីប៉ុណ្ណោះ! ប្រសិនបើអ្នកឃ្លានផ្អែមជម្រើសដ៏ប្រសើរ ហើយអាចរក្សាអារម្មណ៍ល្អប្រសើរបានយូរនោះ គឺការទទួលទានផ្លែឈើស្រស់ៗ៕ ត្រួតពិនិត្យដោយ www.health.com.kh	អារម្មណ៍ប្រែប្រួលមិនល្អ ឬឆាប់ខឹងមែនទេ? វាអាចបណ្ដាលមកពីអាហារដែលអ្នកបានទទួលទាន! អាហារមួយចំនួនជះឥទ្ធិពលលើអារម្មណ៍គួរឱ្យកត់សម្គាល់។
លោក van Gaal ដែលសព្វថ្ងៃជាគ្រូបង្វឹកក្រុមហូឡង់និយាយថា ការប្រកួតព្រឹត្តិការណ៍ World Cup ឆ្នាំ ២០២២ ជារឿងគួរឱ្យអស់សំណើច។ គ្រូបង្វឹកហូឡង់រូបនេះ ក៏បានចោទប្រកាន់សហព័ន្ធកីឡាបាល់ទាត់ពិភពលោក (FIFA) ថា គិតតែពីលុយ និងពាណិជ្ជកម្ម។ «ខ្ញុំធ្លាប់បាននិយាយប្រាប់សន្និសីទកាលពីមុនៗរួចមកហើយ ខ្ញុំគិតថា វាជារឿងដ៏គួរឱ្យអស់សំណើច ដែល World Cup នឹងត្រូវធ្វើនៅទីនោះ។ យើងនឹងត្រូវលេងនៅក្នុងប្រទេស ដែលយើងត្រូវជួយអភិវឌ្ឍបាល់ទាត់ទីនោះ»។ លោក van Gaal និយាយប្រាប់អ្នកកាសែតបែបនេះ ក្នុងសន្និសីទសារព័ត៌មានមួយ។ គ្រូបង្វឹកវ័យ៧០ឆ្នាំ ក៏បានចោទ FIFA ចំពោះការប្រកួតនៅប្រទេសកាតាថា ធ្វើឡើងដើម្បីតែលុយ និងទាក់ទាញផ្នែកពាណិជ្ជកម្ម តាមតែផលប្រយោជន៍របស់ខ្លួន។ អំឡុងការប្រកួតជម្រុះកាលពីឆ្នាំ២០២១ កីឡាករហូឡង់ អាល្លឺម៉ង់ និងន័រវែស បានពាក់អាវបង្ហាញពីការព្រួយបារម្ភ ផ្នែកសិទ្ធិមនុស្សកាតាផងដែរ។ បើតាមការផ្សាយរបស់កាសែត The Guardian មកដល់ពេលនេះ ពលករចំណាកស្រុកដែលសាងសង់កីឡដ្ឋាននៅកាតាប្រមាណ ៦ ៥០០នាក់ បានស្លាប់។ លោក Van Gaal នឹងដឹកនាំក្រុមជម្រើសជាតិហូឡង់ ទទួលស្វាគមន៍ក្រុមជម្រើសជាតិដាណឺម៉ាក នាកីឡដ្ឋាន Johan Cruyff Arena នៅថ្ងៃទី២៦ ខាងមុខនេះ ហើយនឹងត្រូវជួបក្រុមជម្រើសជាតិអាល្លឺម៉ង នៅ៤ថ្ងៃបន្ទាប់៕	អតីតអ្នកចាត់ការក្រុម Ajax Amsterdam និងបិសាចក្រហម Manchester United លោក Louis van Gaal នៅថ្ងៃទី២២ ខែមីនា បានបង្ហាញអារម្មណ៍មិនពេញចិត្ត ចំពោះការប្រកួតពានរង្វាន់ World Cup 2022 ដែលកាតាជាម្ចាស់ផ្ទះ។
ក្នុងដំណើរទស្សនៈកិច្ចទៅកាន់សមាគមខ្មែរដើម្បីអភិវឌ្ឍ ដែលទទួលបានគម្រោងអនុវត្តកម្មវិធីអាហាររូបករណ៍ខ្នាតតូចផ្នែកភាសាអង់គ្លេសនៅខេត្តកំពង់ស្ពឺ កាលពីថ្ងៃទី១កញ្ញា ឆ្នាំ២០២០ លោក W. Patrick Murphy ឯកអគ្គរដ្ឋអាមេរិកប្រចាំកម្ពុជា បានលើកឡើងថា សិស្សដែលទទួលអាហារូបករណ៍នេះ នឹងមានសមត្ថភាពលើជំនាញភាសាអង់គ្លេស ដែលអាចនាំឱ្យសិស្សទាំងនោះទទួលបានការងារល្អ។ ជាពិសេស មានឱកាសទទួលជោគជ័យក្នុងប្រឡងយកអាហារូបករណ៍នានាទៅសិក្សានៅបរទេស។ បើតាមលោក W. Patrick Murphy កម្មវិធីអាហាររូបករណ៍ខ្នាតតូចផ្នែកភាសាអង់គ្លេស ក្នុងមួយវគ្គៗមានរយៈពេល២ឆ្នាំសម្រាប់ការសិក្សារបស់សិស្សនីមួយៗ ហើយសិស្សដែលបញ្ចប់ការសិក្សាពីកម្មវិធីនេះ គឺអាចនិយាយ សរសេរ ស្តាប់ និងអាន ភាសាអង់គ្លេសបានល្អប្រសើរ។ ឯកអគ្គរដ្ឋអាមេរិកប្រចាំកម្ពុជារូបនេះបានប្រសាសន៍ដូច្នេះ៖«ថ្ងៃនេះខ្ញុំបានជួបសិស្សពីកម្មវិធី English Access យើងបានសិក្សាពីគ្នា បានរៀនសូត្រពីគ្នា ហើយខ្ញុំសប្បាយចិត្តណាស់ដែលឃើញពួកគាត់ក្មេងៗ អាចស្របយកចំណេះដឹងដែលពួកខ្ញុំផ្តល់ឱ្យ។ ជាពិសេសជាងនេះទៅទៀត គឺពួកគាត់ បានយកចំណេះដឹងនោះទៅបង្រៀនដល់ក្មេងៗជំនាន់ក្រោយៗ ដែលបានការសិក្សាពីកម្មវិធីEnglish Accessនេះ ផងដែរ»។ លោកបានបន្តថា៖«ខ្ញុំរំភើប និងសប្បាយចិត្តខ្លាំងណាស់ ដែលបានឃើញសិស្សទាំងអស់បានចូលវគ្គសិក្សារបស់យើង មានការអភិវឌ្ឍខ្លួន និងបានបង្ហាញការតាំងចិត្តរបស់ខ្លួន ក្នុងការធ្វើអ្វីមួយដែលពួកចង់ធ្វើ នាអនាគត»។ លោក W. Patrick Murphy ឯកអគ្គរដ្ឋអាមេរិកប្រចាំកម្ពុជា កំពុងជជែកគ្នាជាលោក មាស ចាន់ដេត នៅសហគមខ្មែរដើម្បីអភិវឌ្ឍន៍ កាលពីថ្ងៃទី១កញ្ញា ឆ្នាំ២០២០។ សម្រាប់ខេត្តកំពង់ស្ពឺ ស្ថានទូតអាមេរិកបានផ្តល់ថវិកាអស់៦ម៉ឺនដុល្លារមកហើយ ដល់សមាគមខ្មែរដើម្បីអភិវឌ្ឍន៍ ក្នុងការអនុវត្តកម្មវិធីអាហាររូបករណ៍ខ្នាតតូចផ្នែកភាសាអង់គ្លេសសម្រាប់យុវជនក្រីក្រដែលរស់នៅតាមសហគមន៍ ចាប់តាំងពីឆ្នាំ២០១២ដល់២០១៧។ នេះជាការលើកឡើងរបស់លោក មាស ចាន់ដេត ប្រធានសហគមខ្មែរដើម្បីអភិវឌ្ឍន៍ ដោយបញ្ជាក់ថា ថវិកាចំនួន៦ម៉ឺនដុល្លារនេះ គឺខាងស្ថានទូតផ្តល់ឱ្យជាបីវគ្គរួមមកហើយ ដោយក្នុងវគ្គមួយៗទទួលបាន២ម៉ឺនដុល្លារ សម្រាប់ការសិក្សាពេញរបស់សិស្សក្នុងរយៈពេល២ឆ្នាំ ។ បើតាមលោក មាស ចាន់ដេត កម្មវិធីអាហាររូបករណ៍នេះ ក្រៅពីបង្រៀនភាសាអង់គ្លេសដល់សិស្សហើយនោះ ក៏មានបង្រៀននូវជំនាញកុំព្យូទ័រ, បង្រៀនភាពជាអ្នកដឹកនាំ និងជំនាញទន់នានាដល់សិស្សទាំងនោះផងដែរ។ លោកប្រធានសហគមខ្មែរដើម្បីអភិវឌ្ឍន៍ បានអះអាងថា៖«លទ្ធផលដែលយើងទទួលបានជំនួយពីស្ថានទូតអាមេរិកក្នុងការសិក្សាភាសាអង់គ្លេសទាំង៣វគ្គ ក្នុងរយៈពេល៦ឆ្នាំមកនេះ គឺមានកូនសិស្សក្រីក្រចំនួន៦៥នាក់ បានបញ្ចប់វគ្គបណ្តុះបណ្តាលនេះ។ ហើយភាគសិក្សាទាំង មានសមត្ថភាពបន្តការសិក្សាដល់ថ្នាក់មហាវិទ្យា និងមានការងារល្អថែមទៀត»។ កញ្ញា ផល ថុនា ជាសិស្សបញ្ចប់ការសិក្សាក្នុងកម្មវិធីអាហាររូបករណ៍ខ្នាតតូចផ្នែកភាសាអង់គ្លេសក្នុងវគ្គទី៣នៅសមាគមខ្មែរដើម្បីអភិវឌ្ឍន៍។ យុវតីវ័យ១៨ឆ្នាំ ដែលកំពុងត្រៀមខ្លួនប្រឡងសញ្ញាបត្រទុតិយភូមិ(បាក់ឌុប) នៅចុងឆ្នាំ២០២០នេះ បាននិយាយថា រយៈពេល២ឆ្នាំនៃការរៀនភាសាអង់គ្លេសដោយគិតថ្លៃនៅសមាគមខ្មែរដើម្បីអភិវឌ្ឍន៍នេះ គឺបានធ្វើឱ្យថុនា អាចប្រើប្រាស់ភាសាអង់គ្លេសបានយ៉ាងល្អ ទាំងការនិយាយ ស្តាប់ អាន និងសរសេរ។ ជាមួយនឹងគ្នា យុវតីផល ថុនា រំពឹងថា ការប្រឡងបាក់ឌុបនៅឆ្នាំ២០២០ មុខវិជ្ជាភាសាអង់គ្លេស នឹងទទួលបានពិន្ទុល្អប្រសើរ ក្នុងចំណោមមុខវិជ្ជានានា។ យុវតី ផល ថុនា អតីតសិស្សទទួលបានអាហារូបករណ៍សិក្សាភាសាអង់គ្លេសពីកម្មវិធី English Access Microscholarship នៅសហគមខ្មែរដើម្បីអភិវឌ្ឍន៍ កាលពីថ្ងៃទី១កញ្ញា ឆ្នាំ២០២០។ កម្មវិធីអាហាររូបករណ៍ខ្នាតតូចផ្នែកភាសាអង់គ្លេសនេះ បានអនុវត្តឡើងនៅក្នុងខេត្តនានានៃប្រទេសកម្ពុជា ចាប់តាំងពីឆ្នាំ២០០៤មក។ នៅឆ្នាំ២០១៧ មានសិស្សខ្មែរជាង២០០នាក់ ក្នុងខេត្ត-រាជធានីចំនួន៨ បានសិក្សាភាសាអង់គ្លេសតាមរយៈកម្មវិធី Access។ ក្នុងនោះ មានខេត្តបាត់ដំបង កំពង់ឆ្នាំង កំពង់ស្ពឺ កំពង់ធំ ស្ទឹងត្រែង រតនៈគីរី សៀមរាប និងរាជធានីភ្នំពេញ។ បន្ទាប់មកកម្មវិធីនេះ ក៏បានពង្រីកដល់ខេត្តកំពង់ចាម ក្រចេះ បន្ទាយមានជ័យ តាកែវ កំពត និងព្រះសីហនុ។ នេះបើតាមទិន្នន័យផ្នែកអប់រំ របស់ស្ថានទូតអាមេរិកប្រចាំកម្ពុជា៕	កំពង់ស្ពឺ៖ សិស្សខ្មែរក្រីក្ររស់នៅតាមជនបទនានាចំនួន១,២៦៣នាក់ហើយ ដែលទទួលបានអាហារូបករណ៍សិក្សាភាសាអង់គ្លេសពីកម្មវិធីអាហាររូបករណ៍ខ្នាតតូចផ្នែកភាសាអង់គ្លេស(English Access Microscholarship Program)នៅកម្ពុជា។ អាហារូបករណ៍ខ្នាតតូចផ្នែកភាសាអង់គ្លេសនេះ ជាកម្មវិធីរបស់ស្ថានទូតអាមេរិកប្រចាំកម្ពុជា សម្រាប់ផ្តល់ឱ្យសិស្សចាប់ពីអាយុ១៣-២០ឆ្នាំ មកពីសហគមន៍មានជីវភាពរស់នៅខ្សត់ខ្សោយ។
ប្រមុខរដ្ឋាភិបាលកម្ពុជា សរសេរដូច្នេះថា៖«បច្ចុប្បន្ន សិទ្ធិសេរីភាព គឺបានធ្វើឲ្យប្រជាពលរដ្ឋរស់នៅ និងប្រកបការងារតូចធំ ជ្រើសរើសជំនឿសាសនា និង សិទ្ធិបោះឆ្នោតជ្រើសតាំងមេដឹកនាំដែលខ្លួនពេញចិត្តដោយសេរី ហើយសិទ្ធិសេរីភាព ក៏បានធ្វើឲ្យកម្ពុជា កាន់តែរីកចម្រើនជឿនលឿនទៅមុខ»។ ប្រមុខរដ្ឋាភិបាល រម្លឹកថា ក្នុងរបបខ្មែរក្រហម គឺប្រជាពលរដ្ឋ មិនមានសិទ្ធិសេរីភាពអ្វីទាំងអស់ ដូចជា សិទ្ធិរស់រានមានជីវិត សិទ្ធិទទួលទានអាហារ សិទ្ធិពិនិត្យព្យាបាលជំងឺ សិទ្ធិជំនឿសាសនា សិទ្ធិសិក្សាអប់រំ សិទ្ធិជ្រើសរើសតំណាង សិទ្ធិបញ្ចេញមតិ សិទ្ធិរៀបអាពាហ៌ពិពាហ៌ និង សិទ្ឋិប្រកបការងារ ជាដើម។ មេដឹកនាំកម្ពុជា បន្តថា របបខ្មែរក្រហម បានដកហូតសិទ្ធិសេរីភាពទាំងអស់ ហើយបានបង្ខំឲ្យប្រជាពលរដ្ឋទាំងក្មេងចាស់ប្រុសស្រី ធ្វើការហួសកម្លាំង ឈឺស្លាប់ដោយគ្មានពេទ្យ និងថ្នាំព្យាបាល។ តាមរយៈសារលើបណ្តាញសង្គម នាយករដ្ឋមន្រ្តីកម្ពុជា ចូលរួមអបអរសាទរទិវាសិទ្ធិមនុស្សអន្តរជាតិលើកទី៧៣ឆ្នាំ និងជូនពរឲ្យប្រជាពលរដ្ឋ ជួបសំណាងល្អ៕	សម្តេចនាយករដ្ឋមន្រ្តី ហ៊ុន សែន ថ្លែងតាមរយៈសារលើទំព័រហ្វេសប៊ុកថា សិទ្ធិសេរីភាពរបស់កម្ពុជានាពេលបច្ចុប្បន្ននេះ ត្រូវបានរំដោះយកមកវិញ នៅក្រោយពេលរបបខ្មែរក្រហម ត្រូវបានផ្តួលរំលំទាំងស្រុងនៅថ្ងៃទី៧ ខែមករា ឆ្នាំ១៩៧៩។ សាររបស់សម្តេច ធ្វើឡើងក្នុងទិវាសិទ្ធិមនុស្សអន្តរជាតិលើកទី៧៣ឆ្នាំ នៅថ្ងៃទី១០ ខែធ្នូ ឆ្នាំ២០២១នេះ។
លោក Ngelale បន្តថា លោក Tinubu ក៏បារម្ភពីអ្វីដែលមើលទៅដូចជា «ការរីកសាយភាយនូវរបបផ្តាច់ការ» នៅទ្វីបអាហ្វ្រិក ហើយលោកកំពុងធ្វើការជាមួយនឹងមេដឹកនាំបណ្តាប្រទេសនៅអាហ្វ្រិកដទៃទៀត ដើម្បីដោះស្រាយបញ្ហានេះ។ កាលពីថ្ងៃទី៣០ ខែសីហា ក្រុមមេបញ្ជាការយោធាជាន់ខ្ពស់បានបណ្តេញមេដឹកនាំហ្គាបុងលោក Ali Bongo Ondimba ចេញពីអំណាចភ្លាមៗ បន្ទាប់ពីលោកត្រូវបានប្រកាសថាជាអ្នកទទួលបានជ័យជម្នះនៅក្នុងការបោះឆ្នោតជ្រើសរើសប្រធានាធិបតីដ៏ចម្រូងចម្រាសមួយកាលពីពេលកន្លងទៅ។ ឥឡូវនេះ លោកកំពុងស្ថិតនៅក្រោមការឃុំខ្លួននៅផ្ទះ។ នៅក្នុងវីដេអូមួយបង្ហោះតាមបណ្តាញសង្គម លោក Bongo បានស្នើឱ្យសម្ព័ន្ធមិត្តរបស់លោក «បញ្ចេញសំឡេង» អំពីការទម្លាក់រូបលោកចេញពីតំណែង។ របបសឹកបានធ្វើមោឃភាពការបោះឆ្នោត រំសាយស្ថាប័នរដ្ឋ និងបិទព្រំដែនប្រទេស។ លោក Ngelale បានថ្លែងដូច្នេះទៅកាន់អ្នកសារព័ត៌មាននៅរដ្ឋធានីអាប៊ូហ្សា។ «អំណាចស្ថិតនៅក្នុងដៃពលរដ្ឋអាហ្វ្រិក មិនមែននៅក្នុងកាណុងកាំភ្លើងដែលបញ្ចូលគ្រាប់ហើយនោះទេ។ លោកប្រធានាធិបតីបញ្ជាក់ថា នីតិរដ្ឋ និងការវិលត្រឡប់ដោយភាពស្មោះស្ម័គ្រទៅកាន់ដំណោះស្រាយតាមរដ្ឋធម្មនុញ្ញ និងដំណោះស្រាយវិវាទពាក់ព័ន្ធនឹងការបោះឆ្នោត មិនត្រូវអនុញ្ញាតឱ្យបាត់បង់ពីទ្វីបដ៏អស្ចារ្យរបស់យើងទេ»។ រដ្ឋប្រហារនៅប្រទេសហ្គាបុងគឺជារដ្ឋប្រហារទីប្រាំបីនៅទ្វីបអាហ្រិ្វកចាប់តាំងពីខែសីហា ឆ្នាំ២០២០មក ហើយបានកើតឡើងមួយខែ បន្ទាប់ពីរដ្ឋប្រហារដោយយោធានៅនីហ្សេ ដែលប្លុក ECOWAS ដឹកនាំដោយលោក Tinubu កំពុងជួបការលំបាកក្នុងការដោះស្រាយ។ រដ្ឋប្រហារចុងក្រោយបង្អស់ ដែលសហភាពអាហ្រ្វិកក៏បានថ្កោលទោសផងដែរនោះ បានបង្កឱ្យមានការព្រួយបារម្ភអំពីការសាបរលាបនីតិរដ្ឋនៅអាហ្វ្រិក។ លោក Rotimi Olawale អ្នកវិភាគកិច្ចការនយោបាយមានមូលដ្ឋាននៅក្រុងអាប៊ូហ្សា បាននិយាយថា រដ្ឋប្រហារកើតមានកាន់តែច្រើន ដោយសារមេដឹកនាំអាហ្រ្វិកខកខានក្នុងការបង្ហាញភាពជាអ្នកដឹកនាំតាមលទ្ធិប្រជាធិបតេយ្យប្រកបដោយគុណភាព។ «ខណៈប្លុក ECOWAS និងសហភាពអាហ្រ្វិកបង្ហាញប្រតិកម្មចំពោះរដ្ឋប្រហារនៅទ្វីបអាហ្រ្វិក អ្វីដែលអង្គភាពទាំងពីរនេះត្រូវការសម្រេច ក្រៅពីការឆ្លើយតបទៅនឹងរដ្ឋប្រហារគឺ ពិនិត្យនិងសិក្សាពីសុក្រិត្យភាពផ្នែកលទ្ធិប្រជាធិបតេយ្យរបស់សមាជិករបស់ខ្លួន។ ប្រសិនបើលទ្ធិប្រជាធិបតេយ្យមិនដំណើរការសម្រាប់ពលរដ្ឋនោះទេ ពួកគេត្រូវស្វះស្វែងរកមធ្យោបាយអភិបាលកិច្ចដទៃទៀត ដែលពួកគេអាចសម្រេចបាន។ ប៉ុន្តែមធ្យោបាយមួយចំនួនមិនអំណោយផលនោះទេ»។ លោក Emmanuel Njoku នាយកផ្នែកលទ្ធិប្រជាធិបតេយ្យនិងអភិបាលកិច្ចនៃអង្គការ Connected Development ដែលជាអង្គការសង្គមស៊ីវិលមិនស្វែងរកប្រាក់ចំណេញមួយមានមូលដ្ឋាននៅក្រុងអាប៊ូហ្សា និយាយថា អាចនឹងមានរដ្ឋប្រហារបន្ថែមទៀតនៅក្នុងរយៈពេលប៉ុន្មានខែខាងមុខ។ លោកថ្លែងថា៖ «លទ្ធិប្រជាធិបតេយ្យនៅលើសាកលលោកកំពុងរងការគំរាមកំហែង។ ប៉ុន្តែសម្រាប់អាហ្វ្រិក ជាពិសេសចំពោះទម្រង់លទ្ធិប្រជាធិបតេយ្យដែលយើងបានឃើញ ក៏ដូចជា ករណីនានាដែលយើងឃើញអ្នកនយោបាយប្រកាន់លទ្ធិប្រជាធិបតេយ្យនិយម ប៉ុន្តែចូលកាន់អំណាចបែបផ្តាច់ការ ខ្ញុំមិនមានការភ្ញាក់ផ្អើលនោះទេ ដែលរឿងទាំងនេះកំពុងតែកើតឡើង។ ខ្ញុំគិតថា វាមិនទាន់ចប់ទេ។ យើងគួររំពឹងថា នឹងមានរដ្ឋប្រហារបន្ថែមទៀត»។ កាលពីឆ្នាំ ២០០៩ លោក Ali Bongo បានចូលកាន់តំណែងបន្តពីឪពុករបស់លោក ដែលបានដឹកនាំប្រទេសអស់រយៈពេល៤២ឆ្នាំ មុនទទួលមរណភាព។ លោក Bongo ក៏បានធ្វើវិសោធនកម្មរដ្ឋធម្មនុញ្ញដើម្បីអនុញ្ញាតឱ្យរូបលោកចូលកាន់តំណែងសម្រាប់អាណត្តិទីបីផងដែរ។ កាលពីថ្ងៃទី៣០ ខែសីហា មនុស្សរាប់រយនាក់បានដើរហែរក្បួននៅរដ្ឋធានីលីប្រីវីលនៃប្រទេសហ្គាបុង ដោយអបអរសាទរការធ្វើរដ្ឋប្រហារ និងថាពួកគេត្រូវបានរំដោះចេញពីការដឹកនាំតវង្សត្រកូល Bongo។ លោក Emmanuel Njoku នាយកផ្នែកលទ្ធិប្រជាធិបតេយ្យនិងអភិបាលកិច្ចនៃអង្គការ Connected Development បានធ្វើការឆ្លើយតបយ៉ាងដូច្នេះថា៖ «នេះជាប្រទេសផលិតប្រេង ប៉ុន្តែពលរដ្ឋមានភាពក្រីក្រខ្លាំង។ បើអ្នកមើលតាមស្ថានភាពពិត នេះពិតជាការរំដោះពលរដ្ឋហ្គាបុង បន្ទាប់ពីស្ថិតក្រោមការដឹកនាំដោយត្រកូលតែមួយអស់ពេលជាយូរមកនេះ។ ហើយយើងដឹងថា ប្រធានាធិបតីរូបនេះត្រៀមរៀបចំឱ្យកូនប្រុសបន្តតំណែងពីរូបលោក នៅពេលលោកចូលវ័យជរា»។ ខណៈមានការថ្កោលទោសជាសាកល របបសឹកយោធានៅហ្គាបុងបានចាត់តាំងនាយឧត្តមសេនីយ៍លោក Brice Nguema ជាមេដឹកនាំអន្តរកាលនៃប្រទេសនេះ៕	អ្នកនាំពាក្យប្រធានាធិបតីនីហ្សេរីយ៉ាលោក Ajuri Ngelale និយាយថា ប្រធានាធិបតីលោក Bola Tinubu កំពុងតាមដានស្ថានកាណ៍វិវត្តនៅហ្គាបុងយ៉ាងដិតដល់ និងដោយមានការព្រួយបារម្ភយ៉ាងខ្លាំង។
Dua Lipa ម្ចាស់បទ «Love Again», «Dont Start Now» និង «Levitating» បានយករូបដែលគេតាមប្រមាញ់ថត (Paparazzi) នាពេលរង់ចាំជើងហោះហើរមួយកាលពីខែកុម្ភៈ ឆ្នាំ២០១៩។ យោងតាម BBC News ក្រុមហ៊ុន Integral Images ដែលជាម្ចាស់កម្មសិទ្ធិរូប បានចោទតារាចម្រៀងអង់គ្លេសរូបនេះ ពីបទប្រើប្រាស់រូបថតដោយគ្មានការអនុញ្ញាត។ អ្វីដែលក្រុមហ៊ុនបានលើកឡើងនោះ ដោយសារតែ Dua Lipa បានចំណូលពីរូបនោះ ដោយសារគណនី Instagram ផ្លូវការជាប្រភេទដែលរកប្រាក់ (Monetized)។ តាមច្បាប់កម្មសិទ្ធិបញ្ញា អ្នកថតរូបមានសិទ្ធិគ្រប់គ្រងលើរូបថត មិនមែនមនុស្សនៅក្នុងរូបថតនោះឡើយ។ ក្រោយទទួលបាននូវប្រតិកម្ម Dua Lipa បានលុបរូបនោះចោល ប៉ុន្តែ Integral Images នៅតែទាមទារប្រាក់ជំងឺចិត្តចំនួន១៥០ ០០០ដុល្លារអាមេរិក ក្នុងគោលបំណងព្រមានតារាចម្រៀងរូបនេះ កុំឲ្យមានសកម្មភាពខុសទៅថ្ងៃក្រោយ។ យោងតាមទស្សនាវដ្តី Complex តារាល្បីៗជាច្រើនរូបហើយដែលរងការប្តឹងពីបទប្រើប្រាស់រូប Paparazzi ដោយគ្មានការអនុញ្ញាត ក្នុងនោះរួមមាន Gigi Hadid, Liam Hemsworth, Khloe Kardashian, Ariana Grande, Justin Bieber និង Jennifer Lopez ជាដើម៕	Dua Lipa បានរងពាក្យបណ្តឹងមួយ ក្រោយពីបានយករូបថតខ្លួនបង្ហោះនៅលើបណ្តាញសង្គម Instagram។ នោះជារូបថតដែលគេតាមប្រមាញ់ (Paparazzi) ហើយតារាចម្រៀងដ៏ល្បីល្បាញអង់គ្លេសរូបនេះ បានយកទៅបង្ហោះដោយគ្មានការអនុញ្ញាតពីម្ចាស់រូប។
បណ្តាប្រទេសអឺរ៉ុប និងអាម៉េរិក តែងព្រមានរុស្ស៊ីជារឿយៗ ជុំវិញទណ្ឌកម្មសេដ្ឋកិច្ចលើរុស្ស៊ី ប្រសិនបើហ៊ានវាយប្រហារអ៊ុយក្រែន ដែលជាប្រទេសជិតខាង។ ការព្រមាននេះ ធ្វើឡើងស្របពេលភាពតានតឹងរវាងក្រុងមូស្គូ និងក្រុងកៀវ កំពុងតែហក់ឡើងខ្លាំង។ មិនខុសពីសម្ព័ន្ធមិត្តអាម៉េរិកឡើយ រដ្ឋមន្រ្តីការបរទេសជប៉ុន លោក យ៉ូស៊ីម៉ាសា ហាយ៉ាស៊ី បានព្រមានដាក់ទណ្ឌកម្មលើរុស្ស៊ីដែរ។ «ប្រសិនបើការឈ្លានពានរបស់រុស្ស៊ីកើតឡើង យើងនឹងឆ្លើយតបឱ្យបានសមស្របលើស្ថានភាពជាក់ស្តែង ដោយធ្វើឱ្យស្របគ្នាជាមួយសហគមន៍អន្តរជាតិ រួមទាំងការដាក់ទណ្ឌកម្ម»។ លោក យ៉ូស៊ីម៉ាសា បានលើកឡើងបែបនេះ ដោយបន្តថា វាពិតជាសំខាន់ណាស់ សម្រាប់អ៊ុយក្រែន និងរុស្ស៊ី ក្នុងការបន្តស្វែងរកកិច្ចចរចា។ យ៉ាងណាមិញ ប្រមុខការទូតជប៉ុន មិនបានបញ្ជាក់ពីទណ្ឌកម្មនោះឱ្យបានលម្អិតឡើយ។ ការព្រមាននេះ ធ្វើឡើងបន្ទាប់ពីកិច្ចប្រជុំថ្នាក់រដ្ឋមន្រ្តីហិរញ្ញវត្ថុ នៃក្រុមប្រទេសមានសេដ្ឋកិច្ចជឿនលឿនទាំងប្រាំពីរ (G7) ជុំវិញការរៀបចំទណ្ឌកម្មសេដ្ឋកិច្ច និងហិរញ្ញវត្ថុរួមគ្នាលើរុស្ស៊ី។ ក្នុងសន្និសីទសារព័ត៌មានមួយនៅថ្ងៃទី១៥ ខែកុម្ភៈ រដ្ឋមន្រ្តីហិរញ្ញវត្ថុជប៉ុន បានបញ្ជាក់យ៉ាងច្បាស់ថា វាពិតជាចំបាច់សម្រាប់ជប៉ុន ដើម្បីសហការជាមួយក្រុមប្រទេសមានសេដ្ឋកិច្ចជឿនលឿនទាំងប្រាំពីរ និងអង្គការអន្តរជាតិ ដើម្បីឆ្លើយតបនឹងសកម្មភាពរបស់រុស្ស៊ី។ បើតាមទីភ្នាក់ងារព័ត៌មាន Kyodo ដែលស្រង់ពីប្រភពរដ្ឋាភិបាលជប៉ុន ប្រមុខរដ្ឋាភិបាលជប៉ុន គីស៊ីដា ហ្វូមីអូ អាចជជែកជាមួយប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី ដែរ។ លោក គីស៊ីដា ត្រូវបានរំពឹងថាពិភាក្សាជាមួយលោក ហ្សេលេនស្គី ពីចំណាត់ការបន្ធូរបន្ថយភាពតានតឹងលើវិបត្តិអ៊ុយក្រែន។ ដោយបារម្ភពីការផ្ទុះសង្រ្គាមរវាងរុស្ស៊ី និងអ៊ុយក្រែន ក្រសួងការបរទេសជប៉ុន កន្លងទៅ ក៏បានអំពាវនាវឱ្យប្រជាជនខ្លួនចេញពីប្រទេសនេះផងដែរ។ ដើម្បីជួយសម្រួលប្រជាជនខ្លួន ជប៉ុនបានរៀបចំការិយាល័យទំនាក់ទំនងមួយនៅក្នុងក្រុង Lviv ដែលស្ថិតនៅភាគខាងលិចអ៊ុយក្រែន ដើម្បីជួយការពារជនជាតិជប៉ុន១៣០នាក់ ដែលត្រូវបានដឹងថាមានវត្តមាននៅអ៊ុយក្រែន។ មិនតែប៉ុណ្ណោះ ដើម្បីជួយអឺរ៉ុបកុំឱ្យខ្វះខាតឧស្ម័នធម្មជាតិ ដែលបង្កដោយវិបត្តិអ៊ុយក្រែន រដ្ឋមន្រ្តីពាណិជ្ជកម្មជប៉ុន លោក Koichi Hagiuda ប្រកាសពីការផ្តល់ឧស្ម័នធម្មជាតិមួយចំនួនដល់អឺរ៉ុបផងដែរ។ បើតាមលោករដ្ឋមន្រ្តីពាណិជ្ជកម្ម ឧស្ម័នទាំងនោះ នឹងទៅដល់អឺរ៉ុបក្នុងអំឡុងខែនេះ ហើយជប៉ុននឹងដឹកជញ្ជូនឧស្ម័នធម្មជាតិបន្ថែមទៀតទៅអឺរ៉ុបនៅដើមខែមីនាខាងមុខ៕	ប្រមុខការទូតជប៉ុន យ៉ូស៊ីម៉ាសា ហាយ៉ាស៊ី នៅថ្ងៃទី១៥ ខែកុម្ភៈ បានព្រមានពីលទ្ធភាពដែលជប៉ុនដាក់ទណ្ឌកម្មលើរុស្ស៊ីក្នុងករណីប្រទេសមួយនេះ ហ៊ានប្រើកម្លាំងយោធាវាយប្រហារលើអ៊ុយក្រែន។ ជាមួយគ្នានេះ រដ្ឋមន្រ្តីការបរទេសជប៉ុន បានអំពាវនាវឱ្យរដ្ឋាភិបាលក្រុងកៀវ និងក្រុងមូស្គូ ស្វែងរកកិច្ចចរចា ដើម្បីបន្ធូរបន្ថយជម្លោះផង។
លោក សុខ ទូច បានឡើងឋានៈពីអនុប្រធានទៅជាប្រធានរាជបណ្ឌិត្យសភាកម្ពុជាជំនួសលោកស្រី ខ្លូត ធីតា កាលពីឆ្នាំ២០១៧ ហើយបន្តដឹកនាំស្ថាប័នមួយនេះរហូតដល់បច្ចុប្បន្ន។ កាលពីថ្ងៃ២៦ ខែធ្នូ ឆ្នាំ២០១៩ ព្រះមហាក្សត្របានឡាយព្រះហស្តលេខាលើព្រះរាជក្រឹត្យស្តីពីការបង្កើតរាជបណ្ឌិត្យសភាកម្ពុជា ជាគ្រឹះស្ថានសាធារណៈរដ្ឋបាល ដូច្នេះ មុខតំណែងជាប្រធានរាជបណ្ឌិត្យសភាកម្ពុជា គឺត្រូវតែងតាំងឡើងវិញ ហើយលោក សុខ ទូច បន្តដឹកនាំស្ថាប័នជាតិមួយនេះ។ មាត្រា១នៃព្រះរាជក្រឹត្យ បញ្ជាក់ថា រាជបណ្ឌិត្យសភាកម្ពុជា (រ.ប.ស.ក) ដែលត្រូបបានបង្កើតជារដ្ឋបាលសាធារណៈ ស្ថិតក្រោមអាណាព្យាបាលបច្ចេកទេសនៃទីស្តីការគណៈរដ្ឋមន្ត្រី និងស្ថិតក្រោមអាណាព្យាបាលហិរញ្ញវត្ថុនៃក្រសួងសេដ្ឋកិច្ច និងហិរញ្ញវត្ថុ៕	លោក សុខ ទូច ដែលមានគោរមងារជាបណ្ឌិតសភាចារ្យ ត្រូវព្រះករុណាព្រះមហាក្សត្រ បង្គ្រាប់តែងតាំងឡើងវិញជាប្រធានរាជបណ្ឌិត្យសភាកម្ពុជា មានឋានៈស្មើរដ្ឋមន្ត្រី។ នេះបើតាមព្រះរាជក្រឹត្យចុះកាលពីថ្ងៃទី១៨ ខែមករា ឆ្នាំ២០២០។
បើតាមនិន្នាការតំបន់ និងការអភិវឌ្ឍវិស័យបច្ចេកវិទ្យានេះ លោក តាំង ងួនលី មើលឃើញថា កម្ពុជាមានឱកាសបង្កើតនូវអាជីវកម្មទម្រង់ថ្មីជាច្រើនដែលមានឈ្មោះថា សេដ្ឋកិច្ចឌីជីថល (Digital Economy) ដែលបច្ចុប្បន្ន រដ្ឋាភិបាលកំពុងពង្រឹងលើវិស័យថ្មីមួយនេះ។ រាល់សកម្មភាពសេដ្ឋកិច្ច និងសង្គមទាំងឡាយណា ដែលអាចទាញប្រយោជន៍ចេញពីវិស័យបច្ចេកវិទ្យាឌីជីថលបាន គឺត្រូវបានចាត់ចូលជាសេដ្ឋកិច្ចឌីជីថល។ លោក ងួនលី បានបញ្ជាក់ថា សកម្មភាពសេដ្ឋកិច្ចកម្ពុជាបច្ចុប្បន្ន បានបង្កើតទម្រង់ធុរកិច្ចថ្មី និងការធ្វើបដិវត្តន៍កម្មឌីជីថល នៅតាមសហគ្រាស ក៏ដូចជាការផ្តល់សេវា និងការផ្គត់ផ្គង់ជាដើម។ សេដ្ឋកិច្ចឌីជីថល នៅក្នុងតំបន់អាស៊ាន មានទំហំ១០០ពាន់លានដុល្លារ កាលពីឆ្នាំ២០១៩ ហើយនឹងអាចកើនដល់ ១ទ្រីលានដុល្លារ នៅឆ្នាំ២០៣០។ ថ្លែងចេញពីសិក្ខាសាលាស្តីពី តួនាទីនៃវិស័យធានារ៉ាប់រង និងបច្ចេកវិទ្យាហិរញ្ញវត្ថុឌីជីថលនៅកម្ពុជា នៅសណ្ឋាគារសូហ្វីតែល នាព្រឹកថ្ងៃទី១៥មិថុនា លោក តាំង ងួនលី បន្តមានប្រសាសន៍យ៉ាងដូច្នេះ៖ នៅត្រឹមឆ្នាំ២០៣០ បើយើងអាចសម្រេចបាននូវចំណុចដែលអាចកើនដល់១ទ្រីលានដុល្លារបាន គឺមានន័យថា សេដ្ឋកិច្ចនៅតំបន់អាស៊ាន ក្លាយជាសេដ្ឋកិច្ចធំទី៤ ក្នុងចំណោមសេដ្ឋកិច្ចពិភពលោក។ អ៊ីចឹង! មានន័យថា សេដ្ឋកិច្ចឌីជីថលមានសកា្កនុពលខ្ពស់ ក្នុងការប្រែក្លាយសេដ្ឋកិច្ចប្រទេសទូទៅលើសាកលលោក រួមទាំងសេដ្ឋកិច្ចកម្ពុជា ផងដែរ»។ បើតាមនាយកប្រតិបត្តិនៃមជ្ឈមណ្ឌលបណ្តុះបណ្តាលធុរកិច្ចថ្មី«តេជោ»រូបនេះ នៅកម្ពុជា គឺមានវិស័យធំៗចំនួន៥ ដែលគាំទ្រដល់សេដ្ឋកិច្ចឌីជីថល។ ក្នុងនោះមាន ផ្នែកពាណិជ្ជកម្មតាមប្រព័ន្ធអេឡិចត្រូនិក(E-Commerce), ផ្នែកដឹកជញ្ជូនចំណីអាហារ(Transport & food ), ផ្នែកលក់សណ្ឋាគារឬទិញសម្ភារមួយចំនួន(Online Travel), ផ្នែកបង្កើតមាតិកានានា(Online Media) និង ផ្នែកបច្ចេកវិទ្យាហិរញ្ញវត្ថុ( Financial Service) ដែលកំពុងមានកំណើនខ្លាំងនៅកម្ពុជា។ យោងតាមរបាយការណ៍របស់ធនាគារជាតិនៃកម្ពុជា(NBC) ក្នុងឆ្នាំ២០២១ កម្ពុជាមានប្រតិបត្តិការហិរញ្ញវត្ថុតាមប្រព័ន្ធឌីជីថល ចំនួន៦៩៨,៨លានដងនៃប្រតិបត្តិការ ដែលស្មើនឹងទំហំទឹកប្រាក់ជិត២០០ពាន់លានដុល្លារ។ ដើម្បីទាញប្រយោជន៍ឱ្យបានជាអតិប្បរមាពីបច្ចេកវិទ្យា រាជរដ្ឋាភិបាលបានដាក់ឱ្យប្រើប្រាស់ក្របខណ្ឌសេដ្ឋកិច្ច និងសង្គមឌីជីថល ឆ្នាំ២០២១-២០៣៥ ក្នុងគោលលដៅប្រែក្លាយកម្ពុជាឱ្យទៅជាសេដ្ឋកិច្ចឌីជីថល ។ លោក តាំង ងួនលី បានបន្តរៀបរាប់ថា៖ «គោលបំណងធំនោះ គឺយើងចង់បង្កើតឱ្យសេដ្ឋកិច្ចឌីជីថល ក្លាយទៅជាសរស្តម្ភនៃកំណើនសេដ្ឋកិច្ចមួយថ្មីថែមទៀត ទៅលើអ្វីដែលយើងមាន ដូចជាវិស័យកសិកម្ម ឧស្សាហកម្ម សំណង់ និងសេវាកម្ម។ អ៊ីចឹង! យើងរំពឹងថា ៥ឆ្នាំឬច្រើនឆ្នាំទៅមុខទៀត នឹងឃើញមានសរស្តម្ភថ្មីមួយកើតឡើង នោះគឺសេដ្ឋកិច្ចឌីជីថលនេះឯង ដែលនឹងអាចចូលរួមចំណែកទៅក្នុងសេដ្ឋកិច្ចរបស់កម្ពុជាទាំងមូលតែម្តង»៕	សេដ្ឋកិច្ចឌីជីថល គឺជាចន្ទល់កំណើនសេដ្ឋកិច្ចថ្មីមួយ សម្រាប់កម្ពុជា ខណៈរដ្ឋាភិបាលកំពុងយកចិត្តទុកដាក់ក្នុងការអនុវត្ត។ នេះបើតាមលោក តាំង ងួនលី នាយកប្រតិបត្តិនៃមជ្ឈមណ្ឌលបណ្តុះបណ្តាលធុរកិច្ចថ្មី«តេជោ»។
ភ្នំពេញ៖ អតីតនិស្សិតផ្នែកគ្រប់គ្រងទេសចរណ៍ នៃសាកលវិទ្យាល័យបៀលប្រាយ លោក វណ្ណា មករា បាននិយាយថា ការខិតខំប្រឹងប្រែងរៀនក្នុងវ័យសិក្សា ការថែទាំសុខភាពកាយ ចិត្ត និងការប្រឡូកយកបទពិសោធន៍ឱ្យបានច្រើន គឺជាគុណសម្បត្តិដ៏ប្រពៃ សម្រាប់និស្សិតដែលកំពុងសិក្សាក្នុងជំនាញទេសចរណ៍ ដើម្បីទទួលបានឱកាសការងារល្អនៅក្នុងសង្គម។ អគ្គនាយក ក្រុមហ៊ុន យូនីក ហូលីដេ រូបនេះ បន្ថែមថា ឆន្ទៈមោះមុត និងគោលដៅច្បាស់លាស់ គឺជាកត្តាចម្បងសម្រាប់ពួកគេ ដើម្បីទទួលបាននូវផ្កាផ្លែ ក្នុងអាជីព ទាំងបច្ចុប្បន្ន និងទៅអនាគត។ ឆ្លងកាត់បទពិសោធន៍ការងារក្នុងវិស័យទេសចរណ៍ជិត១០ឆ្នាំ ទាំងនៅក្នុងស្រុក និងខាងក្រៅប្រទេស បច្ចប្បន្ន លោក វណ្ណា មករា ក្លាយជាអគ្គនាយកក្រុមហ៊ុន យូនីក ហូលីដេ ដែលជាក្រុមហ៊ុនទេសចរណ៍ថ្មីថ្មោងមួយ ផ្តោតលើសេវារៀបចំកញ្ចប់ទេសចរណ៍ក្នុងនិងក្រៅស្រុក តាមរយៈការលក់សំបុត្រយន្តហោះ និងធ្វើលិខិតឆ្លងដែន។ លោក វណ្ណា មករា ក្នុងបទសម្ភាសជាមួយ កម្មវិធី «គំនិតថ្មី» នៃសារព័ត៌មានថ្មីៗ ដើម្បីកាន់តែលម្អិត សូមលោកអ្នកនាង ស្តាប់បទសម្ភាសរវាង វាគ្មិន លោក វណ្ណា មករា អគ្គនាយកក្រុមហ៊ុន យូនីក ហូលីដេ ជាមួយ កញ្ញា សុង សុធាវី អ្នកសម្របសម្រួលកម្មវិធី «គំនិតថ្មី» នៃសារព័ត៌មានថ្មីៗ ដូចតទៅ៖ អតីតនិស្សិតផ្នែកគ្រប់គ្រងទេសចរណ៍ នៃសាកលវិទ្យាល័យបៀលប្រាយ រូបនេះ ពន្យល់ថា និស្សិតដែលកំពុងសិក្សាជំនាញទេសចរណ៍គួរខិតខំរៀនសូត្រ ឱ្យមានចំណេះដឹងទូលំទូលាយក្នុងមុខជំនាញរបស់ខ្លួន និងគួរឆ្លៀតពេលថែទាំសុខភាព ផ្លូវកាយ ផ្លូវចិត្តឱ្យបានល្អ។ ជាមួយគ្នានេះ កត្តាសេពគប់មិត្តក៏ជារឿងដែលពួកគេត្រូវយកចិត្តទុកដាក់ផងដែរ ពិសេសសម្រាប់និស្សិតដែលមកពីតាមបណ្តាខេត្តឆ្ងាយៗ។ល។ មួយវិញទៀត ការប្រឡូកចូលជ្រៅក្នុងវិស័យការងារនេះ ទោះតូច-ធំ ឬតិច-ច្រើនក្តី សុទ្ធសឹងតែជាបទពិសោធន៍ និង ឱកាសល្អ ឱ្យពួកគេបានអភិឌ្ឍសមត្ថភាពផងដែរ។ លោក លើកឡើង ដូច្នេះ៖ « ពួកគាត់ត្រូវតែព្យាយាមសិក្សា ឱ្យមានចំណេះដឹងទូលំទូលាយក្នុងវិស័យហ្នឹង! ហើយនៅឆ្នាំទី៣អី គាត់ត្រូវតែចេញទៅស្វែងរកឱកាសការងារ ដើម្បីយកជាបទពិសោធន៍ ទោះប្រាក់ខែតិច ឬ ច្រើនក្តី យើងកុំរើសអើង។ ធម្មតា យើងត្រូវចាប់ផ្តើមពីចំណុចតូចទៅ ដូចខ្ញុំក៏ចាប់ផ្តើមពីចំណុចតូចទៅដែរ។ ខ្ញុំចាប់ផ្តើមពីបុគ្គលិកថ្នាក់ទាប រហូតដល់ខ្ញុំអាចឡើងទៅគ្រប់គ្រងក្រុមហ៊ុនឱ្យគេ» ។ បុរសវ័យ ២៨ឆ្នាំ មកពីខេត្តតាកែវ រូបនេះ ឆ្លៀតបន្ថែមថា ក្នុងពេលនៅជានិស្សិត ពួកគេគួររៀនបង្កើតបណ្តាញឱ្យបានច្រើន ទាំងនៅក្នុងថ្នាក់ និងក្រៅថ្នាក់ជាមួយធនធានមនុស្សក្នុងវិស័យទេសចរណ៍តែម្តង ដើម្បីជាដើមទុនក្នុងអាជីព និង ឱកាសការងារល្អៗ នាពេលខាងមុខ។ រឹតតែសំខាន់សម្រាប់និស្សិតក្នុងជំនាញនេះ ពួកគេត្រូវមានឆន្ទៈមោះមុត កំណត់គោលដៅច្បាស់លាស់ ដើម្បីតម្រង់ទិសខ្លួនឯងជាប់ជានិច្ច។ ម្យ៉ាងទៀត ការដាក់ចិត្តរៀនសូត្រ អនុវត្តន៍គ្រប់ប្រភេទការងារ នឹងនាំឱ្យពួកគេទទួលបាននូវផ្កា ផ្លែ ក្នុងអាជីពផងដែរ។ «យើងត្រូវមានគោលដៅ បើយើងគ្មានគោលដៅហើយ ជីវិតយើងមិនដឹងរសាត់អណ្តែតដល់ណាទេ! អ៊ីចឹងយើងត្រូវដាក់គោលដៅ។ បើយើងនៅក្នុងវិស័យទេសចរណ៍ វាមានជំនាញច្រើន មានខាងសណ្ឋាគារ ភ្នាក់ងារទេសចរណ៍ អាហារដ្ឋាន។ល។ អ៊ីចឹង គាត់ត្រូវច្បាស់ក្នុងចិត្តថា រៀនចប់គាត់នឹងយកជំនាញក្នុងផ្នែកមួយណា? ឯរឿងសំខាន់បំផុតមួយទៀតនោះគឺ ការរក្សាកេរ្តិ៍ឈ្មោះឱ្យបានល្អ ទោះបីជាយើងចេញទៅធ្វើការនៅទីណាក៏ដោយ ពិសេសអ្នកចេញរកស៊ីតែម្តង។ នៅពេលដែលគេគ្រាន់់តែលឺឈ្មោះបុគ្គលហ្នឹង គេចូលចិត្ត គាំទ្រ ស្រឡាញ់រាប់អាន ចង់ចូលរួមជួយតែម្តង»។ នេះជាការបញ្ជាក់ របស់លោក មករា ជាមួយ សារព័ត៌មានថ្មីៗ។ អ្នកជំនាញក្នុងវិស័យទេសចរណ៍ វ័យក្មេងរូបនេះ បង្ហើបឱ្យដឹងថា ជំនាញទេសចរណ៍ដែលរៀននៅក្នុងថ្នាក់ អាចយកទៅប្រើជាដើមទុនបានសម្រាប់និស្សិតប្រហែល៥០% ទេ ឬអាចថាកម្មវិធីសិក្សាមួយចំនួនហាក់មិនទាន់បានធ្វើបច្ចុប្បន្នភាពនៅឡើយ ដែលទ្រឹស្តីនៅក្នុងថ្នាក់ ហាក់មិនសូវត្រូវនឹងការចេញអនុវត្តន៍ផ្ទាល់ប៉ុន្មានទេ តែចំណេះដឹងថ្មីៗ ការស្វែងយល់ពីស្ថានភាពប្រែប្រួលក្នុងសង្គមជាក់ស្តែង ចំណង់ចំណូលចិត្តរបស់មនុស្ស រមែងមានការប្រែប្រួលជានិច្ចទៅតាមភាពជឿនលឿននៃបច្ចេកវិទ្យា ។ល៕	ដោយ៖ សុង សុធាវី
ម៉ាល់ឌីវរកឃើញពីរករណីដំបូង ដោយអ្នកជំងឺជាជនបរទេសដែលត្រូវបានដាក់នៅដាច់ដោយឡែកនៅលើកោះ Farukolhufushi។ រដ្ឋមន្ត្រីសុខាភិបាល លោក Abdulla Ameen បានអះអាងថា អ្នកជំងឺទាំងពីររូបនោះ គឺជាបុគ្គលិកនៅ Kuredu Island Resort ប៉ុន្តែលោកមិនបង្ហើបប្រាប់ពីអត្តសញ្ញាណ និងសញ្ជាតិរបស់ពួកគេនោះឡើយ។ រីឯនៅប្រទេសម៉ាលត៍ អ្នកជំងឺដំបូងនៅដែនកោះមួយនេះ គឺជាក្មេងស្រីជនជាតិអ៊ីតាលីអាយុ១២ឆ្នាំ។ ក្មេងស្រីរូបនោះ ទើបត្រឡប់ពីក្រុងរ៉ូម ក្រោយពេលសម្រាកវិស្សមកាលជាមួយគ្រួសារនៅភាគខាងជើងអ៊ីតាលី។ បច្ចុប្បន្ន អ្នកជំងឺស្ថិតនៅមន្ទីរពេទ្យ Mater Dei Hospital។ ៩២ប្រទេសកន្លងមកដែលមានករណីឆ្លង COVID-19 រួមមាន៖ -អាស៊ី៖ ចិន (បញ្ចូលទាំង ហុងកុង តៃវ៉ាន់ និងម៉ាកាវ) កូរ៉េខាងត្បូង ជប៉ុន (បូកករណីនាវា Diamond Princess) អ៊ីរ៉ង់ សិង្ហបុរី ថៃ អេមីរ៉ាតអារា់ប់រួម ម៉ាឡេស៊ី វៀតណាម អូម៉ង់ ហ្វីលីពីន លីបង់ អ៊ីរ៉ាក់ កូវ៉ែត ប៉ារែន អាហ្វហ្គានីស្ថាន ឥណ្ឌា ណេប៉ាល់ កម្ពុជា ស្រីលង្កា ប៉ាគីស្ថាន កាតា ឥណ្ឌូណេស៊ី ហ្ស៊កដានី អារ៉ាប៊ីសាអូឌីត និងប៊ូតង់។ -អឺរ៉ុប៖ អ៊ីតាលី បារាំង, ចក្រភពអង់គ្លេស (មានករណីនៅអង់គ្លេស វេលស៍ ស្កុតឡេន អៀរឡង់ខាងជើង និងហ្ស៊ីប្រាល់តា) អាល្លឺម៉ង់ ស៊ុយអែត រុស្ស៊ី អេស្ប៉ាញ ហ្វាំងឡង់ បែលហ្ស៊ិក អូទ្រីស ក្រូអាស៊ី ស្វីស ក្រិក រូម៉ានី ន័រវេស ម៉ាសេដ្វានខាងជើង ដាណឺម៉ាក (បញ្ចូលករណីនៅប្រជុំកោះហ្វារ៉ូ) អេស្តូនី ហូឡង់ និងសាំងម៉ារាំង លីទុយអានី បេឡារុស អ៊ីស្លង់ ម៉ូណាកូ អៀរឡង់ លុចសំបួ អាមេនី សាធារណរដ្ឋឆេក អង់ដូរ៉ា ព័រទុយហ្គាល់ ឡេតូនី អ៊ុយក្រែន លិចតិញស្តាញ ប៉ូឡូញ ស្លូវេនី ហុងគ្រី បូស្នី-ហឺហ្ស៊េហ្គោវីណា ស៊ែប៊ី ស្លូវ៉ាគី។ -អាមេរិកខាងជើង៖ សហរដ្ឋអាមេរិក (រួមទាំងករណីនាវា Grand Princess), កាណាដា ម៉ិកស៊ិក។ -អាមេរិកឡាទីន៖ ប្រេស៊ីល, អេក្វាឌ័រ, អាហ្សង់ទីន, ស៊ីលី, ប៉េរូ, កូឡុំប៊ី។ -អាហ្វ្រិក៖ អេហ្ស៊ីប, អាល់ហ្សេរី, នីហ្សេរីយ៉ា, ទុយនីស៊ី, សេណេហ្គាល់, ម៉ារ៉ុក, អាហ្វ្រិកខាងត្បូង, កាមេរូន, តូហ្គោ។ -អូសេអានី៖ អូស្ត្រាលី, នូវែលសេឡង់។ -ផ្សេងៗ៖ អាស៊ែបៃហ្សង់, ហ្សកហ្ស៊ី, អ៊ីស្រាអែល, សាធារណរដ្ឋដូមីនិក, ប៉ាឡេស្ទីន, កូស្តារីកា, បូរីវ៉ាទីកង់៕	ប្រទេសកោះទាំងពីរ គឺម៉ាល់ឌីវ និងម៉ាលត៍ បានប្រកាសពីការរកឃើញករណីឆ្លង COVID-19 ដំបូងរៀងៗខ្លួនៗ នាថ្ងៃសៅរ៍ ទី៧ ខែមីនា។ ករណីទាំងនេះ នាំឲ្យប្រទេសដែលឆ្លង COVID-19 ឡើងដល់៩៤ប្រទេស ដោយមិនគិតពីប្រទេសស្វយ័ត ឬតំបន់រដ្ឋបាលពិសេស។
អ៊ីស្រាអែល នៅតែប្រឆាំងទៅនឹងគម្រោងរបស់រដ្ឋាភិបាលប្រធានាធិបតីអាម៉េរិក ចូ បៃដិន ដែលគ្រោងបើកស្ថានកុងស៊ុលអាម៉េរិកឡើងវិញសម្រាប់ប៉ាឡេស្ទីននៅទីក្រុងហ្ស៊េរុយសាឡិម។ អ៊ីស្រាអែលចង់ឱ្យអាម៉េរិកបើកស្ថានកុងស៊ុលនៅក្នុងតំបន់ West Bank ដែលប៉ាឡេស្ទីនកាន់កាប់វិញ។ «ជំហររបស់ខ្ញុំដែលបង្ហាញដល់ប្រជាជនអាម៉េរិកគឺថាគ្មានកន្លែងសម្រាប់ស្ថានកុងស៊ុលអាម៉េរិកមកបំពេញករណីកិច្ចឱ្យប្រជាជនប៉ាឡេស្ទីននៅទីក្រុងហ្ស៊េរុយសាឡិមទេ។ យើងបញ្ចេញមតិនេះបែបរហូត និងគ្មានការលេងសើចអ្វីឡើយ»។ នាយករដ្ឋមន្ត្រីអ៊ីស្រាអែលលោក Naftali Bennett ប្រាប់អ្នកសារព័ត៌មានបែបនេះនៅថ្ងៃទី៦ ខែវិច្ឆិកា។ ជាមួយគ្នានេះដែរ រដ្ឋមន្ត្រីការបរទេសលោក Yair Lapid បានស្នើឱ្យអាម៉េរិកបើកស្ថានកុងស៊ុលឡើងវិញនៅទីក្រុង Ramallah នៃតំបន់ West Bank ដែលរដ្ឋាភិបាលប៉ាឡេស្ទីនកាន់កាប់។ លោក Lapid អះអាងថា ប្រសិនបើអាម៉េរិកចង់បើកស្ថានកុងស៊ុលនៅទីក្រុង Ramallah នោះ អ៊ីស្រាអែលមិនមានបញ្ហាអ្វីទេ។ ទោះបីជាយ៉ាងនេះក៏ដោយ អ្នកនាំពាក្យរបស់ប្រធានាធិបតីប៉ាឡេស្ទីនលោក Mahmoud Abbas បានច្រានចោលការស្នើរបស់លោក Lapid។ រដ្ឋមន្ត្រីក្រសួងព័ត៌មានរបស់ប៉ាឡេស្ទីនលោក Nabil Abu Rudeineh អះអាងថា ប៉ាឡេស្ទីននឹងទទួលយកតែស្ថានកុងស៊ុលអាម៉េរិកមួយនៅក្នុងទីក្រុងហ្ស៊េរុយសាឡិមដែលជារដ្ឋធានីរបស់ប៉ាឡេស្ទីនតែប៉ុណ្ណោះ។ នេះបើតាមទីភ្នាក់ងារសារព័ត៌មាន Reuters។ ក្រោមការដឹកនាំរបស់អតីតប្រធានាធិបតីអាម៉េរិកលោក ដូណាល់ ត្រាំ ទីក្រុងវ៉ាស៊ីនតោនបានធ្វើឱ្យប្រជាជនប៉ាឡេស្ទីនខឹងសម្បារដោយការបិទស្ថានកុងស៊ុលក្រុងហ្ស៊េរុយសាឡិម និងបានជំនួសមកវិញនូវស្ថានទូតអាម៉េរិកប្រចាំអ៊ីស្រាអែលទៅទីក្រុងហ៊្សេរុយសាឡិម ដោយរើពីទីក្រុង Tel Aviv នៅឆ្នាំ ២០១៨។ ដើម្បីផ្សះផ្សាទំនាក់ទំនងជាមួយប្រជាជនប៉ាឡេស្ទីន រដ្ឋាភិបាលលោក បៃដិន លើកឡើងថា អាម៉េរិកនឹងបើកស្ថានកុងស៊ុលឡើងវិញនៅទីក្រុងហ្ស៊េរុយសាឡិម ប៉ុន្តែមិនទាន់ផ្តល់កាលបរិច្ឆេទច្បាស់នៅឡើយទេ។ បន្ថែមពីនេះ រដ្ឋមន្ត្រីការបរទេសអាម៉េរិក លោក អាន់តូនី ប្ល៊ីងខិន បញ្ជាក់នៅខែតុលាថា ទីក្រុងវ៉ាស៊ីនតោននឹងកំពុងឆ្ពោះទៅមុខជាមួយនឹងដំណើរការនៃការបើកស្ថានកុងស៊ុលឡើងវិញដើម្បីធ្វើឱ្យទំនាក់ទំនងជាមួយប៉ាឡេស្ទីនកាន់តែស៊ីជម្រៅ៕	ដោយ៖ ឡាយ ស្រីពេជ្រ
អត្ថបទទាក់ទង ជំនួបនៅកម្ពុជា៖ អាម៉េរិក និយាយជាមួយចិន ពីការរួមគ្នាប្រឆាំងការប្រើអាវុធនុយក្លេអ៊ែ ក្នុងថ្ងៃទី២២ ខែវិច្ឆិកា រដ្ឋមន្រ្តីការពារជាតិចិន លោក វ៉ី ហ្វឹងហឺ បានជួបជាមួយលោក ឡយ អូស្ទីន រដ្ឋមន្រ្តីការពារជាតិអាម៉េរិក ដោយភាគីទាំងពីរ បានជជែកលើបញ្ហាជាច្រើនដូចជា អ៊ុយក្រែន ការប្រើប្រាស់អាវុធនុយក្លេអ៊ែរ ជាពិសេសបញ្ហាកោះតៃវ៉ាន់ ដែលចិន និងអាម៉េរិក តែងប៉ះទង្គិចពាក្យសម្តីជាមួយគ្នា ហើយចិនថែមទាំងឈានទៅដល់ការដាក់ទណ្ឌកម្មលើប្រធានសភាតំណាងអាម៉េរិក លោកស្រី ណាន់ស៊ី ផេនឡូស៊ី ថែមទៀត។ ក្នុងកិច្ចពិភាក្សានេះ លោក វ៉ី បានសង្កត់ធ្ងន់ថា៖ «តៃវ៉ាន់ជារបស់ចិន ហើយការស្វែងរកដំណោះស្រាយលើតៃវ៉ាន់ ជាប្រធានបទដ៏សំខាន់សម្រាប់ប្រជាជនចិន»។ ប្រមុខការពារជាតិចិន បានបន្ថែមថា បញ្ហាតៃវ៉ាន់ ជាបន្ទាត់ក្រហមដ៏សំខាន់នៅក្នុងទំនាក់ទំនងទ្វេភាគីរវាងក្រុងវ៉ាស៊ីនតោន និងក្រុងប៉េកាំង ហើយជាផលប្រយោជន៍ដ៏សំខាន់សម្រាប់ចិន។ ត្រង់ចំណុចនេះ រដ្ឋមន្រ្តីការពារជាតិចិន បានបញ្ជាក់ថា យោធាចិនផ្តល់តម្លៃលើទំនាក់ទំនងជាមួយអាម៉េរិក ប៉ុន្តែលុះត្រាតែក្រុងវ៉ាស៊ីនតោនគោរពផលប្រយោជន៍ស្នូលរបស់ចិន។ សម្រាប់ផលប្រយោជន៍ស្នូលនេះ លោក វ៉ី គឺចង់សំដៅដល់បញ្ហាតៃវ៉ាន់។ នេះបើតាមការចុះផ្សាយរបស់ទូរទស្សន៍ CGTN៕	រដ្ឋមន្រ្តីការពារជាតិ និងជាទីប្រឹក្សារដ្ឋចិន លោក វ៉ី ហ្វឹងហឺ នៅថ្ងៃទី២២ ខែវិច្ឆិកា បានជួបជាមួយសមភាគីអាម៉េរិក លោក ឡយ អូស្ទីន នាទឹកដីសៀមរាប។ ក្នុងជំនួបទ្វេភាគីនេះ ប្រមុខការពារជាតិចិន បានព្រមានជាថ្មីទៅកាន់សមភាគីអាម៉េរិក មិនឱ្យឆ្លងបន្ទាត់ក្រហមលើកោះតៃវ៉ាន់។
មនុស្សជាង ៨៩.០០០ នាក់កំពុងព្យាបាលនៅមន្ទីរពេទ្យគិតត្រឹមថ្ងៃពុធដែលជាតួលេខខ្ពស់មិនធ្លាប់មាន និងកើតឡើងចំពេលមានការព្រួយបារម្ភថាថ្ងៃឈប់សម្រាកបុណ្យរំឭកគុណ Thanksgivingរបស់សហរដ្ឋអាមេរិកនៅថ្ងៃព្រហស្បតិ៍នឹងនាំឱ្យមានការឆ្លងកាន់តែច្រើនដោយសារប្រជាជនធ្វើដំណើរទៅជួបជុំជាមួយគ្រួសារនិងមិត្តភក្តិ។ មានមនុស្សប្រមាណ១លាននាក់បានឆ្លងកាត់ប៉ុស្តិ៍ត្រួតពិនិត្យនៅតាមព្រលានយន្តហោះទូទាំងសហរដ្ឋអាមេរិកក្នុងមួយថ្ងៃៗចាប់ពីថ្ងៃសុក្រសប្តាហ៍មុនដល់ថ្ងៃអង្គារសប្តាហ៍នេះដែលជាចំនួនធ្លាក់ចុះ៦០% បើប្រៀបធៀបនឹងរយៈពេលដូចគ្នាកាលពីឆ្នាំមុនប៉ុន្តែនៅតែជាចំនួនដ៏ច្រើនបំផុតចាប់តាំងពីវិបត្តិកូវីដ១៩បានកើតមាននៅអាមេរិកមក។ ការមិនអើពើរបស់អ្នកដំណើរចំពោះការព្រមានកំពុងបង្កឱ្យមានការព្រួយបារម្ភអំពីរលកនៃការឆ្លងវីរុសនិងការស្លាប់ដោយសារកូវីដ១៩ក្នុងពេលរដូវបុណ្យឈប់សម្រាកនៅខែធ្នូ។ កំណើនការឆ្លងខ្លាំងជាធម្មតាបណ្តាលឱ្យមានចំនួនអ្នកស្លាប់កើនឡើងនៅប៉ុន្មានសប្តាហ៍ក្រោយមក។ មន្ត្រីនៅក្នុងរដ្ឋជាច្រើនបានដាក់ការរឹតត្បិតដើម្បីបន្ថយការរីករាលដាលនៃវីរុសនេះ។ ទោះយ៉ាងណាតុលាការកំពូលសហរដ្ឋអាមេរិកបានចេញបទបញ្ជាបណ្តោះអាសន្នមួយដែលរារាំងរដ្ឋញូវយ៉កពីការរឹតបន្តឹងចំនួនមនុស្សជួបជុំគ្នានៅឯកន្លែងគោរពបូជានៅតាមតំបន់ដែលការឆ្លងច្រើន។ តុលាការបានចង្អុលបង្ហាញអំពីការកម្រិតមនុស្ស១០ឬ ២៥ នាក់នៅក្នុងកន្លែងគោរពបូជាហើយហាងនៅតំបន់តែមួយនេះនិងកន្លែងអាជីវកម្មសំខាន់ៗដទៃទៀតអាចដំណើរការបានដោយគ្មានកម្រិតចំនួនមនុស្ស។ នៅទូទាំងសហរដ្ឋអាមេរិកគិតត្រឹមថ្ងៃព្រហស្បតិ៍ជំងឺកូវីដ១៩បានឆ្លងដល់មនុស្សជាង ១២,៧លាននាក់និងបណ្តាលឱ្យមនុស្សស្លាប់ជាង២៦២.០០០នាក់។នេះបើយោងតាមសាកលវិទ្យាល័យJohns Hopkins៕ សូមចុចទៅប្រភពដើម VOA ត្រង់នេះ	កាលពីថ្ងៃពុធសហរដ្ឋអាមេរិកបានបានកត់ត្រាចំនួនខ្ពស់បំផុតនៃអ្នកស្លាប់ដោយសារជំងឺកូវីដ១៩ប្រចាំថ្ងៃតាំងពីខែខែឧសភាមក ហើយថែមទាំងបន្ថែមករណីឆ្លងជិត ២០០.០០០ ករណីទៀតទៅនឹងរលកនៃការឆ្លងថ្មី ដែលពេលនេះជាស្ថានភាពអាក្រក់បំផុតដែលប្រទេសនេះបានជួបប្រទះតាំងពីមានការរាតត្បាតនេះ។
តាមឯកសាររបស់ក្រុមជំនុំទំនៀមទម្លាប់ខ្មែរ ការពានា ដែលយកស្បៃ ក្រមា ឬកន្សែង មកគ្របដណ្ដប់លើស្មារបស់មនុស្សស្រីនេះ បានទទួលឥទ្ធិពលមកពីប្រទេសឥណ្ឌា។ ប្រពៃណីរបស់ខ្មែរ បានប្រើស្បៃ រុំព័ទ្ធតែជុំខ្លួន ហើយទម្លាក់ទៅក្រោយវែងអន្លាយជិតដល់កែងជើង។ ការពានារបស់ប្រជាពលរដ្ឋខ្មែរ បានវិវត្តន៍ពីស្បៃ មកជាក្រមា ឬកន្សែង រហូតមកដល់បច្ចុប្បន្ន។ សូមអញ្ជើញទស្សនាវីដេអូខ្លី ស្តីពីការពានាកន្សែង ស្បៃ និងក្រមា ដូចតទៅ៖	ភ្នំពេញ៖ ប្រជាពលរដ្ឋខ្មែរ ដែលគោរពសាសនាព្រះពុទ្ធ តែងតែនិយមពានាស្បៃ ក្រមា ឬកន្សែង ទៅវត្តអារាម ឬទៅចូលរួមក្នុងពិធីបុណ្យប្រពៃណី ដូចជាពិធីបុណ្យចូលឆ្នាំខ្មែរ ពិធីបុណ្យភ្ជុំបិណ្ឌ ពិធីបុណ្យកឋិន និងពិធីបុណ្យផ្សេងៗជាដើម។ ការពានានេះ ជាទំនៀមទម្លាប់ប្រពៃណីខ្មែរ តាំងពីមុនសម័យអង្គរមកម្ល៉េះ។
តាមរយៈក្លិបនេះ Land Rover កម្ពុជា ដែលជាផ្នែកមួយនៃក្រុមហ៊ុន RMA គ្រុបបានសម្រេចចាប់ដៃគូជាមួយសមាគមមូលនិធិអភិរក្សដំរីខ្មែរ អៃរាវត្តា ដើម្បីឆ្ពោះទៅរកចក្ខុវិស័យរយៈពេលវែង នៃការប្រកាន់យក និងទទួលស្គាល់វប្បធម៌ និងប្រពៃណីរបស់កម្ពុជា។ លើសពីនេះ តាមរយៈ Land Rover កម្ពុជា និងមូលនិធិសមាជិកក្លិប Land Rover ក្លិប Land Rover កម្ពុជា គាំទ្រចក្ខុវិស័យរបស អៃរាវត្តា គឺជួយសង្គ្រោះ និងការពារសត្វដំរីក្នុងស្រុក ក្នុងខេត្តរតនគីរីដែលនៅសេសសល់ ជួយបង្កើនបរិមាណដំរី ផ្តល់ជម្រកធម្មជាតិក្នុងការរស់នៅដ៏ប្រសើរដល់សត្វដំរីដែលរងគ្រោះ និងជួយការពារវប្បធម៌ខ្មែរ និងបរិស្ថាន។ ចក្ខុវិស័យស្នូល របស់ក្លិប Land Rover កម្ពុជា ផ្តើមចេញពីបំណងប្រាថ្នារបស់ម្ចាស់ Land Rover និងសេចក្តីស្រឡាញ់ពេញចិត្តស្លាកសញ្ញា និងតាមរយៈស្មារតីនៃ «ភាពល្អលើសពីការរំពឹងទុក» ក្លឹបមានគោលដៅបង្កើត បទពិសោធន៍ដែលបំភ្លេចមិនបាន និងស្ទីលនៃការរស់នៅល្អឯក ដែលបង្កើតភាពស្ញប់ស្ញែង លើសពីការរំពឹងទុក។ សមាជិកក្លិប បានរួមគ្នាជំរុញឲ្យមានសេចក្តីស្រឡាញ់ក្នុងចិត្ត ចំណាប់អារម្មណ៍ និងភាពសមស្របចំពោះស្លាកសញ្ញា។ វត្ថុបំណងស្នូលនៃក្លិប Land Rover កម្ពុជា ក្លាយជាក្លិបរថយន្តលំដាប់ខ្ពស់ដែលជាទីពេញចិត្តបំផុត នៅក្នុងប្រទេសកម្ពុជា និង អាស៊ីអាគ្នេយ៍។ ផ្តល់បទពិសោធន៍ នៃស្ទីលនៃការរស់ល្អឯក «ភាពល្អលើសពីការរំពឹងទុក»។ ផ្តល់ភាពល្អប្រណិត ជាដៃគូដែលមានតម្លៃបន្ថែម និងសកម្មភាពដែលមានកម្លាំងរួមគ្នាក្នុងដៃគូ។ ផ្តល់សកម្មភាពដំណើរកម្សាន្តផ្សងព្រេង និងបទសោធន៍។ ផ្សព្វផ្សាយឲ្យមានការបើកបរប្រកបដោយសុវត្ថិភាព នៅលើផ្លូវក្នុងប្រទេសកម្ពុជា។ ការអញ្ជើញចុះឈ្មោះជាសមាជិកក្លិប ពេលវេលាមកដល់ហើយ ចំពោះការចុះឈ្មោះជាសមាជិកក្លិប យើងខ្ញុំមានសេចក្តីរីករាយស្វាគមន៍លោកអ្នក ចំពោះការចុះឈ្មោះសូមទំនាក់ទំនង: 1: លោក Immy Panjwani អគ្គនាយកក្លិប: 086 548 883 ។ 2: លោកឧញ្ញា Dararath Ted So អគ្គនាយករងក្លិប: 078 966 680 ។ ក្រុមហ៊ុន អរ អឹម អេ ខេបូឌា - Jaguar Land Rover ។ អាសយដ្ឋាន លេខ២៦៤A ផ្លូវសហព័ន្ធរុស្សី ភ្នំពេញ កម្ពុជា ថ្ងៃធ្វើការ៖ ថ្ងៃចន្ទ័ ដល់ថ្ងៃសៅរ៍ ព្រឹក៖ 08:00 AM 12:00 PM រសៀល៖ 02:00 PM 05:30 PM Cellcard : 085 999 111 Smart : 070 999 111 សម្រាប់ជាភាសាអង់គ្លេស (English)៖ https://goo.gl/Qn8ksU ។ សូមអញ្ជើញមកកាន់អគារតាំងលក់រថយន្ត Jaguar Land Rover ដើម្បីបើកបរសាកល្បង និងជាវរថយន្តដ៏ប្រណិតមួយណា ដែលលោកអ្នកពេញចិត្តឥលូវនេះ។ ព័ត៌មានលម្អិតពីរថយន្តប្រណិត Jaguar និង Land Rover មាននៅមហាវិថីសហព័ន្ធរុស្សី សង្កាត់ទឹកថ្លា ខណ្ឌសែនសុខ រាជធានីភ្នំពេញ។ សូមទំនាក់ទំនង៖ 023 888-811 / 070 999-111 ។ គេហទំព័រ ផ្លូវការ៖ www.landrovercambodia.com។ ទំព័រ Facebook ផ្លូវការ៖ Land Rover Cambodia។ ទំព័រ Instagram ផ្លូវការ៖ @LandRoverCambo ៕ (អត្ថបទពាណិជ្ជកម្ម)	ក្លិប Land Rover កម្ពុជា បានចាប់ផ្តើមដំណើរការជាផ្លូវការ នៅថ្ងៃទី២ និងទី៣ ខែឆ្នូ ឆ្នាំ២០១៨នេះ ក្នុងខេត្តរតនគីរី ដោយចាប់ដៃគូ ជាមួយសមាគមមូលនិធិអភិរក្សដំរីខ្មែរ អៃរាវត្តា (the AIRAVATA Elephant Foundation។ សមាជិកដែល «បង្កើត» ក្លិប 12នាក់ និងសមាជិក «កិត្តិយស»ចំនួន 2នាក់ ដែលបានចូលរួមក្នុងព្រឹត្តការណ៍នេះ រួមមានការបើកបរលើផ្លូវជង្ហុក និងសកម្មភាពជាច្រើនទៀត ជាមួយមូលនិធិអេលេហ្វេន។
ឧត្តមសេនីយ៍ Ershad បានធ្វើជាមេបញ្ជាការយោធាបង់ក្លាដែស ចន្លោះពីឆ្នាំ១៩៧៨ ដល់ឆ្នាំ១៩៨៦។ នៅថ្ងៃទី២៤ ខែមេសា ឆ្នាំ១៩៨២ លោកបានដឹកនាំរដ្ឋប្រហារទម្លាក់លោក Abdus Sattar ហើយនៅឆ្នាំ១៩៨៣ លោក Ershad ប្រកាសខ្លួនឯងជាប្រធានាធិបតី ដោយកាន់តំណែងរហូតដល់ចុងឆ្នាំ១៩៩០។ លោក Ershad ត្រូវបង្ខំឲ្យចុះចេញពីតំណែង និងត្រូវបានចាប់ដាក់ពន្ធនាគារពីបទអំពើពុករលួយ។ ទោះបីជាជាប់ពន្ធនគារគណបក្សលោកនៅតែប្រកួតប្រជែងការបោះឆ្នោត និងឈ្នះកៅអីសភាមួយចំនួនផងដែរនៅឆ្នាំ១៩៩១ និងឆ្នាំ១៩៩៦។ លោកត្រូវបានដោះលែងនៅថ្ងៃទី៩ ខែមករា ឆ្នាំ១៩៩៧ ក្រោយជាប់ពន្ធនាគារ៦ឆ្នាំ។ បន្ទាប់មក គណបក្ស Jatiya Party របស់លោកបានប្រកួតប្រជែងការបោះឆ្នោតជាបន្តបន្ទាប់ ប៉ុន្តែមិនបានសំឡេងគ្រប់គ្រាន់ដឹកនាំរដ្ឋាភិបាលនោះឡើយ។ បច្ចុប្បន្ន គណបក្សដែលលោកបានបង្កើតផ្ទាល់កាលពីឆ្នាំ១៩៨៥នោះ ក្លាយជាគណបក្សប្រឆាំងដ៏ធំនៅបង់ក្លាដែស៕	លោក Hussain Muhammad Ershad អតីតប្រធានាធិបតី និងជាមេបញ្ជាការយោធាផ្តាច់ការបង់ក្លាដែស បានទទួលមរណភាពនៅថ្ងៃអាទិត្យនេះ ក្នុងអាយុ៨៩ឆ្នាំ ពោលគឺរយៈពេល១សប្តាហ៍ក្រោយត្រូវបានបញ្ជូនទៅព្យាបាលនៅមន្ទីរមួយនៅក្រុងដាក្កា។
ក្រោយពីអ្នកស្រី ទេព វន្នី សកម្មជនដីធ្លីដ៏ល្បីមួយរូប នៅតំបន់បឹងកក់ បានអនុវត្តទោសអស់រយៈពេល២ឆ្នាំ ដោយគិតត្រឹមថ្ងៃទី១៥ ខែសីហា ឆ្នាំ២០១៨នេះ បណ្ដាលអង្គការសង្គមស៊ីវិលជាតិ និងអន្តរជាតិជាច្រើន ដែលធ្វើការពាក់ព័ន្ធនឹងសិទ្ធិមនុស្ស និងដីធ្លី ក៏បានអំពាវនាវឲ្យអាជ្ញាធរកម្ពុជា ដោះលែងអ្នកស្រី។ ការអំពាវនាវបែបនេះ ក៏ដោយសារតែក្រុមអង្គការសង្គមស៊ីវិលទាំងនោះ យល់ឃើញថា បទចោទដែលសាលាដំបូងរាជធានីភ្នំពេញ បានចោទលើអ្នកស្រី ទេព វន្នី មានលក្ខណៈនយោបាយ និងពុំមានភស្តុតាងជាក់លាក់ណាមួយ ដែលត្រូវចោទប្រកាន់ទៅសកម្មជនដីធ្លីរូបនេះឡើយ។ សេចក្ដីថ្លែងការណ៍រួមនោះ បានបញ្ជាក់យ៉ាងដូច្នេះថា៖ «យើងខ្ញុំ សូមអំពាវនាវឲ្យអាជ្ញាធរកម្ពុជា លុបចោលនូវការផ្តន្ទាទោសលើអ្នកស្រី ទេព វន្នី ដើម្បីដោះលែងអ្នកស្រីពីពន្ធនាគារ និងបញ្ឈប់រាល់ការយាយី ដែលមានដូចជា ការចាប់ខ្លួន ការចោទប្រកាន់ និងការឃុំខ្លួន មកលើអ្នកស្រី ទេព វន្នី និងសមាជិកនៃសហគមន៍បឹងកក់ដទៃទៀត»។ ឆ្លើយតបនឹងការអំពាវនាវរបស់ក្រុមអង្គការសង្គមស៊ីវិលខាងលើ លោក សុខ ឥសាន អ្នកនាំពាក្យគណបក្សប្រជាជនកម្ពុជា បានប្រាប់សារព័ត៌មានថ្មីៗតាមទូរសព្ទថា អាជ្ញាធរមិនមានសិទ្ធិលើកលែងទោសឲ្យនរណាម្នាក់បានឡើយ ព្រោះករណីនេះ បានសម្រេចដោយតុលាការ។ លោក សង្កត់ធ្ងន់បែបនេះថា៖«គាត់បានអនុវត្តទោសជិតចប់ហើយ អ៊ីចឹងមិនយូរទេគាត់នឹងត្រូវបានដោះលែង។ មិនចាំបាច់មានការអំពាវនាវអ្វីឡើយ ព្រោះតុលាការសម្រេចយ៉ាងណា គឺយ៉ាងនោះហើយ»។ អ្នកស្រី ទេព វន្នី ត្រូវបានតុលាការឃាត់ខ្លួននៅថ្ងៃទី១៥ ខែសីហា ឆ្នាំ២០១៦ ខណៈអ្នកស្រី កំពុងតវ៉ាឲ្យមានការដោះលែងមន្ត្រីការពារសិទ្ធិមនុស្ស៥នាក់ នៃអង្គការអាដហុក ឲ្យមានសេរីភាពឡើងវិញ។ អ្នកស្រីត្រូវបានផ្ដន្ទាទោសរយៈពេលមួយសប្ដាហ៍ពីបទ «ប្រមាថអ្នករាជការសាធារណៈ» ដែលសាលាដំបូងរាជធានីភ្នំពេញតម្រូវឲ្យជាប់ពន្ធនាគាររយៈពេលមួយសប្ដាហ៍។ តែក្រោយការឃុំខ្លួនមួយសប្ដាហ៍រួចមក អ្នកស្រី មិនត្រូវបានតុលាការដោះលែងឲ្យមានសេរីភាពវិញឡើយ ពោលគឺតុលាការ បានសើរើរឿងក្ដីមួយផ្សេងទៀតរបស់អ្នកស្រីកាលពីឆ្នាំ២០១៣ ត្រឡប់មកវិញ។ សុំណុំរឿងចាស់នេះ ធ្វើឲ្យតុលាការ ចោទអ្នកស្រីពីបទ «ហិង្សាដោយចេតនាមានស្ថានទម្ងន់ទោស» ទៅលើសន្តិសុខសណ្ដាប់ធ្លាប់សាលាខណ្ឌដូចពេញ ដែលបានប្រព្រឹត្តនៅថ្ងៃទី២៣ ខេកុម្ភៈ ឆ្នាំ២០១៧ នៅក្បែរផ្ទះសម្តេចនាយករដ្ឋមន្ត្រី ហ៊ុន សែន។ ករណីនេះ តុលាការបាន តម្រូវឲ្យអ្នកស្រី ទេព វន្នី ពន្ធនាគាររយៈពេល ២ឆ្នាំកន្លះ និងត្រូវពិន័យជាប្រាក់ចូលរដ្ឋចំនួន៥លានរៀល និងសងជំងឺចិត្តទៅសន្តិសុខ ដែលជាដើមបណ្ដឹងទាំង២នាក់ ចំនួន៩លានរៀល៕	ភ្នំពេញ៖ អង្គការជាតិ និងអន្តរជាតិប្រមាណ៧០ បានអំពាវនាវឲ្យតុលាការលើកលែងបទចោទ និងដោះលែងអ្នកស្រី ទេព វន្នី សកម្មជនការពារដីធ្លីបឹងកក់។ នេះបើតាមសេចក្ដីថ្លែងការណ៍រួម របស់អង្គការទាំងនោះ ដែលចេញផ្សាយនៅថ្ងៃទី ១៥ ខែសីហា ឆ្នាំ២០១៨។
ខណៈថៃជាប្រទេសឈរនៅលំដាប់ទីមួយនៃគោលដៅទេសចរណ៍ ឥណ្ឌូណេស៊ី ជប៉ុន ម៉ាឡេស៊ី និងហ្វីលីពីន ឈរនៅលេខរៀងបន្ទាប់គ្នា។ នាយកជាន់ខ្ពស់ Agoda ប្រចាំថៃ លោក Pierre Honne បាននិយាយថា ភ្ញៀវទេសចរអឺរ៉ុបស្វែងរកលើកម្មវិធី Agoda សម្រាប់សណ្ឋាគារនៅភូកេត ច្រើនជាងគេ បន្ទាប់មកគឺទីក្រុងបាងកក និង Krabi ។ លោកបានបន្តថា ខេត្តក្រុងទាំងបីលេចធ្លោសម្រាប់ការលំហែ ដំណើរផ្សងព្រេង និងតំបន់ទេស ចរណ៍វប្បធម៌ដែលទាក់ទាញភ្ញៀវទេសចរអន្តរជាតិជាពិសេសក្នុងអំឡុងពេលថ្ងៃឈប់សម្រាករដូវក្តៅដ៏វែង។ ស្ថិតិរបស់ Agoda ក៏បានបង្ហាញផងដែរថាចំនួនជនជាតិអឺរ៉ុបដែលស្វែងរកសណ្ឋាគារនៅ អាស៊ីដែលសមតម្លៃនៅលើគេហទំព័ររបស់ខ្លួនបានកើនឡើង៥២ភាគរយ ធៀបនឹងឆ្នាំមុន ផងដែរ។ ពួកគេភាគច្រើនមកពីចក្រភពអង់គ្លេស បារាំង អាល្លឺម៉ង់ អេស្ប៉ាញ និងហូឡង់។ ទន្ទឹមនេះ លោក Honne សម្គាល់ផងដែរថា បណ្តាប្រទេសនៅអាស៊ីគឺស្ថិតក្នុងចំណោមគោល ដៅវិស្សមកាលដ៏ពេញនិយមបំផុតសម្រាប់អ្នកធ្វើដំណើរនៅអឺរ៉ុបដោយសារភាពសម្បូរបែបនៃភាពទាក់ទាញរបស់ពួកគេ រួមទាំងទីតាំងប្រវត្តិសាស្ត្រដូចជានៅទីក្រុងបាងកក និងឆ្នេរដែល សក្តិសមសម្រាប់ដើរលេងកម្សាន្តនៅកោះបាលីជាដើម៕	ការស្ទង់មតិរបស់ទីភ្នាក់ងារទេសចរណ៍ និងវេទិកាកក់ការធ្វើដំណើរតាមអ៊ីនធឺណិតអន្តរជាតិ Agoda បង្ហាញថា ថៃជាគោលដៅកំពូលនៅអាស៊ីក្នុងចំណោមអ្នកទេសចរមកពីបណ្ដា ប្រទេសអឺរ៉ុប។ នេះបើយោងតាមការចេញផ្សាយរបស់កាសែត Bangkok Post នាថ្ងៃទី២៤ ខែឧសភា។
១. ប្រើប្រាស់ផលិតផលផ្ដល់សំណើមដល់ស្បែក ការផ្ដល់សំណើមដល់ស្បែក-ក គឺចាំបាច់ណាស់ដើម្បីបំបាត់និងទប់ស្កាត់ស្នាមជ្រួញ។ អ្នកអាចប្រើប្រាស់ប្រេងអូលីវ ប្រេងដូង ឬប្រេងគ្រាប់អាល់ម៉ុនដើម្បីលាបម៉ាស្សាលើស្បែក-កក្រោយពេលងូតទឹករួច។ អ្នកក៏គួរការពារស្បែកកមិនឱ្យត្រូវកម្ដៅថ្ងៃច្រើនពេកផងដែរដើម្បីដោះស្រាយក៏ដូចជាទប់ស្កាត់បញ្ហាស្នាមជ្រីវជ្រួញ។ មុននឹងចេញក្រៅគួរប្រើប្រាស់ឡេលាបការពារកម្ដៅថ្ងៃលើក ព្រមទាំងផ្នែកផ្សេងទៀតនៃរាងកាយផង។ ២. ប្រើប្រាស់ចេកទុំនិងយ៉ាអួរ អ្វីដែលអ្នកត្រូវធ្វើ គឺគ្រាន់តែលាយចេកទុំដែលកិនម៉ដ្ឋជាមួយយ៉ាអួរសុទ្ធឱ្យក្លាយជាល្បាយខាប់ៗ។ លាបល្បាយលើស្បែកកនិងទុកចោលសម្រាប់រយៈពេល ១៥ នាទី សឹមលាងសម្អាតចេញជាមួយទឹកក្ដៅឧណ្ហៗ។ ៣. ប្រើប្រាស់ផ្នែកពណ៌នៃស៊ុត វីតាមីននិងប្រូតេអ៊ីនដែលមានក្នងស៊ុតអាចជួយទប់ស្កាត់ដោះស្រាយបញ្ហាជ្រីវជ្រួញលើស្បែក។ អ្វីដែលអ្នកត្រូវធ្វើ គឺគ្រាន់តែកូរវឹកផ្នែកពណ៌សនៃស៊ុតរួចលាបម៉ាស្សាលើស្បែក-កកន្លែងដែលជ្រីវជ្រួញ។ រងចាំរហូតដល់ស្ងួតសឹមលាងសម្អាតចេញជាមួយទឹកក្ដៅឧណ្ហៗ។ ៤. ទទួលទានអាហារដែលមានផ្ទុកសម្បូរទៅដោយវីតាមីន C វីតាមីន C គឺមិនត្រឹមតែល្អសម្រាប់ពង្រឹងប្រព័ន្ធភាពស៊ាំរាងកាយប៉ុណ្ណោះទេ ប៉ុន្តែក៏ជួយទប់ស្កាត់បញ្ហាឡើងស្នាមជ្រីវជ្រួញលើស្បេកផងដែរ។ នេះក៏ព្រោះតែរាងកាយត្រូវការវីតាមីន C ដើម្បីផលិតកូឡាជែន។ ៥. រួមបញ្ចូលត្រីសម្បូរខ្លាញ់ក្នុងរបបអាហារ ត្រីសម្បូរខ្លាញ់ជាប្រភពដ៏ល្អបំផុតមួយនៃអាស៊ីតអាមីណូដែលចាំបាច់សម្រាប់ស្បែកដើម្បីស្ដារភាពតឹងណែនរលោងស្អាតឡើងវិញ។ ម្យ៉ាងវិញទៀតត្រីសម្បូរខ្លាញ់ក៏មានផ្ទុកសម្បូរទៅដោយអាស៊ីតខ្លាញ់អូមេហ្គា ៣ ដែលជួយឱ្យស្បែកក្មេងជាងវ័យផងដែរ៕ ត្រួតពិនិត្យដោយ www.health.com.kh	បញ្ហាឡើងស្នាមជ្រួញលើកមិនពិបាកនឹងដោះស្រាយឡើយ! គួរធ្វើបែបណាទៅ? កុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗបំបាត់និងទប់ស្កាត់បញ្ហាជ្រួញក ៖
ហ្វេនៗ គ្រាន់តែគោរពតាមលក្ខខណ្ឌនៃការលេងហ្គេមដូចខាងក្រោម៖ ទី១. គ្រាន់តែចុច Like Page OPPO និង Like Post មួយនេះ។ ទី២. ចូលរួម Comment តម្លៃដែលអ្នកគិតថាត្រឹមត្រូវ ដោយជ្រើសរើសតម្លៃណាមួយដូចដែលបានកំណត់លើ Poster ខាងក្រោម។ ទី៣. Share Poster ខាងក្រោមនេះដោយដាក់ជា Public ហើយ Mention មនុស្សដែលអ្នកចង់ទិញ OPPO A9 2020 ជូនចំនួន3នាក់។ លក្ខខណ្ឌនៃការជ្រើសរើសអ្នកឈ្នះរួមមាន៖ -ត្រូវជ្រើសរើសយកតែអ្នកដែលបាន Comment នូវតម្លៃត្រឹមត្រូវតែប៉ុណ្ណោះ -ជាអ្នកដែលទទួលបានការ Like & Comment ពីការ Share Post មួយនេះច្រើនជាងគេ! កម្មវិធីនេះ នឹងត្រូវចាប់ផ្តើមពីថ្ងៃទី១០ រហូតដល់ថ្ងៃទី11 ខែកញ្ញា ឆ្នាំ2019 ហើយនឹងប្រកាសលទ្ធផលនៅ ថ្ងៃទី17 ខែកញ្ញា ឆ្នាំ2019 នៅលើ Facebook Page ផ្លូវការរបស់ក្រុមហ៊ុន OPPO ប្រចាំនៅប្រទេសកម្ពុជា។ សម្រាប់ព័ត៌មានលម្អិតសូមចូលទៅកាន់Link https://bit.ly/2krXo2m សូមរំលឹកថា OPPO A9 2020 មានលក្ខណៈសម្បតិ្តពិសេសៗ ដែលមិនគួរឲ្យជឿ ហើយវានឹងត្រូវបង្ហាញខ្លួនជាផ្លូវការនាពេលខាងមុខនេះហើយ នៅលើទីផ្សារទីផ្សារទូរស័ព្ទកម្ពុជា និង បណ្តាប្រទេសដទៃទៀត បើចង់ជ្រាបច្បាស់ពីមុខមាត់ពិតរបស់វា សូមទស្សានាវីដេអូដូចខាងក្រោមនេះ ពិតជាឡូយបស់គេមែន! OPPO A9 2020 រូបរាងស្អាត ពណ៌ Classic! មានកាមេរ៉ាក្រោយ៤គ្រាប់ ថតរូបទូលាយ ទំហំ48MP, កាមេរ៉ាមុខមួយគ្រាប់ទៀតដែលមានទំហំ 16MP AI beauty, ថាមពលថ្ម 5000mAh, RAM 8GB និង ROM 128GB ភ្ជាប់បន្ទះឈីប Snapdragon 665 ។ មានលក្ខណៈពិសេសកប់បែបនេះហើយ តើលោកអ្នកគិតថា ក្រុមហ៊ុន OPPO នឹងត្រូវដាក់តម្លៃ ស្មាតហ្វូន ត្រកូលA ម៉ូឌែល A9 2020 នេះ ក្នុងតម្លៃប៉ុន្មានទៅហ្ន៎។ ជាពិសេសស្តាប់ Idol កែវ សុខផេងនិយាយបន្តិចមើល៍! https://bit.ly/2mapL5H ៕ (អត្ថបទពាណិជ្ជកម្ម)	ថ្មីទៀតហើយ! ហ្វេនសំណព្វចិត្តទាំងអស់គ្នា! តោះចូលរួមទស្សន៍ទាយ ដើម្បីមានឱកាសឈ្នះរង្វាន់ទូរស័ព្ទស៊េរីថ្មី OPPO A9 2020 ចំនួនមួយរង្វាន់ និងរង្វាន់លើកទឹកចិត្តជាច្រើនទៀតពីក្រុមហ៊ុន OPPO។
Huawei ទទួលបានការកក់ច្រើនលើសពីការរំពឹងទុក សម្រាប់ស្មាតហ្វូនស៊េរីថ្មី៣ម៉ូដែល Huawei Nova 3e (P20 lite), Huawei Y9 2018, និង Huawei Y7 Pro 2018 ហើយមកដល់ភ្លាម គឺថាអស់ភ្លែតតែម្តង។ សម្រាប់អតិថិជនដែលខកខាន អាចកក់បន្ថែមសម្រាប់ស្តុកទី២ឥឡូវនេះ Huawei nova 3e (P20 lite) តម្លៃ ៣២៩ដុល្លារ ថែមកាសធំ ក្រវិលទម្រទូរសព្ទ ដងSelfie Stick ស៊ីម ស្មាត និងកញ្ចប់ធំម្ម៉ង ១២ សប្តាហ៍, Huawei Y9 2018 តម្លៃ ២៤៩ ដុល្លារ ថែមកាសធំ ក្រវិលទម្រទូរស័ព្ទ, ដបទឹក ស៊ីមស្មាត និងកញ្ចប់ធំហ្មង ១២ សប្តាហ៍ និង Huawei Y7 Pro តម្លៃ ១៨៩ ដុល្លារ ថែម Bluetooth Speaker ស៊ីមស្មាត និងកញ្ចប់ធំហ្មង ៨ សប្តាហ៍ ។ លោក Jeff Yang នាយកចែកចាយស្មាតហ្វូនប្រចាំប្រទេសកម្ពុជា បានបញ្ជាក់ នៅក្នុងកម្មវិធី ដាក់លក់ស្មាតហ្វូនស៊េរីថ្មីទាំងបីម៉ូដែលប្រចាំឆ្នាំ ២០១៨។ អតិថិជន អាចកម្ម៉ង់ទុកមុន Huawei nova 3e (P20 lite) (៣២៩ដុល្លារ), Huawei Y9 2018 (២៤៩ ដុល្លារ)និង Huawei Y7 Pro 2018 (១៨៩ដុល្លារ) ដោយគ្រាន់តែ អញ្ជើញទៅកាន់ហាងលក់ទូរសព្ទនានា ជាពិសេសហាងដែលមានបុគ្គលិកលក់រឺ ស្លាកយីហោ Huawei ទូទាំងប្រទេស ដែលនៅជិតលោកអ្នកជាងគេ។ Huawei nova 3e រឺ P20 lite ជាកំពូលស្មាតហ្វូនស៊េរីថ្មីឆ្នាំ ២០១៨ មានរូបរាងស្រស់ស្អាត ទាន់សម័យ ខ្យូតកប់។ ផ្នែកខាងក្រោយ ស្រោបដោយកញ្ចក់ចែងចាងឆើតឆាយថ្មី ២.៥D គែមកោងស្រោបដោយលោហធាតុ ជាមួយនឹងបន្ទះឈីប Kirin ៦៥៩ ប្រើប្រព័ន្ធប្រតិបត្តិការ Android 8 ជាមួយនឹង EMUI ៨ មានរ៉េមទំហំ ៤GB និងម៉េមូរីក្នុងម៉ាស៊ីនទំហំ ៦៤GB, មានអេក្រង់ទំហំ ៥.៨៤ អ៊ីញ កម្រិតភាពច្បាស់ ២២៨០×១០៨០ ភិចសែល FHD+ បំពាក់ កាមេរ៉ាភ្លោះក្រោយ ទំហំ ១៦MP+២MP ទ្រទ្រង់នូវមុខងារ Bokeh (ព្រាលផ្ទៃខាងក្រោយ) និង កាមេរ៉ាមុខទំហំ ១៦ MP និង Aperture F២.០ មានមុខងារ Face Unlock, Game Mode, Voice Assistant ប្រើប្រាស់ថាមពលថ្មទំហំ ៣០០០mAh ភ្ជាប់ជាមួយនឹងបច្ចេកវិទ្យា fast charging។ ចំណែកឯស្មាតហ្វូន Huawei Y9 2018 វិញ គឺជាកំពូលស្មាតហ្វូនដែលផលិតតាមស្ដង់ដារ និងស្របតាមតម្រូវការអ្នកប្រើប្រាស់ ជាពិសេសគុណភាពនៃការផលិត តួរខ្លួនស្រោបដោយលោហៈ អេក្រង់លាតដែលមានទំហំ ៥.៩៣ កម្រិត Aspect Ratio ១៨:៩ និងកម្រិតបង្ហាញ Full HD+ FullView Display បំពាក់កាមេរ៉ាភ្លោះ ខាងមុខទំហំ ១៦MP+២MP និងខាងក្រោយទំហំ ១៣MP+២MP មានកម្លាំងថ្មធំ ៤០០០mAh ប្រើបន្ទះឈីប Kirin ៦៥៩ ប្រព័ន្ធAndroid 8.0 (Oreo)ចេញពីប្រអប់ស្រាប់ ជាមួយនឹង RAM ៣GB និង ROM ៣២GB និងបន្ថែមមកនូវសេនស័រ ស្កេនម្រាមដៃលឿន ព្រមទាំងមុខងារដោះសោរ ដោយប្រើទម្រង់មុខ មានជើងទម្ររដាក់ស៊ីមបានពីរ និង Micro SD card ១ (២៥៦G) និង ច្ចេកវិទ្យា Screenshot ដោយប្រើម្រាមដៃបីអូសចុះក្រោម (Three Finger Screen Shoot)។ រីឯ Y7 Pro 2018 ក៏ឡូយដែរ វាមានរូបរាងស្រស់ស្អាត បំពាក់អេក្រង់លាតទំហំ ៥.៩៩ ដែលមាន កម្រិតបង្ហាញ HD+ FullView Display ប្រើន្ទះឈីប Snapdragon ៤៥០ មាន RAM ៣GB និង ROM ៣២GB ថ្មទំហំ 3,000mAh ដំណើរការដោយ Android Oreo មានកាមេរ៉ាភ្លោះ ខាងក្រោយទំហំ ១៣MP+២MP កាមេរ៉ាមុខទំហំ ៨MP ជាមួយនឹង Selfie Tonning Flash, AR lens រួមទាំងកម្មវិធី Multiple Photo Taking Mode, បំពាក់មុខងារដោះសោរ ដោយប្រើទម្រង់មុខ រហ័សទាន់ចិត្ត, មានជើងទម្ររដាក់ស៊ីមបានពីរ & Micro SD card ១ (២៥៦G) និង ច្ចេកវិទ្យា Screenshot ដោយប្រើម្រាមដៃបីអូសចុះក្រោម (Three Finger Screen Shoot)។ មានវត្តមានក្នុងកម្មវិធី ដាក់លក់ស្មាតហ្វូនស៊េរីថ្មីទាំងបីម៉ូដែលប្រចាំឆ្នាំ ២០១៨ លោក កែវ ចន្ទ័ពន្លឺរស្មី តារា សម្តែង & ជាពិធីករ និង តារាបង្ហាញម៉ូត ភីយ៉ា វ៉េកា បានបង្ហាញនូវបទពិសោធន៍ផ្ទាល់ស្របគ្នាថា៖ មិនគួរឲ្យស្មាតហ្វូន Huawei Nova 3e, Y9 2018 និង Y7 Pro 2018 លក់ដាច់ដល់ម្លឹង! តែវាជាការពិត អតិថិជនជាច្រើនបានមកជាវទូសព្ទដែលខ្លួនកក់ ក៏ដូចជាមានភ្ញៀវថ្មីមក កម្ម៉ង់បន្តជាបន្ទាប់។ ប្រញាប់រួសរាន់ឡើង កក់ទុកមុន ស្មាតហ្វូន Huawei nova 3e (៣២៩ដុល្លារ), Huawei Y9 2018 (២៤៩ដុល្លារ), Huawei Y7 Pro 2018 (១៨៩ដុល្លារ) ទាន់មានតម្លៃពិសេស និងកាដូថែមសន្ធឹកសន្ធាប់! សម្រាប់ព័ត៌មានបន្ថែម សូមចូលទៅកាន់៖ http://consumer.huawei.com សម្រាប់ព័ត៌មានថ្មីៗពី Huawei នៅកម្ពុជាសូមតាមដានជាមួយពួកយើងតាមរយៈ៖ Youtube link: www.youtube.com/c/HuaweiMobileKH Instagram link: www.instagram.com/huaweimobilekh (អត្ថបទពាណិជ្ជកម្ម)	ទីបំផុតស្មាតហ្វូនស៊េរីថ្មី ឆ្នាំ២០១៨ បីម៉ូដែល Huawei Y7 Pro 2018 (១៨៩ ដុល្លារ), Huawei Y9 2018 (២៤៩ ដុល្លារ) និង Huawei Nova 3e (៣២៩ដុល្លារ) របស់ក្រុមហ៊ុន Huawei បង្ហាញខ្លួន លើកដំបូង លើទីផ្សារកម្ពុជា និងទទួលបានការគាំទ្រខ្លាំងពីអតិថិជន រហូតអស់ពីស្តុក កាលពីចុងសប្តាហ៏មុន។
សម្តេច ហ៊ុន សែន បានលើកឡើងថា មានអ្នករត់ការចង់យកតំណែងអគ្គនយាកគយពីលោក គុណ ញឹម ប៉ុន្តែករណីនេះ មិនអាចទៅរួចនោះឡើយ ពីព្រោះសម្តេចមើលឃើញការអគារដ្ឋបាលគយថ្មីដែលមាន៣៥ជាន់ និងអគារផ្សេងៗទៀត ជាសក្ខីភាពដែលបង្ហាញឲ្យឃើញនូវចំណែកមួយនៃការធ្វើទំនើបកម្មវិស័យគយនៅកម្ពុជា។ «កុំអាលទារឲ្យគុណ ញឹម ចូលនិវត្តន៍ ខ្ញុំពន្យាឲ្យដល់២០២៥ អាហ្នឹងជាឆន្ទានុសិទ្ធិរបស់ខ្ញុំ។ ទុកឲ្យធ្វើទំនើបកម្មគយនេះ ឲ្យបានបន្តិចថែមទៀត ហើយ គុណ ញឹម ក៏មិនទាន់ចាស់ប៉ុន្មានដែរ។ ខ្ញុំដឹងមានអ្នកខ្លះប្រុងរត់ការដើម្បីសុំកន្លែងធ្វើគយ សុំទោស អាកន្លែងហ្នឹងអត់ទេ»។ នេះជាការអះអាងរបស់សម្តេចនាយករដ្ឋមន្ត្រី ហ៊ុន សែន។ សម្តេចបានបន្ថែមថា៖ «អ្នកចង់រត់ការធ្វើមេគយ មិនបាច់រត់ទេ រត់ជាមួយខ្ញុំទៅមិនរួចទេ! ខ្វះណាស់កន្លងមក មានរត់ចង់ដោះដូរជាមួយ ប៉ែន ស៊ីម៉ន ខ្ញុំមិនឲ្យដោះដូរ ទុកប៉ែន ស៊ីម៉នសិន ដល់ប៉ែន ស៊ីម៉ន ចូលនិវត្តន៍ដាក់ គុណ ញឹម ចូលតែម្តង»។ សម្តេចបានលើកឧទាហរណ៍ថា បើសម្តេចចេញពីតំណែងជានាយករដ្ឋមន្ត្រី លោក អូន ព័ន្ធមុនីរ័ត្ន នៅតែជាឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ដូច្នេះ ថ្នាក់ដឹកនាំរដ្ឋាភិបាល អាចបន្តចាត់ចែងលើករណីនេះ។ អគ្គនាយកដ្ឋានគយនិងរដ្ឋាករត្រូវបានបង្កើតឡើងក្នុងសម័យសង្គមរាស្ត្រនិយមដោយព្រះរាជក្រម កាលឆ្នាំ១៩៥១។ កិច្ចដំណើរការរបស់អគ្គនាយកដ្ឋានគយនិងរដ្ឋាករត្រូវបានបញ្ឈប់ពីឆ្នាំ១៩៧៥ ដល់ ឆ្នាំ១៩៧៩ ក្រោមរបបខ្មែរក្រហម។ អង្គភាពនេះចាប់ដំណើរការឡើងវិញនៅថ្ងៃទី១៣ ខែកក្កដា ឆ្នាំ១៩៧៩ ក្រោមឱវាទក្រសួងពាណិជ្ជកម្ម ហើយត្រូវបានផ្ទេរទៅនៅក្រោមឱវាទក្រសួងសេដ្ឋកិច្ចនិងហិរញ្ញវត្ថុ នា ឆ្នាំ១៩៨៨។ ទីចាត់ការគយ និងរដ្ឋាករត្រូវបានតម្លើងជាអគ្គនាយកដ្ឋានគយនិងរដ្ឋាករកម្ពុជា (អគរ) តាមរយៈអនុក្រឹត្យ កាលពីខែកញ្ញា ឆ្នាំ២០០៨។ អគរ គឺជារដ្ឋបាលសាធារណៈស្ថិតក្រោមឱវាទក្រសួងសេដ្ឋកិច្ចនិងហិរញ្ញវត្ថុ។ ចាប់តាំងពីឆ្នាំ១៩៥២ មក ឥស្សរជន១៥នាក់ហើយដែលបានគ្រប់គ្រងស្ថាប័ននេះ។ លោក អៀរ ស៊ីចូល បានកាន់តំណែងមុនគេក្នុងឆ្នាំ១៩៥២។ លោក ជុំ យ៉ែម បានកាន់តំណែង៤លើកផ្សេងគ្នា គឺក្នុងឆ្នាំ១៩៦២, ឆ្នាំ១៩៦៤, ឆ្នាំ១៩៦៨ និងឆ្នាំ១៩៧២។ លោក ស ហូរ កាន់តំណែងយូរជាងគេដោយមានរយៈពេល១៨ឆ្នាំ ចន្លោះពីឆ្នាំ១៩៧៩ ដល់ឆ្នាំ១៩៩៧។ រីឯលោក គុណ ញឹម ចូលកាន់តំណែងជាប្រតិភូរាជរដ្ឋាភិបាលទទួលបន្ទុកអគ្គនាយក នៃអគ្គនាយកគយនិងរដ្ឋករកម្ពុជា ចាប់តាំងពីខែកញ្ញា ឆ្នាំ២០១៤ រហូតដល់បច្ចុប្បន្ន ដោយបន្តពីលោក ប៉ែន ស៊ីម៉ន (១៩៩៨-២០១៤)៕	ដើម្បីធ្វើទំនើបកម្មស្ថាប័នគយ លោក គុណ ញឹម អាយុ៦០ឆ្នាំ ត្រូវពន្យារពេលការចូលនិវត្តន៍រហូតដល់ឆ្នាំ២០២៥។ នេះជាការអះអាងរបស់សម្តេចនាយករដ្ឋមន្ត្រី ហ៊ុន សែន នាពិធីសម្ពោធអគារដ្ឋាបាលគយ និងរដ្ឋាករកម្ពុជា នាព្រឹកថ្ងៃព្រហស្បតិ៍ ទី២៣ ខែធ្នូ។
យោងតាមរបាយការណ៍របស់ក្រសួងកសិកម្ម រុក្ខាប្រមាញ់ និងនេសាទ គិតត្រឹមថ្ងៃទី២៨ ខែវិច្ឆិកា ការដាំស្ដារស្រូវឡើងវិញសម្រេចបាន៩៩ភាគរយ ក្នុងនោះខេត្តចំនួន១៥ បានបញ្ចប់ការស្ដារឡើងវិញដោយជោគជ័យ ខណៈខេត្តសៀមរាប ជួបបញ្ហាខ្វះទឹកស្រោចស្រព។ ខេត្តទាំង១៥ នោះរួមមាន កំពត ក្រចេះ ត្បូងឃ្មុំ កំពង់ចាម បន្ទាយមានជ័យ បាត់ដំបង ពោធិ៍សាត់ កំពង់ឆ្នាំង កំពង់ធំ ព្រៃវែង ស្វាយរៀង តាកែវ កណ្ដាល ឧត្ដរមានជ័យ និងភ្នំពេញ។ លោក គង់ គា ប្រធាននាយកដ្ឋានដំណាំស្រូវ ប្រាប់សារព័ត៌មាន Thmey Thmey25 ខ្លីថា មកដល់ពេលនេះការដាំស្ដារស្រូវឡើងវិញ សម្រេចបានស្ទើតែ១០០ភាគរយហើយ ពោលគឺនៅសេសសល់បន្តិចបន្តួចប៉ុណ្ណោះ ដោយសារតំបន់ខ្លះទឹកពុំទាន់ស្រក។ លោក បន្តថា ជំនន់ទឹកភ្លៀងឆ្នាំនេះ បានធ្វើឱ្យការផលិតស្រូវរបស់កសិករ ថមថយបន្តិច តែទិន្នផល អាចនឹងកើនឡើង ដោយសារស្រូវលូតលាស់ល្អ។ លោក ប្រាប់ដូច្នេះថា៖«ឥឡូវ ដាំដុះជិតអស់ហើយ ព្រោះយើងបានចែកគ្រាប់ពូជស្ដារឡើងវិញ អ៊ីចឹង នៅសល់តិចតួចបំផុត។ ការដាំដុះឆ្នាំនេះ អាចថយចុះ ប៉ុន្តែ មិនច្រើនប៉ុន្មានទេ»។ យោងតាមរបាយការណ៍របស់ក្រសួងកសិកម្ម នៅខែតុលា ផ្ទៃដីរងប៉ះពាល់ដោយសារជំនន់ទឹកភ្លៀងនៅតាមបណ្ដាខេត្ត២២ មានចំនួន ២៨៨៤៥៧ហិកតា ក្នុងនោះ ខូចខាតចំនួន ១៥៣៤៣៨ហិកតា។ ដោយឡែក ការបង្កបង្កើនផលស្រូវវស្សាសម្រេចបាន ២៧៦៤០៤០ ហិកតា នៃផែនការ ២៦១៩៥០០ហិកតា៕	ភ្នំពេញ៖ ស្រូវជាង៦៣ពាន់ហិកតា ត្រូវបានដាំស្ដារឡើងវិញ ក្រោយជំនន់ទឹកភ្លៀងស្រក។ ពលរដ្ឋទទួលបានពូជស្រូវពីរដ្ឋាភិបាលមានចំនួន ៦៩៧៣៤គ្រួសារ និងដាំស្ដារបាន ៦៩១២០គ្រួសារ។
លក្ខខណ្ឌនៃការចូលរួម បេក្ខជនម្នាក់អាចដាក់ស្នាដៃប្រកួតប្រជែងបានតែមួយគត់ និងមិនមែនជាស្នាដៃ ដែលធ្លាប់ទទួលបានចំណាត់ថ្នាក់នៅពានរង្វាន់ណាមួយពីមុននោះទេ។ គណៈកម្មការរៀបចំចាប់ផ្តើមទទួលស្នាដៃប្រកួត ពីថ្ងៃនេះ ដល់ថ្ងៃទី៣១ ខែឧសភា។ ស្នាដៃរឿងខ្លី ត្រូវវាយជាអត្ថបទដោយប្រើយូនីកូដខ្មែរក្នុងកំព្យូទ័រទំហំអក្សរ១២ ពុម្ព Khmer OS Siemreap ខ្នាតក្រដាស A4 ប្រមាណពី១០ ដល់១៥ទំព័រ។ ចំណែកកំណាព្យ ប្រមាណពី៥ ដល់១០ទំព័រ។ ត្រូវគោរពអក្ខរាវិរុទ្ធតាមវចនានុក្រមខ្មែរ បោះពុម្ពផ្សាយដោយពុទ្ធសាសនបណ្ឌិត្យ គ្រាទី៥ជាចាំបាច់ (ផ្ដល់ពិន្ទុជាពិសេស)។ បេក្ខជន ត្រូវបញ្ជាក់អាសយដ្ឋាន លេខទូរសព្ទ និងអ៊ីមែលឱ្យបានច្បាស់លាស់ នៅលើអត្ថបទរបស់ខ្លួន ងាយស្រួលគណៈកម្មការរៀបចំ ទាក់ទងទៅ។ បេក្ខជនត្រូវយកស្នាដៃទៅដាក់ផ្ទាល់ ឬផ្ញើតាមអ៊ីមែល [email protected] ។ សម្រាប់ព័ត៌មានបន្ថែម សូមទាក់ទងទៅលេខ ០១២ ៤៨២ ២២៤ (សុជាតា) ៕	ភ្នំពេញ៖ ពុទ្ធសាសនបណ្ឌិត្យ បានប្រកាសរៀបចំការប្រកួតប្រជែងពានរង្វាន់អក្សរសិល្ប៍លើកទី២ ប្រចាំឆ្នាំ២០១៩ ផ្នែករឿងខ្លី និងកំណាព្យ ក្រោមប្រធានបទ«ពុទ្ធទស្សនៈក្នុងការអភិវឌ្ឍសង្គមខ្មែរ»។ គណៈកម្មការរៀបចំការប្រកួត នឹងជ្រើសរើសស្នាដៃផ្នែករឿងខ្លី ដែលល្អផ្តាច់ចំនួន៣ និងស្នាដៃផ្នែកកំណាព្យចំនួន៣ ឲ្យទទួលបានចំណាត់ថ្នាក់ពីលេខ១ ដល់លេខ៣។ បើតាមពុទ្ធសាសនបណ្ឌិត្យ ម្ចាស់ជ័យលាភី នឹងទទួលបានរង្វាន់លើកទឹកចិត្តជាថវិកា វិញ្ញាបនបត្រ និងការបោះពុម្ពស្នាដៃ។
សម្រាប់អ្នកទស្សនា និងចូលរួម Comments លើទំព័រហ្វេសប៊ុកផ្លូវការ OPPO នឹងមានឱកាសឈ្នះស្មាតហ្វូនស៊េរីថ្មីនេះ ចំនួន ៣គ្រឿង និងកាសកាលីបឥតខ្សែ Enco W31ចំនួន ១០រង្វាន់។ អាស្រ័យហេតុនេះ សូមកុំភ្លេច Like និង Follow ផេកហ្វេសប៊ុក OPPO ត្រង់នេះ https://www.facebook.com/OPPOCAMBODIA/?epa=SEARCH_BOX រួចដាក់ See First ដើម្បីទទួលបានសាររំលឹក ចូលរួមទស្សនាការទាំងអស់គ្នា។ ការវិលត្រឡប់មកវិញ ជាមួយនឹងរចនាបទថ្មី បច្ចេកវិទ្យាឈានមុខ និងកាមេរ៉ាថតរូបកម្រិតអាជីព របស់ស្មាតហ្វូនស៊េរីថ្មី OPPO Reno3 ពិតជាមិនធ្វើឲ្យអ្នកគាំទ្រខកបំណងឡើយ។ វាមាន កាមេរ៉ាមុខសម្រាប់ថតរូបវីដេអូស៊ែលហ្វីសាហាវ ទាំងថ្ងៃ ទាំងយប់ ទំហំធំមហិមា រហូតដល់ទៅ 44MP 44មេហ្គាភិស៊ែល ជាមួយនឹងមុខងារ Ultra Night Selfie។ ដូច្នេះអ្នកប្រើប្រាស់ នឹងរីករាយថតវីដេអូស៊ែលហ្វី នៅពេលយប់។ ងាកមកផ្នែកខាងក្រោយវិញ OPPO Reno3 បំពាក់កាមេរ៉ាក្រោយ 4គ្រាប់ ដែល កាមេរ៉ាទី1 មានទំហំ 13MP មានកម្រិត f/2.4 ជាប្រភេទ Telephoto Lens សម្រាប់ថតហ្សូម។ វាមានបំពាក់នូវបច្ចេកវិទ្យា 5x Hybrid Zoom និង 20x Digital Zoom សម្រាប់ការថតរូបបានកាន់តែឆ្ងាយ។ កាមេរ៉ាទី2 មានទំហំ 48MP ជាកាមេរ៉ាមេ បំពាក់នូវសិនស័រ Sony IMX586, ដែលមានសមត្ថភាពផ្តិតយករូបភាព បានយ៉ាងច្បាស់ស្អាតគ្រប់ប៉ុស្តិ៍ គ្រប់ពេលវេលា មិនថាព្រឹកថ្ងៃយប់។ ជាមួយនឹងបច្ចេកវិទ្យា គណនាប្លង់រូបភាព Ultra HDR និង Super-Resolution ធ្វើឲ្យវាមានសមត្ថភាព បង្កើតរូបភាពទំហំរហូតដល់ទៅ 108MP អាចថតរូបមនុស្ស ហើយពង្រីកមើលមុខ សក់ ភ្នែកច្បាស់ក្រឡែត មិនព្រួយបារម្ភខ្លាចបែករូប។ កាមេរ៉ាទី 3 មានទំហំ 8MP សម្រាប់ថតប្លង់ទូលាយរហូតដល់ទៅ 119ដឺក្រេ អាចថតរូបមនុស្សឃើញជើងស្រឡូន ខ្ពស់ស្អាត ថតរូបជួបជុំក្រុមគ្រួសារ មិនចាំបាច់ដើរថយក្រោយ ទេសភាពបានកាន់តែទូលាយស្អាតត្រជាក់ភ្នែក និង សម្រាប់ថតរូបជិតៗ បែបម៉ាក្រូ 3cm បានយ៉ាងល្អស្អាតកប់ចិត្តតែម្តង។ កាមេរ៉ាទី 4 មានទំហំ 2MP សម្រាប់ជំនួយដល់ការថតរូបស្ទីលបុរាណបែបសខ្មៅ។ ក្នុងមុខងារកាមេរ៉ា OPPO ក៏បន្ថែមនូវមុខងារពិសេសៗមួយចំនួន ដូចជា Ultra Dark Mode សម្រាប់ជំនួយដល់ការថតនៅកន្លែងងងឹតខ្លាំង ឱ្យកាន់តែច្បាស់ស្អាត, មុខងារ Video Bokeh សម្រាប់កាត់ព្រាលផ្ទៃខាងក្រោយ, ថតវីដេអូកម្រិត 4K និង Ultra Steady Video 2.0 សម្រាប់ជំនួយដល់ការទប់លំនឹងវីដេអូកាន់តែប្រសើរ។ មុខងារទាំងអស់នេះ សុទ្ធសឹងតែជាមុខងារ ដែលបំពាក់លើទូរស័ព្ទតម្លៃខ្ពស់។ ទាំងអស់នេះ ក៏ដោយសារតែឈីបវា មាន NPU ដែលភ្ជាប់បច្ចេកវិទ្យា AI ដ៏ឆ្លាតវៃ ជួយគណនា និងកាត់បន្ថយគ្រាប់ល្អិត បានកាន់តែរហ័ស និងមានប្រសិទ្ធភាពខ្ពស់។ ជារួម OPPO Reno3 គឺជាកំពូលស្មាតហ្វូនល្អឯក ព្រោះមិនត្រឹមតែជាស្តេចទូរស័ព្ទសម្រាប់ស៊ែលហ្វីស្អាតសាហាវប៉ុណ្ណោះទេ ថែមទាំងមានកាមេរ៉ាក្រោយ លំដាប់កម្រិតអាជីពថតច្បាស់គ្រប់ប៉ុស្តិ៍ និងបំពាក់នូវបច្ចេកវិទ្យាសម្បូរបែបថែមទៀត។ ប្រសិនបើចង់ដឹងច្បាស់សូមកុំភ្លេចតាមដានលើកញ្ចក់ទូរទស្សន៍រស្មីហង្សមាស និងហ្វេសប៊ុកផ្លូវការ OPPO នៅថ្ងៃស្អែកទី២៤មីនា ឆ្នាំ២០២០ វេលាម៉ោង ៧យប់ ទាំងអស់គ្នា ហើយអ្នកមានសំណាងឈ្នះរង្វាន់ធំ OPPO Reno3 អាចជារូបអ្នក៕ (អត្ថបទពាណិជ្ជកម្ម)	ថ្ងៃទី២៤ មីនា ២០២០ស្អែកនេះ ក្រុមហ៊ុនបច្ចេកវិទ្យាឈានមុខ OPPO នឹងដាក់សម្ពោធទូរស័ព្ទស៊េរីថ្មី លើអនឡាញសម័យឌីជីថលមុនដំបូងគេបង្អស់ ជាមួយនឹងព្រឹត្តិការណ៍ប្រគំតន្ត្រីរាត្រីលេចធ្លោ OPPO Reno3 Ultra Night។ កម្មវិធីនេះ ចាប់ផ្តើមនៅម៉ោង៧យប់ និងការផ្តល់រង្វាន់យ៉ាងច្រើនសន្ធឹកសន្ធាប់ ដល់អ្នកចូលរួមទស្សនា។
តាមពិតទៅទិវានេះមិនមែនជាទិវារបស់ខ្មែរនោះទេ តែដោយសារប្រជាជនខ្មែរក៏ដូចជាយុវវ័យមួយចំនួនយល់ឃើញថាទិវានេះមានអត្ថន័យល្អ ជួយបណ្តុះគំនិតកូនគ្រប់រូបអោយដឹងគុណនិងគោរពស្រលាញ់អ្នកម្តាយ ទើបទិវានេះចាប់ផ្តើមមានប្រជាប្រិយភាពពីមួយឆ្នាំទៅមួយឆ្នាំ។ ដោយឡែកថ្មីៗនេះ យើងសង្កេតឃើញថាមានការផ្ទុះឡើងនូវការ Share Video Clip អប់រំខ្លីមួយមានចំណងជើងថា កូនដុំថ្ម ដែលកំពុងទទួលបានការគាំទ្រយ៉ាងច្រើនកុះករ។ Video នោះជាខ្សែភាពយន្តខ្នាតខ្លីដ៏កំសត់ស្រក់ទឹកភ្នែកដែលនិយាយអំពីការលះបង់គ្រប់បែបយ៉ាងរបស់អ្នកម្ដាយ ដែលមានអតីតកាលជាកម្មករវាយថ្ម ដើម្បីយកកំរៃមកចិញ្ចឹមកូនប្រុសស្រី។ រឿងអប់រំខ្នាតខ្លីនេះ បានផលិតឡើងដោយក្រុមហ៊ុនលក់រថយន្តFord ប្រចាំប្រទេសកម្ពុជា ក្នុងគោលបំណងចូលរួមអបអរសាទរ និងរំលឹកដល់គុណម្ដាយក្នុងឳកាសទិវាបុណ្យម្ដាយខាងមុខនេះ។ ដូច្នេះ បើចង់ដឹងថាតើរឿងនេះមានអត្ថន័យអប់រំជ្រាលជ្រៅ និងចាក់ដោតអារម្មណ៍សឹងតែទប់ទឹកភ្នែកមិនបានដល់កម្រិតណា សូមទស្សនា Video ខាងក្រោមនេះទាំងអស់គ្នា។ (អត្ថបទពាណិជ្ជកម្ម)	ទិវាបុណ្យម្ដាយ គឺជាទិវាមួយដែលត្រូវបានប្រារព្ធឡើងក្នុងគោលបំណងដើម្បី រំលឹកនឹកគុណដល់មាតា ហើយទិវានេះមានទម្រង់ខុសៗគ្នាពីប្រទេសមួយទៅប្រទេសមួយ។ ក្នុងឆ្នាំនេះ នៅសហរដ្ឋអាមេរិចទិវាបុណ្យម្ដាយនឹងប្រារព្ធធ្វើឡើងនៅថ្ងៃអាទិត្យ ទី១៣ ខែឧសភា ឆ្នាំ២០១៨។
ជាមួយនឹងភាពជោគជ័យជាង ១៥ ឆ្នាំ លើវិស័យសំណង់ និងការអភិវឌ្ឍអចលនទ្រព្យ ខុនដូ ផ្សារពាណិជ្ជកម្ម និងផ្ទះអាជីវកម្ម ក្រុមហ៊ុន Meas Development Group (Cambodia) មានបំណងចូលរួមជួយទ្រទ្រង់ដល់កំណើនសេដ្ឋកិច្ចដ៏ឆាប់រហ័ស ដែលកំពុងកើតមានរួចជាស្រេច នៅតំបន់ឆ្នេរសមុទ្រភាគខាងត្បូង នៃប្រទេសកម្ពុជា និងខេត្តកំពត។ ក្នុងនោះរួមមានវិស័យដឹកជញ្ជូន កសិកម្ម ថាមពល ដែលកំពុងរីកចម្រើនយ៉ាងខ្លាំងក្លា និងជាមជ្ឈមណ្ឌលទេសចរណ៍ នៃឧបទ្វីបឥណ្ឌូចិនមួយផងនោះ។ បុរី ហ្គ្រីន ត្រូវបានរចនាឡើង សម្រាប់វិនិយោគិនឆ្លាតវៃ ដែលស្វែងរកនូវបទពិសោធន៍រស់នៅប្រកបដោយភាពស្រស់បំព្រង សុខដុម និងបែបធម្មជាតិនៃទីក្រុងកំពត រួមជាមួយទីតាំងដ៏មានសក្តានុពល ដែលអចលនទ្រព្យនៅក្នុងបុរី នឹងអាចជួយទ្រទ្រង់ដល់សកម្មភាពពាណិជ្ជកម្ម ពោលគឺអតិថិជន អាចបើកអាជីវកម្មនៅជាន់ទី១ នៃផ្ទះរបស់ពួកគាត់បាន ដែលជាកត្តាមួយ ផ្តល់នូវទំនុកចិត្តដ៏កក់ក្តៅ ក្នុងការទាញយកផលចំណេញត្រឡប់មកវិញបានយ៉ាងឆាប់រហ័ស សម្រាប់ការវិនិយោគរបស់ពួកគាត់។ ជាមួយភាពទំនើបឡូយឆាយបែបផ្តាច់មុខ និងឯកជន បុរី ហ្គ្រីន មានផ្តល់ជូននូវគេហដ្ឋានបែបប្រណីត ចំនួនប្រហាក់ប្រហែល ១៥០ខ្នង អមដោយហេដ្ឋារចនាសម្ព័ន្ធសហគមន៍លំដាប់ពិភពលោក។ ជាមួយការលក់សម្រេចបានជាង ៥០% ដែលមកទល់បច្ចុប្បន្ននេះ បុរី ហ្គ្រីន គ្រោងនឹងប្រគល់គេហដ្ឋាន ជូនដល់ម្ចាស់ភ្លាមៗនាខែមេសា ឆ្នាំ ២០២២ ខាងមុខនេះ ដោយក្នុងនោះ បុរីបានផ្តល់ជូននូវជម្រើសជាច្រើនដូចជា ផ្ទះអាជីវកម្មជម្រើស ២ជាន់ និង៣ជាន់ ផ្ទះល្វែងជាប់គ្នា និងផ្ទះវីឡាជាដើម ដល់វិនិយោគិនថ្មីៗ ដែលទើបអញ្ជើញមកដល់ទឹកដីខេត្តកំពតផងដែរ។ កំពត ជាខេត្តមួយ ដែលតំណាងឱ្យដែនដីដ៏ស្រស់ស្អាតបែបធម្មជាតិដ៏ប្រណិតបំផុតមួយ ល្អស័ក្តិសម សម្រាប់វិនិយោគិនដែលចង់បានផ្ទះអាជីវកម្ម ដែលពួកគាត់ពុំមានលទ្ធភាព ផ្នែកហិរញ្ញវត្ថុគ្រប់គ្រាន់ ក្នុងការជាវគេហដ្ឋាននៅតំបន់ប្រជុំជនធំៗ ដូចជារាជធានីភ្នំពេញ ឬក្រុងព្រះសីហនុជាដើម។ បុរី និងធនាគារជាដៃគូ មានផ្តល់ជូននូវគោលការណ៍ទូទាត់ប្រាក់ ដែលមានភាពបត់បែនបំផុត ពោលគឺមានចាប់ពី ២០០ ដុល្លារក្នុងមួយខែឡើងទៅ ដែលអនុញ្ញាតឱ្យវិនិយោគិនឆ្លាតវៃ អាចដាក់អគារសម្រាប់ជួល ឬបើកអាជីវកម្ម ដើម្បីបានចំណូលត្រឡប់មកវិញ សម្រាប់ទូទាត់សងជូនធនាគារយ៉ាងងាយស្រួលបំផុត។ ជាមួយលទ្ធភាពធ្វើដំណើរឆ្លងកាត់ពីផ្លូវជាតិលេខ៣ និងផ្លូវក្រវ៉ាត់ក្រុងកំពត ដែលទើបនឹងអភិវឌ្ឍនាពេលថ្មីៗផងនោះ បានធ្វើឱ្យសកម្មភាពនៃការបើកអាជីវកម្ម នៅក្នុងបុរីហ្គ្រីន មានសភាពអ៊ូអរជាខ្លាំង ហើយការជួលហាងដោយយីហោល្បីៗ ក៏មានសន្ទុះខ្លាំងប្រហាក់ប្រហែលគ្នា ពោលគឺជំរុញឱ្យមានការកើនឡើង នូវតម្លៃនៃការជួល និងការកាន់កាប់អគារនៅក្នុងតំបន់ជុំវិញ។ អតិថិជន ដែលអញ្ជើញមកកាន់សហគមន៍ដ៏ស្ងប់ស្ងាត់ របស់បុរី ហ្គ្រីន មានដូចជាមកពីផ្សារកណ្តាលនៃខេត្តកំពត ស្ថានីយ៍រថភ្លើងកំពត និងសង្កាត់ពាណិជ្ជកម្មនៅតាមផ្លូវជាតិលេខ ៣ ជាដើម។ ការបញ្ចប់ការសាងសង់ផ្សារទំនើប Furi Mall នៅច្រកចូលបុរីហ្គ្រីន នាឆ្នាំ ២០២២ មុខនេះ ក៏ជាគុណសម្បត្តិដ៏ល្អវិសេសមួយទៀត បន្ថែមទៅលើលទ្ធភាពទទួលបានប្រាក់ចំណូលត្រឡប់មកវិញ សម្រាប់ផ្ទះអាជីវកម្ម នឹងជីវិតប្រកបដោយភាពសុខដុមរបស់ម្ចាស់គេហដ្ឋាន។ ការលក់បញ្ចុះតម្លៃក្នុងរដូវកាលដំណាច់ឆ្នាំនេះ គឺមានផ្តល់ជូនដល់អតិថិជន ដោយមានកំណត់ និងទៅលើប្រភេទគេហដ្ឋានមួយចំនួន រហូតដល់ថ្ងៃទី៣១ ខែធ្នូ ឆ្នាំ២០២១ ប៉ុណ្ណោះ។ លោកអ្នកអាចទំនាក់ទំនង តាមរយៈលេខទូរសព្ទ មកកាន់ផ្នែកប្រឹក្សារបស់បុរី ហ្គ្រីន ចាប់ពីថ្ងៃនេះតទៅ រហូតដល់រដូវកាលដំណាច់ឆ្នាំត្រូវបានបញ្ចប់ ដើម្បីស្វែងយល់បន្ថែមអំពីការធ្វើឱ្យក្តីសុបិន នៃការវិនិយោគអចលនទ្រព្យរបស់អ្នកក្លាយជាការពិត និងការសម្រាកលម្ហែកម្សាន្ត "តាមបែបជីវិតធ្វើការពីផ្ទះដ៏ងាយស្រួល" នាទឹកដីខេត្តកំពតដ៏ស្រស់ស្អាតនៅឆ្នាំ ២០២២។ បុរីហ្គ្រីន សូមថ្លែងអំណរគុណដល់ក្រុមហ៊ុន Meas Development Group ៖ អភិវឌ្ឍន៍វិស័យអចលនទ្រព្យនៅប្រទេសកម្ពុជា ចាប់តាំងពីឆ្នាំ ២០០១។ ព័ត៌មានសម្រាប់ទំនាក់ទំនង៖ ប្រព័ន្ធសែលកាត៖ +៨៥៥ ៨៩ ២៧២ ១២៤ ប្រព័ន្ធស្មាត៖ +៨៥៥ ១០ ២៧២ ១២៤ ទាញយកព័ត៌មានទាំងស្រុងនៅទីនេះ៖ www.boreygreen.com Meas Development Group (Cambodia). Borey Green Kampot, NR3 / Train Station Ring-Road, Svay Tom Village, Sangkat Krang Ampil, Krong Kampot 70802 Kingdom of Cambodia (អត្ថបទពាណិជ្ជកម្ម)	ជាមួយនឹងការអភិវឌ្ឍយ៉ាងឆាប់រហ័ស នៅលើដែនដីខេត្តកំពត Meas Development Group (Cambodia) មានមោទកភាព ក្នុងការបង្ហាញនូវគម្រោងលំនៅដ្ឋាន និងផ្ទះអាជីវកម្ម ដែលនាំមកជូនសម្រាប់ទីផ្សារវិនិយោគអចលនទ្រព្យកម្ពុជា ដោយ បុរី ហ្គ្រីន កំពត។
Over 3.5 million Syrians are registered in Turkey, far more than in any other country that has welcomed refugees of the seven-year war. Turkish officials highlight the major economic burden of hosting so many refugees but the presence of this new population -- many well-qualified and multilingual -- and the success of their businesses have also been a fillip for the Turkish economy, contrary to widely-held assumptions. More than 6,500 companies founded or co-founded by Syrians have been registered in Turkey since the 2011 start of the war, according to the Union of Chambers and Commodity Exchanges of Turkey. And the Syrian Economic Forum (SEF), an organisation which aims to develop entrepreneurship among the Syrian diaspora, estimates the number in fact to be over 10,000 when the informal sector is included. In Gaziantep alone, 1,250 Syrian companies are registered with the Gaziantep Chamber of Commerce and Industry, said Rami Sharrack, deputy executive director at SEF. - 'Export worldwide' - In a large complex in Gaziantep's industrial zone, Syrian businessman Amer Hadri, head of prominent crisp and snack packaging company Zirve Extrusion, has succeeded in resuming his business, once based in the war-ravaged city of Aleppo, just 125 kilometres (78 miles) south of the Turkish city. "We have been producing machines for manufacturing and packaging crisps for over 20 years," Hadri told AFP. "Before we exported to the Arab world but since we set up in Turkey, we have realised our ambition to export to the whole world," he added. All the packaging has a "Produced in Turkey" label, which Hadri said was a "guarantee of quality" on the European markets. Like Hadri, many Syrians arrived in Turkey with their experience and customer base. While some target increased exports and access to international markets, other entrepreneurs have more local ambitions. Dania Abdulbaqi, a civil engineer who came to Turkey from Hama in 2013, opened a creche in August 2016 for children of all nationalities between three months and five years old after not being able to find one in the area. "Mothers who work in this district are near their children and can come and breastfeed them during their breaks." For this project, Abdulbaqi attended management training courses with NGOs in Gaziantep, and her husband raised funds from relatives to finance it. "The massive influx has stimulated growth and attracted new investment by providing cheap labour and boosting consumption," the International Crisis Group said in a report this year. It added that some experts believe the presence of Syrians added about three percent to Turkish economic growth in 2016. - 'Important advantage' - Fatma Sahin, mayor of Gaziantep and prominent member of President Recep Tayyip Erdogan's ruling party, said she welcomed the opportunities offered by joint ventures between Turkish and Syrian entrepreneurs. "People from Gaziantep and Syrians have started businesses together because the fact that they speak two languages, including English and Arabic, is an important advantage, especially for international trade," she told AFP. The economy has generally been a trump card for Erdogan in his 15 years in power. But, with both unemployment and inflation at over 10 percent, there are fears about the economy's underlying health. Mustafa Turkmenoglu, a Turkmen Syrian originally from Aleppo, left Syria five years ago and created a textile company in Gaziantep. "All the traders here receive dollars from abroad," he said. "We benefit from it but others too." Turkmenoglu employs 40 Syrians in his workshop, and five in his shop. He said Turks seek higher wages and are more demanding regarding insurance. The government even relaxed rules to make it easier for Syrians to open businesses although in the face of tensions over favourable treatment, Ankara agreed to impose the same conditions for all. But in the case of Syrian businesses, authorities seem to have, for now, put "on hold" a rule that a company should employ five Turks for every foreigner, Omar Kadkoy, research associate at Ankara-based TEPAV think tank said. - 'Aid won't last forever' - Yet major problems remain, many linked to the long-term issues of how -- and whether -- to fully integrate such a large refugee community into Turkish life. Although Ankara allowed work permits to be issued to Syrian refugees in January 2016, less than one percent have one at present, even though two thirds of the refugees are of working age, said Kadkoy. He added another obstacle was that a large part of the Syrian refugee population did not know Turkish -- which belongs to an entirely different language family to Arabic -- and there is no active policy to teach them. Syrians also fear losing their access to aid, for which as refugees they qualify, if they enter the formal labour market, Kadkoy said. "They figure if they get formal employment they will be cut off from aid, which is true, (but) the issue there is the aid will certainly not last forever. "The sooner they get a job, the better it is to sustain an income in the long term," he said. lsb/ezz/raz/sjw/kjm © Agence France-Presse	Gaziantep, Turkey: In the Turkish city of Gaziantep, home to around half a million Syrians who fled the civil war south of the border, hundreds of Syrian businesses are thriving in a boost both for the displaced community and their host country.
ស្រុកកំពង់ស្វាយ, កំពង់ធំ៖ បច្ចុប្បន្ន នៅក្នុងឃុំកំពង់ស្វាយ ស្រុកកំពង់ស្វា ខេត្តកំពង់ធំ មានពលរដ្ឋដែលទទួល បានបណ្ណក្រីក្រចំនួន ៩១០គ្រួសារ ក្នុងនោះ អ្នកដែលមានបណ្ណក្រីក្រប្រភេទ១ មានចំនួន ៤៤០គ្រួសារ និង ជាង៥០០គ្រួសារ ទៀតកាន់កាប់បណ្ណក្រីក្រប្រភេទ២។ លោក ជួន ថុល មេឃុំកំពង់ស្វាយ អះអាងថា រាល់ការ ផ្តល់បណ្ណក្រីក្រមួយៗ គឺបានឆ្លងកាត់នូវនីតិវិធីជាច្រើន រាប់ចាប់ពីការពិនិត្យស្ថានភាពគ្រួសារ ដោយផ្ទាល់ពីថ្នាក់ភូមិ ដល់ថ្នាក់ឃុំ ព្រមទាំងការវិនិច្ឆ័យតាមប្រព័ន្ធអេឡិចត្រូនិកផងដែរ។ តទៅនេះ សូមលោកអ្នកនាងទស្សនាវីដេអូដូចតទៅ៖ នៅក្នុងឃុំកំពង់ស្វាយ ស្រុកកំពង់ស្វាយ ខេត្តកំពង់ធំមានពលរដ្ឋចំនួន ៣ ៥០០គ្រួសារ ដែលមានពលរដ្ឋសរុប ១៥ ២៨២នាក់។ ក្នុងចំណោមពលរដ្ឋទាំង ៣ ៥០០គ្រួសារ មាន៩១០គ្រួសារ ជាពលរដ្ឋដែលបានទទួលបណ្ណក្រីក្រ ដែលស្មើនឹងប្រមាណជាង៣០ភាគរយ។ លោក ជួន ថុល មេឃុំកំពង់ស្វាយ បានមានប្រសាសន៍ថា ពលរដ្ឋ ដែលទទួលបានបណ្ណក្រីក្រ គឺជាជនចាស់ជរា, អ្នកមានពិការភាព, កុមារកំព្រា និងអ្នកមានជំងឺរ៉ាំរ៉ៃជាដើម។ លោក ជួន ថុល មេឃុំកំពង់ស្វាយ ស្រុកកំពង់ស្វាយ ក្នុងពេលផ្តល់សម្ភាសអំពីការផ្តល់បណ្ណក្រីក្រក្នុងឃុំ កាលពីថ្ងៃទី ១ ខែកញ្ញា ឆ្នាំ២០២២។ បើតាមលោកមេឃុំកំពង់ស្វាយមុននឹងផ្តល់ណ្ណក្រីក្រជូនដល់ពលរដ្ឋ គឺអាជ្ញាធរឃុំ បានពិនិត្យ និងវាយតម្លៃទៅលើស្ថានភាពរស់នៅជាក់ស្តែង ពីថ្នាក់ភូមិ-ឃុំ បូករួមទាំងការវិនិច្ឆ័យតាមប្រព័ន្ធអេឡិចត្រូនិកផងដែរ។ «យើងទៅពិនិត្យជាក់ស្តែង។ ដំបូងឱ្យមេភូមិគាត់ដាក់សំណើ ស្នើសុំធ្វើបណ្ណក្រីក្រ។ សំណើសុំបណ្ណក្រីក្រមកដល់ឃុំ, ឃុំប្រជុំ អនុម័ត ជម្រុះជាក់ស្តែង។ ឧទាហរណ៍ថា យើងពិនិត្យមើលជាក់ស្តែង(ថា)ឈ្មោះគ្រួសារនេះមិនក្រទេ។ ឈ្មោះគ្រួសារនោះមិនក្រទេ យើងប្រជុំអនុម័តនៅក្នុងឃុំជម្រុះមួយគន្លាក់ រួចយើងចុះពិនិត្យដល់គ្រួសារទៀត។»។ លោក ជួន ថុល ពន្យល់ដូច្នេះ។ លោកយាយ គួន កាន អាយុប្រមាណ ៨០ឆ្នាំ រស់នៅភូមិចុងព្រៃ ឃុំកំពង់ស្វាយ ស្រុកកំពង់ស្វាយ ខេត្តកំពង់ធំ ជាពលរដ្ឋអ្នកទទួលបានបណ្ណក្រីក្រប្រភេទទី១។ លោកយាយ កាន រៀបរាប់ថា បណ្ណក្រីក្រនេះអាចជួយ ដោះស្រាយ ជីវភាពរបស់ខ្លួនមួយកម្រិត។ លោកយាយ គួន កាន រស់នៅភូមិចុងព្រៃ ឃុំកំពង់ស្វាយ ដែលទទួលបានបណ្ណក្រីក្រប្រភេទ១ ក្នុងមួយខែស្ត្រីចំណាស់រូបនេះ ប្រើថវិកាដែលទទួលបានពីបណ្ណក្រ ទៅទិញគ្រឿង ឧបភោគ បរិភោគប្រចាំថ្ងៃ និងថ្នាំសង្កូវជាដើម។ ក្រៅពីនេះ ទទួលបានការព្យាបាលជំងឺនានានៅមណ្ឌលសុខភាព និងពេទ្យរដ្ឋមិនអស់ថ្លៃទៀតផល។ លើសពីនេះ លោកយាយ កាន ក៏ទទួលបានការយកចិត្តទុកដាក់ពីអាជ្ញាធរភូមិ-ឃុំ ផងដែរ៕ អានអត្ថបទពាក់ព័ន្ធផ្សេងទៀត៖ យុវជនសកម្ម សេវាល្អ (វីដេអូ និងអត្ថបទនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុ របស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារ នៅក្នុងអត្ថបទ និងវីដេអូនេះ គឺជាការទទួលខុសត្រូវរបស់ស្មេរ ឬផលិតករ ហើយមិនឆ្លុះបញ្ចាំង អំពីទស្សនៈ របស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែតនោះទេ)	ដោយ៖ ឡាន់ យាកលិញ និងម៉េង លីនដា(យុវជនឃុំកំពង់ស្វាយ)
សូមអញ្ជើញទស្សនាបទសម្ភាសដូចតទៅ!	សៀមរាប៖ គំនិតច្នៃប្រឌិត គំនិតចែករំលែក គំនិតជួយយកអាសាអ្នកដទៃ ស្វាគមន៍ភ្ញៀវ ឈឺឆ្អាលរឿងសង្គម។ល។ ទាំងអស់នេះ គឺជាអ្វីដែលបានដក់ជាប់នៅក្នុងបេះដូងរបស់លោក ស្វាយ សារ៉េត ស្ថានិកនៃមជ្ឈមណ្ឌលសិល្បៈ Blue Art Center នៅក្នុងទីក្រុងប្រាសាទនៃខេត្តសៀមរាប។ នៅក្នុងបទសម្ភាសជាមួយលោក គី សុខលីម អ្នកសារព័ត៌មានជាន់ខ្ពស់នៃសារព័ត៌មានអេឡិចត្រូនិកថ្មីៗ (Thmeythmey.com) លោក ស្វាយ សារ៉េត បានអត្ថាធិប្បាយពីសារសំខាន់នៃសិល្បៈសហសម័យដែលលោកបានសិក្សា និងធ្វើការអស់រយៈពេលជាច្រើនឆ្នាំមកហើយ។ បច្ចុប្បន្ន លោកកំពុងតែផ្ទេរចំណេះជំនាញដែលលោកមានទៅកាន់យុវជនជំនាន់ក្រោយ។
He said the visit, at the invitation of Prime Minister Hun Sen, was scheduled for May 13 to 15. He declined to say whether any bilateral agreements would be signed. The Himalayan Times quoted Nepalese Foreign Minister Pradeep Kumar Gyawali as saying the prime minister's visit to Cambodia would follow a trip to Vietnam. The minister reportedly said that the Nepalese and Cambodian leaders would discuss tourism and investment and that bilateral agreements would be signed. Cambodia and Nepal established diplomatic relations in 1964 and ties have expanded in recent years. Hun Sen became the first Cambodian prime minister to visit Nepal when he attended a regional summit in Kathmandu in December. During the visit, political, cultural and economic cooperation agreements were signed along with a memorandum on opening an embassy in Nepal. K.P. Oli also serves as chairman of the Communist Party of Nepal (Unified Marxist Leninist).	Nepalese Prime Minister K.P. Sharma Oli is to pay a three-day official visit to Cambodia next week, foreign ministry spokesman Ket Sophan said.
ស្មៅចង្ក្រង់ស្វា(Juncea)លើផ្ទៃដី៤ហិកតា របស់លោក ច្រឹង គី នៅក្នុងភូមិ រស្មីសង្ហា ឃុំរស្មីសង្សារ ស្រុករតនមណ្ឌល ចាត់ដំបង។ រូបថត៖ លោក ប៉ាន់ បូនី។ អត្ថបទទាក់ទង «ដំណាំគម្របដី» កែប្រែដីឲ្យមានគុណភាព និងបង្កើនទិន្នផលដំណាំ លោក ច្រឹង គី ជាកសិករមួយរូបដែលបានដាំស្មៅ(ស្មៅចង្ក្រង់ស្វា) សម្រាប់ធ្វើជាគម្របដី មុននឹងដាំពោតក្រហម និងដំឡូងមី អស់រយៈពេល៧ឆ្នាំមកហើយ នៅក្នុងភូមិរស្មីសង្ហា ឃុំរស្មីសង្ហារ ស្រុករតនមណ្ឌល ខេត្តបាត់ដំបង។ កសិកររូបនេះបាននិយាយថា ពោត និងដំឡូងរបស់លោក ដែលបានដាំនៅលើគម្របដីបែបនេះ បានផ្ដល់ទិន្នផលកើនឡើងទ្វេដង។ កសិកររូបនេះ បានអះអាងថា ការដាំស្មៅនេះបានផ្តល់នូវសារធាតុចិញ្ចឹមនិងផ្តល់សំណើមជាច្រើនដល់ដី សម្រាប់ឱ្យដំណាំចាប់យកការលូតលាស់ល្អតាមរដូវកាល ទោះបីជាកម្តៅផែនដីកាន់តែក្តៅខ្លាំងពីមួយឆ្នាំទៅមួយឆ្នាំក៏ដោយ ពិសេសកាត់បន្ថយការចំណាយទៅលើការរៀបចំដី បានពាក់កណ្តាលផងដែរ។ លោក ច្រឹង គី កំពុងស្ថិតនៅក្នុងចម្ការ ពោតនិងដំឡូងមី។ រូបថត៖ លោក ប៉ាន់ បូនី។ «ពោតនិងដំឡូងមី ដែលខ្ញុំដាំនៅលើដីដែលមានដាំស្មៅចង្ក្រង់ស្វាសម្រាប់ក្រាលនៅលើដីនោះ ខ្ញុំអាចទទួលបានទិន្នផលពោត និងដំឡូងមី បានពី៦ទៅ៨តោន ក្នុងដីមួយហិកតា។ បរិមាណនៃទិន្នផលនេះ បើខ្ញុំប្រៀបធៀបជាមួយដីក្នុងទំហំមួយហិកតាដូចគ្នា ដែលមិនបានដាំស្មៅជាធ្វើគម្របដីនេះ ខ្ញុំអាចទទួលបានទិន្នផលពោតឬដំឡូង បានត្រឹម៣តោន ទៅ៣តោនកន្លះប៉ុណ្ណោះ»។ នេះជាការលើកឡើងរបស់លោក ច្រឹង គី ដោយទឹកមុខញញឹម ក្រោមកម្តៅថ្ងៃនាម៉ោង២រសៀល។ ចម្ការដំឡូងមី របស់លោកច្រឹង គី។ រូបថត៖ លោក ប៉ាន់ បូនី។ បើតាមបទពិសោធន៍ជិត៧ឆ្នាំនៃការដាំស្មៅជាធ្វើគម្របដីរបស់កសិកររូបនេះ ស្មៅចង្ក្រង់ស្វាមានអាយុកាលលូតលាស់ដល់២ខែកន្លះ ដែលអាចដាំបានគ្រប់រដូវកាល ងាយស្រួលដាំ និងមិនចាំបាច់ថែទាំច្រើននោះទេ ដោយអាចដាំបាន២ដងក្នុងមួយឆ្នាំ ឬលើសពីនេះ។ ចំពោះកសិករវ័យ៥៣ឆ្នាំរូបនេះ គឺលោកដាំស្មៅធ្វើគម្របដី២ដងក្នុងមួយឆ្នាំលើផ្ទៃដីដាំដុះរបស់ខ្លួន។ លោកដាំស្មៅនៅដើមខែកុម្ភៈសម្រាប់ធ្វើគម្របដីដាំដំឡូងមី និងដាំខែមិថុនា ឬ ខែកក្កដា សម្រាប់ធ្វើគម្របដីដាំពោត។ ជាធម្មតា នៅពេលដែលស្មៅនោះ ជិតដល់អាយុកាត់ លោក ច្រឹង គី បានបាចគ្រាប់ពោតជាជួរ នៅក្នុងចម្ការស្មៅនោះឲ្យហើយ ទើប ជួលម៉ាស៊ីនរបស់គេឲ្យកាត់ឬចិញ្ច្រាំស្មៅនេះឱ្យរៀបដល់ដីតែម្តង។ ដោយឡែក ការដាំដំឡូង វិញ គាត់ជួលម៉ាស៊ីនគេកាត់ចិញ្ច្រាំស្មៅនិងភ្ជួររាស់ដីជាមួយស្មៅនោះសិន បានចាប់ផ្ដើមដាំដំឡូងមី។ ម៉ាស៊ីន កាត់និងចិញ្ច្រាំស្មៅគម្របដី។ រូបថត៖ លោក ប៉ាន់ បូនី។ រីឯអ្នកស្រី សុខ នេន ដែលមានចម្ការនៅឃ្លាតឆ្ងាយពីចម្ការរបស់លោក ច្រឹង គី ប្រហែល២គីឡូម៉ែត្រ ក៏បានដាំស្មៅចង្ក្រង់ស្វា មុននឹងដាំពោត និងដំឡូងមី ផងដែរ។ ចម្ការពោតក្រហម១២ហិកតា និងដំឡូងមី៤ហិកតារបស់អ្នកស្រី គឺសុទ្ធតែត្រូវបានឆ្លងកាត់ការដាំស្មៅចង្ក្រង់ស្វាជាប្រចាំអស់់រយៈពេលជិត៧ឆ្នាំមកហើយ។ អ្នកស្រី សុខ នេន កំពុងឈរសើចក្នុងចម្ការពោតក្រហមដែលជិតនឹងប្រផល។ រូបថត៖ លោក ប៉ាន់ បូនី។ កំពុងដើរចេញពីចម្ការពោត ទៅកាន់ម៉ូតូរបស់ខ្លួនដើម្បីធ្វើដំណើរត្រលប់ទៅផ្ទះវិញ កសិករវ័យ៦២ឆ្នាំរូបនេះ បាននិយាយថា ការដាំស្មៅចង្ក្រង់ស្វាធ្វើជាគម្របដីនេះ ក្រៅពីធ្វើឱ្យអ្នកស្រីទទួលបានទិន្នផលដំណាំ ពី៦ទៅ៧តោនក្នុងមួយហិកតាហើយ ថែមទាំងជួយកាត់បន្ថយថ្លៃចំណាយលើការទិញជីគីមីសម្រាប់ប្រើលើដំណាំដំឡូង និងពោតផងដែរ។ កសិករវ័យចំណាស់រូបនេះ បាននិយាយទាំងទឹកមុខសប្បាយររីករាយនៅមុខចម្ការពោតរបស់ខ្លួនដូច្នេះ ៖«ដាំស្មៅចង្ក្រង់ស្វាធ្វើគម្របដីនេះ ដ្បិតថាចំណាយពេលជាង២ខែក៏ពិតមែន ប៉ុន្តែ ការចំណាយពេល ដាំស្មៅនេះ គឺដើម្បីរក្សាដីរបស់យើងឱ្យមានជីវជាតិ និងបង្កើនទិន្នផលដំណាំរបស់យើងជាប្រចាំ»។ បើតាមលោក ស វ៉េង ប្រធានសម្របសម្រួលបច្ចេកទេសនៃមជ្ឈមណ្ឌលសេវាកម្មកសិកម្មអភិរក្ស នៃក្រសួងកសិកម្ម រុក្ខាប្រមាញ់ និងនេសាទ ស្មៅចង្ក្រង់ស្វា (ភាសាអង់គ្លេសហៅថាJuncea) កសិករទាំងពីររូបខាងលើកំពុងអនុវត្តដាំនេះ គឺជាផ្នែកមួយនៃអនុវត្តកសិកម្មអភិរក្ស ក្នុងវិស័យកសិកម្ម ដែលឆ្លើយតបទៅនឹងការប្រែប្រួលអាកាសធាតុ ដែលកម្ពុជាកំពុងជួបប្រទះ នាពេលបច្ចុប្បន្ននេះ។ ក្រៅពីបច្ចេកទេសដាំស្មៅធ្វើជាគម្របដី គឺនៅមានបច្ចេកទេសដាំដំណាំដោយមិនភ្ជួររាស់ដី និងការដាំដំណាំឆ្លាស់គ្នា ឬពិពិធកម្មមុខដំណាំផងដែរ។ សម្រាប់បច្ចេកទេសនៃការដាំស្មៅធ្វើគម្របដីនេះ ក្រៅពីចង្ក្រង់ស្វា ក៏នៅមានស្មៅSorghum, Stylo, Jute, Sesbania, Pearl Millet ជាដើម។ នេះបើតាមលោក ស វ៉េង ។ លោកបន្ថែមថា ក្រៅពីស្មៅ កសិករក៏អាចប្រើដំណាំពោត សណ្តែក និងល្ង ធ្វើជាដំណាំគម្របដីបានផងដែរ ដោយកសិករត្រូវដាំដុះដំណាំទាំងនោះ មុននឹងដាំដំណាំគោលដែលត្រូវនឹងរដូវកាលដាំដុះ។ មន្ត្រីបច្ចេកទេសរូបនេះបានលើកឡើងថា ស្មៅដែលដាំសម្រាប់ធ្វើដំណាំគម្របដីនេះ អាចឱ្យប្រជាកសិករបន្ស៊ាំខ្លួននឹងការប្រែប្រួលអាកាសធាតុ ព្រោះដំណាំគម្របដីទាំងនោះ ក្រៅពីជួយកាត់បន្ថយការរំហួតទឹកនៅក្នុងដី និងថែរក្សាដីឲ្យមានសំណើមក្នុងពេលជួបគ្រោះរាំងស្ងួតហើយនោះ ថែមទាំងជួយទប់ស្កាត់ការហូរច្រោះសារធាតុចិញ្ចឹមរបស់ដី នៅពេលជួបគ្រោះទឹកជំនន់ និងកាត់បន្ថយសំណឹកដី កម្ចាត់ស្មៅចង្រៃ ព្រមទាំងជួយកែប្រែដីឱ្យមានគុណភាពឡើងវិញ។ ស្ថិតនៅក្នុងកសិដ្ឋានពិសោធន៍ដំណាំគម្របដីលើផ្ទៃដី២ហិកតា របស់មជ្ឈមណ្ឌលសេវាកម្មកសិកម្មអភិរក្ស នៅក្នុងស្រុករតនមណ្ឌល ខេត្តបាត់ដំបង ដែលមានទៅដោយស្មៅគម្របដី ដូចជាស្មៅ Pearl Millet, Juncea រួមគា្នមួយនឹងដំណាំដំឡូង និងពោត លោក ស វ៉េង បានអះអាងដូច្នេះ៖«បច្ចុប្បន្ន ក្រៅពីស្មៅចង្រ្កង់ស្វា មជ្ឈមមណ្ឌលយើងកំពុងសាកល្បងដាំស្មៅគម្របដីជាច្រើនប្រភេទទៀត ដើម្បីឱ្យត្រូវនឹងសណ្ឋានដីរបស់ប្រជាកសិករយើងនៅតាមតំបន់នីមួយៗ និងដំណាំផ្សេងៗ ក្រៅពីដំឡូវមី និង ពោតនេះ។ ជាក់ស្តែងដូចជាMillet ដែលយើងកំពុងដាំនៅកន្លែងពិសោធន៍នេះ គឺជាប្រភេទស្មៅគម្របដី ដែលស្រូបយកអាសូតឬសារធាតុចិញ្ចឹមខ្ពស់ជាងស្មៅចង្ក្រង់ស្វា ដូច្នេះដំណាំបន្ទាប់យើងមិនអាចដាំពោតបានទេ ព្រោះពោតក៏ត្រូវស្រូបយកអាសូតខ្ពស់ពីដីដើម្បីលូតលាស់ឱ្យល្អផងដែរ។ ប៉ុន្តែបើយើងដាំស្មៅគម្របដីប្រភេទនេះ ដំណាំបន្ទាប់យើងអាចដាំសណ្តែកសៀងបាន ព្រោះពពួកសណ្តែកនេះ ដែលស្រូបយកអាសូតតិចពីដី»។ លោក ស វ៉េង ប្រធានសម្របសម្រួលបច្ចេកទេសនៃមជ្ឈមណ្ឌលកសិកម្មអភិរក្ស កំពុងធ្វើបទបង្ហាញ ពីការអនុវត្តកសិកម្មអភិរក្ស ក្នុងស្រុករតនមណ្ឌល កំពុងឈរបង្ហាញពីអត្ថប្រយោជន៍នៃដំណាំគម្របដីនៅមុខចម្ការស្មៅ Pearl Millet។ រូបថត៖ លោក ប៉ាន់ បូនី។ អ្នកជំនាញខាងកសិកម្មអភិរក្សរូបនេះ បានបញ្ជាក់ទៀតថា៖«រាល់ការដាំស្មៅគម្របដីទាំងអស់ យើងត្រូវគិតពីដំណាំចុងក្រោយរបស់យើងដែលត្រូវដាំសម្រាប់ផ្គត់ផ្គង់នៅលើទីផ្សារ ថាតើជាដំណាំប្រភេទអ្វី?...ទើបយើងត្រូវជ្រើសរើសស្មៅគម្របដីមកដាំ បន្ទាប់មកយើងដាំនូវដំណាំអ្វីដែលយើងចង់បាននោះ»។ បើតាមលោក ស វ៉េង បច្ចុប្បន្ន ខេត្តបាត់ដំបងមានស្រុកពីរ ដែលបានអនុវត្តកសិកម្មអភិរក្សនេះ ក្នុងនោះមានស្រុករតនមណ្ឌល ដែលមានកសិករជាង៧០គ្រួសារ កំពុងអនុវត្តលើផ្ទៃដី៣៤០ហិកតា និងនៅស្រុកបាណន់ ដែលមានកសិករ៤៨គ្រួសារ កំពុងអនុវត្តលើផ្ទៃដីជិត១៣០ហិកតា។ ស្មៅ Pearl Millet ជាប្រភេទស្មៅចំណីសត្វ។ ការដាំដុះ លូតលាស់លឿន, ទិន្នផល ខ្ពស់ សមស្រប ទៅនឹងលក្ខណៈសណ្ឋានដី អាកាសធាតុនៅកម្ពុជា និង សម្បូរទៅដោយ សារធាតុចិញ្ចឹម ផងដែរ។ ស្មៅប្រភេទនេះ អាចជួយគ្រប់គ្រងបរិស្ថានបានល្អ ពិសេសការពារនឹងការកើនឡើងកម្តៅផែនដី ( ជា គម្របដីការពារដីហូរច្រោះបង្កើនជីវជាតិដី និង បំផ្លាញស្មៅចង្រៃ)។ រូបថត៖ លោក ប៉ាន់ បូនី។ ថ្វីដ្បិតការអនុវត្តកសិកម្មអភិរក្សនេះ ផ្តល់អត្ថប្រយោជន៍ជាច្រើនដល់ប្រជាកសិករ ក្នុងការបន្ស៊ាំខ្លួនទៅនឹងការប្រែប្រួលអាកាសធាតុក៏ពិតមែន ប៉ុន្តែអស់រយៈពេលជិត១០ឆ្នាំកន្លងមក ចំនួនកសិករក្នុងស្រុករតនមណ្ឌលដែលអនុវត្តកសិកម្មអភិរក្សនេះ នៅមានត្រឹម២០ភាគរយប៉ុណ្ណោះ។ រីឯកសិករ៨០ភាគរយទៀត នៅតែបន្តការដាំដំណាំបែបទម្លាប់ដដែលៗ និងធ្វើចំណាកស្រុកទៅធ្វើការនៅក្រៅប្រទេស បន្ទាប់ពីដីរបស់កសិករទាំងនោះខូចគុណភាព ហើយផ្តល់ទិន្នផលដំណាំកាន់តែធ្លាក់ចុះពីមួយឆ្នាំទៅមួយឆ្នាំ។ នេះជាការសង្កេតឃើញរបស់លោក នន សុផល មន្ត្រីបច្ចេកទេសកសិកម្ម ក្នុងស្រុក រតនមណ្ឌល ខេត្តបាត់ដំបង។ គ្រាប់ពូជដំណាំគម្របដី។ រូបថត៖ លោក ប៉ាន់ បូនី។ បើតាមលោក សុផល ការខ្វះខាតសម្ភារប្រើប្រាស់ក្នុងការអនុវត្តកសិកម្មអភិរក្សនេះ គឺមិនមែនជាបញ្ហាចម្បងរបស់ប្រជាកសិករក្នុងការអនុវត្តកសិកម្មអភិរក្សនេះឡើយ។ ប៉ុន្តែអ្វីដែលជាបញ្ហានោះ គឺមកពីកសិករនោះផ្ទាល់ មិនយល់ពីអ្វីដែលជាផលប៉ះពាល់អាក្រក់ពីការប្រែប្រួលអាកាសធាតុ និងមិនព្រមចូលរួមធ្វើកសិកម្មអភិរក្សនេះតែម្តង។ អ្នកបច្ចេកទេសកសិកម្មរូបនេះ បានបន្តរៀបរាប់ទាំងទឹកមុខស្ងួត និងមិនសូវសប្បាយចិត្តថា៖«កន្លងមកយើងតែងតែ ចុះបង្រៀនដល់កសិករជាប្រចាំមួយព្រឹកឬក៏មួយថ្ងៃ អំពីផលប៉ះពាល់នៃការប្រែប្រួលអាកាសធាតុពីមួយឆ្នាំទៅមួយឆ្នាំ និងអំពីអត្ថប្រយោជន៍នៃការដាំដំណាំតាមបច្ចទេសថ្មីនេះ ប៉ុន្តែនៅតែពួកគាត់មិនធ្វើតាមហើយ ព្រមទាំងទទួលសម្តីពីកសិករមកវិញ ថា គ្មានថវិកានិងគ្មានពេលវេលា»។ លោក នន សុផល មន្ត្រីបច្ចេកទេសកសិកម្ម ស្រុករតនមណ្ឌល កំពុងស្ថិតនៅក្នុងកសិដ្ឋានពោសោធន៍ ដំណាំគម្របដី។ រូបថត៖ លោក ប៉ាន់ បូនី។ បច្ចុប្បន្ន ទោះជាមិនមានកសិករច្រើនចូលរួមក្នុងការអនុវត្តកសិកម្មអភិរក្សនេះក៏ពិតមែន ប៉ុន្តែក្រុមការងារលោក នន សុផល នៅតែបន្តសកម្មភាពចុះបង្រៀន និងបង្ហាញការអនុវត្តកសិកម្មអភិរក្សនេះដោយផ្ទាល់ដល់កសិករ ព្រមទាំងរកទីផ្សារសម្រាប់ផលិតផលដំណាំទាំងនោះ ដល់កសិករផងដែរ។ លោកបានជឿជាក់ថា កាលណាមានទីផ្សារស្រាប់សម្រាប់ដំណាំកសិកម្មទាំងនោះ នោះវាគឺជាផ្នែកដ៏មួយយ៉ាងសំខាន់ ក្នុងការជំរុញឱ្យកសិករអនុវត្តកសិកម្មអភិរក្ស ដើម្បីទទួលបានទិន្នផលខ្ពស់ និងមានគុណភាពសម្រាប់ផ្គត់ផ្គង់លើទីផ្សារ៕	បាត់ដំបង៖ កសិករខ្លះក្នុងខេត្តបាត់ដំបងបានដាំស្មៅ មុននឹងដាំដំណាំផ្សេងៗ ដូចជាពោតក្រហម ឬដាំឡូងមីជាដើម។ បើតាមកសិករទាំងនោះ ការដាំស្មៅមុននឹងដាំដំណាំផ្សេងៗ គឺដើម្បីធ្វើគម្របដីឲ្យមានសំណើម កាត់បន្ថយសំណឹកដី បន្ថយការហូរច្រោះសារធាតុចិញ្ចឹមរបស់ដី។ ហើយគម្របដីដែលល្អបែបនេះ បានធ្វើឲ្យដំណាំទាំងនោះផ្ដល់ទិន្នផលខ្ពស់ និងគុណភាពល្អ។ លើសពីនេះទៅទៀត ការដាំស្មៅនេះ គឺអាចការពារដីកុំឱ្យរងកម្តៅពីផែនដីខ្លាំងពេក ដែលធ្វើឲ្យដំណាំនៅលើដីនោះអាចបន្ស៊ាំទៅនឹងការប្រែប្រួលអាកាសធាតុ។
តាមទិន្នន័យរបស់អង្គការកសិកម្ម និងអាហារ (FAO) នៃអង្គការសហប្រជាជាតិកាលពីសប្តាហ៍មុន គ្រាប់ធញ្ញជាតិជាង ២៥លានតោន ត្រូវបានជាប់គាំងនៅអ៊ុយក្រែន ពីព្រោះការវាយប្រហារពីសំណាក់រុស្ស៊ី បានបំផ្លាញដល់ហេដ្ឋារចនាសម្ព័ន្ធ និងការរាំងស្ទះនៅកំពង់ផែនៅសមុទ្រខ្មៅ និងក្រុងMariupol។ វិបត្តិដែលកំពុងកើតឡើងនៅអ៊ុយក្រែនអស់រយៈពេលជាង ១០សប្តាហ៍មកនេះ បានបណ្តាលឱ្យតម្លៃស្បៀងអាហារពិភពលោកកើនឡើងយ៉ាងខ្លាំង ស្របពេលអ៊ុយក្រែនជាប្រទេសនាំចេញពោតដ៏ធំជាងគេទី៤ និងស្រូវសាលីទី៦នៅលើពិភពលោក។ ជាមួយក្តីបារម្ភនឹងបញ្ហាផ្គត់ផ្គង់ស្បៀងអាហារទាំងនេះ នៅក្នុងកិច្ចសម្ភាសជាមួយទីភ្នាក់ងារព័ត៌មាន Reuters នាយករដ្ឋមន្រ្តីអូស្រ្តាលី ចាស្ទីន ទ្រូដូ បានលើកឡើងថា កាណាដាដឹងថាប្រជាជនជុំវិញពិភពលោក នឹងស្រេកឃ្លាន ដោយសារតែទង្វើរបស់រុស្ស៊ី។ បន្ថែមពីនេះ កាណាដាក៏កំពុងស្វះស្វែងរកដោះស្រាយបញ្ហាដែរ។ «វាមានគ្រាប់ធញ្ញជាតិនៅអ៊ុយក្រែន កំពុងរង់ចាំការដឹកជញ្ជូន។ យើងត្រូវតែធ្វើឱ្យប្រាកដថា រុស្ស៊ីមិនរារាំងគ្រាប់ធញ្ញជាតិដែលត្រូវការនាំចេញទៅពិភពលោកទេ»។ នាយករដ្ឋមន្រ្តីកាណាដា បានថ្លែងបែបនេះ បន្ទាប់ពីជំនួបជាមួយប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី នៅថ្ងៃទី៨ ខែឧសភា។ បើតាមលោកទ្រូដូ ការដឹកជញ្ជូនតាមកំពង់ផែទន្លេ Danube ដែលជាទន្លេវែងជាងគេទីពីរនៅអឺរ៉ុបអាចជាផ្នែកមួយដើម្បីជួយការនាំចេញ។ ប៉ុន្តែ លោកមិនបានផ្តល់សេចក្តីលម្អិតអ្វីទេ ដោយបន្ថែមថា ជម្រើសជាច្រើនទៀតកំពុងត្រូវបានពិចារណា។ ទន្ទឹមនេះ កាណាដាបានផ្តល់ប្រាក់ចំនួន ២៥លានដុល្លារដល់កម្មវិធីស្បៀងអាហារពិភពលោកដែលជាកិច្ចប្រឹងប្រែងរក្សាសន្តិសុខស្បៀងអាហារពិភពលោក ព្រមទាំងនឹងដកចេញពន្ធពាណិជ្ជកម្មលើការនាំចូលទាំងអស់របស់អ៊ុយក្រែនទៅកាន់កាណាដានៅឆ្នាំក្រោយផង។ គួររំលឹកថា មេដឹកនាំកាណាដា រួមជាមួយឧបនាយករដ្ឋមន្រ្តីកាណាដា Chrystia Freeland និងរដ្ឋមន្រ្តីការបរទេស Melanie Joly នៅថ្ងៃទី៨ ខែឧសភា បានធ្វើដំណើរទស្សនកិច្ចនៅទីក្រុងកៀវដោយមិនបានប្រកាសមុន។ បន្ទាប់ពីជំនួបជាមួយមេដឹកនាំអ៊ុយក្រែន អំឡុងសន្និសីទព័ត៌មានលោកទ្រូដូ បានប្រកាសផ្តល់ជំនួយយោធាបន្ថែមដល់អ៊ុយក្រែន និងដាក់ទណ្ឌកម្មថ្មីលើបុគ្គលរុស្ស៊ី ៤០ នាក់ និងអង្គភាពរុស្ស៊ីចំនួន ៥ ក៏ដូចជាអភិជនក្នុងវិស័យការពារជាតិរុស្ស៊ី។ លើសពីនេះ កាណាដានៅថ្ងៃដដែលក៏បានបើកស្ថានទូតនៅក្រុងកៀវឡើងវិញផងដែរ ក្រោយត្រូវបានផ្អាកបណ្តោះអាសន្ន ដោយសារស្ថានភាពសន្តិសុខ៕	កាណាដា នឹងជួយអ៊ុយក្រែនស្វែងរកជម្រើសនាំចេញគ្រាប់ធញ្ញជាតិ ដើម្បីរក្សាសន្តិសុខស្បៀងអាហារពិភពលោក ខណៈការវាយប្រហាររបស់រុស្ស៊ីលើអ៊ុយក្រែនបានរាំងខ្ទប់ការនាំចេញគ្រាប់ធញ្ញជាតិរាប់លានតោន។ នាយករដ្ឋមន្រ្តីកាណាដា ចាស្ទីន ទ្រូដូ បានប្រកាសបែបនេះនៅថ្ងៃទី៨ ខែឧសភា បន្ទាប់ពីជំនួបជាមួយប្រធានាធិបតីអ៊ុយក្រែននៅក្រុងកៀវ។
នៅក្នុងសន្ទរកថាតាមកញ្ចក់ទូរទស្សន៍ អធិការបតីអាល្លឺម៉ង អ្នកស្រី អែនជេឡា មឺហ្គែល បានថ្លែងថា អាល្លឺម៉ង់ កំពុងជួបបញ្ហាប្រឈមធំបំផុតតាំងតែពីសង្គ្រាមលោកលើកទី ២ គឺការប្រយុទ្ធនឹង COVID-19។ អ្នកស្រីនិយាយដូចនេះ ស្របពេលដែលករណីឆ្លងជំងឺនេះ បន្តកើនឡើងយ៉ាងរហ័សក្នុងទឹកដីអាល្លឺម៉ង់។ អាល្លឺម៉ង់ ជាប្រទេសមួយក្នុងអឺរ៉ុបដែលរងគ្រោះធ្ងន់ដោយការឆ្លងរបស់ COVID-19 គិតត្រឹមថ្ងៃពុធ ១៨ មីនានេះករណីឆ្លង COVID-19 មានជាង១២០០០ករណី ដែលកើនឡើងពី ១០០០ករណីកាលពីប៉ុន្មានថ្ងៃមុន ចំណែកឯការស្លាប់មាន ចំនួន២៨ ករណី និងសះស្បើយជាង១០០ករណី។ មេដឹកនាំអាល្លឺម៉ង់ បានចាត់ទុកការរាតត្បាតនេះ ជាបញ្ហាប្រឈមដ៏ធំមួយ។ នៅក្នុងសុន្ទរកថាដ៏កម្ររបស់ខ្លួន អធិការបតីអាល្លឺម៉ង់ អែនជែនឡា មឺហ្គែល បានថ្លែងថា « ស្ថានការណ៍នេះមានសភាពធ្ងន់ធ្ងរ ដែលត្រូវយកចិត្តទុកដាក់។ អ្នកស្រីបញ្ជាក់ច្បាស់ថា៖ «តាំងពីរូបរួមប្រទេសអាល្លឺម៉ងមង និងក្រោយសង្គ្រាមលោកលើកទី២ ប្រទេសយើងមិនដែលជួបបញ្ហាប្រឈមណាដែលពឹងផ្អែកលើសាម្គីភាពឡើយ។ ខ្ញុំ ជឿថាយើងនឹងជោគជ័យក្នុងរឿងនេះ ប្រសិនបើពលរដ្ឋម្នាក់ៗ យល់ពីទំនួលខុសត្រូវរៀងខ្លួន»។ ក្នុងបំណងពន្យឺតការរីករាលដាលនៃជំងឺ រដ្ឋាភិបាលសហព័ន្ធអាល្លឺម៉ង់ និងរដ្ឋាភិបាលតំបន់បានសម្រេចបិទសាលារៀន កន្លែងជំនួញ និងទីធ្លាសាធារណៈ ។ បើទោះជាយ៉ាងនេះក្តី ប្រជាជនអាល្លឺម៉ង់នៅបន្តសកម្មភាពរបស់គេរៀងខ្លួនដូចជាធ្វើដំណើរទៅខាងក្រៅ និងចូលរួមសកម្មភាពសង្គមផ្សេងៗ។ វិទ្យាស្ថានផ្នែកសុខភាពសាធារណៈ Robert Koch បានព្រមានថា ករណីឆ្លងនិងអាចកើនដល់ ១០លានករណីក្នុងរយៈពេល ២ ទៅ៣ ខែបើសិនប្រជាពលរដ្ឋមិនជៀសវាងការប៉ះពាល់គ្នា។ ដើម្បីបញ្ចៀសកុំឲ្យមានភាពស្លន់ស្លោរ អ្នកស្រីអធិការបតីបអះអាងថា រដ្ឋាភិបាលអ្នកស្រីនឹងធ្វើគ្រប់បែបយ៉ាង ដើម្បីកាត់បន្ថយផលប៉ះពាល់សេដ្ឋកិច្ច និងរក្សាការងារ។ អ្នកស្រី មឺហ្គែលសន្យាទៀតថា បើសិនជាទំនិញនៅផ្សាអស់នៅថ្ងៃណាមួយ ទំនិញទាំងនោះនឹងត្រូវបំពេញវិញ។ ដើម្បីត្រៀមទប់ទល់ស្ថានការណ៍ដែលអាចប្រែទៅជាយ៉ាប់យ៉ឺន អាល្លឺម៉ង់បានបម្លែងទីតាំងដូចជាសណ្ធាគារ មណ្ឌលកែប្រែ និងសាលសាធារណៈទៅជាកន្លែងព្យាបាលអ្នកជំងឺ។ ចំណែកឯរដ្ឋាភិបាល បានបញ្ជាទិញសម្ភារៈផ្លូវដង្ហើមរាប់ពាន់សម្រាប់ ខណៈគ្រែពេទ្យដែលចំនួន ២៥,០០០ ដែលមានឧបករណ៍ជំនួយផ្លួវដង្ហើមត្រូវបានរៀបចំរួចជាស្រេច៕	ដោយ៖ គយ រតនបុរិន្ទ
ចូរធ្វើលំហាត់ប្រាណកម្រិតមធ្យមទៅខ្លាំងក្លាយ៉ាងហោចណាស់ ៣០នាទី រយៈពេល ៥ថ្ងៃក្នុងមួយសប្តាហ៍។ រឿងនេះអាចជួយបន្ថយការឈឺចាប់ ពង្រឹងដល់ការធ្វើចលនា និងពន្យាពិការភាពផង សម្រកទម្ងន់បើសិនជាអ្នកធាត់ ចូរទៅជួបពេទ្យបើសិនជាអ្នកមានអាការៈភ្លាមៗនៃការរលាកសន្លាក់ដូចជា ឈឺសន្លាក់ ។ ចូរកំណត់រោគវិនិច្ឆ័យ និងព្យាបាលឲ្យបានទាន់ពេលវេលា ព្រោះវាអាចជួយបង្ការការខូចខាតរយៈពេលវែងបាន ចូរការពារសន្លាក់ពីការមានរបួស ជាពិសេសបើសិនជាអ្នកលេងកីឡា ធ្វើការ ឬសកម្មភាពផ្សេងៗដែលត្រូវការធ្វើចលនាដដែលៗ៕ ត្រួតពិនិត្យដោយ www.health.com.kh	បើសិនជាអ្នកមានជំងឺរលាកសន្លាក់ និងចង់កាត់បន្ថយការឈឺសន្លាក់ មានវិធីច្រើនណាស់ដែលអ្នកអាចធ្វើបានដើម្បីថែរក្សាសន្លាក់ឲ្យកាន់តែមានសុខភាពល្អជាងមុន។ ដើម្បីសន្លាក់កាន់តែមានសុខភាពល្អ គួរតែព្យាយាមធ្វើដូចខាងក្រោមនេះ៖
មួយរយៈចុងក្រោយនេះ គេសង្កេតឃើញ តាមមូលដ្ឋាន សម្បូរទៅដោយក្មេងទំនើង។ ជាក់ស្ដែង កម្លាំងសមត្ថកិច្ចរាជធានីភ្នំពេញ បង្ក្រាបបានជិត២០នាក់ ក្នុងពេលមួយយប់ ។ រីឯ តាមបណ្ដាខេត្ត ក៏សម្បូរក្មេងទំនើងណាស់ដែរ ដូចនៅបាត់ដំបង សមត្ថកិច្ចចុះបង្ក្រាបម្ដងបានជិត៥០នាក់ និងខេត្តបន្ទាយមានជ័យឃាត់ខ្លួនបានជាង១០នាក់ ក្រុមក្មេងទាំងនេះ សុទ្ធតែជាអ្នកបង្កអនាធិបតេយ្យ ដេញវាយគ្នាជាដើម និងដើរផឹកស៊ីពាក់កណ្ដាលយប់។ យ៉ាងណាភាពអសន្តិសុខខាងលើនេះ គ្រាន់តែជាផ្នែកមួយប៉ុណ្ណោះ ដោយពុំទាន់គិតពីបទល្មើស ឆក់ ប្លន់ គ្រឿងញៀន ដែលកើតមានជាហូរហែទៀត។ ដើម្បីធានាសុខសុវត្ថិភាពភូមិឃុំ ត្រូវតែពង្រឹងការអនុវត្តការងាររបស់មន្ត្រីមូលដ្ឋាន កន្លងមកក្រោមការដឹកនាំរបស់ សម្ដេច ស ខេង អតីតរដ្ឋមន្ត្រីក្រសួងមហាផ្ទៃ បានដាក់ចេញនូវគោលនយោបាយ ភូមឃុំសុវត្ថិភាព។ គោលនយោបាយនេះ គឺទប់ស្កាត់គ្រឿងញៀន ល្បែងស៊ីសង អំពើឆក់ប្លន់ រួមទាំងក្មេងទំនើងផងដែរ។ ប៉ុន្តែ អ្វីដែលលោក ស៊ឹង សែនករុណា មន្រី្តផ្នែកស៊ើបអង្កេតនិងសិទ្ធិមនុស្សនៃសមាគមអាហុក (ADHOC) សម្គាល់ឃើញ គឺការអនុវត្តច្បាប់ ពិសេសមន្ត្រីនៅមូលដ្ឋាន ហាក់ពុំទាន់ឆ្លើយតបទាន់ពេលវេលា ឬយឺតយ៉ាវឡើយ។ «ហេតុនេះ ទើបធ្វើឱ្យពលរដ្ឋ មានការព្រួយបារម្ភ! ហើយក៏ជាហេតុធ្វើឱ្យក្រុមក្មេងទំនើងមើលស្រាល ពីសមត្ថភាពនិងការទទួលខុសត្រូវរបស់សមត្ថកិច្ចពាក់ព័ន្ធដូច្នេះ សមត្ថកិច្ចនិងអាជ្ញាធរតាមមូលដ្ឋាន គួរតែអនុវត្តតួនាទីបម្រើរាស្រ្តឱ្យសកម្មជាមុខ ហើយទាន់សភាពការណ៍»។ ក្នុងកិច្ចសម្ភាសន៍ជាមួយសារព័ត៌មានថ្មីៗ តាមប្រព័ន្ធទូរស័ព្ទ លោក ស៊ឹង សែងករុណា សង្កត់ធ្ងន់បែបនេះ។ ជាមួយគ្នាដែរ លោក យ៉ង គីមអេង នាយកប្រតិបត្តិនៃមជ្ឈមណ្ឌលប្រជាពលរដ្ឋដើម្បីអភិវឌ្ឍន៍ និងសន្តិភាព ហៅកាត់ PDP ក៏យល់ឃើញដូចលោក ស៊ឹង សែនករុណា ដែរ ដោយដាក់បន្ទុកលើ ភាពអសកម្មរបស់មន្ត្រីតាមមូលដ្ឋាន ទើបបង្កឱ្យមានក្មេងទំនើងកាន់តែច្រើន។ លោកយល់ថា សុវត្ថិភាពតាមតំបន់នីមួយ គឺបញ្ជាក់ពីសមត្ថភាពគ្រប់គ្រងរបស់មន្ត្រីក្នុងមូលដ្ឋាននោះ។ លោក យ៉ង គីមអេង នាយកប្រតិបត្តិនៃមជ្ឈមណ្ឌលប្រជាពលរដ្ឋដើម្បីអភិវឌ្ឍន៍ និងសន្តិភាព ហៅកាត់ PDP។ រូបភាពយកពី PDP-Center ដូចនេះ អ្នកឃ្លាំមើលសង្គមទាំងពី ជំរុញឱ្យមន្ត្រីថ្នាក់លើ ពិនិត្យការអនុវត្តតួនាទីរបស់ មន្ត្រីមូលដ្ឋាន ដើម្បីធានាសុវត្ថិភាពដល់ពលរដ្ឋ។ ទន្ទឹមនឹងនេះ ត្រូវបែងចែកការងារឱ្យមន្ត្រីមូលដ្ឋានចុះធ្វើការឱ្យបានខ្ជាប់ខ្ជួន ជាជាងយកតែឈ្មោះនិងប្រាក់ខែមន្ត្រី។ «បើមានបញ្ហាកើតឡើងនៅតំបន់ណាមួយ ត្រូវសួរដេញដោលមេប៉ុស្តិ៍ ពីមូលហេតុហើយចោទសួរថាមេប៉ុស្តិ៍នោះបានធ្វើកិច្ចការងារឬទេ! និងដាក់ទោសទណ្ឌឬពិន័យបើខកខានទំនួសខុសត្រូវ! ដូច្នេះ ទាល់តែយើងពង្រឹងមន្ត្រីទាំងនោះ បានការងារមានប្រសិទ្ធភាព ហើយគ្រាន់តែអប់រំៗមន្ត្រីទាំងនោះពុំអាចដោះស្រាយបានឡើង!»។ លោក គីមអេង ពន្យល់ ប្រាប់សារព័ត៌មានថ្មីៗ បែបនេះតាមប្រព័ន្ធតេឡេក្រាម ហើយលោកទទូចឱ្យមន្ត្រី អនុវត្តច្បាប់ អនុវត្តឱ្យស្មើភាពគ្នា ខណៈក្មេងទំនើងខ្លះគឺជាកូនអ្នកមានអំណាច។ ស៊ឹង សែនករុណា មន្រី្តផ្នែកស៊ើបអង្កេតនិងសិទ្ធិមនុស្សនៃសមាគមអាហុក (ADHOC) ពាក់ព័ន្ធនឹងករណីក្មេងទំនើងនេះ សមត្ថកិច្ចខិតខំទប់ស្កាត់យ៉ាងយកចិត្តទុកដាក់ ដើម្បី ធានាសុវត្ថិភាពដល់ពលរដ្ឋក្នុងសហគមន៍ ក៏ដូចជាការជំរុញការអនុវត្តគោលនយោបាយ ភូមិឃុំសុវត្ថិភាព។ ជាមួយគ្នាដែរ អគ្គស្នងការដ្ឋាននគរបាលជាតិ បានចេញបញ្ជាពង្រឹងការចុះល្បាតតាមមូលដ្ឋាននិងការអប់រំ ដើម្បីកាត់បន្ថយសកម្មភាពអនាធិបតេយ្យ។ លោក ឆាយ គឹមខឿន ប្រាប់សារព័ត៌មានថ្មីៗ តាមប្រព័ន្ធតេឡេក្រាមបែបនេះ ។ លោកសង្កត់ធ្ងន់ថា៖ «ប៉ុន្តែអ្វីដែលសំខាន់ ក្នុងការដោះស្រាយបញ្ហាក្មេងទំនើង គឺកត្តាអប់រំជាសាធារណនិងសង្គមទាំងមូល! កងកម្លាំងសមត្ថកិច្ចពុំអាចធ្វើឬដោះស្រាយម្នាក់ឯងអស់ទេ ដោយសារក្មេងទាំងអស់នោះអត់ចូលរួម។ បើគ្រួសារ ម៉ែឪ និងមជ្ឈដ្ឋានជុំវិញមិនជួយ សាលារៀនមិនរឹតបន្តឹង ក៏មិនអាចដោះស្រាយបានអស់ដែរ»។ យ៉ាងណា ជាវិធានការចំពោះមុខ លោក អះអាងថាម្លាំងសមត្ថកិច្ច នឹងចុះអនុវត្តតាមនីតិវិធីច្បាប់ តាមលទ្ធភាពជាក់ស្ដែង។ ស្នងការតាមរាជធានីខេត្ត នាពេលថ្មីៗមានការដាក់បញ្ជាឱ្យកងកម្លាំងចុះល្បាត ។ ទោះបីមានការចុះល្បាត ក៏មហាជននៅតែបង្ហាញក្ដីព្រួយបារម្ភ ហើយសង្ឃឹមថាកម្លាំងសមត្ថកិច្ចនឹងចុះល្បាតជាប្រចាំ។ នេះបើ តាមមតិ ដែលពលរដ្ឋឆ្លើយឆ្លងតាមបណ្ដាញសង្គម ក្នុងទំព័រហ្វេសប៊ុករបស់ស្នងការ រាជធានីភ្នំពេញ៕	ភ្នំពេញ៖ ការកើនឡើងនៃក្មេងទំនើង បង្កអសន្តិសុខ និងអនាធិបតេយ្យ តាមមូលដ្ឋាន ត្រូវបានអ្នកឃ្លាំមើលព្រឹត្តិការណ៍សង្គម ដាក់បន្ទុកលើអាជ្ញាធរតាមមូលដ្ឋាន ពុំមានចំណាត់ការទាន់ពេលវេលា។
វិបត្តិជំងឺកូវីដ-១៩ បានធ្វើឱ្យកសិផលមៀនប៉ៃលិនជាប់គាំង ខណៈការនាំចេញទៅប្រទេសចិនមិនទាន់អាចសម្រេចបាន។ បញ្ហានេះ ត្រូវបានរាជរដ្ឋាភិបាល និងពលរដ្ឋមួយចំនួន បានចុះជួយប្រមូលទិញពីកសិករ។ ស្របពេលយុទ្ធនាការទិញមៀន លោក អ៊ុយ ចេងហេង បានយកផ្លែមៀន ផលិតជាមៀនក្នុងកែវផ្គត់ផ្គង់ទីផ្សារក្នុងស្រុក ដោយចាប់ផ្ដើមដាក់លក់បានជាងមួយសប្ដាហ៍ប៉ុណ្ណោះ ក្រោយស្រាវជ្រាវពីបច្ចេកទេសផលិត ៨ខែមក។ លោក អ៊ុយ ចេងហេង ស្ថាបនិកសហគ្រាសកែច្នៃផ្លែឈើស្រស់ យីហោ Navita ពន្យល់ពីការចាប់ផ្ដើមកែច្នៃមៀនដូច្នេះថា៖ «ការពិតក្រុមការងារខ្ញុំធ្វើតេស្តមៀនក្នុងកែវនេះ តាំងពីដើមឆ្នាំ[២០២១]មកម្លេះ ដោយនឹងគ្រោងដាក់លក់នៅដើមឆ្នាំ២០២២ទេ តែគាប់ជួនបច្ចុប្បន្នទីផ្សារផ្លែមៀនកំពុងជួបប្រទះបញ្ហាមិនអាចនាំចេញមៀនទៅក្រៅបាន។ ដូច្នេះហើយទើបពួកខ្ញុំចាប់ផ្ដើមបញ្ចេញលក់នៅពេលនេះ ដើម្បីចូលរួមចំណែកតូចមួយ ដល់កសិកររបស់យើង»។ ដំណើរការផលិតមៀន របស់សហគ្រាស់ Navita។ រូបភាពផ្ដល់ដោយ លោក អ៊ុយ ចេងហេង។ បច្ចុប្បន្នមៀនប៉ៃលិនក្នុងកែវរបស់លោក ចេងហេង មានលក់តាមប្រព័ន្ធអនឡាញ តាមបណ្ដា Mart និង ផ្សារទំនើបខ្លះក្នុងរាជធានីភ្នំពេញ។ ក្នុងសប្ដាហ៍ដំបូង នៃការបញ្ចេញលក់មៀនក្នុងកែវនេះ លោក អាចលក់បានប្រមាណ ២,៤០០កែវ ដោយប្រើប្រាស់ផ្លែមៀនស្រស់ចំនួន ១០តោន។ លោក ចេងហេង សប្បាយចិត្តដែលការបញ្ចេញលក់លើកដំបូងនេះ លក់អស់គ្មានសល់ ហើយលោកក៏នឹងពង្រីកទីផ្សាររបស់ខ្លួន បើអតិថិជននៅតែបន្តការគាំទ្រ។ ចំពោះមៀនប៉ៃលិនក្នុងកែវ លោក ចេងហេង ជាអ្នកផលិត និងកែច្នៃដោយខ្លួនឯង រួមនឹងប្អូនស្រី ដែលជាសហស្ថាបនិក បានបញ្ចប់ថ្នាក់វិស្វកម្មវិទ្យាសាស្ត្រចំណីអាហារ។ ស្ថាបនិកវ័យ២៨ឆ្នាំរូបនេះ អះអាងថាមៀនដែលខ្លួនផលិតនោះ មិនមានប្រើប្រាស់នូវសមាសធាតុរក្សាផលិតផលឡើយ គឺផលិតដោយបច្ចេកទេសម្យ៉ាងហៅថា Pasteurize។ ផលិតផលមៀនក្នុងកែវ របស់សហគ្រាស Navita។ រូបភាពផ្ដល់ដោយ លោក អ៊ុយ ចេងហេង។ «មៀនប៉ៃលិនក្នុងកែវនេះ យើងមិនប្រើប្រាស់សមាសធាតុរក្សាផលិតផលទេ គឺប្រើប្រាស់បច្ចេកទេស Pasteurize។ Pasteurize ហ្នឹង គឺយើងចំហុយមៀនឱ្យល្អហើយឆ្អិន បន្ទាប់មកយើងរក្សាទុកក្នុងកែវដោយចំហុយ តែត្រូវប្រាកដថាបិទគ្របជិត គ្មានខ្យល់ចូល»។ នេះជាការលើកឡើងរបស់ លោក ចេងហេង ដោយបន្ថែមថា តាមរយៈបច្ចេកទេសនេះ អាចរក្សាគុណភាពផលិតផលបាន៨ខែ ដែលមិនប៉ះពាល់ដល់សុខភាពអ្នកបរិភោគ។ តាមរយៈការកែច្នៃមៀននេះ ស្ថាបនិកNavita យល់ឃើញថាវាជាការចាប់ផ្ដើមដ៏ប្រសើរមួយសម្រាប់សហគ្រាសរបស់ខ្លួន និងកសិករដាំមៀនក្នុងស្រុក។ លោក ចេងហេង រំពឹងថា ផលិតផលរបស់ខ្លួន នឹងអាចប្រកួតប្រជែងផលិតផលនាំចូលក្រៅប្រទេសផងដែរ ដោយសម្អាងលើគុណសម្បត្តិសហគ្រាសខ្លួន។ មៀន ដែលយកមកផលិតនេះ បានប្រមូលទិញពីកសិករដាំមៀន ក្នុងស្រុកសំឡូត និងស្រុករតនមណ្ឌល ក្នុងខេត្តបាត់ដំបង ខណៈបច្ចុប្បន្នកំពុងស្ថិតក្នុងដំណើរការនៃការចុះកុងត្រាទិញមៀន ពីសមាគមអ្នកដាំមៀនផងដែរ។ ក្រៅពីការកែច្នៃជាមៀនក្នុងកែវនេះ លោក ចេងហេង ក៏បានបង្ហើបពីគម្រោងបន្ទាប់របស់ខ្លួន ដែលយកមៀនទៅផលិតជា តំណាប់មៀន មៀនស្ងួត ម្សៅមៀន និងភេសជ្ជៈ នាពេលឆាប់ៗខាងមុខ។ សូមជម្រាបផងដែរថា សហគ្រាសកែច្នៃផ្លែឈើស្រស់Navita ដំណើរការចុងឆ្នាំ២០២០ ក្នុងខេត្តបាត់ដំបង។ ក្រៅពីកែច្នៃមៀន សហគ្រាសនេះ ក៏បានកែច្នៃផ្លែឈើក្នុងស្រុកមួយចំនួនទៀតផងដែរ រួមមាន ស្វាយ ម្នាស់ ស្រកានាគ និងផ្លែឈើក្នុងស្រុកមួយចំនួនទៀត និងកំពុងសិក្សាទីផ្សារនាំចេញទៅក្រៅប្រទេស៕ លោក អ៊ុយ ចេងហេង និង សហស្ថាបនិក កញ្ញា អ៊ុយ សុធារីណា។រូបភាពផ្ដល់ដោយ លោក អ៊ុយ ចេងហេង។	ភ្នំពេញ៖ លោក អ៊ុយ ចេងហេង ជាម្ចាស់អាជីវកម្មកែច្នៃផ្លែឈើស្រស់ ក្នុងភូមិសាលាបាឡាត់ សង្កាត់អូរម៉ាល់ ក្រុងបាត់ដំបង ខេត្តបាត់ដំបង។ នាពេលថ្មីៗនេះ ម្ចាស់សហគ្រាសនេះ បានកែច្នៃមៀនស្រស់ ជាមៀនក្នុងកែវ ដើម្បីចូលរួមចំណែកជួយដោះស្រាយបញ្ហាគ្មានទីផ្សារ របស់កសិករ។ បច្ចុប្បន្នផលិតផលថ្មីនេះ កំពុងទទួលបានការគាំទ្រពីអតិថិជន ខណៈគម្រោងផលិតត្រូវការមៀនស្រស់ ១តោនក្នុងមួយថ្ងៃ។
ជាមួយការនាំចេញកង់ និងផលិតផលឧស្សាហកម្មផ្សេងទៀត ដែលមិនមែនទំនិញវានភណ្ឌ របាយការណ៍ World Bank អះអាងថា កម្ពុជាកំពុងជោគជ័យលើដំណើរចាប់ផ្ដើមធ្វើពិពិធកម្មនាំចេញរបស់ខ្លួន។ របាយការណ៍បន្ថែមដូច្នេះទៀតថា៖«ដែលគាំទ្រដោយការអនុគ្រោះពន្ធរបស់សហភាពអឺរ៉ុប EBA កម្ពុជាគឺជាអ្នកផ្គត់ផ្គង់កង់ធំជាងគេទៅទីផ្សារសហភាពអឺរ៉ុបនាពេលបច្ចុប្បន្ននេះ»។ នៅក្នុងឆ្នាំ២០១៧ កម្ពុជាបាននាំចេញកង់ទៅសហភាពអឺរ៉ុប (EU)ចំនួនមិនតិចជាង ១,៤លានកង់ ក្នុងកំណើន ៩ភាគរយ។ ចំនួននេះបានធ្វើឲ្យកម្ពុជា នាំមុខតៃវ៉ាន់ដែលបាននាំចេញចំនួន ១,៣លានកង់ និងប្រទេសភីលីពីន ០,៨លានកង់ ទៅទីផ្សារ EU ។ តៃវ៉ាន់ធ្លាប់ជាអ្នកផ្គង់ផ្គង់កង់ធំបំផុតរបស់សហភាពអឺរ៉ុប ក្នុងរយៈពេល២០ឆ្នាំកន្លងមក។ ការនាំចេញកង់របស់កម្ពុជាទៅទីផ្សារអន្តរជាតិ មានតម្លៃសរុប ៣៣៥ លានដុល្លារនៅឆ្នាំ២០១៧ ។ ដោយឡែកក្នុងឆមាសទី១ឆ្នាំ២០១៨ ការនាំចេញនេះ បានកើនឡើង ១៦,៧ភាគរយ។ នេះបើតាមរបាយការណ៍របស់ធនាគារពិភពលោក៕	ភ្នំពេញ៖ បច្ចុប្បន្ន កម្ពុជាគឺជាប្រទេសនាំចេញកង់ទៅទីផ្សារសហភាពអឺរ៉ុបធំបំផុត នាំមុខតៃវ៉ាន់ និងប្រទេសហ្វីលីពីន។ នេះបើតាមរបាយការណ៍បច្ចុប្បន្នភាពសេដ្ឋកិច្ចកម្ពុជា របស់ធនាគារពិភពលោក ដែលចេញផ្សាយក្នុងពេលថ្មីៗនេះ។
សំណើនេះ គឺធ្វើឡើងក្នុងជំនួបរវាងលោក ស៊ុយ សែម រដ្ឋមន្ត្រីក្រសួងរ៉ែនិងថាមពល និង លោក Le Bien Cuong ទីប្រឹក្សាពាណិជ្ជកម្មនៃស្ថានទូតវៀតណាមប្រចាំនៅកម្ពុជា កាលពីថ្ងៃទី៨ ខែមេសា ឆ្នាំ២០១៩ នៅទីស្តីការក្រសួងរ៉ែនិងថាមពល។ បើតាមព័ត៌មានដែលបង្ហោះលើទំព័រហ្វេសប៊ុករបស់ក្រសួងរ៉ែ លោករដ្ឋមន្ត្រី បានក៏ឆ្លៀតស្នើម្តងទៀតដែរ ឲ្យវៀតណាម ជួយផ្គត់ផ្គង់អគ្គិសនី៥០មេហ្កាវ៉ាត់បន្ថែម មកកម្ពុជា។ សំណេរលើទំព័រហ្វេសប៊ុករបស់ក្រសួងរ៉ែ បានសរសេរថា «ជាការឆ្លើយតប លោកទីប្រឹក្សាពាណិជ្ជកម្ម បានស្វាគមន៍ ហើយនឹងធ្វើរបាយការណ៍ពីការស្នើសុំនេះ ទៅកាន់រដ្ឋាភិបាលវៀតណាម»។ ថ្មីៗនេះ ប្រមុខរដ្ឋាភិបាលកម្ពុជា បានធ្វើលិខិតជូនទៅរដ្ឋាភិបាលវៀតណាម ដើម្បីសុំឲ្យជួយផ្គត់ផ្គង់អគ្គិសនីចន្លោះពី៥០ទៅ១០០មេហ្កាវ៉ាត់បន្ថែមទៀត ខណៈបច្ចប្បន្ន អគ្គិសនីពីវៀតណាម ដែលផ្គត់ផ្គង់មកកម្ពុជា មានប្រមាណ២០០មេហ្កាវ៉ាត់។ ប្រមុខរដ្ឋាភិបាលកម្ពុជា ក៏បានផ្ញើលិខិតជូនរដ្ឋាភិបាលថៃ សុំឲ្យជួយផ្គត់ផ្គង់អគ្គិសនី៨០មេហ្កាវ៉ាត់បន្ថែមផងដែរ និងបានផ្ញើ់លិខិតជូនរដ្ឋាភិបាលឡាវ សុំឲ្យជួយផ្គត់ផ្គង់១០មេហ្កាវ៉ាត់បន្ថែម។ លោក វ៉ិចទ័រ ហ្សូនា ធ្លាប់លើកឡើងថា ការស្នើសុំឲ្យជួយផ្គត់ផ្គង់អគ្គិសនីនេះ គឺជាកិច្ចព្រមព្រៀងពាណិជ្ជកម្ម មិនមែនសុំឲ្យប្រទេសទាំងនេះ ជួយផ្គត់ផ្គង់ដោយមិនគិតប្រាក់នោះទេ។ រដ្ឋាភិបាលកម្ពុជា ក៏ធ្លាប់ប្រកាសជួលនាវាផ្ទុកអគ្គិសនី២០០មេហ្កាវ៉ាត់ពីតួកគីផងដែរ តែក្រោយមក ក៏លុបចោលវិញ ដោយសារតែតម្លៃថ្លៃពេក។ បច្ចុប្បន្ន កម្ពុជា ខ្វះខាតអគ្គិសនីប្រមាណ៤០០មេហ្កាវ៉ាត់។ មូលហេតុ គឺដោយសារតែគ្រោះរាំងស្ងួង ដែលធ្វើឲ្យខ្វះខាតទឹក នៅតាមបណ្តាវារីអគ្គិសនី។ លើសពីនេះ ការកើនឡើងយ៉ាងគំហុកនូវវិស័យសំណង ក៏ជាមូលហេតុ ធ្វើឲ្យខ្វះខាតអគ្គិសនីដែរ៕	កម្ពុជា ពឹងពាក់វៀតណាម ឲ្យជួយបង្កើនការទម្លាក់ទឹកនៅតាមបណ្តាវារីអគ្គិសនីទាំង១៤ នៅផ្នែកខាងវៀតណាម ដើម្បីឲ្យវារីអគ្គិសនីសេសានក្រោម២របស់កម្ពុជា មានទឹកបន្ថែមក្នុងការបង្កើនការផលិតថាមពលអគ្គិសនី។
បន្ទាប់ពីមានការផ្តល់ភ្លើងបៃតងពីទីភ្នាក់ងារឱសថអឺរ៉ុប (EMA) សហភាពអឺរ៉ុប បានផ្តល់ការយល់ព្រមចុងក្រោយក្នុងការឲ្យប្រើប្រាស់វ៉ាក់សាំងរបស់ក្រុមហ៊ុន Pfizer និងដៃគូសហការ BioNTech ។ បើសិនបើគ្មានការប្រែប្រួលទេ ប្រទេសអឺរ៉ុបមួយចំនួន ដូចជាអាល្លឺម៉ង់ បារាំង អូទ្រីស និងអ៊ីតាលី នឹងចាប់ផ្តើមយុទ្ធនាការចាក់វ៉ាក់សាំងនៅក្នុងប្រទេសនៅថ្ងៃទី២៧ ខែធ្នូ ខាងមុខ បន្ទាប់ពីបុណ្យណូអែល។ ទាក់ទិននឹងបញ្ហានេះ ប្រធានគណៈកម្មការអឺរ៉ុប លោកស្រី អឺស៊ុឡា វ៉ុន ដឹ លៃអេន បានលើកឡើងថា វ៉ាក់សាំង នឹងមានសម្រាប់គ្រប់ប្រទេសអឺរ៉ុបទាំងអស់ និងគ្រប់លក្ខខណ្ឌ។ «យើងបានដាក់ឲ្យប្រើប្រាស់វ៉ាក់សាំង ដែលមានសុវត្ថិភាព និងប្រសិទ្ធភាពដំបូងប្រឆាំងកូវីដ-១៩។ វ៉ាក់សាំងជាច្រើន នឹងមកដល់ក្នុងពេលឆាប់ៗនេះ»។ ប្រធានគណៈកម្មការអឺរ៉ុប បានលើកឡើងបែបនេះ ដោយបន្ថែមថា នេះជាជោគជ័យមួយទៀតរបស់អឺរ៉ុប។ ចំណែករដ្ឋមន្ត្រីសុខាភិបាលអ៊ីតាលី លោក Roberto Speranza ក៏បានសាទរការអនុញ្ញាតរបស់សហភាពអឺរ៉ុបដែរ ដោយចាត់ទុកដំណឹងមួយនេះ ជាអ្វីដែលប្រទេសមួយចំនួនរង់ចាំ ហើយវាជាដំណាក់កាលថ្មីមួយ ក្នុងការប្រយុទ្ធប្រឆាំងជាមួយជំងឺរាតត្បាតសកល។ តាមការចុះផ្សាយរបស់ទីភ្នាក់ងារព័ត៌មាន Reuters ក្រុមហ៊ុន Pfizer និងក្រុមហ៊ុន BioNTech បានត្រៀមខ្លួនរួចរាល់ហើយ ក្នុងការដឹកជញ្ជូនវ៉ាក់សាំងប្រឆាំងកូវីដ-១៩ នៅដំណាក់កាលដំបូង។ បើតាមការបញ្ជាក់របស់ក្រុមហ៊ុនទាំងពីរ វ៉ាក់សាំងសម្រាប់អឺរ៉ុប នឹងផលិតនៅក្នុងទីតាំងពីរផ្សេងគ្នា ដោយក្រុមហ៊ុន BioNTech ផលិតវ៉ាក់សាំងនៅអាល្លឺម៉ង់ និងក្រុមហ៊ុន Pfizer នឹងផលិតវ៉ាក់សាំងនៅបែលហ្ស៊ិក។ ការអនុញ្ញាតឲ្យប្រើប្រាស់វ៉ាក់សាំងនេះ ធ្វើឡើងស្របពេល អ្នកវិទ្យាសាស្ត្របានរកឃើញក្រុមកូរ៉ូណាវីរុសថ្មី ដែលឆ្លងខ្លាំងជាងមុនរហូតដល់ ៧០ភាគរយ នៅអង់គ្លេស។ ទាក់ទិននឹងបញ្ហានេះ មន្ត្រី EMA បានបញ្ជាក់ថា វ៉ាក់សាំងទំនងជាមានប្រសិទ្ធភាពខ្ពស់ដដែល ក្នុងការប្រយុទ្ធប្រឆាំងជាមួយក្រុមកូរ៉ូណាវីរុសថ្មី។ តាមការចុះផ្សាយរបស់សារព័ត៌មាន Sky News មេរោគទម្រង់ថ្មី បានរាតត្បាតដល់ដាណឺម៉ាក, អ៊ីតាលី, កោះហ្ស៊ីប្រាល់តា, ហូឡង់ និងអូស្ត្រាលី។ ក្នុងយុទ្ធនាការចាក់វ៉ាក់សាំងនេះ ក្រុមគ្រូពេទ្យថែទាំអ្នកជំងឺកូវីដ-១៩ និងប្រជាជនវ័យចំណាស់ នឹងទទួលបានការចាក់វ៉ាក់សាំងមុន។ កន្លងមក អឺរ៉ុប បានបញ្ជាទិញវ៉ាក់សាំងពីក្រុមហ៊ុន Pfizer ចំនួន ២០០លានដូស សម្រាប់ចាក់លើមនុស្សចំនួន ១០០លាននាក់សិន ដោយមួយដូសតម្លៃ ១៨,៩០ដុល្លារ។ បន្ថែមពីនេះ ចំនួនវ៉ាក់សាំងផ្សេងទៀត កំពុងស្ថិតក្រោមការចរចា។ សូមបញ្ជាក់ថា ការអនុញ្ញាតឲ្យប្រើប្រាស់វ៉ាក់សាំងរបស់អឺរ៉ុបនេះ ធ្វើឡើងក្រោយពេល អង់គ្លេស និងអាមេរិក បានដាក់ចេញយុទ្ធនាការចាក់វ៉ាក់សាំងនៅក្នុងប្រទេស៕	សហភាពអឺរ៉ុប នៅថ្ងៃទី២១ ខែធ្នូ បានអនុញ្ញាតឲ្យប្រើប្រាស់វ៉ាក់សាំងប្រឆាំងកូវីដ-១៩ របស់ក្រុមហ៊ុនឱសថ Pfizer ដែលសហការជាមួយក្រុមហ៊ុន BioNTech ស្របពេលប្រទេសអឺរ៉ុបមួយចំនួន កំពុងមានករណីឆ្លងកើនឡើង។ បើតាមផែនការ អឺរ៉ុបគ្រោងនឹងចាក់វ៉ាក់សាំងលើប្រជាជនរបស់ខ្លួនទាំងអស់ ដែលមានប្រមាណ ៤៥០លាននាក់។
វៀតណាមបានបង្ហាញទម្រង់លេងដ៏អស្ចារ្យក្នុងរយៈពេលចុងក្រោយនេះ ដោយក្នុងនោះពួកគេបានដណ្តើមយកពានប្រចាំតំបន់អាស៊ាន Suzuki Cup ឆ្នាំ២០១៨ មកគ្រប់គ្រងជាលើកទី២ទៀតផង។ នៅក្រោមការដឹកនាំរបស់គ្រូបង្វឹកជនជាតិកូរ៉េខាងត្បូងលោក Park Hang-seo ក្រុមរហស្សនាមផ្កាយមាសអាចចូលរួមប្រកួតប្រជែងក្នុងព្រឹត្តិការណ៍ប្រចាំទ្វីបអាស៊ី Asian Cup ជាលើកទី៤ ពោលគឺក្នុងឆ្នាំ ១៩៥៦,១៩៦០ និងចុងក្រោយឆ្នាំ២០០៧។ លោក Park Hang-seo គ្រូជម្រើសជាតិវៀតណាម អ្វីដែលជាការកត់សម្គាល់នោះ មិនត្រឹមតែអាចឆ្លងផុតវគ្គចែកពូលនោះទេ ប៉ុន្តែវៀតណាមអាចធ្វើព្យុះភ្លៀងដោយទម្លាក់ហ្សកដានីដែលជាក្រុមខ្លាំងមួយនៅតំបន់អាស៊ីខាងលិចដើម្បីឈានមកដល់វគ្គ៨ក្រុមចុងក្រោយនេះ។ បន្តមកដល់វគ្គ១/៤ផ្តាច់ព្រ័ត្រនេះ វៀតណាមត្រូវធ្វើការងារធ្ងន់ទៀតហើយដោយត្រូវប្រជែងជាមួយក្រុមគីឡូ World Cup ជប៉ុន ដែលសហព័ន្ធកីឡាបាល់ទាត់អាស៊ីចាត់ទុកថាជាក្រុមមានកម្រិតខ្ពស់ជាងគេលំដាប់ទី៣បន្ទាប់ពីអូស្ត្រាលី និងអ៊ីរ៉ង់។ យ៉ាងណាក៏ដោយកាលពីពេលថ្មីៗកន្លងទៅនេះ វៀតណាមក៏បានសាងប្រវត្តិសាស្ត្រដ៏អស្ចារ្យរបស់ពួកគេផងដែរដោយបានយកឈ្នះជប៉ុននៅក្នុងការប្រកួត Asian Games ឆ្នាំ២០១៨ លើវិញ្ញាសាបាល់ទាត់បុរស ដែលឥណ្ឌូណេស៊ីធ្វើជាម្ចាស់ផ្ទះ។ ជម្រើសជាតិវៀតណាមក្រោមអាយុ២៣ឆ្នាំដែលដឹកនាំដោយគ្រូសញ្ញាតិកូរ៉េខាងត្បូង វ័យ៦០ឆ្នាំដដែលនេះ ទទួលបានជ័យជម្នះលើ U-23 ជប៉ុន ដោយលទ្ធផល ១-០ នាការប្រកួតវគ្គសន្សំពិន្ទុក្នុងពូល D ដែលសម្រេចទីបានដោយកីឡាករ Nguyen Quang Hai។ កីឡាករ Nguyn Quang Hi ឬ Messi វៀតណាម។ រូបភាពពីទំព័រហ្វេសប៊ុក Asian Cup តើក្នុងជំនួបនៅយប់នេះ លោក Park Hang-seo អាចបន្តដឹកនាំម្ចាស់ជើងឯក Suzuki Cup 2018 យកឈ្នះជប៉ុនម្តងទៀតដែរឬទេ ហើយ Nguyen Quang Hai វ័យ២១ឆ្នាំ ដែលគេឲ្យរហស្សនាមថា Messi វៀតណាមនោះ អាចសម្រេចទីក្រុមសាម៉ូរ៉ៃជប៉ុនសម្រាប់វៀតណាមជាលើកទី២ បានដែរឬយ៉ាងណា? ដោយឡែកបន្ទាប់ពីជំនួបវៀតណាម និងជប៉ុន ក៏មានការប្រកួតមួយគូទៀតផងដែររវៀងចិន និងអ៊ីរ៉ង់ក្នុងវគ្គ១/៤ ដូចគ្នានេះ ដែលធ្វើឡើងនៅវេលាម៉ោង ១១:០០នាទីយប់ថ្ងៃដដែល៕	វៀតណាមជាក្រុមកីឡាបាល់ទាត់ជម្រើសជាតិពីតំបន់អាស៊ានតែមួយគត់ដែលអាចបន្តដល់វគ្គ១/៤ផ្តាច់ព្រ័ត្រពានរង្វាន់ AFC Asian Cup ឆ្នាំ២០១៩នេះ ដោយត្រូវតទល់ជាមួយក្រុមខ្លាំងជប៉ុននៅថ្ងៃទី២៤ ខែមករា វេលាម៉ោង ៨:៣០នាទីយប់ [ម៉ោងនៅកម្ពុជា]។
ក្រុមនីមួយៗទាមទារឈ្នះរៀងៗខ្លួនជាដាច់ខាតនៅថ្ងៃនេះ ដើម្បីឈ្នះកៅអីឡើងទៅវគ្គផ្តាច់ព្រ័ត្រ ព្រោះការប្រកួតធ្វើឡើងតែ១ជើងប៉ុណ្ណោះ។ ដូច្នេះការប្រកួតទាំងពីរគូនៅថ្ងៃនេះ នឹងក្លាយជាជំនួបដ៏តានតឹង និងជក់ចិត្តបំផុតសម្រាប់អ្នកគាំទ្រ។ ព្រោះចង់មិនចង់កីឡាករទាំងអស់ត្រូវខិតខំប្រឹងប្រែងប្រកួតឲ្យអស់ពីសមត្ថភាព ដើម្បីស្វែងរកជ័យជម្នះជូនក្រុមរៀងៗខ្លួន។ មុនឡើងមកកាន់វគ្គនេះ ក្រុមទាំង៤បានយកឈ្នះគូប្រកួតរៀងៗខ្លួនក្នុងវគ្គ៨ក្រុមចុងក្រោយ។ ក្នុងនោះក្រុមសៀមរាបយកឈ្នះក្រុមកែបដោយបាល់កាត់សេចក្តី ៥-៤ ក្រោយក្រុមទាំងពីរបញ្ចប់ក្នុងលទ្ធផលស្មើ ២-២។ រីឯក្រុមត្បូងឃ្មុំយកឈ្នះព្រៃវែង ២-០ ខណៈកោះកុងស៊ីកំពត ១-០ និងរតនគិរីយកឈ្នះម្ចាស់ផ្ទះកំពង់ធំ ៣-២៕	ការប្រកួតបាល់ទាត់ដណ្តើមពានរង្វាន់សម្តេច ហ៊ុន សែន ថ្នាក់ខេត្តបានឈានដល់ប្រកួតដណ្តើមកៅអីឡើងទៅវគ្គផ្តាច់ព្រ័ត្រ ដោយនៅថ្ងៃសៅរ៍ ទី២២ ឧសភានេះ ក្រុមសៀមរាបបើកទ្វារកីឡដ្ឋានខ្លួនស្វាគមន៍ភ្ញៀវកោះកុង ខណៈត្បូងឃ្មុំតទល់ជាមួយរតនគិរីនាកីឡដ្ឋានខេត្តត្បូងឃ្មុំ។ ការប្រកួតទាំងពីរគូក្នុងវគ្គពាក់កណ្តាលផ្តាច់ព្រ័ត្រនេះ កំពុងដំណើរការនៅកីឡដ្ឋានទាំងពីរ។
ខ្សែបម្រើសញ្ជាតិស៊ីលី វ័យ៣០ឆ្នាំបានរងរបួសជង្គង់ខាងស្តាំក្នុងអំឡុងពេលការប្រកួតដែល Man Utd យកឈ្នះ Southampton ៣-២ ក្នុងក្របខណ្ឌ Premier League កាលពីសប្តាហ៍មុន។ បញ្ហារបួសនេះនឹងធ្វើឲ្យអតីតសមាជិកក្រុម Barcelona និង Arsenal រូបនេះត្រូវការសម្រាកព្យាបាលរយៈពេល៨សប្តាហ៍។ អវត្តមាន Sanchez លើទីលានយៈពេលដល់ទៅ២ខែនេះ នឹងប៉ះពាល់ដល់ក្រុមបិសាចក្រហមនៅពេលប៉ះ Paris St Germain ក្នុងក្របខណ្ឌ Champions League សម្រាប់ជំនួបជើងទី២នៅថ្ងៃទី៦ ខែមីនានេះ។ Man Utd បានចាញ់ PSG ២-០ នៅជើងទី១ ក្នុងទឹកដី Old Trafford រួចមកហើយ ខណៈពេលនេះកំពុងមានវិបត្តិកីឡាករសំខាន់ៗរបួសជាច្រើនថែមទៀត។ ក្រៅពីនោះខ្សែបម្រើឆ្នើម Paul Pogba ក៏មិនអាចចូលជួយក្រុមដែរ ដ្បិតបានកាតក្រហមនាជំនួបនោះ។ សារព័ត៌មានស៊ីលី El Mercurio ផ្សាយថា Sanchez អាចត្រលប់ចូលទីលានវិញក្នុងជំនួបចុងក្រោយ១ប្រកួតសម្រាប់រដូវកាលនេះឲ្យ Man Utd និងអាចជួយក្រុមជម្រើសជាតិខ្លួនក្នុងព្រឹត្តិការណ៍ Copa American ដែលចាប់ផ្តើមពីថ្ងៃទី១៤ ខែមិថុនា ឆ្នាំ២០១៩៕	Alexis Sanchez នឹងអវត្តមានឲ្យក្រុម Manchester United រហូតបញ្ចប់រដូវកាលនេះតែម្តងបន្ទាប់ពីមានបញ្ហារបួសសរសៃជង្គង់។ នេះបើយោងតាមការបញ្ចាក់របស់អ្នកជំនាញប្រចាំក្រុមជម្រើសជាតិស៊ីលី។
លោកស្រី Brittain គឺជាប្រធាន និងជានាយកប្រតិបត្តិ ក្រុមហ៊ុនបដិសណ្ឋារកិច្ចដ៏ធំជាងគេបង្អស់ប្រចាំអង់គ្លេស Whitbread ។ មិនត្រឹមតែប៉ុណ្ណោះ អ្នកស្រីក៏ជាប្រធានក្រុមហ៊ុនលក់គ្រឿងសង្ហារីមដ៏ធំ ប្រចាំអង់គ្លេស Dunelm។ អនាគតប្រធានថ្មី Premier League រូបនេះនឹងលាលែងពីតំណែងនៅក្រុមហ៊ុន Whitbread នាដើមឆ្នាំ ២០២៣។ លោកស្រីចូលកាន់តំណែងជាប្រធានបណ្ណោះអាសន្ន Premier League ក្រោយពេលលោក Peter McCormick ដែលកាន់តំណែងតពីលោក Gary Hoffman បានលាលែងពីតំណែង បន្ទាប់ពីមានតវ៉ាពីក្លិបផ្សេងៗលើបញ្ហាការកាន់កាប់ក្លិប Newcastle United ពីសំណាក់សម្ព័ន្ធអារ៉ាប៊ីសាអូឌីត។ «ខ្ញុំបានក្លាយជាអ្នកគាំទ្របាល់ទាត់តាំងពីនៅតូច ហើយខ្ញុំក៏ធ្លាប់ស្រមៃថានឹងអាចត្រូវបានតែងតាំងជាប្រធាននៃ Premier League។ វានឹងក្លាយជាឯកសិទ្ធិពិតប្រាកដក្នុងការអភិវឌ្ឍនផែនការសម្រាប់អនាគត និងធ្វើការងារយ៉ាងល្អជាមួយម្ចាស់ភាគហ៊ុនផ្សេងទៀតចំពោះការប្រកួត ដើម្បីធានាបាននូវនិរន្តរភាពនៃភាពជោគជ័យរយៈពេលវែងនៃ Premier League។»។ លោកស្រី Brittain វ័យ៥៧ឆ្នាំនិយាយបែបននេះ។ នាយកប្រតិបត្តិ Premier League លោក Richard Masters បានឱ្យដឹងថា លោករីករាយចំពោះការចូលរួមរបស់លោកស្រី Brittain ព្រោះលោកស្រីបានជះឥទ្ធិពលវិជ្ជមានដល់ស្ថាប័ន ដែលលោកស្រីធ្លាប់បានចូលរួមពីមុនៗមក។ ជាស្រ្តីដែលនឹងកាន់តំណែងលីគកំពូលអង់គ្លេសលើកដំបូង លោកស្រី Alison Brittain ធ្លាប់កាន់តួនាទីជាន់ខ្ពស់មួយនៅក្នុងឧស្សាហកម្មធនាគាអង់គ្លេស ។ មិនត្រឹមប៉ុណ្ណោះលោកស្រីធ្លាប់បម្រើការជានាយកផ្នែកលក់នៃស្ថាប័នហិរញ្ញវត្ថុអង់គ្លេស Lloyds Banking Group និងជានាយកក្រុមប្រឹក្សាធនាគា Santander UK។ គួររំលឹកថា រដូវកាលថ្មី Premier League នឹងចាប់ផ្តើមនៅថ្ងៃទី៦ ខែសីហា ដោយក្រុម Fulham នឹងទទួលស្វាគមន៍នាប្រកួតបើកឆាកទល់ Liverpool ដំបូងគេបង្អស់នៅវេលាម៉ោង ៦:៣០ (ម៉ោងនៅកម្ពុជា)៕	ក្របខណ្ឌ Premier League នឹងត្រូវគ្រប់គ្រងដោយមានប្រធានជាស្ត្រីលើកដំបូង ក្នុងប្រវត្តិសាស្រ្តគឺលោកស្រី Alison Brittain ដែលចូលកាន់កាប់តំណែងកំពូលនេះចាប់ពីឆ្នាំ ២០២៣ តទៅ ក្រោយពេលក្លិបទាំងអស់ បានបោះឆ្នោតគាំទ្រជាឯកច្ឆ័ន្ទ។ នេះបើតាមលីគកំពូលអង់គ្លេស ថ្ងៃទី២៦ ខែកក្កដា។
អ្នកស្រី ឱ វណ្ណឌីន បានអះអាងថា ខាងសុខាភិបាល មិនយកថ្លៃចំណាយពីពលរដ្ឋ លើការធ្វើតេស្តរកCOVID-19 រួមទាំងថ្លៃព្យាបាលនោះទេ។ អ្នកស្រី ឱ វណ្ណឌីន ចាត់ទុកការរាល់ផ្សាយព័ត៌មាន ទាក់ទងនឹងការយកថ្លៃសេវាធ្វើតេស្តរកCOVID-19នេះ គឺជារឿងមិនពិតឡើយ។ អ្នកស្រីប្រាប់ពលរដ្ឋឱ្យរាយការណ៍ទៅក្រសួង បើសិនជារកឃើញថា មន្ត្រីជំនាញសុខាភិបាលរូបណាទារថ្លៃ ធ្វើតេស្តរកCOVID-19នេះ។ អ្នកនាំពាក្យក្រសួងសុខាភិបាល ក៏បានរំឭកឱ្យពលរដ្ឋថែរក្សាអនាម័យផ្ទាល់ខ្លួនជាប្រចាំ ដើម្បីទប់ស្កាត់ និងបង្ការវីរុសនេះ។ រដ្ឋលេខាធិការក្រសួងសុខាភិបាលរួបនេះ បាននិយាយដូច្នេះថា៖«ទោះបីថ្ងៃនេះរកមិនឃើញមានCOVID-19 មែន តែថ្ងៃស្អែកអាចនឹងរកឃើញ។ ដូច្នេះត្រូវផ្តោតអារម្មណ៍ការពារ អនាម័យផ្ទាល់ខ្លួនរបស់យើង»។ គិតមកដល់ថ្ងៃទី១៨ ខែមីនា នេះកម្ពុជាមានករណីកូវីដ-១៩ ចំនួន៣៥ករណីហើយ។ក្នុងចំណោមនោះ ជនជាតិខ្មែរមាន២២នាក់ ម៉ាឡេស៊ី៥នាក់ អង់គ្លេស៣នាក់ បារាំង២នាក់ កាណាដា១នាក់ បែលហ្ស៊ិក១នាក់ និងចិន១នាក់ ដែលជាករណីដំបូង ហើយសះស្បើយ។ នេះបើតាមការបញ្ជាក់ពីលោកស្រី ឱ វណ្ណឌីន អ្នកនាំពាក្យក្រសួងសុខាភិបាលដដែល៕	ភ្នំពេញ៖ គិតមកត្រឹមថ្ងៃទី១៨ ខែមីនានេះ កម្ពុជាមានមនុស្សចំនួន១១១២នាក់ហើយដែលបានទៅធ្វើតេស្តរកCOVID-19 នៅវិទ្យាស្ថានបាស្ទ័រកម្ពុជា ដោយមិនគិតថ្លៃ។ តួលេខអ្នកធ្វើតេស្តទាំងនេះ គឺរាប់បញ្ជូលទាំងអ្នកវិជ្ចមានCOVID-19 ទាំង៣៥នាក់។ នេះជាការបញ្ជាក់របស់លោកស្រី ឱ វណ្ណឌីន អ្នកនាំពាក្យក្រសួងសុខាភិបាល នាសន្និសីទសារព័ត៌មានអំពីកូវីដ-១៩ នៅកម្ពុជា ព្រឹកថ្ងៃទី១៨ ខែមីនា ។
បរិវារស័ព្ទ «បាច់» អាចគន្លាស់បានជាពាក្យ «បាច់លាងអី គឺ បីលាងអាចម៌»។ «បរិវារស័ព្ទក្នុងភាសាខ្មែរ» សរសេរពាក្យ «លៀង» ទៅវិញ ដោយពាក្យនេះ មានន័យថា ចិញ្ចឹម ចិញ្ចឹមរក្សា។ ជាទូទៅ ពាក្យ «បីបាច់» មិនសំដៅលើបីគក់ច្របាច់នោះទេ ព្រោះយើងច្រើនស្រដីពាក្យនេះ ក្នុងវគ្គចិញ្ចឹមបីបាច់ថែរក្សាកូនចៅ ពុំមែនចិញ្ចឹមបីបាច់ថែរក្សាមនុស្សចាស់ឡើយ។ ដកស្រង់ចេញពី «បរិវារស័ព្ទក្នុងភាសាខ្មែរ» និពន្ធដោយ លោក ស៊ីសុវត្ថិ ប៉ូរក្ខស៊ី និងផ្សាយចេញពីសមាគមសម្តេច ជួន ណាត ឆ្នាំ១៩៧២	តាមវចនានុក្រម «បីបាច់» មានន័យថា ថែរក្សាដោយយកចិត្តទុកដាក់ ។ បីបាច់រក្សា ថែរក្សាដោយការចាំបាច់ ។ ក្មេងនេះខ្ញុំបានបីបាច់ថែរក្សាតាំងពីតូចមក។
តាមគណនីFacebook របស់ក្រសួងការបរទេសគ្រប់គ្រងដោយយោធា នៅថ្ងៃទី២៧ ខែសីហា រដ្ឋាភិបាលទីម័រខាងកើត បានលើកទឹកចិត្តក្រុមភេរវករឱ្យបន្តប្រព្រឹត្តអំពើហិង្សានៅមីយ៉ាន់ម៉ា ជាមួយការបង្ហាញការមិនពេញចិត្តចំពោះជំនួបរវាងប្រធានាធិបតីទ័ម័រខាងកើត Jose Ramos-Horta និងរដ្ឋមន្រ្តីការបរទេសរបស់រដ្ឋាភិបាលស្រមោលមីយ៉ាន់ម៉ា លោកស្រី Zin Mar Aung នៅក្នុងរដ្ឋធានីឌីលី។ ក្រសួងការបរទេសគ្រប់គ្រងដោយយោធាមីយ៉ាន់ម៉ា បានរិះគន់យ៉ាងខ្លាំង និងចាត់ទុកជាសកម្មភាពមិនទទួលខុសត្រូវរបស់រដ្ឋាភិបាលទីម័រខាងកើត។ ទាក់ទិននឹងបញ្ហានេះ ក្រសួងការបរទេសគ្រប់គ្រងដោយយោធា បានបញ្ជាឱ្យភារធារីទីម័រខាងកើតចេញពីក្រុងយ៉ាំងហ្គោនមិនឱ្យលើសពីថ្ងៃទី១ ខែកញ្ញា ឆ្នាំ២០២៣។ បន្ទាប់ពីរដ្ឋប្រហារនៅខែកុម្ភៈ ឆ្នាំ២០២១ របបយោធាមីយ៉ាន់ម៉ា បានដាក់រដ្ឋាភិបាលបង្រួបបង្រួមជាតិមីយ៉ាន់ម៉ា (NUG) ឬរដ្ឋាភិបាលស្រមោល និងក្រុមពាក់ព័ន្ធ ជាក្រុមភេរវករ។ ជាការឆ្លើយតប រដ្ឋាភិបាលក្រុងឌីលី បានថ្កោលទោសសេចក្តីថ្លែងការណ៍បណ្តេញចេញមន្រ្តីទូតរបស់ខ្លួនពីសំណាក់យោធាមីយ៉ាន់ម៉ា ហើយថែមទាំងជំរុញឱ្យរបបសឹកគោរពសិទ្ធិមនុស្ស និងស្វែងរកដំណោះស្រាយប្រកបដោយសន្តិភាព និងប្រកបដោយការស្ថាបនាថែមទៀត។ ស្របគ្នានេះ ទីម័រខាងកើត ក៏បានលើកឡើងពីភាពចាំបាច់ ក្នុងការគាំទ្ររាល់កិច្ចខិតខំទាំងអស់ដើម្បីស្តារប្រជាធិបតេយ្យឡើងវិញនៅមីយ៉ាន់ម៉ាផង។ នៅដើមខែសីហា នាយករដ្ឋមន្រ្តីទីម័រខាងកើត លោក Xanana Gusmao បានអះអាងថា រដ្ឋាភិបាលខ្លួន អាចពិចារណាឡើងវិញ ក្នុងការចូលជាសមាជិកអាស៊ាន ប្រសិនបើប្លុកមួយនេះ បរាជ័យក្នុងការបញ្ចុះបញ្ចូលរបបសឹកឱ្យបញ្ចប់ជម្លោះ។ កន្លងមក អាស៊ាន មិនបានដាក់ចំណាត់ការធំដុំអ្វីឡើយលើមីយ៉ាន់ម៉ា ដើម្បីអាចឈានទៅដល់ការបញ្ចប់ជម្លោះក្នុងប្រទេស និងអាចមានការបោះឆ្នោតប្រកបដោយសេរី។ នៅក្នុងឆ្នាំ២០២២ មេដឹកនាំអាស៊ាន យល់ព្រមជាគោលការណ៍ឱ្យទីម័រខាងកើត ចូលជាសមាជិកទី១១ របស់ខ្លួន។ នៅក្នុងខែឧសភាកន្លងមក អាស៊ាន ក៏បានដាក់ចេញផែនទីបង្ហាញផ្លូវសម្រាប់ទីម័រខាងកើតចូលជាសមាជិកអាស៊ានជាផ្លូវការផង៕	រដ្ឋាភិបាលយោធាមីយ៉ាន់ម៉ា នៅថ្ងៃទី២៧ ខែសីហា បានសម្រេចបណ្តេញមន្រ្តីការទូតជាន់ខ្ពស់ទីម័រខាងកើតចេញពីប្រទេស។ ទីម័រខាងកើតក៏បានថ្កោលទោសមីយ៉ាន់ម៉ាចំពោះការសម្រេចចិត្តនេះ។
អភិបាលស្រុកក្រឡាញ់ និងជាប្រធានគណៈកម្មាធិការគ្រប់គ្រងគ្រោះមហន្តរាយស្រុក លោកស្រី ម៉ននី រង្សី បានឱ្យដឹងថា ស្រូវវស្សាក្នុងឃុំចំនួន៣ នៃស្រុកក្រឡាញ់ សរុប ២០១២ ហិកតា ក្នុងនោះ ស្រូវកណ្ដាល ១៦៦៨ ហិកតា និងស្រូវធ្ងន់ ៣៤៤ ហិកតា កំពុងរងផលប៉ះពាល់ដោយសារគ្រោះរាំងស្ងួត។ ក្នុងរបាយការណ៍ដែលផ្ញើជូនអភិបាលខេត្ត និងជាប្រធានគណៈកម្មាធិការគ្រប់គ្រងគ្រោះមហន្តរាយខេត្ត បានជម្រាបថា ឃុំដែលកំពុងប៉ះពាល់នេះ រួមមាន ឃុំស្រណាល ស្នួល និងឃុំក្រូចគរ ដែលស្មើនឹង ១៧ភូមិ ប៉ះពាល់លើគ្រួសារចំនួន ១,៣២៨ គ្រួសារ។ លោកស្រីអភិបាលស្រុកបានបញ្ជាក់ថា ការវាយតម្លៃនេះធ្វើឡើងនៅថ្ងៃទី២០ ខែ សីហា ដោយមន្រ្តីជំនាញនៃមន្ទីរកសិកម្ម រក្ខាប្រមាញ់ និងនេសាទខេត្ត សហការជាមួយមន្រ្តីការិយាល័យកសិកម្ម ធនធានធម្មជាតិ និងបរិស្ថានស្រុកក្រឡាញ់។ លោកស្រី ម៉ននី រង្សី ពន្យល់ថា ឃុំទាំង៣ដែលកំពុងរងផលប៉ះពាល់នេះ ដោយសារពុំមានប្រព័ន្ធធារាសាស្រ្ដស្រោចស្រពគ្រប់គ្រាន់ គឺពឹងអាស្រ័យលើទឹកភ្លៀងទាំងស្រុង ហើយបើពុំមានភ្លៀងចន្លោះពី៧ថ្ងៃ ទៅ១០ថ្ងៃខាងមុខទៀតទេនោះ ដំណាំស្រូវខាងលើនឹងខូចខាតទាំងស្រុង។ ជាមួយគ្នានេះ លោកស្រីអភិបាលស្រុកបញ្ជាក់ទៀតថា រដ្ឋបាលស្រុកពុំមានលទ្ធភាពជួយសង្រ្គោះស្រូវខាងលើនោះទេ ដ្បិតប្រភពទឹកធំៗពីស្ទឹង ក៏ដូចជាទំនប់អាតោនៅផ្នែកខាង ពុំទាន់មានទឹកនៅឡើយ ហើយបើពឹងលើទឹកតាមប្រឡាយក្នុងស្រុកសព្វថ្ងៃ គឺអាចជួយសង្រ្គោះបានត្រឹម ៤ ទៅ៥ ហិកតាប៉ុណ្ណោះ។ លោកស្រី ម៉ននី រង្សី ប្រាប់ថា ក្នុងកាលៈទេសៈនេះ រដ្ឋបាលស្រុកមិនអាចធ្វើអ្វីបាននោះទេ មានតែត្រៀមផ្តល់ពូជស្រូវថ្មីឱ្យពលរដ្ឋរងគ្រោះតែប៉ុណ្ណោះ៕	សៀមរាប៖ ស្រូវវស្សានៅក្នុងភូមិសាស្រ្ដស្រុកក្រឡាញ់ ខេត្តសៀមរាប ចំនួន ២០១២ហិកតា កំពុងប្រឈមនឹងការខូចខាតទាំងស្រុង ប្រសិនបើពុំមានភ្លៀងធ្លាក់នារយៈពេលខ្លីខាងមុខនេះ។
ដោយមានការតាំងចិត្ត និងមានការគាំទ្រពីគ្រួសារ ពិសេសភ្ញៀវទេសចរបរទេស សុទ្ធសឹងជាកម្លាំងជំរុញទឹកចិត្តអ្នកស្រី សៀង ម៉េង ឱ្យបន្តអាជីពនេះមកដល់សព្វថ្ងៃ។ សព្វថ្ងៃ ស្រ្តីមានដើមកំណើតនៅស្រុកអូររាំងឪ ខេត្តកំពង់ចាម រូបនេះ រីករាយជាមួយនឹងអាជីពបើករ៉ឺម៉កកង់បី និងមិនចង់ប្ដូររបរផ្សេងឡើយ។ អ្នកស្រី សៀង ម៉េង ប្រាប់ថា ការងារអ្វីក៏ស្រ្តីអាចធ្វើបានដែរ សំខាន់គឺក្ដីស្រឡាញ់ និងតាំងចិត្តធ្វើវាឱ្យបានល្អបំផុត។ ព័ត៌មានពិស្ដារ សូមស្ដាប់បទសម្ភាសរវាងអ្នកសារព័ត៌មានថ្មីៗ ជាមួយអ្នកស្រី សៀង ម៉េង ដូចតទៅ៖ អ្នកស្រី សៀង ម៉េង ពេលបើករ៉ឺម៉កកង់បីកន្លងមក។ រូបភាពផ្តល់ដោយអ្នកស្រី សៀង ម៉េង អ្នកស្រី សៀង ម៉េង ពេលបើករ៉ឺម៉កកង់បីដឹកភ្ញៀវកន្លងមក។ រូបភាពផ្តល់ដោយអ្នកស្រី សៀង ម៉េង	សៀមរាប៖ របររកស៊ីមិនទៅមុខ លក់យូរៗបាត់ទាំងដើមបាត់ទាំងចុងអស់។ អ្នកស្រី សៀង ម៉េង សម្រេចបោះបង់របរជាអ្នកលក់ខោអាវស្បែក ក្នុងផ្សារមួយកន្លែងក្នុងទីក្រុងសៀមរាប ដែលខំប្រឹងប្រែងច្រើនឆ្នាំកន្លងមក។ ចំណេះដឹងក៏ស្ដួចស្ដើង មិនដឹងទៅរកការងារអ្វីធ្វើដូចគេនោះ បានបង្ខំឱ្យស្រ្តីវ័យ៣៦ឆ្នាំរូបនេះ សាកល្បងអាជីពជាអ្នករត់រ៉ឺម៉កកង់បី។
លោក Antonio Battaglia មេធាវីសញ្ជាតិម៉ិកស៊ិក បានបង្កើតអាជីវកម្មខ្នាតតូចមួយដើម្បីស្វែងរកថវិកាជួយដល់អន្តោប្រវេសន៍ដែលរងគ្រោះដោយសារគោលនយោបាយដ៏រឹតត្បិតរបស់ប្រធានាធិបតីអាមេរិក លោក ដូណាល់ ត្រាំ។ ផលិតផលនោះ គឺក្រដាសអនាម័យម៉ាក «Trump Paper» ដែលមានឡូហ្គោ មុខលោកត្រាំ សក់ពណ៌មាស លើកមេដៃ និងអមដោយពាក្យស្លោក «Suavidad Sin Fronteras» (ភាពទន់ល្មើយគ្មានព្រំដែន)។ ក្នុងបទសម្ភាសជាមួយទស្សនាវដ្តី Expansion លោក Antonio Battaglia បានអះអាងថា លោកបានចុះបញ្ជីការផលិតផលរបស់ខ្លួននៅវិទ្យាស្ថានកម្មសិទ្ធិបញ្ញារបស់ម៉ិកស៊ិកតាំងពីខែសីហា ឆ្នាំ២០១៥មកម្ល៉េះ ប៉ុន្តែលោកត្រូវរង់ចាំរហូតដល់ខែឧសភា ឆ្នាំនេះ ទើបអាចបង្ហាញផលិតផលរបស់ខ្លួននៅលើទីផ្សា។ តាមប្រភពដដែល មេធាវីរូបនេះ បានអះអាងថា ចំណួល៣០ភាគរយដែលបានពីការលក់ក្រដាសអនាម័យ «Trump Paper» នឹងផ្តល់ជូនទៅសមាគម ឬអង្គការនានាដែលមានបេសកកម្មបម្រើប្រយោជន៍ដល់ជនអន្តោប្រវេសន៍ម៉ិកស៊ិក៕	ដើម្បីបង្ហាញការប្រឆាំងគោលនយោបាយអន្តោប្រវេសន៍របស់ប្រធានាធិបតីអាមេរិក លោក ដូណាល់ ត្រាំ មេធាវីម្នាក់បានសម្រេចផលិតក្រដាសអនាម័យក្រោមស្លាកយីហោ «Trump Paper» ។ នេះបើតាមការផ្សាយរបស់ទស្សនាវដ្តី Expansion។
លោក តាំង សុចិត្តគ្រឹស្នា ប្រធានមន្ទីរទេសចរណ៍ខេត្តព្រះសីហនុ បានបញ្ជាក់ថា ភ្ញៀវទេសចរសំខាន់ មាន១០ប្រទេស ដែលក្នុងនោះភ្ញៀវទេសចរចិននាំមុខគេ មានចំនួន ១៣០.៦៤៤នាក់ កើន៣៨.៥៤ភាគរយ ដែលតាមពីក្រោយដោយភ្ញៀវទេសចរវៀតណាម ២៨.៧៨៧នាក់ កើន៩.៣៦ភាគរយ។ ក្រៅពីនេះមានភ្ញៀវទេសចអង់គ្លេស ២៥.៣៩៧នាក់ ថយចុះ ២.៨២ភាគរយ, រុស្ស៊ី ២៤.៧២២នាក់ កើន ២៣.១៣ភាគរយ, បារាំង ២៣.៤១៧នាក់ ថយចុះ ១៣.៩៤ ភាគរយ, អូស្ត្រាលី ២៣.៧០៩នាក់ ថយចុះ ៣.៥៣ភាគរយ, អាម៉េរិក ២៣.១៦៦នាក់ ថយចុះ ៤.៤០ភាគរយ, ថៃ ២១.៧៦៥នាក់ កើន៣៨.០៥ភាគរយ, អាល្លឺម៉ង់ ២១.២៩៣នាក់ កើន ៣.៣៧ភាគរយ, ម៉ាឡេស៊ី ១៣.៣៩៩នាក់ កើន ៧៣១.៧១នាក់»។ យោងតាមរបាយការណ៍របស់ក្រសួងទេសចរចេញផ្សាយកាលពីដើមខែកញ្ញា ក្នុងរយៈពេល៧ខែដើមឆ្នាំ២០១៨ មានភ្ញៀវទេសចរជនជាតិចិនចំនួន ១,១ លាននាក់ មកទស្សនានៅប្រទេសកម្ពុជាដែលកើន ៧២,៦ ភាគរយបើធៀបនឹងរយៈពេលដូចគ្នាទៅដឹងឆ្នាំ២០១៧។ លោក ថោង ខុនរដ្ឋ មន្ត្រីក្រសួងទេសចរណ៍កម្ពុជា បានព្យាករណ៍ថា ប្រទេសកម្ពុជានឹងទាក់ទាញអ្នកទេសចរចិនយ៉ាងហោចណាស់ ១,៧ លាននាក់នៅក្នុងឆ្នាំ ២០១៨ ហើយកើនឡើងដល់ ២,៥ លាននាក់នៅក្នុងឆ្នាំ ២០២០។ ក្នុងឆ្នាំ២០១៧ មានភ្ញៀវទសចរបរទេសមកទស្សនាកម្ពុជាចំនួន៥, ៦លាន ក្នុងនោះមានទេសចរចិន ១,២១ លាននាក់ ហើយទទួលបានចំណូលបាន៣,៦ពាន់លានដុល្លារ៕	ភ្នំពេញ៖ ភ្ញៀវទេសចរទៅកម្សាន្តនៅខេត្តព្រះសីហនុក្នុងរយៈពេល៩ខែ នាឆ្នាំ២០១៨នេះមានចំនួន១,៦១០,២៦៩នាក់ មានការកើនឡើង ៦.៥៦ភាគរយ ធៀបនឹង ៩ខែដើមឆ្នាំ២០១៧ ដែលមានចំនួន ១,៥១១,០១៩នាក់។ ក្នុងនោះភ្ញៀវជាតិមានចំនួន ១,១៩៥,៤៤០នាក់ និងអន្តរជាតិមានចំនួន ៤១៤,៨២៩នាក់។ នេះបើតាមទីភ្នាក់ងារសារព័ត៌មានជាតិកម្ពុជា (AKP) ។
គ.ជ.ប យល់ព្រមទទួលយកពាក្យរបស់គណបក្សប្រជាធិបតេយ្យមូលដ្ឋានទៅពិនិត្យ មុននឹងសម្រេចជាផ្លូវការក្នុងការអនុញ្ញាតឲ្យគណបក្សនេះ ចូលរួមប្រកួតឬយ៉ាងណា។ សកម្មភាពនៃការទទួលពាក្យពីតំណាងគណបក្សប្រជាធិបតេយ្យមូលដ្ឋាន ត្រូវបាន គ.ជ.ប បង្ហោះលើទំព័រហ្វេសប៊ុករបស់ខ្លួន។ មានគណបក្សលើសពី១០ហើយ ដែលបានទៅចុះឈ្មោះនៅ គ.ជ.ប ដើម្បីចូលរួមប្រកួតប្រជែងក្នុងការបោះឆ្នោត។ គណបក្សភ្លើងទៀន ដែលជាគណបក្សលេចធ្លោក្នុងចំណោមគណបក្សជំទាស់ ក៏បានទៅចុះឈ្មោះរួចហើយដែរ ហើយកំពុងស្ថិតក្នុងការពិនិត្យរបស់ គ.ជ.ប។ គណបក្សប្រជាធិបតេយ្យមូលដ្ឋាន ត្រូវបានគេមើលឃើញថា ជាគណបក្សដែលប្រមូលផ្តុំដោយក្រុមបញ្ញវន្ត។ តែមួយរយៈចុងក្រោយនេះ គណបក្សនេះ ជួបរឿងមិនសូវល្អ ដោយបានជ្រុះបាត់មនុស្សសំខាន់ៗមួយចំនួន។ លោក យ៉ង សាំងកុមារ បណ្ឌិតផ្នែកកសិកម្ម និងលោក សាម អ៊ីន បណ្ឌិតផ្នែកបរិស្ថាន-ព្រៃឈើ ជាអាទិ៍ ដែលសុទ្ធតែជាសសរស្តម្ភរបស់គណបក្សប្រជាធិបតេយ្យមូលដ្ឋាន បានសម្រេចចិត្តទៅចូលរួមជាមួយគណបក្សកាន់អំណាចវិញ។ គណបក្សប្រជាធិបតេយ្យមូលដ្ឋាន ដែលត្រូវបានបង្កើតឡើងតាំងពីឆ្នាំ២០១៥ ធ្លាប់បានចូលរួមប្រកួតប្រជែងក្នុងការបោះឆ្នោតជាតិម្តងរួចមកហើយ កាលពីឆ្នាំ២០១៨ តែពុំទទួលបានអាសនៈឡើយ៕	គណបក្សប្រជាធិបតេយ្យមូលដ្ឋាន សម្រេចចិត្តចូលរួមប្រកួតប្រជែងក្នុងការបោះឆ្នោតជាតិលើកទី៧ នៅថ្ងៃទី២៣ ខែកក្កដា ឆ្នាំ២០២៣។ លោក យ៉េង វីរៈ ដែលជាប្រធានគណបក្សនេះ បានដឹកនាំមន្រ្តីទៅចុះឈ្មោះគណបក្សនៅគណៈកម្មាធិការជាតិរៀបចំបោះឆ្នោត (គ.ជ.ប) ដោយផ្ទាល់តែម្តង នៅព្រឹកថ្ងៃទី៨ ខែឧសភា ឆ្នាំ២០២៣។

Subsets and Splits

No community queries yet

The top public SQL queries from the community will appear here once available.